
I. ĮVADAS

Kūrybiškumas kaip gebėjimas kelti naujas idėjas, mąstyti savarankiškai, lengvai ir greitai orientuotis probleminėje situacijoje, priimti originalius sprendimus, atveriančius naujas galimybes, yra būtina šių dienų sparčiai kintančio informacinio pasaulio žmogaus savybė. Kūrybiškų žmonių poreikis šiandien ypatingai didelis. 

Psichologai pastebi, kad daugelis žmonių yra kūrybingi, tačiau netinkamai su jais elgiantis, kūrybiškumas gali būti užslopintas (Torrance, 1974; Alencar, 1996). Ir priešingai, kūrybiškumas išsiskleidžia sudarius tinkamas sąlygas specialiam jo vystymui. Pastaruoju metu įvairių šalių psichologai vis dažniau siūlo specialias kūrybiškumo ugdymo programas, kurių Lietuvoje kol kas nėra. Šiandien Lietuvoje, kaip ir kitose šalyse, žmogaus kūrybiškumo problema iškyla visu aštrumu. Tai turėtų rūpėti ir edukologams, ir psichologams, ypač rengiantiems būsimus mokytojus, besirūpinančius vaikų, tėvų bei globėjų psichologiniu švietimu. Atsižvelgiant į tai, šio mokslo tiriamojo darbo objektu buvo pasirinkti pedagoginio profilio studentų kognityvinių kūrybinių gebėjimų kaitos ypatumai mokantis pagal specialią programą. 

Tiriamos problemos pagrindimas. Kūrybiškumas - viena aktualiausių, bet kartu ir sudėtingiausių psichologijos problemų, nes iki šiol dar nėra vieningos kūrybiškumo sampratos, vyksta diskusijos dėl tyrimo objekto ir tyrimo metodikų pasirinkimo. Todėl šioje disertacijoje buvo pasirinkta tik viena iš daugelio kūrybos psichologijos problemų - kūrybiškumo ugdymo galimybių tyrimas. Šis kūrybiškumo aspektas Lietuvoje, o ir užsienio autorių darbuose, mažai tyrinėtas, o kūrybiškumo ugdymo problema vis dar kelia daugiau klausimų nei randa atsakymų, nes tai itin sudėtinga ir netylančias diskusijas kelianti problema. Disertacijoje pateiktas tyrimas paremtas J. P. Guilfordo, E. P. Torrance’o, humanistinės ir geštaltinės psichologijos teorinėmis prielaidomis. 

Kūrybiškumas suprantamas kaip gebėjimas įžvelgti problemas, kelti naujas idėjas, savarankiškai mąstyti, greitai ir lengvai orientuotis probleminėje situacijoje, rasti savitą problemos sprendimo būdą, kurti nauja (Guilford, 1968b; Torrance, 1974; Sternberg, O’Hara, 1999; Strenberg, Lubart ir kt., 2005). Kūrybinio mąstymo gebėjimai priklauso ne tiek nuo žinių ar įgūdžių, kiek nuo ypatingo gebėjimo įžvelgti problemą ir įvairiais būdais ir greitu tempu panaudoti užduotyse pateikiamą informaciją (Guilford, 1968a; Torrance, 1962a).  

J. P. Guilford, kūrybos psichologijos pradininkas, vienas žymiausių šios srities tyrinėtojų,  sukūrė trijų dimensijų kubo formos “Intelekto struktūros modelį”, kurį sudaro 120 intelektinių faktorių. J. P. Guilford bandė surasti faktorių, kuris apibūdinamas kaip gebėjimas įžvelgti problemas arba jautrumas problemai. Tas faktorius intelekto struktūros modelyje buvo išskirtas ir pavadintas divergentiniu mąstymu. Divergentinis mąstymas  - tai mąstymo rūšis, sąlygojanti daugybės įvairių, originalių idėjų sukūrimą, tai mąstymas įvairiomis kryptimis, dar vadinamas – mąstymu  nuo “atskiro prie bendro”. E. P. Torrance (1974), remdamasis J. P. Guilfordo teorija, išskyrė keturis divergentinio mąstymo parametrus: sklandumą, originalumą, lankstumą bei detalumą ir sukūrė kūrybiškumo testą (Torrance test of Creative Thinking, TTCT, 1974), kuris iš esmės yra skirtas divergentiniam mąstymui tyrinėti. Šiame darbe pagrindinis dėmesys sutelkiamas  į divergentinio mąstymo tyrinėjimą siekiant patikrinti tokio mąstymo ugdymo galimybes mokantis pagal specialią programą. 

Šiame darbe laikomasi požiūrio, kad kūrybiškumo ugdymas - tai potencialių galimybių išplėtojimas, suprantamas kaip įgimtų gebėjimų išvystymas sudarant tam tinkamas sąlygas ir naudojant specialias kūrybiškumo ugdymo programas (Plucker, Runco 1999, p. 670). 
Kūrybiškumo ugdymui buvo naudojamos įvairios programos siekiant patikrinti, kokius kūrybiškumo komponentus galima ugdyti. Tyrimais buvo įrodyta, kad paveikti galima tiek kognityvinius, tiek asmenybės (elgesio, nuostatų), tiek motyvacinius kūrybiškumo komponentus.

Darbo aktualumas. Kūrybiškumo ugdymo galimybių ištyrimas mokymo ir ugdymo sistemoje yra itin reikšmingas, nes būtent nuo kūrybinių gebėjimų efektyvaus panaudojimo didele dalimi priklauso asmenybės potencialių kūrybinių galių atskleidimas ir tolesni profesiniai pasiekimai.  Iki šiol tyrimai atlikti tik užsienio, bet ne Lietuvos autorių darbuose. Jie buvo skirti vieno kurio nors kūrybiškumo aspekto (asmenybės, kognityvinio, emocinio ar motyvacinio) ugdymo tyrinėjimui. 

Todėl tiek darbo autorės sudaryta programa, tiek šis mokslo-tiriamasis darbas, skiriami Lietuvos pedagoginio profilio studentų kognityvinių kūrybiškumo gebėjimų ir pozityvaus požiūrio į savo kūrybiškumą stiprinimo galimybėms tyrinėti, yra nauji ir prasmingi. Tyrime naudota programa, užduotys grindžiamos holistiniu požiūriu į žmogų ir asmenybės brendimą. Tai sudarė galimybę tuo pat metu ugdyti kognityvinius kūrybinius gebėjimus, žadinti motyvaciją būti kūrybingu ir stiprinti pasitikėjimą savo kūrybine galia.

Efektyvios kūrybiškumo ugdymo programos, kurias būtų galima naudoti pedagoginio profilio studentų kūrybiškumui ugdyti, sudarytų galimybę pasirinkti mokymo metodus, kurie leistų ne tik geriau įsisavinti mokymosi dalyką, bet ir ugdytų studentų kūrybiškumą. Kaip rodo užsienio autorių tyrimai, kūrybiškumo ugdymo programos gali efektyviai įtakoti kūrybinius gebėjimus, todėl kūrybiškumo ugdymo metodai ir programos yra gana plačiai taikomos įvairiose srityse (Scott ir kt., 2004; Plucker, Runco, 1999; Parnes, 1999). Todėl šiame darbe buvo siekta ištyrinėti VPU socialinių mokslų studentų kūrybiškumo ugdymo galimybes mokantis pagal specialią programą bei pateikti rekomendacijas tolesniems kūrybiškumo ugdymo tyrinėjimams.

Darbo mokslinis naujumas ir praktinė reikšmė. Įvairios psichologinės studijos pateikia skirtingus požiūrius į kūrybiškumą ir jo ugdymo galimybes bei metodus. Negausūs užsienio autorių atlikti kūrybiškumo ugdymo tyrimai pateikia gana prieštaringus duomenis. Todėl šio darbo naujumas yra tas, kad Lietuvos psichologijos mokslo darbuose pirmą kartą pristatyta iki šiol mūsų šalies mokslininkų palyginti mažai tyrinėtos kūrybiškumo ugdymo problemos išsami teorinė analizė, susisteminti atliktų tyrimų duomenys, patikslinta kūrybiškumo ir jo ugdymo samprata.

Palyginti įvairių autorių atliktus kūrybiškumo ugdymo tyrimus yra gana sudėtinga, nes jie skirti įvairaus amžiaus asmenims tyrinėti, juose buvo taikomi skirtingi kūrybiškumo ugdymo metodai, programos skyrėsi savo trukme. Tyrimų apie kūrybiškumo ugdymą pavyko aptikti tik užsienio autorių psichologų darbuose, dažniausiai skirtuose atskirų metodų efektyvumui parodyti (pavyzdžiui, A. Osborno “smegenų audrinimo”, “Purdue kūrybinio mąstymo" programos). Užsienio tyrėjų darbuose nepavyko aptikti išsamesnės, detaliai aprašytos programos prielaidų bei pagrindimo analizės, o taip pat - konkrečių pratimų ir tyrimo eigos. Gali būti, kad dėl šios priežasties, beveik nėra skirtingų autorių tyrimų lyginamosios analizės. Dėl to gana sudėtinga detaliai palyginti šio darbo ir kitų autorių siūlomų programų ypatumus. Šiame darbe nauja yra tai, kad Lietuvos ir užsienio mokslo darbų kontekste pirmą kartą šios disertacijos autorė sudarė ir savo tyrime panaudojo programą, kuri buvo keletą metų tikrinta atliekant žvalgomuosius tyrimus ir detaliai aprašyta (struktūra, prielaidos, pagrindimas, metodai). Programa apima įvairių kūrybiškumo komponentų ugdymą. 

Iki šiol kūrybiškumo ugdymo tyrimai, kurių metu buvo nustatytas ugdymo programų efektyvumas, buvo atliekami ne Lietuvos psichologų. Todėl pirmą kartą Lietuvos mokslo kontekste buvo siekta patikrinti, ar Lietuvoje išlieka panašios kūrybiškumo ugdymo galimybių tendencijos, kokią įtaką įvairūs kūrybiškumo ugdymo metodai daro studentų kognityviniams ir asmenybiniams kūrybiškumo komponentams. Buvo atlikta užsienio psichologų darbų ir šio darbo autorės rezultatų lyginamoji analizė. Todėl šis darbas galėtų pasitarnauti tolimesniems šios srities moksliniams tyrimams Lietuvoje. 

Pirmą kartą Lietuvos mokslo darbų kontekste kūrybiškumo ugdymo programa  buvo eksperimentiškai patikrinta ir įrodytas jos efektyvumas ugdant socialinių mokslų studentų kognityvinius ir asmenybinius kūrybiškumo komponentus. Nauja yra tai, kad programa buvo naudojama mokymo proceso metu dėstant “Kūrybos psichologijos” discipliną ir siekiant, kad studentai galėtų praktiškai pajusti kūrybiškumo ugdymo galimybių bei metodų efektyvumą. Taip pat buvo bandoma nustatyti kūrybiškumo programos įtaką studentų kūrybiškumo sampratos pokyčiams. Panašių tyrimų apie kūrybiškumo ugdymo programų panaudojimą psichologijos kurso mokymosi metu nerasta nei Lietuvos, nei užsienio autorių darbuose. 

Tiek Lietuvos, tiek užsienio mokslo darbų kontekste pirmą kartą buvo tyrinėjama kūrybiškumo pokyčio mokantis pagal specialią programą santykis su intelekto struktūros ypatumais.

Taigi, šio darbo naujumas yra tas, kad pirmą kartą Lietuvos, o iš dalies ir užsienio psichologų darbuose pateikiama susisteminta teorinė medžiaga, išsamiai aprašoma ir teoriškai pagrindžiama šiame darbe naudota kūrybiškumo ugdymo programa, eksperimentiškai įrodomas kūrybiškumo ugdymo programos efektyvumas bei pateikiama praktinių patarimų, kaip realiai ugdyti studentų kūrybiškumą. 

Praktinė šio tyrimo reikšmė ta, kad jo duomenys gali būti naudingi ateityje rengiant kūrybiškumo ugdymo programas ir tyrinėjant jų efektyvumą įvairaus amžiaus bei išsilavinimo grupėse. Šio tyrimo metu naudota kūrybiškumo ugdymo programa sėkmingai galėtų būti taikoma ugdant studentų kūrybiškumą. Programą savo darbe galėtų naudoti specialų pasirengimą turintys psichologai. Šio tyrimo rezultatai galėtų prisidėti prie Lietuvos aukštųjų mokyklų studijų kokybės gerinimo siekiant iš esmės atnaujinti švietimo turinio perteikimo būdus įdiegiant aktyvius, savarankiškumą ir bendradarbiavimą skatinančius mokymo metodus.

Rezultatų aprobacija. Šioje disertacijoje naudota kūrybiškumo ugdymo programa sudaryta remiantis kūrybos psichologijos teorijomis, humanistinės ir geštaltinės psichologijos principais, buvo penkerius metus tobulinta vystant studentų kūrybiškumą Vilniaus pedagoginiame universitete ir moksleivių kūrybiškumą Vilniaus Gabiųjų ugdymo centre. Apie kūrybiškumo ugdymo metodus ir šios autorinės programos efektyvumą buvo skaitytos paskaitos Vilniaus Pedagogų profesinės raidos centre (PPRC), Kauno Pedagogų kvalifikacijos centre (PKC), Šiuolaikinių didaktikų centro klausytojams.

Tyrimo rezultatai yra paskelbti  dvejose mokslinėse konferencijose ir keturiuose moksliniuose straipsniuose. Mokslinė psichologinė kūrybiškumo reiškinio, kūrybinių gebėjimų bei jų vystymo galimybių analizė bei žvalgomojo tyrimo rezultatai yra pateikti šio darbo autorės knygoje “Kūrybos psichologija” (Vilnius, 2002; 2003).

Darbo tikslas – ištirti pedagoginio profilio socialinių mokslų studentų kognityvinių kūrybiškumo gebėjimų kaitos ypatumus, jų ugdymo galimybes mokantis pagal specialią programą.

Tyrimo objektas – pedagoginio profilio studentų kognityviniai kūrybiškumo gebėjimai ir jų kaitos ypatumai mokantis pagal specialią kūrybiškumo ugdymo programą.

Uždaviniai:
1. Nustatyti disertacijos autorės sudarytos programos, skirtos studentų kognityviniams kūrybiškumo gebėjimams ugdyti ir pozityviam požiūriui į savo kūrybiškumą stiprinti, efektyvumą.

2. Ištirti pedagoginio profilio studentų kognityvinių kūrybiškumo gebėjimų (mąstymo sklandumo, lankstumo ir originalumo) kaitos ypatumus mokantis pagal specialią kūrybiškumo ugdymo programą.

3.  Atskleisti studentų subjektyvaus požiūrio į savo kūrybiškumą ypatumus ir jų pokytį mokantis pagal specialią kūrybiškumo ugdymo programą.

4.  Nustatyti galimas sąsajas tarp kognityvinių kūrybiškumo gebėjimų kaitos ypatumų, mokantis pagal specialią kūrybiškumo ugdymo programą, ir struktūrinių intelekto ypatumų. 
Ginamieji teiginiai:

1. Disertacijos autorės sudaryta speciali kūrybiškumo ugdymo programa yra efektyvi. Ji yra tinkama pedagoginio profilio studentų kūrybiškumui ugdyti.

2. Mokantis pagal specialią kūrybiškumo ugdymo programą keičiasi studentų kognityviniai kūrybiškumo gebėjimai – mąstymo sklandumas, lankstumas, originalumas.

3. Mokantis pagal specialią kūrybiškumo ugdymo programą sustiprėja studentų pozityvus požiūris į savo kūrybiškumą. Kūrybiškumo ugdymo programa skatina studentus labiau pažinti ir pasitikėti savo kūrybiniais gebėjimais.

4. Yra sąsajų tarp studentų kognityvinių kūrybiškumo gebėjimų pokyčio, jiems mokantis pagal specialią kūrybiškumo ugdymo programą, ir jų intelekto struktūrinių ypatumų. Kognityvinių kūrybinių gebėjimų pokyčio laipsnis yra susijęs su jų intelekto struktūros ypatumais.

II. TYRIMO PROBLEMATIKA


2. 1. Kūrybiškumo samprata psichologijoje

Šioje darbo dalyje nagrinėjama kūrybiškumo sampratos raida. Siekiant kuo išsamiau atskleisti darbe nagrinėjamos temos mokslinį kontekstą, aptariama kūrybiškumo sąvokos raida,  nagrinėjami įvairių psichologijos krypčių atstovų pateikiami požiūriai į kūrybiškumą, aptariama kūrybiškumo ir intelekto santykio problema, analizuojamos kūrybiškumo ugdymo galimybės ir metodai.



2. 1. 1. Kūrybiškumo sampratos raida 

Ilgą laiką buvo manoma, kad  didžiausią įtaką žmogaus produktyvumui ir laimėjimams turi intelektas (Terman, 1925, cit. plg. Stein, Heinze, 1964). Tik 1950 metais, Amerikos psichologų kongrese darydamas pranešimą J. P. Guilford įvardijo naują veiksnį - kūrybiškumą, kuris daugelio autorių nuomone, tiesiogiai nepriklauso nuo intelekto savybių. Būtent nuo tada ir prasidėjo intensyvūs kūrybiškumo tyrimai, buvo pradėti naudoti pirmieji psichometriniai testai  divergentiniam mąstymui tyrinėti.

Kūrybiškumo sąvoka mokslinėje psichologinėje literatūroje apibrėžiama nevienareikšmiškai dėl šios sąvokos sudėtingumo ir požiūrio į ją kaitos. Apibrėždami kūrybiškumą skirtingi autoriai nurodo įvairias šios sąvokos turinio sudedamąsias dalis. Kūrybiškumas yra labai plati sąvoka – jį galima apibrėžti skirtingais aspektais vadovaujantis įvairiais kriterijais. Kaip ir daugelis kitų sąvokų psichologijos moksle, taip ir kūrybiškumo sąvoka, yra nuolat tikslinama.

Tradiciškai kūrybiškumas (angl. creativity) apibrėžiamas kaip  asmenybės savybė, susijusi  su gebėjimu atrasti tai, kas yra nauja, originalu, netikėta (Guilford, 1968; Lubart, Runco, 1999; Sternberg, Lubart ir kt., 2005). Kūrybinio mąstymo gebėjimai priklauso ne tiek nuo žinių ar įgūdžių, kiek nuo ypatingo gebėjimo įžvelgti problemą, įvairiais būdais ir greitu tempu panaudoti užduotyse pateikiamą informaciją (Guilford, 1968; Torrance, 1962a).  

Kognityvinis požiūris į kūrybiškumą - vienas labiausiai paplitusių. Šio požiūrio  šalininkai kūrybiškumą tyrinėja mėgindami suprasti jo prigimtį ir ieškodami sąsajų su intelektu (Sternberg, Lubart ir kt., 2005; Sternberg, O’Hara, 1999).

J. P. Guilford (1950), laikomas kūrybos psichologijos pradininku, vienas pirmųjų įžvelgė, kad kūrybiškumas skiriasi nuo intelektinių gebėjimų ir faktorių analizės metodu išskyrė šiuos  kūrybiškumo faktorius: jautrumas problemai; sąvokinis sklandumas (t. y. gebėjimas kurti sąvokas); lankstumas kuriant vaizdus; naujų sąvokų kūrimas; gebėjimas apjungti, apibendrinti 

(gebėjimas sintetinti); analitiniai gebėjimai; gebėjimas pertvarkyti informaciją; gebėjimas kurti sąvokas greitu tempu; gebėjimas įvertinti. Vėliau, 1959 metais, apibendrindamas savo atliktus tyrimus ir teorines nuostatas, jis nurodė šešis su kūrybiniais gebėjimais susijusius faktorius: 1) gebėjimas įžvelgti problemą; 2) mąstymo lankstumas, kurį sudaro keturi faktoriai – žodžių, asociacijų, išraiškos, sąvokų lankstumas; 3) mąstymo lankstumas, kurį sudaro du faktoriai – spontaniškas ir adaptyvus lankstumas; 4) originalumas; 5) gebėjimas iš naujo apibrėžti sąvokas; 6) detalumas. Analizės ir sintezės gebėjimai šįkart nebuvo nurodyti.

J. P. Guilfordo sukurti pirmieji kūrybiškumo testai yra skirti įvairiems kūrybiškumo faktoriams nustatyti: verbaliniam supratingumui, gebėjimui lengvai skaičiuoti, suvokimo greičiui, gebėjimui vizualizuoti, supratingumui; žodžių sklandumui; originalumui; gebėjimui iš naujo apibrėžti sąvokas; adaptyviam lankstumui (t. y. gebėjimui lanksčiai ieškoti tinkamiausio sprendimo); spontaniškam lankstumui (t. y. gebėjimui kurti įvairiausias idėjas; gebėjimui įžvelgti problemas (t. y. pastebėti nepakankamą informaciją, įžvelgti praktinius problemos aspektus). Šie testai buvo naudojami, tačiau kilus abejonių dėl jų validumo, jie nebuvo plačiau paplitę. 

Daug populiaresnis tapo J. P. Guilfordo sukurtas trijų dimensijų (kubo formos) “Intelekto struktūros modelis”, kurį sudaro 120 intelektinių faktorių. Pirmoji dimensija  – tai penkios operacijos (įvertinimo, konvergentinio mąstymo, divergentinio mąstymo, atminties, pažinimo), antroji – keturi skirtingi turinio tipai (figūrų, simbolių, semantinis ir elgesio), trečioji –  sudaryta iš šešių produktų (vienetų, klasių, santykių, sistemų, transformacijų, implikacijų). Visų šių elementų kombinacija sudaro 120 galimų intelekto faktorių (5 x 4 x 6 = 120), o kiekvienos iš trijų dimensijų įvairių elementų derinys sudaro vieną iš 120 faktorių (1950; 1967, cit. plg. Sattler, 2001, p.139). 

J. P. Guilford intelekto struktūroje bandė surasti faktorių, kuris apibūdinamas kaip gebėjimas įžvelgti problemas arba jautrumas problemai. Toks faktorius buvo rastas - jo sukurtame intelekto struktūros modelyje buvo išskirtas divergentinis mąstymas, kaip viena iš intelekto operacijų. Divergentinis mąstymas sąlygoja daugybės įvairių, originalių idėjų sukūrimą (tai mąstymas – nuo “atskiro prie bendro”).

J. P. Guilford taip pat išskiria kitą intelekto operaciją - konvergentinį mąstymą (priešingą divergentiniam mąstymui), kuriam būdinga vieno, aiškiai apibrėžto sprendimo suradimas (konvergentinis mąstymas – gebėjimas įvertinti, pasirinkti ir pateikti vieną teisingą atsakymą, mąstymas - nuo “bendro prie atskiro”).

J. P. Guilford kūrybiškumą tapatino su divergentiniu mąstymu, kuris pasireiškia gebėjimu kurti įvairiausius  problemų sprendimo būdus, lengvai kaitalioti atskaitos kriterijų. J. P. Guilfordo manymu, kūrybiškas žmogus sugeba įžvelgti problemas bei perkurti pateiktus apibrėžimus. 

Išskiriami keturi divergentinio mąstymo parametrai: mąstymo sklandumas (gebėjimas sukurti daug idėjų per tam tikrą laiką); mąstymo originalumas, svarbiausias divergentinio mąstymo parametras (gebėjimas kurti naujas, neįprastas, nestandartines, sudėtingas idėjas); mąstymo lankstumas (gebėjimas pasiūlyti kuo įvairesnes, skirtingų kategorijų idėjas apie tą patį reiškinį, pažvelgti į jį įvairiais aspektais); mąstymo detalumas (detalių gausumas, kūrinio gražinimas, tobulinimas).


Vienas iš J. P. Guilfordo darbų tęsėjų buvo E. P. Torrance, plėtojęs J. P. Guilfordo kūrybiškumo koncepciją, kuria remdamasis, sukūrė plačiai pasaulyje naudojamus kūrybiškumo testus, kuriuos atliekant reikalingas divergentinis mąstymas. E. P. Torrance kūrybiškumą apibrėžė kaip procesą, kuriam būdinga: jautrumas problemai, gebėjimas įžvelgti spragas žiniose, pastebėti trūkstamus elementus; įvairių galimų problemos sprendimų ieškojimas, spėliojimas arba hipotezių formulavimas pastebint informacijos trūkumus, neatitikimus; hipotezių tikrinimas ir pakeitimas kitomis, pakartotinas jų tikrinimas; rezultatų apibendrinimas ir pateikimas.


E. P. Torrance’o manymu, didelę reikšmę kūrybos procese vaidina harmonijos, išbaigtumo poreikis. Neišbaigtumas, disharmonija sukelia įtampą, todėl siekiant ją iškrauti ar sumažinti, bandoma ieškoti tinkamiausių sprendimų, keliamos įvairios hipotezės, spėliojama, vertinama. Įtampa nuslūgsta tik tada, kai “atrandamas” tinkamiausias sprendimas ir pasidalijama savo atradimu. E. P. Torrance’o (1962b) kūrybiškumo samprata apima ir intelektinius gebėjimus, ir asmenybės savybes, ir problemų sprendimui reikalingus gebėjimus, tačiau didžiausias dėmesys skiriamas kūrybos proceso sampratos analizei.


E. P. Torrance’o tikslas buvo sukurti ne moksliškai kuo labiau diferencijuotą, struktūruotą (kaip E. P. Guilfordo intelekto struktūros modelis), bet kuo išsamesnį ir praktiškai veiksmingesnį kūrybiškumo modelį, o taip pat ir metodiką.


Apibendrinant E. P. Torrance’o nuopelnus kūrybos psichologijos srityje, galima teigti, kad labiausiai jis yra vertinimas už tai, kad: 1) sukūrė ir patikrino iki šiol plačiai naudojamus kūrybinio mąstymo testus; 2) pagrindė ir išplėtojo J. P. Guilfordo idėją, kad kūrybinio mąstymo gebėjimai iš esmės skiriasi nuo intelekto testais matuojamų gebėjimų; 3) įrodė, kad gabiųjų atrankai neužtenka vien intelekto testų, bet būtina naudoti ir kūrybiškumo testus, kurie tiksliau diagnozuoja ateities pasiekimus ir sėkmingą veiklą; 4) nurodė užduočių instrukcijos pateikimo būdus, kuriuos naudojant galima išvengti kūrybiškumo “nuosmūkio”, pastebimo besimokant ketvirtoje klasėje; 5) pabrėžė mokytojo, vadovo įtaką ugdant kūrybiškumą, ypač didelę reikšmę teikdamas pradinių klasių mokytojams, nuo kurių profesinio pasirengimo ir mokymo metodų parinkimo didele dalimi priklauso kūrybiniai pasiekimai suaugusiame amžiuje; 6) tyrimais nustatė, kad vaikystėje išryškėjęs noras pasirinkti vieną ar kitą profesiją (arba “kokios nors veiklos įsimylėjimas”) ir atkaklus siekis įgyvendinti tą pasirinkimą, yra susijęs su kūrybiniais pasiekimais suaugus; 7) teigė, kad kūrybiškumą galima ugdyti naudojant įvairias kūrybiškumo ugdymo technikas ir pats jas kūrė (Sheehy ir kt., 2002, p. 578). 

Apibendrinant galima pasakyti, kad divergentinis mąstymas, kurį pirmasis įvardijo J. P. Guilford, skirtingų autorių vėliau buvo vertinamas ir apibrėžiamas įvairiai – vieni autoriai jį laiko pagrindiniu kūrybiškumo ypatumu (Carson, 1999), kiti - mąstymo rūšimi (Costa, 1985), dar kiti – naudojo jį kaip kūrybiškumo sinonimą (Reber, 1995). Tačiau daugelis šios srities tyrinėtojų divergentinį mąstymą laiko esminiu ir vienu svarbiausių kūrybiškumo gebėjimų, kuris įtakoja tiek kūrybinį problemų sprendimą, tiek ir kūrybinį elgesį (Feldhusen, 1994; Sternberg, O’Hara, 1999; Mumford; 1999, Scott ir kt., 2004).

Šiame darbe laikomasi požiūrio, kad divergentinis mąstymas yra vienas iš kognityvinių kūrybiškumo komponentų, o divergentinio mąstymo parametrai, tyrinėti šiame darbe, yra mąstymo sklandumas, lankstumas ir originalumas.


Kai kurie psichologai esmine kūrybiškumo apraiška laiko gebėjimą spręsti problemas (Guilford, 1950; Torrance, 1965; Getzels, Jackson, 1962; Csikszentmihalyi, 1988). Kiti autoriai  (Maker, 1993; Feldhusen, 1994) kūrybiškumą laiko viena iš gabių žmonių savybių, o problemų sprendimą kūrybiškumo kontekste išskyrė kaip pagrindinę sąvoką (Guilford, 1968;  Torrance, 1962a; Getzels ir Csikszentmihalyi, 1976). Dar kiti – nevartoja problemų sprendimo sąvokos, bet siūlo panašias, tokias kaip “išradingumas” (angl. invention), (Getzels, Jackson, 1962), sukūrimas ko nors naujo ir vertingo (Rothenberg, Hausman, 1976) arba nurodo sąlygų ar tikslų, būtinų kūrybinei veiklai, svarbą (Mednick, 1962; p. 68; Wallach, Kogan, 1965).

Kūrybiškumą, kaip gebėjimą spręsti problemas, detaliai apibrėžia J. W. Getzels ir M. Csikszentmihalyi (1976). Jie nurodo įvairius problemų tipus, kurie išskirti pagal tai, kaip tiksliai yra apibrėžta problema, kokie galimi jų sprendimo metodai bei būdai. Didžiausias dėmesys kreipiamas į struktūrą, tinkamų alternatyvų ir interpretacijų suradimą, lankstumą sprendžiant problemas, metodus ir patį rezultatą. 

Kai kurie autoriai (Maker, 1993; Guilford, 1968a), tyrinėję pagrindinius intelekto ir kūrybiškumo ypatumus, mano, kad šios sąvokos yra panašios, o galbūt ir vienodos. Pavyzdžiui, J. P. Guilford (1968a) intelekto struktūros modelyje nurodo ir konvergentinį, ir divergentinį mąstymą. Jo nuomone, kūrybiniam procesui reikalingas tiek konvergentinis, tiek divergentinis mąstymas. Tačiau daugelis tyrinėtojų mano, kad svarbiausios intelekto ir kūrybiškumo sąvokos yra skirtingos. Šie du psichikos reiškiniai tyrinėjami atskirai, tačiau dažnai yra lyginami, ieškoma ryšio tarp jų.

H. Gardnerio (1993) veikalas "Daugialypio intelekto teorija" galėtų būti teorinis pagrindas, ieškant sąsajų tarp intelekto ir kūrybiškumo bei problemų sprendimo. H. Gardner, tyrinėjęs kūrybiškų, žymių asmenų gyvenimus, pastebi, kad daugelis jų daug pasiekė tik vienoje ar keliose srityse ir visai nieko – kitose. H. Gardner teorijoje daugiau dėmesio skiria intelektiniams, o ne kūrybiniams pasiekimams, nurodomos aiškios sąsajos tarp šių gebėjimų. Be to, jis nurodo tokius intelekto struktūros komponentus (muzikinius, kūno-kinezinius, inter- ir intra- asmenybės intelektą), kuriems tyrinėti nėra psichometrinių testų, o daugelis intelekto ypatumų siejami su tokiomis specifinėmis sritimis kaip tapyba, choreografija ar psichologija. 

M. S. Mednick (1962) kūrybiškumą apibrėžė kaip individo gebėjimą  kurti naujus ryšius tarp originalių, nesusijusių ar nutolusių vienas nuo kito elementų.

S. G. Isaksen, D. J. Treffinger (1994) kūrybiškumą suvokia kaip naujų, reikšmingų, tinkamų ryšių suradimą, kuris pasireiškia gebėjimais:  a) įžvelgti daug galimybių; b) sugalvoti ir išbandyti įvairius sprendimo būdus; c) pasiūlyti neįprastas ir naujas galimybes; d) kurti ir atrinkti alternatyvias idėjas.

Daugelis mokslo tyrinėjimo darbų yra skirti įvairių kūrybiškumo gebėjimų komponentų ieškojimui. Laikomasi požiūrio, kad kūrybiškumas yra sudėtingas reiškinys, nulemtas įvairių struktūrinių komponentų, kurių derinys ir sudaro kūrybiškumą (Gardner, 1983; Lubart, 1990, 2003; Amabile, 1996; Sternberg ir kt., 2005).
T. M. Amabile (1996) nurodo tris susijusius kūrybiškumo komponentus: kognityvinį stilių, kurio įtaka labai svarbi sprendžiant sudėtingas problemas; euristikų žinojimą kuriant naujas idėjas ir darbo stilių, kuriam būdingas gebėjimas sutelkti pastangas, gebėjimas atmesti netinkamas idėjas ir energiją. Autorės nuomone, kūrybiškumas yra sudėtinga įvairių asmenybės savybių visuma, kuri gali atsiskleisti sąmoningų pastangų dėka.

Galima pastebėti ir tai, kad nuo J. P. Guilfordo ir E. P. Torrance’o laikų kūrybiškumas tradiciškai vertinamas kaip gebėjimas (angl. ability). Daugelis autorių kūrybiškumą sieja su gebėjimu atrasti nauja, pateiktą užduotyje informaciją panaudoti įvairiais būdais ir greitu tempu. 

Nors kognityvinis požiūris į kūrybiškumą yra labai paplitęs, pastaraisiais dešimtmečiais atsiranda ir kitokia kūrybiškumo samprata, pabrėžianti tarpasmeninį-asmenybės aspektą, siejanti kūrybiškumą su asmenybės savybėmis ir socialinės aplinkos kūrybiškumui įtaka (Amabile, 1983; Barron, 1968; MacKinnon, 1965). Daugelis autorių apibrėžė ne kūrybiškumą, bet įvardijo ir nagrinėjo kūrybingos asmenybės ypatumus (MacKinnon, 1965; Barron, 1957; Roe, 1952, Kris, 1976; Kubie, 1976; Patrick, 1976; Rogers, 1959; Maslow, 1959, cit. plg. Stein, Heinze, 1964). Buvo bandoma ieškoti asmenybės bruožų susijusių su kūrybiškumu (sugebėjimu nepriklausomai priimti sprendimus, estetine orientacija, pasitikėjimu savimi, atvirumu patirčiai, nebijojimu rizikuoti ir pan.). Ypač daug kalbama apie vidinės ir išorinės motyvacijos įtaką kūrybiškumo atsiskleidimui (Amabile,1983; Csikszentmihalyi, 2002). Kaip teigia M. Csikszentmihalyi (2002), mokymosi efektyvumą labiau įtakoja vidinė motyvacija, kai imamasi žmogaus galimybes atitinkančios veiklos, o užduotis atliekama ne siekiant naudos, o todėl, kad ji yra įdomi, teikianti džiaugsmo. Efektyvų mokymąsi autorius sieja su “tėkmės”  išgyvenimu (angl. flow) arba  džiaugsminga patirtimi, nes mokantis įdomių, patrauklių dalykų patiriama būsena panaši į tėkmę. Todėl vienas svarbiausių kūrybiškumo ugdymo veiksnių – žingeidumo ir suinteresuotumo mokytis pažadinimas, jausmo, kad tu gali tai padaryti išgyvenimas. Noras dar kartą jį patirti, yra stiprus kūrybinės veiklos motyvas, todėl, jei aplinka iš žmogaus reikalauja per mažai, apima nuobodulys. 

Neabejotiną reikšmę kūrybiškumo atsiskleidimui turi socialinė aplinka. Kaip teigia D. K. Simonton (2000), atlikęs daug šios srities tyrimų, kūrybiškumo atsiskleidimas, labiausiai yra įtakojamas socialinės aplinkos. Ypač jis pabrėžia du socialinės aplinkos įtakos aspektus: 1) politinė sistema tiesiogiai įtakoja potencialių kūrybinių gebėjimų pasireiškimą įvairiais asmenybės raidos etapais. Kūrybinis potencialas slopinamas arba pasireiškia neetiškais būdais, kai vyrauja anarchistinė ar teroru pasižyminti politinė sistema. Nepriklausomoje, taikioje, karų nenuniokotoje, finansiškai stabilioje visuomenėje kūrybiškumui skleistis yra puikios sąlygos. Laikmetis po revoliucijų dažniausiai pozityviai veikia kūrybiškumo išsiskleidimą, o “aukso amžius” kūrybai skleistis dažniausiai atsiranda po nepriklausomybės iškovojimo (taip buvo ir išsivadavimo nuo nacių laikotarpiu, taip, reikia tikėtis, įvyko ir tautoms išsivadavus iš sovietinės sistemos); 2) kitas įdomus D. K. Simontono pastebėjimas, paremtas gausiais tyrimais, yra tas, kad po tautinio išsivadavimo revoliucijos ar sukilimo, atsiranda didesnės galimybės kultūrinei įvairovei bei patirčiai atsirasti, (t. y. kultūrinė aplinka tampa labiau heterogeniška negu homogeniška), atsiranda didesnės galimybės keliauti, skaityti užsienio kalbomis, studijuoti svetur. Praturtėjus kultūrinei aplinkai atsiranda didesnės galimybės kūrybiškumui skleistis.

Politinės sistemos ir laikmečio dvasia gali skatinti arba slopinti bendrą kūrybiškumo lygį tam tikroje vietoje ir tam tikru metu, tačiau, kaip pabrėžia autorius, individualūs skirtumai nėra taip lengvai įtakojami politinių struktūrų ir kartais būna sunkiai paaiškinami (pavyzdžiui, ypatingos vertės kūriniai sukuriami totalitarinėje sistemoje arba kūrybinis apsnūdimas vyrauja laisvoje ir turtingoje visuomenėje).

R. J. Sternbergo ir T. I. Lubarto (1991) teigimu, kūrybiškumui neužtenka vien įgymių –kūrybiškumas turėtų būti ugdomas mokymosi įstaigose. Deja, ugdyti kūrybiškumą mokyklose kol kas sekasi sunkiai, nes nežinoma, kaip tai daryti, o taip pat nesuvokiama, kad kūrybiškumo ugdymas – geriausia investicija į vaikų ir visuomenės ateitį. Todėl šie autoriai pasiūlė investicijos į kūrybiškumą teoriją, teigdami, kad kūrybingi žmonės idėjų srityje nori ir gali “pirkti pigiai, o parduoti brangiai”. Žmonės, kurie sugeba iš pirmo žvilgsnio niekam tikusiose idėjose įžvelgti jų vertingumą (dažnai atlaikydami aplinkinių pasišaipymą) ir pateikti, jas kaip vertingas, padaro puikią investiciją jas “parduodami” ir vėl imdamiesi ieškoti naujos idėjos (Sternberg, Lubart, 1991; Sternberg, 2000; Rubenson, Runco, 1992). 

R. J. Sternberg (2000), plėtodamas geros “investicijos į kūrybiškumą” teoriją, teigia, kad kūrybiškumą didele dalimi nulemia asmeninis apsisprendimas būti kūrybišku. Jis paneigia žymių kūrybos teoretikų mintis (Guilford, 1968a; Torrance, 1974), kad kūrybiškumas yra pastovus, beveik  nekintantis gebėjimas. Priešingai, būti kūrybišku mokomasi, ugdant reikalingą požiūrį į darbą, gyvenimą ir mokantis daryti tinkamus sprendimus. Atpažinti kūrybiškus žmones, pasak autoriaus, galima ne pagal testais nustatytus jų kūrybinius gebėjimus, bet labiau pagal tai, kokius sprendimus jie daro. Šis sugebėjimas išmokstamas ir gali keistis. Apsispręsti būti kūrybišku gali bet kuris asmuo. “Kūrybiškumas yra ta dovana, kurią gali sau “pasidovanoti” kiekvienas iš mūsų”, - teigia R. J. Sternberg (2000, p. 60) ir nurodo, kaip ir ko reikėtų mokyti, kad atsirastų noras tokiu tapti (pavyzdžiui, mokyti būti aktyviu, nugalėti kliūtis, nebijoti rizikuoti; žadinti troškimą “augti”, nestovėti vietoje; skatinti surasti tą veiklos sritį, kuri patinka). Taigi, mokymasis turėtų būti skirtas ne tiek žinių įgijimui ar kritinio mąstymo ugdymui, kiek apsisprendimo būti kūrybingu, ugdymui.

Kaip pastebi R. J. Sternberg ir kt. (2005), siekiant giliau suprasti tokį sudėtingą psichinį reiškinį kaip kūrybiškumas, neįmanoma jo nagrinėti tik vienu kuriuo nors požiūriu – būtina aptarti ir kognityvinius (Finke, Ward, Smith, 1992; Rubenson, Runco, 1992), ir asmenybės (Barron, 1988; Feist, 1999), ir motyvacinius bei socialinės aplinkos įtakos kūrybiškumui veiksnius (Sternberg, 1999; Simonton, 2000). Todėl pastaruoju metu vyrauja sisteminis arba kompleksinis požiūris į kūrybiškumą. 

Kompleksiniai kūrybiškumo modeliai 
Pastaraisiais dešimtmečiais dalis psichologų darbų yra skirti įvairių kūrybiškumo komponentų ieškojimui. Laikomasi požiūrio, kad kūrybiškumas yra sudėtingas reiškinys, nulemtas įvairių struktūrinių komponentų, kurių derinys ir sudaro kūrybiškumą (Gardner, 1993, Lubart, 1990, Amabile, 1996; Sternberg, Lubart 2005; Urban, 1990).

K. Urban (1988) nurodo šiuos kūrybiškumo komponentus: divergentinį mąstymą; bendras žinias; toleranciją neapibrėžtumui; motyvaciją; sugebėjimą atlikti užduotį; specialiąsias žinias, gebėjimus ir įgūdžius (žr. 1 pav.). 

Kaip matyti iš 1 piešinio, nurodomi trys kognityviniai (divergentinis mąstymas, bendrosios žinios, specialiosios žinios) ir trys asmenybės kūrybiškumo komponentai (tolerancija dviprasmybei, motyvacija, sugebėjimas atlikti užduotį). Galima pastebėti, kad panašius kūrybinio mąstymo komponentus (divergentinį mąstymą, toleranciją neapibrėžtumui, motyvaciją, žinias) išskiria ir kiti autoriai (Guilford, 1950; Torrance, 1972a; Amabile, 1983; Sternberg, 1991). 

R. J. Sternberg ir kt. (1997) nurodo šiuos kūrybiškumo komponentus: intelektinius gebėjimus (gebėjimas generuoti idėjas, jas įvertinti, gebėjimas apibrėžti problemą, įžvalgų  gebėjimas (angl. insight); žinias, reikalingas tam, kad “neišradinėtume dviračio”; mąstymo stilius, kuriais remiantis panaudojamos turimos žinios ir intelektas; asmenybės ypatumus (tolerancija dviprasmybei, noras įveikti kliūtis ir atkaklumas; troškimas augti nesustojant ties pirmąja idėja; troškimas rizikuoti; drąsa laikytis savo įsitikinimų ir tikėjimas savo jėgomis); motyvaciją (vidinė motyvacija ir sėkmės, tikslo įgyvendinimo siekis); kūrybiškumą skatinančią aplinką (palanki kurti naujoms idėjoms; skatinanti įvertinti ir išsirinkti tinkamiausias idėjas).

E. P. Simontono (2000) manymu,  dabartiniu metu populiarūs du kūrybiškumo modeliai. Vienas jų “ekonominis – komercinis“, dažnai nesiremiantis jokia teorija, o tik skatinantis greitai ištyrinėti kūrybiškumo apraiškas ir investuoti į “kūrybiškumą” kaip brangią prekę (prie jų priskirtinas E. de Bono kūrybiškumo ugdymo modelis, 1977). Kitas - dar nuo kūrybiškumo tyrimų pradžios paplitęs kūrybos proceso, produkto ir asmenybės tyrinėjimas. Abu jie šiek tiek pristabdo išsamų mokslinį kūrybiškumo tyrinėjimą, kuris apimtų ir mokslinį kūrybos supratimą, ir taikomuosius kūrybiškumo, kaip mokslinio tyrimo objekto, aspektus. Skirtumai tarp šios srities mokslinių žinių ir praktinio panaudojimo kartais būna tokie dideli, kad abejonės dažnai kyla dėl abiejų požiūrių. Todėl labai svarbu, kad kūrybiškumas būtų tyrinėjamas ne tik kaip įdomus psichologinis, bet ir kaip naudingas socialiniu ir asmenybės vystymosi požiūriu reiškinys, o įrodytos mokslinės kūrybiškumo teorijos padėtų sėkmingai skleistis kūrybiškumui kasdieniniame gyvenime.
Akivaizdu, kad kūrybiškumo samprata yra labai plati, apimanti pačius įvairiausius kūrybiškumo aspektus. Todėl šiame darbe buvo pasirinkta tyrinėti divergentinį mąstymą, vieną iš kognityvinių kūrybiškumo komponentų. Buvo iškelta hipotezė, kad galima įtakoti studentų kognityvinių kūrybiškumo gebėjimų (sklandumo, lankstumo, originalumo) pokyčius mokantis pagal specialią kūrybiškumo ugdymo programą. Sudarydami programą, atsižvelgėme ir į kitus 

(asmenybės bei motyvacinius) kūrybiškumo komponentus. 



2. 1. 2. Kūrybiškumo samprata psichologinėse teorijose


Šiame skyriuje bus pristatomos tik tos teorijos, kuriomis buvo remtasi sudarant šiame tyrime naudotą programą, t. y. humanistinės, egzistencinės, geštaltinės psichologijos kūrybiškumo samprata bei E. Frommo požiūris į kūrybiškumą. 
Naują požiūrį (be skaičių, lentelių ir statistinių metodų) į kūrybą pateikia humanistinės, egzistencinės ir geštaltinės psichologijos krypčių atstovai. Humanistinė psichologija iškėlė asmenybės subjektyvumo, išgyvenimų vertę. Šios krypties psichologai tiria žmogaus potencialias galimybes tobulėti, sprendžia atsakomybės, pasirinkimo laisvės, meilės, tikėjimo, įkvėpimo, kančios, džiaugsmo problemas. Visas tris kryptis sieja holistinis (visuminis) požiūris į asmenybę. Ir mokymo, ir ugdymo, ir psichoterapijos procesuose žvelgiama į visą asmenybę ir remiamasi visomis jos postruktūrėmis. Humanistinės psichologijos centre yra laisvai realizuojanti savo kūrybines galias asmenybė, jos autentiškumas, unikalumas, saviraiška. Tų asmenybės savybių atpažinimas, įvertinimas ir išsiskleidimas tapo viena aktualiausių humanistinės psichologijos problemų (C. Bergquist, 2002). 

Kūrybiškumo samprata humanistinėje - egzistencinėje psichologijoje

A. H. Maslowo požiūris į kūrybiškumą

 
A. Maslow (1968) kūrybiškumą sieja su asmenybės ypatumais, o ne su pasiekimais. Saviraiška, pasak A. Maslowo, - tai džiaugsmingas, pilnutinis talentų, gebėjimų ir potencialių galimybių panaudojimas, tai nuolatinės pastangos, aktyvus gyvenimas ir savo ryšio su pasauliu įsisąmoninimas. Kūrybinga asmenybė - sveika, sugebanti save išreikšti, spontaniška ir visavertė. A. Maslow pabrėžia saviaktualizacijos (angl. self-actualization) arba saviraiškos reikšmę (lietuviškoje psichologinėje literatūroje vartojami savirealizacijos ir saviaktualizacijos terminai, todėl šiame darbe jie bus vartojami kaip sinonimai). Saviraiška apibūdinama kaip žmogaus siekis būti tuo, kuo jis gali tapti. A. H. Maslowo nuomone, saviraiška ir kūrybiškumas yra susiję – kūrybiškumas įtakoja saviraišką, o saviraiška – padeda atsiskleisti kūrybiškumui (cit. plg. Runco, 1999b). 

Žmonėms, kurie geba išreikšti save, būdingos tokios savybės: savęs priėmimas, realybės suvokimas, natūralumas, paprastumas, betarpiškumas, gebėjimas įsigilinti į svarstomą problemą (ne vien susitelkti į save), poreikis pabūti vienam, autonomija, nepriklausomybė nuo socialinių “štampų” ir šablonų, mistinė patirtis, bendrumo jausmas su aplinkiniais, gilesni santykiai su aplinkiniais, demokratiškumas, gebėjimas įvardinti tikslus ir priemones ir pastebėti tai, kas, kas bloga, neužgaulus, filosofinis humoro jausmas, kūrybiškumas. 

A. H. Maslowo manymu, sveikas ir kūrybingas žmogus siekia atskleisti savo galimybes, save realizuoti. Saviraiškos pagrindas yra tokios vertybės kaip tiesa, grožis, tobulumas, kūryba, laisvė, pilnatvė. Savęs priėmimas ir savo vertės suvokimas - tai pirmas individualybės kūrimo žingsnis. Labai svarbus yra ir adekvatus savęs vertinimas. Orientacija į kitus sukelia baimės ir priklausomybės jausmą, pastiprinimo poreikį.

Saviraiška, pasak A. H. Maslowo (1968) - tai trauka prie tokių vertybių kaip tiesa, gerumas, pilnatvė, grožis, gyvybingumas, unikalumas, tobulumas, teisingumas. Saviraiška - tai 

žmogaus prigimtyje glūdinčių poreikių ir galimybių išplėtojimas. Saviraiškos tendencija yra ir motyvacija kūrybai. 

A. Maslow išskiria (specialų, talentingą( kūrybiškumą ir saviraiškos kūrybiškumą, pasireiškiantį įvairiose srityse. Autorius apsiriboja ta kūrybiškumo rūšimi, kuri būdinga kiekvienam iš mūsų ir koreliuoja su psichine sveikata. Autorius neapibrėžia  (specialaus( kūrybiškumo, o gebančias save išreikšti asmenybes apibūdina kaip spontaniškas, nebijančias to, kas nežinoma, nepaisančias, ką apie jas pagalvos kiti.

A. Maslow labiau akcentuoja improvizaciją ir įkvėpimą, o ne užbaigtą darbą ar pasiektą rezultatą. Remdamasis kūrybos proceso ir kūrybingos asmenybės psichologinės analizės duomenimis, jis skiria tris kūrybiškumo rūšis - pirminį, antrinį ir integruojantį.

Pirminis kūrybiškumas - tai įkvėpimo fazė, kuri turi būti atskirta nuo kruopštaus darbo ir idėjos įgyvendinimo. Kūrybiškumas pasireiškia be jokių pastangų kaip spontaniška vientisos asmenybės išraiška. Antrinis kūrybiškumas - tai intensyvus, nuolatinis ir sunkus darbas, įgūdžių tobulinimas bei medžiagos kaupimas. Kartais tai trunka pusę gyvenimo, kol pasiekiami norimi įvairių sričių rezultatai. Daugelis žmonių, patyrę nušvitimo akimirkas, žino, kad toks praregėjimas retai apsilanko antrąsyk. Taigi be užsispyrimo, sunkaus darbo ir kantrybės šedevrai nesukuriami. Integruojantis kūrybiškumas apima pirminį ir antrinį. Iš jo  kyla žymiausi meno, filosofijos ir mokslo darbai.

Taigi A. Maslow  kūrybiškumo sąvoką naudoja ne tik kūrybos rezultatui apibūdinti, bet ir asmenims, veiklai, procesui ar pažiūroms nusakyti, o kūrybiškumą sieja su sveika, sugebančia save išreikšti, spontaniška ir visaverte asmenybe, taip pat pabrėžia saviraiškos reikšmę.
Vėlesni tyrinėtojai (Runco, 1999; Buckmaster, Davis, 1985; Murphy, Dauw ir kt., 1976, cit. plg. Runco, 1999b), remdamiesi A. H. Maslowo teorija, bandė eksperimentiškai patikrinti kūrybiškumo ir saviraiškos santykį, naudodami E. P. Torrance kūrybinio mąstymo testą (TTCT, 1974) ir įvairius klausimynus skirtus asmenybės savybėms nustatyti (Personal Orientation Inventory (POI); Self Actualization Scale; Adjective Check List). Kaip ir buvo tikėtasi, asmenybės testai labiau tinkami šioms sąsajoms tyrinėti negu divergentinio mąstymo testas (TTCT), labiau prognozuojantis kūrybinius gebėjimus ir atskleidžiantis gebėjimą spręsti divergentinio tipo problemas, o ne asmenybės saviraiškos ypatumus. 

Įvairiais asmenybės testais buvo nustatyta, kad yra sąsajų tarp kūrybiškumo ir saviraiškos. Tačiau, kaip teigia M. Runco (1999b), lieka ne visiškai aiškus kūrybiškumo ir saviraiškos tarpusavio sąryšis – t. y., ar kūrybiškumas yra pirminis ir skatina saviraišką ar priešingai, saviraiškus žmogus būtinai sieks atskleisti save kūryboje. M. Runco manymu, labiau tikėtina, kad kūrybiškumas pasireiškia labai įvairiai ir nebūtinai susijęs su saviraiška. Pavyzdžiui, vieni žmonės yra kūrybingi dirbdami, kiti – poilsiaudami, vieni būna kūrybingi, kai reikia spręsti problemas, kiti – kai jiems jokios problemos nekvaršina galvos. Taigi, nors saviraiška ir kūrybiškumas gali būti susiję, tačiau nebūtinai – kai kurie žmonės gali būti saviraiškūs ir nebūdami kūrybingi. Kūrybiškumas ir saviraiška yra daugialypiai konstruktai ir tai sąlygoja įvairias jų tarpusavio ryšio sąsajas. 

C. R. Rogerso požiūris į kūrybiškumą

C. R. Rogers (1961) išsako savo požiūrį į kūrybišką asmenybę, kūrybos procesą ir jo rezultato vertinimo kriterijus bei kūrybiškumo ugdymo galimybes. Jo manymu, pagrindinis veiksnys kūrybiškumui atsiskleisti yra asmenybės poreikis aktualizuoti save, išskleisti savo potencialias galimybes, patirti pasitenkinimą kuriant. 

Šio psichologo manymu, svarbiausia yra išsiaiškinti: a) kūrybinio akto prigimtį; b) tinkamiausias sąlygas kūrybai, c) tinkamiausius būdus, kurie padėtų konstruktyviai pažadinti  kūrybiškumą. Remiamasi tokiomis sąvokomis kaip meilė, kūryba, Aš svarba, saviraiška, aukščiausios būties vertybės, spontaniškumas, prasmė, tapsmas, psichinė sveikata, asmenybės branda.
C. R. Rogerso nuomone, pačioje žmogaus prigimtyje slypi tendencija augti ir išreikšti save, įgyvendinti visas savo galimybes, tapti tuo, kuo jis gali būti. C. R. Rogers  išvardija šiuos saviraiškos arba saviaktualizacijos (angl. self-actualization), būdus: įsisąmoninimas, kad man nenaudinga būti tuo, kuo aš nesu; supratimas, kad aš gyvenu efektyviai, kai būnu pats savimi; kito priėmimas nevertinant; individualių saviraiškos būdų suradimas; suvokimas, kad kuo esu atviresnis sau ir kitiems, tuo mažiau sieju save su konkrečiais, fiksuotais dalykais; žinojimas, kad potyris - aukščiausias autoritetas; nuostata, kad tai, kas asmeniškiausia, yra ir labiausiai bendražmogiška; gyvenimo, kaip tapsmo, nuolatinio kitimo suvokimas.

C. R. Rogers pranašavo niūrią ateitį visuomenės, neišugdžiusios žmonių, gebančių originaliai mąstyti ir kūrybiškai keistis žaibiškai besikeičiančiame mokslo laimėjimų ir informacijos pasaulyje žmonių, rašė apie tokios kultūros žlugimą.


Kūrybiškumą C. R. Rogers laikė bendražmogiška žmogaus savybe, teigdamas, kad gebėjimas kurti slypi kiekviename iš mūsų ir kad nėra esminio skirtumo tarp sukurtos poemos ar simfonijos bei sugebėjimo kūrybiškai elgtis kasdienybėje, pavyzdžiui, bendraujant ar išradingai gaminant pietus.

Šalia naujumo bei originalumo parametrų, C. R. Rogers iškėlė dar vieną – socialinį naudingumą. Bet kokio nusikaltimo, panaudojus originalius, netikėtus naikinimo būdus negalima priskirti kūrybos aktui. Todėl skatintina ir vertinama turėtų būti tik “kurianti“, o ne “griaunanti” kūryba, nes destruktyvios arba asocialios kūrybiškumo formos tėra tik tam tikros nuslopintos patirties padarinys. 

Pasak C. R. Rogerso, motyvacija kurti ( tai asmenybės siekis išreikšti save, išnaudojant potencialias savo galimybes. Šis teiginys sukėlė diskusijas, nes sunku nustatyti, kas iš tikrųjų skatina asmenybę kurti ( vidinis poreikis ar tik noras (dažnai neįsisąmonintas) tapti įžymiu ir reikšmingu.

Sąlygos, būtinos atsiskleisti kūrybiškumui. C. R. Rogerso manymu, svarbiausia yra būti atviram savo patirčiai ir įsisąmoninti egoistinius savo troškimus bei savo giluminį poreikį siekti harmonijos, pilnatvės, kūrybos. Kuo labiau individas sugeba atsiverti savo patirčiai, tuo didesnės galimybės jam tapti kuriančiu visuomenės nariu.

C. R. Rogers kūrybos procesą apibrėžia ”kaip veiklos metu gimstantį naują produktą, atsirandantį iš individo unikalumo, viena vertus, ir jo gyvenimą užpildančių daiktų, įvykių, žmonių, aplinkybių ( kita( (1961). Pagrindinis kūrybos motyvas, pasak C. R. Rogerso, yra asmenybės siekis realizuoti save, atskleisti savo galimybes.


C. R. Rogers nurodo tris vidines sąlygas, kurių reikia konstruktyviai kūrybai : 


1. Atvirumas patirčiai: ekstensionalumas. Atsivėręs patirčiai, žmogus laisvai priima kiekvieną, gaunamą iš aplinkos stimulą, neiškreiptą jokių gynybinių reakcijų. Atvirumas ( tai visiška priešingybė rigidiškumui, tai tolerancija dviprasmybei, tai gebėjimas priimti daugybę, net ir pačios prieštaringiausios informacijos, neatmetant nieko, kas vyksta.


2. Vidinė vertinimo kryptis. Tai yra svarbiausia kūrybos sąlyga. Esminis šios sąlygos ypatumas yra tas, kad sukurtas produktas kuriamas ne dėl pagyrimo ar kritikos, o yra svarbus pačiam kūrėjui. Kūrėjas  sugeba įvertinti tai, kas sukurta, remdamasis savo vidiniais šaltiniais, o ne kitų žmonių vertinimais ar kritika. Jis gali atsakyti sau, ką iš tikrųjų jam reiškia šis kūrinys, kaip jis atspindi jo jausmus, skausmą ar susižavėjimą. Tačiau tai nereiškia, kad nekreipiama dėmesio į kitų nuomonę ar nemėginama jos suprasti. Vidinė vertinimo kryptis reiškia tik tai, kad vertinimo pagrindas slypi asmenybės viduje, o ne išorėje, kai sugebama reaguoti savitai ir joks išorinis vertinimas nėra svarbus ar lemiantis.


3. Gebėjimas neįprastai derinti sąvokas ar gaunamos informacijos elementus. Šis gebėjimas nėra toks svarbus kaip du pirmieji, tačiau kūryboje gebėjimas laisvai, nebijant, spontaniškai derinti įvairias idėjas, formas, ryšius, (žaisti( elementais ir koncepcijomis bei kurti iš jų netikėtus derinius, juos įkūnyti, kelti įvairiausias hipotezes ir suteikti joms formą, įžvelgti problemas ten, kur viskas iš pirmo žvilgsnio atrodo aišku, yra būtinas. Būtent šioje spontaniškoje kūryboje išryškėja intuicija, kūrybinės įžvalgos, esmės suvokimas ir iš daugelio galimybių (nušvinta( vienintelė, vertingiausia.

Išorinės kūrybiškumo atsiskleidimo sąlygos, pasak C. R. Rogerso, yra psichologinis saugumas ir psichologinė laisvė. Psichologinis saugumas sukuriamas trimis būdais: 1) Visiškai pripažįstant asmens vertingumą be jokių išankstinių sąlygų ir reikalavimų. Ši išankstinė nuostata bus reali tik tuomet, kai mes pažinsime potencialias asmenybės savybes ir tikėsime jos galimybėmis. Turėdamas tokį požiūrį, individas jaučiasi saugus ir pamažu supranta ir jaučia, kad yra vertinamas toks, koks yra. 2) Nevertinant kito. Kitam tapti kūrybišku padedame tik tuomet, kai nustojama vertinti kitus pagal savo susikurtą vertybių sistemą. Kai kitas nejaučia išorinio vertinimo, atsiranda galimybė remtis savo vidine patirtimi ir suvokti, kad vertinimo šaltinis glūdi jame pačiame. Svarbiausia, nevertinti kito, turėti savo nuomonę ir leisti kitam laikytis savosios. Kitam asmeniui leidžiama nesijaudinti dėl to, ką pagalvos kiti, nes paliekama teisė turėti savo vidinius kriterijus. 3) Empatiškai priimant kitą asmenį. Jei sugebama įsijausti į tai, ką kitas mąsto, jaučia, suvokia, suteikiama reali galimybė jaustis saugiai ir išreikšti savo autentiškąjį Aš.

Psichologinę laisvę gali suteikti aplinkiniai. C. R. Rogerso manymu, tėvai, mokytojai, terapeutai gali suteikti asmenybei laisvę nevaržomai reikšti savo slapčiausius jausmus, mintis, būsenas. Dažniausiai tai išreiškiama simboliais ir padeda atsiverti bei išradingai derinti įvairius vaizdus, sąvokas, reikšmes. Išlaisvinti tai, kas slypi viduje ir leisti laisvai reikštis įvairiems simboliams ( tai ir yra didžiausia suteikta galimybė ugdyti kūrybiškumą. Be laisvės sąvokos C. R. Rogers pabrėžia ir atsakomybės sąvoką. Būtent ši, laisvai prisiimta atsakomybė būti pačiu savimi, padeda didėti vidiniam gebėjimui vertinti ir sukuria visas sąlygas, būtinas kūrybai.

Įvertinant šios teorijos reikšmę kūrybos psichologijoje, reikia pasakyti, kad C. R. Rogers atvėrė naujas galimybes kūrybiškumo tyrinėjimams. Teiginys, kad asmens saviaktualizacijos poreikis padeda išlaisvinti kūrybiškumą ir tapti kuriančia asmenybe, suteikia pagrindo ieškoti tokių mokymo ir ugdymo metodų, kurie padėtų tapti labiau kūrybiškais įvairiose gyvenimo srityse. Todėl galimybė išreikšti save ir “tapti tuo, kuo iš tikrųjų gali tapti” turėtų būti vienu pagrindinių ugdymo bei mokymo tikslų (Rogers, 1961; Burleson, 2005). 

Kita vertus, C. R. Rogerso teorija sulaukia kritikos todėl, kad joje teigiama, kad saviaktualizacija yra pagrindinis ir prigimtinis kiekvieno žmogaus siekis. Tačiau nepateikiamas tikslus saviaktualizacijos aprašymas, nieko nesakoma apie biologinę tokio siekio prigimtį, nenurodoma, ar save išreiškiantys individai tarpusavyje skiriasi, ar yra panašūs. Kritikuojantys šią teoriją teigia, kad saviaktualizacija neturėtų tapti vieninteliu gyvenimo tikslu, nes kaip teigia V. Frankl, žmogus domisi tik savimi ir savirealizacija tik tuomet, kai neturi kitos gyvenimo prasmės. Pagrindiniu prasmingo gyvenimo siekiu ir potencialių gebėjimų išraiškos sąlyga turėtų tapti ne savirealizacija, bet “išėjimas” iš savęs išreiškiant savo meilę aplinkiniams (Frankl, 1984). Kai kurių autorių nuomone, C. R. Rogerso teorija kritikuojama ir dėl to, kad iš anksto teigiamai vertinamas bet koks žmogaus poelgis, taip atleidžiant jį nuo bet kokios atsakomybės. Nežiūrint kritikos, humanistinė teorija tapo labai populiari ir paliko ryškius, kartais, deja, neigiamus pėdsakus, ypač JAV švietimo sistemai. C. R. Rogerso teiginiai, kad vaiko negalima versti mokytis, o jei jis nesimoko, vadinasi tai jam nėra vertinga, kad pagrindinė mokytojo užduotis yra besąlygiškai vaiką vertinti, jį priimti ir sudaryti sąlygas, kurioms padedant jis išvysto kuo stipresnį teigiamą savęs vertinimą, - kai kurių autorių nuomone, yra nepagrįsti ir neteisingi. Viską iš anksto teigiamai vertinti – reiškia kaip tik nieko konkretaus nesitikėti, neduoti asmeniui jokių vertybinių standartų, kurių jis siektų savo gyvenime. Tačiau humanistinės psichologijos metodai visuomenėje, kurioje asmenybė neigiamai save vertina ir yra nuolatos nuvertinama kitų, gali būti vertingi. Atmetus individualistinę žmogaus prigimties sampratą ir pripažįstant, kad žmoguje yra ir gėrio, ir blogio pradai, reikėtų skatinti ne tik asmenybės saviraišką, savo poreikių tenkinimą, bet ir gebėjimą atsižvelgti į kitus, juos pamilti, rūpintis, jausti atsakomybę (Katiliūtė-Boydstun, 1997). 





R. May požiūris į kūrybiškumą


Egzistencinės psichologijos, sukurtos XX a. 4-ajame dešimtmetyje, kūrėju laikomas R. May. Šios psichologijos tikslas ( atskleisti žmogaus buvimo pasaulyje prasmę. Egzistencinės psichologijos tikslas ( padėti žmogui sujungti troškimą, valią ir sprendimą. Žmogus mokomas įsisąmoninti ir išgyventi savo troškimus, laikyti save autonomiška asmenybe, daryti sprendimus ir atsakyti už juos. Be to, skatinama kelti naujus tikslus ir tikslinti savo vertybių skalę.


R. May (1959), kalbėdamas apie kūrybiškumą, apibrėžia jį kaip (kažko naujo pagimdymą(. R. May skiria dvi kūrybiškumo formas: paviršutinį  (išorinį) kūrybiškumą, kuris pasireiškia estetizmu (polinkiu į grožį ir tobulas formas) ir tikrąjį kūrybiškumą, kurį apibrėžia kaip (procesą, kurio metu gimsta kažkas naujo(. (Buvimas savimi( (angl. being itself) arba žmogaus sąmonės išplėtimas ( toks kūrybiškumo pasireiškimas yra geriausias  žmogaus misijos šioje žemėje įvykdymas. 


Kaip ir A. Maslow, R. May teigia, kad kūrybiškumas būdingas gebantiems save išreikšti žmonėms, o kūryboje svarbiausia yra kūrybos procesas. R. May  dirbo su menininkais, todėl daugiausia kalba apie jų kūrybos proceso ypatumus. Kuriant ryškiausiai veikia sąmonė (pasąmonės nušvitimai, atsakymai per sapnus galimi tik tam tikrose srityse, į kurias kuriantis žmogus yra sąmoningai gilinęsis). Būtina kūrybos proceso sąlyga - emocinis įsitraukimas. 


R. May ypač pabrėžė asmenybės unikalumą, laisvo pasirinkimo galimybę, teleologinio (t. y. įsisąmoninto, tikslingo) elgesio reikšmę. R. May teigė, kad: 1) žmogaus esmę atskleidžia ne tai, koks jis yra, o tai, ką jis veikia; 2) žmogaus prigimtyje slypi ir subjektui, ir objektui priskiriami ypatumai, t. y. žmogus yra ir mąstanti, ir veikianti būtybė; 3) žmonės siekia atrasti atsakymus į esminius būties, egzistencijos klausimus; 4) laisvė ir atsakomybė visuomet turėtų “eiti” kartu.


R. May išskyrė tris žmogaus būties formas: santykius su išoriniais daiktais ir objektais; santykius su kitais žmonėmis; santykius su pačiu savimi. Pasak autoriaus, sveikas žmogus išgyvena visas tris būties formas. Pažeidus vieną iš šių santykių, galima padėti juos atstatyti, kad asmuo galėtų laisvai pasirinkti ir gyventi harmoningai tiek su pasauliu (pirmiausiai, gamta), tiek su kitais, tiek ir su savimi.


Egzistencinė teorija labiausiai yra vertinama dėl to, kad jos pradininkai, egzistencinės krypties filosofai (S. Kierkegaard, M. Heidegger), psichologai ir psichoterapeutai (L. Binsvanger, M. Boss, V. Frankl)  savo teorijose sugebėjo aprėpti ir panaudoti visa, kas padeda asmenybei vystytis, aptardami įvairius asmenybės vystymosi aspektus. Egzistencinės psichologijos idėjos, gimusios po antrojo Pasaulinio karo, tiek JAV, tiek Europoje tapo labai populiarios ne tik tarp psichologų, bet ir tarp įvairaus išsilavinimo žmonių (menininkų, dailininkų, dėstytojų studentų, dramaturgų, kunigų). Galiausiai, kiekvienam ėmus reikšti savąjį egzistencinės psichologijos supratimą, buvo pamažu nutolstama nuo jos esminių ištakų ir teiginių. Pastaruoju metu, egzistencinė teorija yra praradusi buvusį populiarumą. Paradoksalu, tačiau tai padeda šiai teorijai iš naujo atgimti tarp psichologų ir filosofų (cit. plg.  Frager, Fadiman, 2002, p. 844). 

Kūrybiškumas geštaltinės teorijos požiūriu 

Kūrybiškumo ugdymo prasmingumą ir galimybes akivaizdžiai patvirtina geštaltinė išmokimo teorija. F. Perls (1968), apibūdindamas žmogaus išmokimo procesą, pabrėžia, kad mokantis keičiasi ne tik žmogaus kognityvinės struktūros, bet ir pats žmogus bręsta kaip asmenybė. Geštaltinis (susiliejantis) mokymasis, kai mokomasi “visa siela, visu kūnu, visomis mintimis ir visais jausmais”, neišvengiamai keičia ir turtina visą asmenybę.

Tokį mokymąsi įgyvendinti padeda susiliejančio mokymosi metodai, kurie skatina įsisąmoninti savo mintis, jausmus, norus, vertybes, galimybes ir padeda geriau save pažinti, sąmoningiau ir atsakingiau rinktis. Susiliejančio mokymo esminis ypatumas yra tas, kad žmogaus kūno, minčių, jausmų ir dvasios vienovė padeda jam išreikšti save, visada ieškoti prasmės ir ją rasti.

S. B. Shapiro (1976, cit. plg. Lepeškienę ir kt., 2001) tarp kitų susiliejančio mokymosi komponentų mini divergentinį mąstymą ir vaizduotę,  kognityvinių procesų integraciją su veiksmu, valios ugdymu ir vaizduote bei mokymąsi, grindžiamą mokinių patyrimu. Pagrindiniai tokio mokymosi principai – mokymosi patirties įsisąmoninimas ir asmeninis atradimas. Šiuo požiūriu mokymosi esmę geriausiai nusako teiginys: “mokytis – tai atrasti”. Mokantis labai svarbu atrasti prasmę. Tačiau tam, kad atrastume prasmę, reikia su tuo dalyku turėti asmeninį santykį.  Mokymo metu taikomi atradimų metodai, naudojama medžiaga, kurią reikia išmokti, pateikiama ne kaip išbaigta, bet taip, kad besimokantieji ją galėtų patys vienaip ar kitaip tvarkyti ar transformuoti. Be to, medžiaga turi žadinti susidomėjimą, skatinti norą mokytis ir rasti sprendimus. N. M. Grenstad posakį “mokytis – tai atrasti” vartoja ta pačia prasme kaip ir geštaltinės terapijos kūrėjas F. Perls (1968). F. Perlso nuomone, atradimas yra tiesiogiai susijęs su asmenybės augimu ir brendimu. Tam, kad mes augtume kaip žmonės, maža tik mokytis, nes vien žinių apie mus supantį pasaulį nepakanka. Ne mažiau svarbu yra pažinti ir atrasti save pačius, savo santykius su dalykais, kurių mokomės, o taip pat su kitais žmonėmis ir pasauliu. Taigi – atrasti, vadinasi atskleisti to, ką darome prasmę. Atrasti taip pat reiškia sugebėti pasakyti tai, ko išmokome, labai paprastais žodžiais. Tai įmanoma tik įsisąmoninus ir aiškiai suvokus tai, ko mokomės. Trumpai tariant, aiškumas, supratimas, galėjimas pasakyti, kad “štai, pagaliau man tapo aišku, ką aš iš tikrųjų suradau!”, – geriausiai nusako tokio mokymosi esmę. Mokytojas kuria tokias situacijas, kad mokiniai galėtų daryti atradimus, nes viena yra išgirsti autoritetingo žmogaus nuomonę, o visai kas kita – pačiam atrasti, kas yra kas. Geštaltinės teorijos požiūriu, kiekvienas žmogus laikomas unikaliu, turinčiu didžiules galimybes, kurios ugdymo metu vis labiau išlaisvinamos ir žmogus naudojasi jomis savo paties ir visuomenės labui (Grenstad, 1996).

Geštaltinės teorijos atstovai buvo kritikuojami todėl, kad labiausiai akcentavo jausmus, o ne mąstymą, daugiausia dėmesio kreipė į procesą, o ne į turinį. Kai kurie autoriai šią teoriją vadino iracionalia, nes mąstymas neretai buvo vertinamas kaip nebrandumo ir neurozės požymis (Frager, Fadiman, 2002, p. 175). Nežiūrint šito, geštaltinės teorijos įtaka ugdymo ir mokymo psichologijai yra neabejotinai reikšminga, skatinusi atskleisti ir vystyti potencialias asmenybės galias, ieškoti naujų asmenybės ugdymo ir mokymo metodų.

E. Frommo kūrybiškumo samprata 

E. Fromm (1959, 1969), kurio teorija priskiriama neopsichoanalitinei krypčiai, išplečia psichoanalizės pradininkų požiūrį į kūrybiškumą, teigdamas, kad: (Būti kūrybišku - reiškia visą savo gyvenimą suvokti kaip gimimo procesą ir jokios savo gyvenimo dalies nepriimti kaip galutinės stadijos. Dauguma žmonių miršta, dar nesuspėję gimti. Kūrybiškumas reiškia gimti dar prieš numirštant( (cit. plg. Anderson, 1959, p. 48).


Autorius išskiria dvi kūrybos reikšmes. 


Pirmoji, kai sukuriama kažkas naujo. Tokia kūryba yra nulemta talento, genų, mokymosi, praktikos, o taip pat ekonominių ir socialinių sąlygų, leidžiančių asmenybei ugdyti savo talentą. 


Antroji kūrybos reikšmė - tai kūrybinė nuostata, kuri gali pasireikšti net ir nieko naujo nesukuriant. Kūrybinė nuostata arba kūrybiškumas kaip charakterio bruožas - tai gebėjimas pamatyti arba atsakyti. Gebėjimas pamatyti kitą žmogų reikalauja objektyvumo, kylančio iš vidinio brandumo, sumažinančio projekciją ir iškraipymus, būdingus neurotinėms asmenybėms. Gebėjimas atsakyti reikalauja reaguoti į realybę visa esybe.


E. Fromm vartoja terminą vaisinga (produktyvi) orientacija. Tai esminė asmenybės  nuostata, pasireiškianti visose žmogaus gyvenimo srityse. Ji apima proto, emocijų, pojūčių reakcijas į kitus žmones, į patį save ir į daiktus. Vaisingumas  (produktyvumas) - tai sugebėjimas panaudoti savo jėgas ir realizuoti slypinčias galimybes. Žmogus, siekiantis tai padaryti, turi būti laisvas ir nepriklausomas nuo nieko, kas jį kontroliuoja. Toks žmogus vadovaujasi protu, nes savo galimybes įmanoma panaudoti tik žinant, kokios jos yra, suvokiant, kaip ir kur galima jas panaudoti; asmuo suvokia save kaip kūrėją, unikalų savo galia, kurią  gali panaudoti kurdamas.

E. Fromm (1959) išvardina penkias sąlygas kūrybiškumui atsiskleisti :

1. Pagrindinė sąlyga  yra gebėjimas nustebti. Pavyzdžiui, mokslininkas stebi reiškinius, į kuriuos iki tol niekas nekreipė dėmesio, tačiau jam tai, kas kitiems aišku, tampa problema, jo protas pradeda dirbti. Tai ir yra atradimo pradžia.
2. Gebėjimas susikoncentruoti, suvokti save kaip tikrąjį, galintį kurti ir tuo pat metu gebantį peržengti savo asmenybės ribas, susilieti su kitais, pajusti vienybę su pasauliu. 

3. Asmeninė Aš patirtis. Aš jausmas reiškia asmeninę patirtį, kuri yra tikrasis pasaulio centras ir veiklos iniciatorius. Jausti save būtina kiekvienam žmogui. Kai žmogus suvokia savo individualumą, jis „atskiria“ save nuo grupės, daug aiškiau įsisąmonindamas, kas jame vyksta ir ką jis gali. 

4. Gebėjimas priimti konfliktą ir įtampą, o ne jų vengti. Įtampa yra žmogaus egzistencijos sąlyga, būtina dvasinei stiprybei ir kūrybinei vaizduotei išugdyti. Konfliktas yra tobulėjimo, stiprybės ir nuostabos šaltinis, padedantis atrasti, įsisąmoninti savyje naujas galimybes.

5. Drąsa ir tikėjimas, leidžiantis pasitikėti sava patirtimi ir leisti atsirasti bet kokiai naujai patirčiai. Būti drąsiam - tai reiškia leisti išnykti tam, kas žinoma, išdrįsti būti kitokiu negu visi, atlaikyti izoliaciją. Drąsa - tai nesirūpinti niekuo kitu, tik tiesa - permąstyta ir priimta tiek protu, tiek jausmais. Tokia drąsa būtinai turi remtis tikėjimu, kuris reiškia, pasitikėjimą savimi, protu, jausmais, įsitikinimais. Be užtikrintumo ir tikėjimo kūrybiškumas neįmanomas. Pasak E. Frommo, mokytis būti kūrybiškam -  tai  mokytis gyventi. 

Apibendrinant minėtų psichologijos atstovų teigiamą įtaką kūrybiškumo sampratai, reikia pastebėti, kad jie pirmieji atkreipė dėmesį į tas asmenybės galias, kurias kiti psichologai anksčiau ignoravo. Minėtoms teorijoms bendra yra tai, kad visos jos kalba apie kūrybinių galių realizavimą bei kūrybiškumo išraiškos galimybes, o į kūrybą žvelgia kaip į procesą, kuriame svarbiausias yra  individo santykis su aplinka arba egzistuojančia tikrove.

Humanistinės, egzistencinės ir geštaltinės psichologijos atstovų bei E. Frommo kūrybiškumo samprata kūrybiškumą siejamas su sveika, realizavusia save asmenybe. Minėtieji psichologai gilinosi į teigiamas, stipriąsias asmenybės puses, nurodydami būdus ir galimybes, kaip galima atskleisti, ugdyti sveiką, kūrybingą, gebančią save išreikšti, “pilnatvišką” asmenybę. Asmenybės prigimtyje šie psichologai įžvelgė poreikį tapti sveika, pilnai savo potencialias galimybes realizuojančia asmenybe, siekiančia tobulėti ir panaudoti savo kūrybines galias. Jie tikėjo, kad kūrybinių galių išskleidimas ir dvasinis augimas nepriklauso nuo pasirinktos profesijos, veiklos ar užimamų pareigų. Saviraiškus žmogus gali būti kiekvienas – tiek sėkmingas verslininkas, tiek ir paprasta namų šeimininkė. Kita vertus, humanistinės, egzistencinės ir geštaltinės ir E. Frommo teorijų trūkumas yra tas, kad jų autoriai nepagrindė (net ir nekėlė sau tokio tikslo) savo teorijų eksperimentiniais įrodymais. Kritikų nuomone, tai ir yra jų silpnoji vieta. 

Vis dėlto, minėtų psichologijos krypčių pasiekimai ir įtaka psichologijos mokslo vystymuisi yra neginčijama, nes humanistinė, egzistencinė ir geštaltinė teorijos atvėrė iš esmės naują požiūrį į asmenybę ir jos ugdymo galimybes.
2. 1. 3. Kūrybingos asmenybės, kūrybos proceso ir kūrybos rezultato santykis


Nuo 1950 metų keletą dešimtmečių labiausiai buvo domėtasi kūrybingos asmenybės, kūrybos proceso ir kūrybos rezultato (produkto) ypatumais. Buvo siekiama išsiaiškinti, kokiais ypatumais kūrybinga asmenybė, procesas ir sukurtas produktas skiriasi nuo mažiau kūrybingų.

Kūrybiškumo tyrimo srityje buvo atlikta daug tyrimų ieškant kūrybingos asmenybės ir kūrybos proceso ypatumų. Vien 1970-1980 metais tokių nuorodų pasaulinėje literatūroje galima suskaičiuoti apie 4.000. Kūrybingų asmenybių, išsiskiriančių kūrybiniais laimėjimais įvairiose srityse, ypatumai buvo bandomi nustatyti skirtingomis metodikomis (klausimynais, testais, biografinėmis anketomis). Psichologinių tyrimų duomenys rodo, kad kūrybingai asmenybei priskiriami patys įvairiausi bruožai. Remiantis gautais duomenimis, matyti, kad įvairūs autoriai išvardija skirtingus bruožus: gebėjimas spręsti savarankiškai, atkaklumas ir dominavimas, o stipriausios koreliacijos rastos tarp kūrybiškumo ir estetinio jautrumo, plačių interesų, nepriklausomybės priimant sprendimus, energingumo, pasitikėjimo savimi ir gebėjimo pažinti savo kūrybiškumą (Feist, Barron, 2003).

Kiti autoriai išskiria uždarumą ir ramybę, domėjimąsi idėjomis, o ne daiktais, gebėjimą identifikuotis, išreikšti jausmus ir patirtį,  savidrausmę, šiek tiek lėtesnę psichoseksualinę raidą, autonomiškumą, atsidavimą, atkaklumą, pastangas, polinkį ieškoti nuotykių, stipresnį dominavimą ir didesnį jautrumą, mažiau paranojinių tendencijų ir nerimo. Manoma, kad žinios ir plati asmeninė patirtis turtina pasąmoninę patirtį ir didina kūrybos produkto tikimybę (Stein, Heinze, 1964).

G. J. Feist, F. X. Barron (2003)  pastebi, kad kūrybingi asmenys labiau autonomiški, intravertiški, atviresni patirčiai, abejojantys pripažintomis normomis, pasitikintys, priimantys save, impulsyvesni, kartais priešiškai nusiteikę kitų atžvilgiu. Jis išskiria kūrybingų menininkų ir mokslininkų ypatumus – pirmieji mažiau stabilūs emociškai ir dažniau atmetantys normas negu mokslininkai.

F. Barron (1957) atliko išsamius originalumo tyrimus. Rezultatai parodė, kad originalūs asmenys yra labiau linkę rinktis sudėtingus ir neįprastus reiškinius (naudota Barrono ir Welsh’o Meno skalė); sudėtingesni psichodinaminiu požiūriu (naudoti interviu metodas ir anketos gyvenimo istorijai nustatyti); labiau nepriklausomi priimdami sprendimus, labiau dominuojantys (pagal Sprendimų nepriklausomumo skalę, Crutchfieldo modifikuotą testą ir Asho eksperimentą, atkaklesni (CPI ( Kalifornijos asmenybės inventorius); dažniau atmetantys slopinančią aplinkos įtaką (MMPI testas ir kt.). F. Barron pastebi, kad originalūs asmenys kūrybinės veiklos pradžioje mėgsta netvarką, nors galutinė tendencija - tvarkos siekimas.


F. Barron (1957) tyrinėjo originalumo, asmenybės bruožų ir intelekto sąryšio ypatumus. Jis pastebėjo, kad originalūs tiriamieji buvo intelektualūs, labiau apsišvietę, domėjosi svarbiomis problemomis, jų vaizduotė buvo išlavinta, jie dažniau dominavo ir buvo socialiai efektyvūs, gerų verbalinių gebėjimų, iniciatyvūs. Neoriginalūs tiriamieji buvo konformistiškesni, rigidiškesni, stereotipinio mąstymo, apatiški. Jis nustatė reikšmingas originalumo, idėjų gausumo, dominavimo, atkaklumo, reagavimo į emocijas ir impulsus koreliacijas. Originalūs, bet žemo intelekto tiriamieji apibūdino save kaip jausmingus, iniciatyvius, atvirai savo nuomonę išsakančius, sarkastiškus, stiprius, įtaigius, dominuojančius, reikalaujančius, labiau moteriškų interesų, sugebančius vaidinti. Neoriginalūs, bet aukšto intelekto tiriamieji apibūdino save kaip optimistus, malonius, ramius, neegoistiškus, švelnius žmones.


F. Barrono nuomone, originalumas nesusijęs su psichine sveikata, nors kūrybingi žmonės dažniau būna be pusiausvyros, bet nenukrypsta nuo visuomenėje priimtų normų. Nestabilumas gali kilti dėl kūrybiškų žmonių padidinto jautrumo įvairiems gyvenimo sunkumams. Tiesa, kūrybingi žmonės pasižymi didele energija, sugeba (bendrauti( su pasąmone, daryti keisto žmogaus įvaizdį. Sugebėjimas visa sujungti ir yra kūrybingos asmenybės požymis.

Vėliau F. Barron (1988) nurodo, kad kūrybiškumo esmę sudaro savastis (angl. self). Savastis, jo manymu, tai motyvacija ir stilius, vertybinės nuostatos, darbo, karjeros, gyvenimo prasmės suvokimas, vykstanti “priešybių kova”, verčianti individą apsispręsti. Savastis ( tai asmenybės savybes ir elgesį lemiantis veiksnys. Vienas iš svarbiausių savasties tyrinėjimo aspektų turėtų būti ne psichometriniai tyrimai, o motyvacijos ypatumai.

G. J. Feist ir F. X. Barron (2003) atliko longitudinius tyrimus, siekdami išsiaiškinti, kaip per gyvenimą keičiasi kūrybingų asmenybių elgesys, asmenybės ypatumai, intelektas ir intelekto bei kūrybiškumo sąsajų stiprumas. Tyrime dalyvavo 80 tiriamųjų, kurie pirmą kartą buvo tyrinėti, kai jiems buvo 27 metai, o antrą kartą – po 44 metų, t. y. sulaukus 71 metų amžiaus. Kaip parodė tyrimas, kūrybingų  asmenybių ypatumai per gyvenimą nesikeičia, o sąryšis tarp intelekto ir kūrybiškumo išlieka silpnas, koks buvo pirmojo tyrimo metu.

Kaip teigia N. R. Haimovitz, M. L. Haimovitz (1973), kūrybingiems žmonėms būdinga spontaniškumas, humoro jausmas, lankstumas, originalumas, laisvė, normų nepaisymas, o taip pat nurodo neigiamai su kūrybiškumu koreliuojančius ypatumus – pedantiškumą, rigidiškumą, kontroliavimą, logiškumą, pagarbą tradicijoms ir autoritetams, rutinos vengimą. 

D. MacKinon (1962) tyrinėjo kūrybingus architektus, jų asmenybės bruožus, ankstyvosios vaikystės aplinką, vertybes. Jo pastebėjimu, kūrybingi asmenys gerai save vertina ir save supranta, atviriau reiškia emocijas, išsiskiria platesniais interesais, t. y. išsiskiria tais ypatumais, kurie amerikietiškoje kultūroje labiau priskiriami moteriškiems.

Akivaizdu, kad kūrybiškumas glaudžiai susijęs su asmens motyvacijos struktūra. Svarbu kūrėjo saviraiškos poreikis, savo gyvenimo misijos suvokimas ir vidinė motyvacija (Amabile, 1983; Almonaitienė, 1997a; Runco, 2004).

Kaip teigia M. A. Runco (2004), kūrybiškumas yra įvairių savybių kompleksas - originalumas, lankstumas, veiklumas, gebėjimas spręsti problemas ir priimti iššūkius, įtakoti pokyčius tiek technologijos, tiek kultūros srityse. Kūrybiškumas visuomet siejamas su originalumu (išskirtinumu, nukrypimu nuo normos), todėl į kūrybingą asmenį dažnai žvelgiama kaip į stigmatizuotą.  
Kūrybingos asmenybės bruožus išskyrė humanistinės psichologijos atstovai (Maslow, 1967; Rogers, 1959; 1961), priskirdami jai ypatumus, padedančius realizuoti potencialias galimybes. Pagrindiniai jų yra šie: saviaktualizacija, drąsa, laisvė, spontaniškumas, savęs priėmimas. Humanistinė - egzistencinė psichologija, didžiausią dėmesį skirianti žmogiškam potencialui, kūrybiškumą kildina iš pačios žmogaus esmės ir jo maksimumą priskiria gerai funkcionuojančiai, siekiančiai save išreikšti ir įprasminti asmenybei. Jeigu taip būtų iš tikrųjų, tektų pritarti humanistams ir egzistencialistams, teigiantiems, kad kūrybiškumas kyla iš pačios giliausios jo Esmės, tuomet kiekvienas gali būti kūrybiškas ir naudodamas savo kūrybiškumą, jaustis laimingu, prasmingai gyvenančiu žmogumi.

D. K. Simonton (1984; 2000), tyrinėjęs genialių ir kūrybiškų žmonių gyvenimo ir asmenybės ypatumus ir apibendrinęs gausius tyrimus nuo pat pirmųjų, atliktų  F. Barrono (1957)  ir MacKinnono (1962), teigia, kad psichologams pasisekė sudaryti gana patikimą kūrybiškos asmenybės, kuriai būdinga nepriklausomumas, nekonformizmas, įprastų normų nepaisymas, platūs interesai, atvirumas patirčiai, kognityvinis lankstumas, drąsa rizikuoti, išsiskiriantis elgesys, profilį. 
Gausūs skirtingo amžiaus vaikų ir suaugusiųjų kūrybinių laimėjimų ir jų asmenybės bruožų tyrimai rodo, kad labiau kūrybingi už kitus asmenys yra intelektiniai aktyvesni, lankstesnio ir originalesnio mąstymo, išradingesni ir platesnių interesų, linkę susilaikyti nuo griežtų klasifikacijų; jiems būdingas “laisvas idėjų žaismas”, įžvalga ir sugebėjimas numatyti pasekmes; jie geriau negu kiti jaučiasi neaiškiomis arba dviprasmiškomis aplinkybėmis, sugeba suvokti nevienareikšmiškus dalykus, pirmenybę teikia sudėtingesniems dalykams, mažiau domisi buities smulkmenomis, daugiau - idėjomis ir simboliais, pertvarkymais; juos domina viskas, kas neįprasta ir daugeliui keista; jie sąžiningi, siekia sėkmės, turi stiprų saviraiškos poreikį, yra atsparūs nesėkmėms, konfliktams ir nusivylimams; jie labai darbštūs, nepakantūs režimui, nelinkę laikytis taisyklių, nemėgsta besikartojančių užduočių; jų darbe ir gyvenime yra ryškių įkvėpimo periodų arba stiprių išgyvenimų ir atsitraukimo momentų, polinkio į riziką, daug emocionalumo ir estetinių jausmų.


Vis gi fundamentalių kūrybiškos asmenybės bruožų tyrinėtojai neįvardina. Gali būti, kad kūrybiškumas yra susijęs ne tiek su atskirais asmenybės bruožais, kiek su visa asmenybės struktūra ir tam tikru įvairių bruožų deriniu. Todėl tyrinėjant kūrybingą asmenybę, neįmanoma laikytis vienos kurios nors teorijos ar požiūrio – būtina žiūrėti į pasirinktą kūrybiškumo problemą lanksčiai ir atsižvelgti į požiūrių įvairovę. Jei laikomasi tik vieno kurio nors požiūrio (pavyzdžiui, kad kūrybinga asmenybė yra tik ta, kuri sukūrė ką nors naujo ir originalaus, o kūrybiškumo apraiškos kasdienybėje laikomos nieko vertomis), tuomet nebus įmanoma atpažinti ir tyrinėti visos kūrybiškumo įvairovės, kuri „skleidėsi“ nuo pat pirmųjų kūrybiškumo tyrinėjimų 1950 metais.
Kūrybos proceso ypatumai 
Kūryba yra kultūrinis-istorinis reiškinys, turintis psichologinį (asmenybės ir proceso) aspektą. Tai yra procesas, kurio metu gimsta kūrybos rezultatas (produktas). Tai gali būti idėjos, piešiniai, atradimai ir pan. Kūrybos produktas gimsta vidinio ir tarpasmeninio proceso metu. Tiksliai įvardinti kūrybos proceso detales yra sunku, nes daug kas vyksta spontaniškai arba pasąmonėje, o pats kūrėjas labiau susitelkęs į savo darbą, o ne kūrybos proceso analizę. Kūrybos proceso tyrinėti buvo naudojami įvairūs metodai: a) interviu su žymiais kūrėjais, b) introspekcijos (savistabos) dienoraščiai, kuriuose patys kūrėjai žymėjo savo pastebėjimus, c) anketos, padedančios išsiaiškinti kūrybos proceso ypatumus, d) individų stebėjimas specialiai sukurtose situacijose, e) darbų analizė, pasitelkus tam tikros srities žinovus, f) kitokie tyrimai (Stein, Heinze, 1964).

Kūrybos proceso etapai 
Nemažai bandymų buvo suskirstyti kūrybos procesą į etapus. (Wallas, 1926; Ghiselin, 1952; Leytham, 1990). Dažniausiai išskiriami keturi pagrindiniai kūrybinio proceso etapai: pasirengimas, inkubacija, įžvalga, tikrinimas.

Pasirengimo etapas. Jo metu sąmoningai kaupiamos žinios, bandoma apibrėžti problemas, surenkami faktai, kaupiama patirtis stebint, diskutuojant, ugdant stebėjimo įgūdžius, atliekamas išankstinis darbas, bandoma susidaryti pirmą įspūdį. Tai valingų pastangų laikotarpis, kai sąmoningai kaupiamos žinios, tinkamai apibrėžiama problema, keliami klausimai. Ši stadija kartais tęsiasi metų metais, pareikalaudama daug pastangų ir įgūdžių, reikalingų problemai spręsti, nors ne mažiau svarbūs ir praeityje įgyti įgūdžiai bei patirtis. Šiame etape didžiulį vaidmenį vaidina kultūrinė, socialinė aplinka, švietimas, svarbūs yra atsitiktinumas, vaizduotė ir nebijojimas klysti (Leytham, 1990). 

Kūrybingai žvelgti į problemą pasiruošimo stadijoje labiausiai padeda: a) gebėjimas  naujai įvertinti tai, kas žinoma; b) smalsumas; c) nuostaba; d) entuziazmas; e) atvirumas patirčiai f) atviras nusiteikimas - laisvė nuo išankstinių nuostatų, pasiruošimas priimti ir apmąstyti naujas idėjas. Priešingas šiam nusiteikimui yra siauras, rutininis, kvailokas, primityvus požiūris į gyvenimą, sukeliantis pasyvumą ir nuobodulį, taip dažnai šiandien būdingas net ir daugeliui jaunų žmonių. 

Inkubacijos etapas. Dėmesys  nukreipiamas į kitas problemas (leidžiant „dirbti“ pasąmonei), ilsimasi, keliaujama. Apie tai, kas įvyksta tarp to, kai užduodamas teisingas klausimas ir to, kai yra randamas teisingas atsakymas, bandoma atsakyti gilinantis į tai, kas vyksta inkubacijos etapo metu. Ypač svarbi pasąmonės įtaka, nors kalbėti apie jos įtaką yra sudėtinga, nes nėra galutinai aišku, kokie procesai vyksta inkubacijos metu, kol problema sprendžiama pasąmonės lygyje. „Sąmoningai neįmanoma sužinoti, kas vyksta pasąmonėje. Matyti galime tik galutinį rezultatą - harmoningą, tinkamą panaudoti, gražų. Šie „geri" deriniai ateina į pasąmonę tam, kad būtų patikrinti, sugrupuoti, tinkamai sutvarkyti” (Poincare, cit. plg. Stein, Heinze, 1964). 

Poilsio periodai (sekmadienio šventimas, atostogos, miegas) yra svarbūs pasąmonėje vykstantiems kūrybos procesams. Norint ką nors išmokti, išspręsti uždavinį, parašyti eilėraštį ar sukurti vertingą mokslo teoriją, reikia inkubacijos periodų, kurių metu dirbtų pasąmonė. Kuo problema platesnė, sudėtingesnė, tuo daugiau reikia laiko.

Įžvalgos (kartais vadinamas “nušvitimo”) etapas. Įžvalga (angl. insight) - staigus ir ankstesne patirtimi tarsi nepagrįstas situacijos, esminių santykių ir visos struktūros supratimas, problemos išsprendimas. Šioje stadijoje dažnai patiriama įkvėpimo (angl. inspiration) būsena. Įkvėpimas - tai žmogaus psichinė būsena, kuriai būdinga dvasinių ir fizinių jėgų įtampa ir pakilumas, sąmonės aktyvumas, kūrybinis susijaudinimas. Įkvėpimo akimirkos  neįmanoma numatyti. Tarp daugybės idėjų, sprendimų staiga ateina būtent ta mintis, kurios sąmoningai nepavyko surasti. Ta ilgai ieškota idėja iškyla taip ryškiai ir vaizdžiai, kad kūrėjas iškart supranta, kad tai būtent ir yra tai, ko reikia. Šioje stadijoje dažnai pasireiškia egzaltacijos, palengvėjimo, baigtumo jausmas. Dažnai visai netikėtai suvokiamas teisingas atsakymas, lydimas „Eureka!” arba „Aha!” šūksniais. Kūrybos proceso metu svarbiausios yra naujos ir vertingos idėjos arba jų sintezė, gauta ne logiškai išmąstant reikiamus atsakymus, bet intuicijos ir pasąmonės dėka. Tinkamiausios sąlygos įkvėpimui: pasiruošimas, tinkamai pasirinkta sritis (kryptis, problema), inkubacija, relaksacija, vienuma (nuošalumas), ramybė. 
Tikrinimo etapas (detalizavimas, įvertinimas). Šioje stadijoje  sąmoningai tikrinamas gautas rezultatas. Nušvitimo metu iškilusi  idėja yra kritiškai peržiūrima, tikrinama (dažnai pasitelkus ekspertų nuomonę ar taikant visuotinai priimtus kriterijus), ar tikrai ji yra vertinga ir atitinka realybę. Ne visuomet „praregėjimo” metu surastas idėjos būna vertingos, todėl dažnai kyla nauji nušvitimai. Šis etapas panašus į pirmąjį, pasirengimo etapą, nes reikalingos sąmoningos pastangos. Tikrinimas būdingesnis mokslinei kūrybai, kai atliekami eksperimentai ir daromi loginiai sprendimai (Leyhtam, 1990). Jei sukurtas produktas „nepereina” paskutinio etapo, reikalingas „revizavimas”, iš naujo pereinant visus etapus, galbūt užduodant naujus klausimus. Tačiau ne visi autoriai sutinka su tokių kūrybos proceso etapų išskyrimu. Kaip pastebi B. Ghiselin (1952), požiūris į kūrybos proceso statiškas fazes yra gana dirbtinis, nes kūryba apima visą sielą, visą jos esmę ir pareikalauja visos energijos. Kūryba yra asmenybės gyvenimo būdo, kaitos, vystymosi ir įvertinimo procesas.

Kūrybos rezultatas (produktas) ir jo ypatumai
Vienas pagrindinių kūrybos kriterijų yra kūrybos rezultatas (veiklos produktas). Kūrybišku paprastai laikomas naujas, originalus ir vertingas žmogaus elgesio rezultatas (Ghiselin, 1952; Almonaitienė, 1997b, 2000). Tai tikslingas, o ne atsitiktinis klaidų ir bandymų rezultatas (pavyzdžiui, delfinų ar beždžionių nupiešti piešiniai nebus laikomi kūrybos rezultatu).  Kūrybos produktas gali būti meno kūrinys, išradimas, originalios ir naudingos idėjos.

Iš esmės sutariama dėl pagrindinių kūrybos produkto požymių, kurie leidžia jį pripažinti kūrybos rezultatu. Visų pirma, sukurtas produktas (ar veiklos rezultatas) išsiskiria iš kitų savo naujumu bei originalumu, t. y. anksčiau nieko panašaus dar nebuvo sukurta. Tai gali būti nauja visuomenės vystymosi istorijos požiūriu arba yra nauja kūrėjui. Tai priklauso nuo to, kaip žiūrima į kūrybiškumą. Jei laikomasi nuostatos, kad kūrėjais gali tapti tik nedaugelis, produktas vertinamas atsižvelgiant į platesnį istorinį kontekstą. Jei manoma, kad naujai ir originaliai kurti gali kiekvienas žmogus, tuomet kūrybos rezultatas lyginamas su paties individo anksčiau sukurtais produktais. Tai gali būti ir ekspresyviai, spontaniškai piešiantis vaikas, ir kūrybiškai dirbantis ar besielgiantis bet kurios srities darbuotojas. Pirmoji nuomonė, kai manoma, kad ką nors vertinga gali sukurti tik nedaugelis “išrinktųjų”, labai susiaurina požiūrį į kūrybos rezultatą, o antroji (kai manoma, kad kiekvienas yra kūrybiškas) - pernelyg jį išplečia. Pastaruoju metu labiau paplitęs įsitikinimas, kad kūrybos rezultatai sukuriami ne vien išskirtinių, ypatingų žmonių. Gali būti, kad taip yra todėl, kad ypatingas kūrybiškumo apraiškas sunku analizuoti empiriškai, tad dažniausiai tyrinėjami prieinami ir sąlyginai paprastesni kūrybos rezultatai. 

Kiti kūrybos produkto ypatumai – tinkamumas, socialinis naudingumas, vertė. Apie tinkamumą sprendžiama pagal tai, ar kūrybos rezultatas atitinka esamą situaciją ir kontekstą, o vertė ir naudingumas – pagal tai, ar gauti rezultatai pritaikomi praktiškai, ar patenkina kokius nors asmens poreikius. Nustatyti produkto tinkamumą ir vertę kartais būna gana sudėtinga. Dažnai amžininkai nesugeba deramai įvertinti naujų idėjų reikšmingumo ar naudos (dailės, muzikos, literatūros, įvairių mokslo šakų srityse). Kūrybiškumo tyrinėtojai linkę manyti, kad dažnai originali idėja iš pradžių yra atmetama. Be to, vertinant kūrinį (rezultatą, produktą) dažnai iškyla vertintojų subjektyvumo problema. Tačiau geresnio būdo nustatyti kūrinių vertę, kaip tik naudojantis ekspertų vertinimais, kol kas nesugalvota.

Naudingumas visuomenei, išliekamoji vertė taip pat yra labai svarbūs vertinant kūrybos rezultatą. Kenkiantis, žalojantis kitų žmonių gyvenimą “kūrinys” (pavyzdžiui, tikslingai sukurta “originali” žmonių naikinimo priemonė) niekuomet nebus laikoma kūrybos produktu. 

Taigi kūrybos produktu gali būti laikomi labai įvairūs, nauji ir vertingi veiklos rezultatai.  Tai gali būti ir idėjos, ir materialūs dalykai, priskiriami įvairioms (meno, mokslo, kasdieninio gyvenimo) sritims. Kūrybos rezultatais gali būti pripažįstami tiek visai žmonijai, tiek ir pačiam kūrėjui nauji ir vertingi kūrybos produktai.

Kūrybingos asmenybės, proceso ir rezultato sąveika gerai matyti 2 pav. K. Urban (1990) pateikia kūrybiškumo modelį, kuriame parodyta kūrybingos asmenybės, kūrybos proceso, rezultato ir problemos sąveika. Kaip matyti 2 paveikslėlyje, kūrybingai asmenybei būdinga ne tik ryškūs kognityviniai sugebėjimai, bet ir asmenybės bruožų visuma; kūrybos procesas - apima ne tik kūrybos fazes, bet ir skirtingus informacijos gavimo ir panaudojimo lygius, o taip pat  tiek 

divergentinį, tiek konvergentinį mąstymą; problema pasirenkama gana laisvai, apibrėžiant ir numatant kelius ir būdus jai išspręsti. Tai ir yra 4P  (angl. Problem-Person-Proces–Product) modelis, kuriame svarbi vieta numatyta ir mikro-  bei makroaplinkos įtakai, stimuliuojančiai visą kūrybos procesą.
Apibendrinus tai, kas pasakyta, galima pastebėti, kad per visą kūrybos psichologijos mokslo vystymosi istoriją buvo mėginama suprasti ir įvertinti kūrybingos asmenybės, kūrybos proceso ir kūrybos rezultatų įvertinimo galimybes siekiant suprati kūrybiškumo esmę. Taip pat galima pastebėti, kad kūrybiškumas buvo ir tebėra nagrinėjamas visais minėtais aspektais. 

2. 2. Kūrybiškumo ir intelekto santykio problema

Kūrybiškumo tyrimų raidos istorija rodo, kad tyrinėjant kūrybiškumo ir kūrybinių pasiekimų santykį, nuolat buvo ieškoma kūrybiškumo sąsajų su intelektu. 

R. J. Sternberg (1988a) teigia, kad dar nuo Aristotelio laikų intelektas suprantamas kaip gebėjimas pažinti ir suprasti. Intelektas apima kognityvinius, socialinius ir elgesio aspektus, padedančius adaptuotis kultūroje, kurioje gyvenama. Požiūris į intelektą priklauso ir nuo kultūros – Vakarų kultūroje intelektas suprantamas labiau kaip verbalinis ar matematinis, pabrėžiant kaip svarbu mąstyti greitai, Rytų - labiau vertinamas neverbalinis, o į gebėjimą mąstyti greitai žvelgiama netgi įtariai.

Pasak J. Piaget, “intelektas yra pusiausvyros būsena, kurios siekia visos nuosekliai viena po kitos einančios sensomotorinės ir kognityvinės adaptacijos formos, visos asimiliacinės ir akomodacinės organizmo ir aplinkos sąveikos” (Piaget, 1999).

Vienas pirmųjų, mėginusių atsakyti į klausimą apie kūrybiškumo ir intelekto santykį, buvo J. P. Guilford. Kaip jau minėta, J. P. Guilford (1950) buvo įsitikinęs, kad kūrybiškumas, tai visų pirma, mąstymo gebėjimai, kurių negalima išmatuoti intelekto testais, nes jų užduotys yra konvergentinio tipo (reikalaujančios vieno teisingo atsakymo), o kūrybinės užduotys turėtų būti divergentinio tipo (kai galimi įvairūs atsakymai). Todėl jis pirmasis pasiūlė testus kūrybiškumui matuoti, kurie iš esmės skyrėsi nuo intelekto testų. Remiantis jo sukurtų testų kūrybiniams, divergentinio mąstymo gebėjimams matuoti, buvo sudaryti E. P. Torrance’o kūrybinio mąstymo testai (paskelbti 1974).

J. P. Guilfordo (1950) teigimu, jo intelekto struktūros modelyje išskirtas divergentinis mąstymas, pasižymintis minties laisvumu bei sklandumu, kritiškumu ir originalumu, aiškumu ir jautrumu problemoms, - yra viena iš keturių intelektinių operacijų. Pasak autoriaus, kūrybinio mąstymo negalima paaiškinti vienu kuriuo nors gebėjimu, tačiau labiausiai jis išskyrė vieną iš operacijų – divergentinį mąstymą, teigdamas, kad kūrybinis mąstymas iš esmės yra divergentnio mąstymo operacijos rezultatas. J. P. Guilford bandė patikrinti hipotezę, kuri teigė, kad kūrybiškumas nekoreliuoja su intelektu, nors abu sudaro tos pačios kognityvinės veiklos aspektus. Nuomonių šiuo klausimu yra įvairių. Iki šiol diskutuojama dėl intelekto ir kūrybiškumo sąsajų mėginant atsakyti, ar tiriamieji, kurių divergentinio mąstymo testų rezultatai yra geresni, yra aukštesnio intelekto.

 
Ilgokai vyravo nuomonė, kad tarp bendrųjų protinių gebėjimų, intelekto ir kūrybiškumo yra tiesioginis ryšys – kuo aukštesnis intelektas, tuo asmuo kūrybingesnis. Tačiau šis požiūris nepasitvirtino (Getzels, Jackson, 1962; Torrance, 1965). E. P. Torrance suformulavo “slenksčio teoriją”, teigiančią, kad, jei IQ žemiau tam tikros ribos, kūrybiniai gebėjimai yra riboti. Jei IQ aukščiau vidutinės ribos (IQ ( 115-120), kūrybiniai gebėjimai tampa beveik nepriklausomas dydis (cit. plg. Sternberg ir kt., 2005). M. Wallach ir N. Kogan (1965) nustatė labai žemą koreliacijos koeficientą tarp IQ ir kūrybiškumo. Tačiau reikia pastebėti, kad visų kūrybiškų tiriamųjų IQ buvo aukštesnis už vidutinį.

F. Barrono (1969) atlikti kūrybiškumo ir intelekto sąryšio tyrimai su architektais, kurių IQ ( 130 (aukštesnis nei vidutinis), parodė, kad koreliacija - beveik nulinė (0,08). Kai panašūs tyrimai buvo atlikti su karininkais, kurių intelektiniai gebėjimai buvo vidutiniai, koreliacijos koeficientas tarp intelekto ir kūrybinių gebėjimų buvo 0,33. Tai leidžia manyti, kad ypatingai kūrybingi žmonės dažniau pasižymi aukštu intelektu, tačiau aukšto intelekto tiriamieji ne visuomet yra labai kūrybingi (Getzels, Jackson, 1962). Daugelio tyrėjų duomenimis tarp kūrybiškumo ir intelekto yra menkas sąryšis arba nėra jokio. Pavyzdžiui, du to paties intelekto tiriamieji, išsiskiriantys unikaliu talentu, abstrahuodami ar analizuodami sudėtingas situacijas, gali iš esmės skirtis savo kūrybiniais gebėjimais ir gebėjimu kurti originalias idėjas ar naujus produktus. D. W. MacKinon (1962), nustatęs nulinę koreliaciją tarp intelekto ir kūrybiškumo, teigė, kad aukštesnis intelektas negarantuoja aukštesnio kūrybiškumo, nors tam tikras intelekto lygis yra reikalingas, kad galėtų pasireikšti kūrybiniai gebėjimai. F. Barron (1957), tyrinėjęs literatūrinę kūrybą, nustatė nedidelį, bet teigiamą sąryšį (0.40) tarp kūrybiškumo ir intelekto. Tačiau, jei IQ(120, tai jis tampa kūrybiškumą neigiamai įtakojančiu veiksniu. 

J. W. Getzelso ir P. O. Jacksono (1962) tyrimas, kuriame dalyvavo paaugliai, atskleidė, kad kūrybiškumo veiksniai skiriasi nuo intelektinių veiksnių. Paaugliai buvo suskirstyti į dvi grupes pagal IQ (IQ(150 ir IQ(127) ir aukštą kūrybiškumo lygį. Paaiškėjo, kad aukšto IQ grupėje ne visi tiriamieji pasižymėjo kūrybiškumu, o aukšto kūrybiškumo lygio tiriamieji nebūtinai buvo aukšto intelekto. Šio tyrimo duomenys taip pat parodė, kad mokytojai žymiai labiau linkę pervertinti aukšto intelekto tiriamųjų kūrybinius gebėjimus, nors jų originalumo ir vaizduotės apraiškos yra žymiai menkesnės.

D. K. Simontono (1984) manymu, intelektas yra kūrybiškumo prielaida, kadangi kūrybos produktu laikomas tas, kurio kokybė yra aukšta. Kūrybiškumas ir intelektas susiję tarpusavyje, nes kūrybingi asmenys ne tik kuria idėjas, bet ir turi sugebėti jas patikrinti bei atrinkti (Csikszentmihalyi, 2002). 

Galutinės nuomonės apie kūrybiškumo ir intelekto sąryšį nėra, nes labai nedaugelyje tyrimų buvo pasirinkti tiriamieji, kurių IQ(115 arba IQ(120, o dažniausiai tiriamųjų IQ(130. Dėl to sunku pagrįsti teiginį, kad nėra sąryšio tarp kūrybiškumo ir intelekto. Nepastebėta, kad labai aukšto intelekto (pavyzdžiui, IQ(140) žmonės visada būtų ir labai kūrybingi (Stenberg, O’Hara, 1999; Perkins, 1988 ir kt.). Daugelis autorių pripažįsta, kad, jei IQ  labai aukštas, kūrybiškumo spektras labai platus. Žemas IQ kūrybiškumo riboms turės neigiamą įtaką.

Kaip rodo pastarųjų metų tyrimai, kai kurie autoriai (Maker, 1993; Feldhusen, 1995; Renzulli ir kt. 1985) linkę manyti, kad sėkmingai veiklai neužtenka vien intelekto. Todėl buvo pradėta naudoti platesnė nei intelektas gabumų (angl. giftedness) sąvoka, į kurią įeina ir kūrybiškumas, ir intelektas, nors įvairūs autoriai nurodo ir daugiau komponentų.

C. J. Maker (1993) nuomone, gabumai apima intelektą, kūrybiškumą ir gebėjimą spręsti problemas. Autorė  pateikia tokį gabumų apibrėžimą: "pagrindinis gabumų elementas arba didelė kompetencija yra gebėjimas spręsti sudėtingiausias problemas pačiais produktyviausiais, efektyviausiais ir ekonomiškiausiais būdais. Gabus individas yra tas, kuriam būdingas ir aukštas intelektas, ir kūrybiškumas. Toks individas sugeba suprasti problemas ir aiškiai jas apibrėžti; panaudoti efektyviausius jų sprendimo metodus; surasti tinkamiausius sprendimus, paremtus žiniomis ir mąstymu. 

Pasak autorės, gabus individas taip pat sugeba sukurti naują ir aiškesnį esamos problemos apibrėžimą; nurodyti naujus ar efektyvesnius problemos sprendimo būdus; pasiūlyti sprendimus, kurie skiriasi nuo įprastų, bet pripažįstami kaip efektyvūs. Būtent šios savybės atskleidžia asmens kūrybiškumą. 

J. S. Renzulli, S. M. Reis (1985) nurodo tris gabumų komponentus: aukštesni nei vidutiniai gebėjimai, kūrybiškumas ir gebėjimas gerai atlikti užduotį (Renzulli, 1991; Rosemarin, 1999).
Pastaruoju metu požiūris į intelektą, gabumus, mokslumą tampa vis labiau holistinis, stengiamasi apimti visus asmenybės aspektus - intelektualinį, socialinį, emocinį, estetinį, fizinį. Norint ugdyti gabų žmogų - reikia ugdyti visą asmenybę. Talentingumas dažniausiai apibrėžiamas kaip gabumų, intelekto, žinių, motyvacijos, nuostatų visuma, nulemianti individo profesinę sėkmę įvairiose srityse (Gardner, 1993, 1988). 

J. F. Feldhusen (1994) dar labiau išplečia gabumų sąvoką ir nurodo, kad gabumus ir talentingumą nulemia įgymiai (genetiškai nulemti gebėjimai), ankstyvos gebėjimų apraiškos, gebėjimai ir polinkiai, žinios, kūrybiniai gebėjimai, metakognityvūs gebėjimai, motyvacija ir mokymosi stilius. Gebėjimų atsiskleidimas priklauso nuo šeimos, mokyklos ir visuomenės požiūrio ir įtakos.  

H. Gardner išskyrė aštuonis, santykinai nepriklausomus vienas nuo kito, intelektinius gebėjimus arba kompetencijas (1983; 1998, cit. plg. Sattler, 2001): 1) Kalbinį (lingvistinį) intelektą - gebėjimą suvokti žodžių reikšmes, tinkamai vartoti žodžius, suprasti, įsiminti ir naudoti žodinę informaciją bei metaforas; 2) Muzikinį intelektą - ritmo, proporcijų jutimą, adekvatų ritminės informacijos kodavimo gebėjimą, gebėjimą kurti muziką, dainuoti, groti; 3) Loginį - matematinį intelektą - loginio mąstymo, skaičiavimo gebėjimus, gebėjimą grupuoti skaičius mintyse, keisti atskaitos kriterijų, pamatyti dėsningumus, juos apibendrinti ir tuo remiantis daryti loginius sprendimus; 4) Erdvinį intelektą - gebėjimą suvokti erdvės figūras ir jų santykius bei juos mintyse transformuoti, sudaryti suvokiamos erdvės visumos vaizdą, gebėjimą techniškai konstruoti; 5) Kūno - kinestezinį  intelektą, kaip gebėjimą tiksliai suvokti savo kūną ir jį valdyti; 6) Vidinį asmeniškąjį intelektą - gebėjimą pažinti save, įsisąmoninti ir įvardinti savo jausmus, tikslus, motyvus; 7) Tarpasmeninį (socialinį) intelektą - gebėjimą adekvačiai suvokti kitus žmones (jų jausmus, įsitikinimus, tikslus), juos suprasti ir su jais bendrauti; 8) Gamtos tyrinėjimo gebėjimą – gebėjimą įžvelgti gamtoje slypinčius modelius, struktūras.

H. Gardner intelektine kompetencija vadina gebėjimą spręsti, surasti ar suformuluoti naujas problemas ir sukurti naują produktą. Šio psichologo manymu, yra svarbu jau nuo pat mažens padėti vaikams, o vėliau ir suaugusiems, pažinti savo intelektinius gebėjimus tam, kad būtų atrasta tinkamiausia ir produktyviausia veikla. Silpnoji šios teorijos pusė yra ta, kad H. Gardner nenurodė, kaip galima išmatuoti nurodytus intelektinius gebėjimus.


R. J. Sternberg, T. I. Lubart (1996) sukūrė sėkmingo intelekto teoriją, kurioje išskiriami trijų rūšių intelektiniai gebėjimai: analitiniai gebėjimai (padedantys įžvelgti problemą, nustatyti jos kilmę ir rasti tinkamiausią jos sprendimo strategiją); kūrybiniai gebėjimai (leidžiantys sukurti įvairius problemų sprendimo būdus, jas pateikti ir įrodyti kitiems jų vertingumą); praktiniai gebėjimai (padedantys įgyvendinti tinkamiausias idėjas). Ši teorija yra reikšminga todėl, kad leidžia įvairiau pažvelgti į intelektą. Be to, joje apjungiami vidiniai (gebėjimas įžvelgti problemą) ir išoriniai (gebėjimas įgyvendinti problemą) intelekto aspektai. Tačiau autorius nepaaiškino šių intelektinių gebėjimų tarpusavio priklausomybės, joje susipina asmenybinės ir intelektiniai ypatumai, nepaaiškinama kaip šie gebėjimai susiję, nėra patikimų testų matuojančių nurodytus intelektinius gebėjimus (Eysenck, 1994, Brody, 1992, cit. plg. Sattler, 2001, p. 153).

Kiek vėliau, R. J. Sternberg (2001), pateikia dar vieną požiūrį į kūrybiškumą, remdamasis G. W. Hegelio dialektikos teorija. R. J. Sternbergo manymu, kūrybiškumas gali būti suprantamas kaip intelekto (“tezės”) ”antitezė”, o išmintis – kaip kūrybiškumo ir intelekto “sintezė”. Intelektas atspindi tai, kas jau sukurta, kūrybiškumas – tai, kas dar neatrasta, o išmintis padeda rasti pusiausvyrą tarp intelekto ir kūrybiškumo, kurie gali keistis priklausomai nuo socialinio konteksto. Taigi, pasak R. J. Sternbergo, kūrybingai asmenybei reikalingas ir intelektas, ir išmintis. Kūrybingi žmonės taip pat išsiskiria savo gebėjimu įžvelgti problemas ir jas iš naujo apibrėžti, sugeba įtikinti naujos idėjos tinkamumu, imasi protingos rizikos, įžvelgia sąsajas tarp iš pirmo žvilgsnio nieko bendra neturinčių idėjų, suvokia, kad jau esamos žinios gali sukliudyti kurti naujas idėjas. Taip pat labai svarbi ir būdinga kūrybingiems žmonėms yra kūrybiška nuostata ir motyvacija kurti (Amabile, 1983; Shank, 1988, cit. plg. Sternberg, 2001, p. 361).

Apibendrinus galima pasakyti, kad psichologai sutaria, kad pagrindiniai intelekto veiksniai yra šie: abstraktus mąstymas, gebėjimas įsisavinti žinias, spręsti problemas, prisitaikyti prie aplinkos, kūrybiškumas, bendrosios žinios, kalbiniai gebėjimai (lingvistinė kompetencija), matematinė kompetencija, atmintis ir mąstymo greitis.

Nenutylant diskusijoms apie kūrybiškumo ir intelekto santykį, konkrečioje kultūroje yra prasminga vis iš naujo tyrinėti žmogaus kūrybiškumo ir jo intelekto santykį. Ypač svarbu atskleisti pagrindinių kognityvinių kūrybiškumo gebėjimų santykį su struktūriniais intelekto ypatumais.  Šio santykio tyrimas (intelekto struktūros profilio ir atskirų intelekto gebėjimų išlavėjimo santykio su kognityvinių kūrybiškumo gebėjimų pokyčiu mokantis pagal specialią programą), atliekamas ir šiame darbe. Tai siaura, iki šiol psichologų beveik netyrinėta, visai kita nei koreliacinio ryšio tarp IQ ir kūrybiškumo ieškojimas (įvairių autorių jau išsamiai aptarta), problema. Todėl konkrečių sąsajų tarp struktūrinių intelekto ypatumų ir kognityvinių kūrybiškumo gebėjimų lavėjimo atskleidimas gali padėti renkantis mokymosi profilį, profesiją ar specialybę. Todėl prasminga tyrinėti ne tik kūrybiškumo ir struktūrinių intelekto ypatumų, bet ir kūrybiškumo pokyčio, mokantis pagal specialią ugdymo programą, sąsajas su intelekto struktūros ypatumais.

2. 3. Kūrybiškumo ugdymo galimybės  




2. 3. 1. Kūrybiškumo ugdymo problema 

Kūrybiškumo ugdymas - viena aktualiausių, bet kartu ir sudėtingiausių, labiausiai diskutuotinų kūrybos psichologijos problemų. J. A. Plucker ir M. A. Runco (1999) nuomone, kūrybiškumo ugdymas yra itin vertinga asmenybės ugdymo dalis, galinti stimuliuoti ekonominį, meninį, akademinį ir asmenybės augimą. Kūrybiškumas gali būti ugdomas įvairiai – tiek sudarant mokymosi programas (Torrance, 1972a; Cropley, 1977; Nickerson, 2000), tiek taikant individualią terapiją (Carson, 1999), tiek keliant darbuotojų kvalifikaciją (Wise, 1992; Mumford, 1999, cit. plg. Scott ir kt., 2004). Ugdyti kūrybiškumą galima šeimoje, mokykloje, universitetuose, organizacijose.

Bandymai ugdyti kūrybiškumą yra susiję su A. Osborno (1953) ir R. Crawfordo (1954) pasiūlytais kūrybiškumo ugdymo metodais ir W. Gordono (1961, cit. plg. Parnes, 1999) sinektikos metodais. 1950 m. A. Osborno pastangomis buvo įkurtas Kūrybiškumo ugdymo fondas ir Kūrybinių problemų sprendimo institutas. 
Pirmieji kūrybiškumo ugdymo tyrimai prasidėjo 1950 metais, A. Osborn įsteigus Kūrybiškumo ugdymo fondą ir Kūrybinių problemų sprendimo institutą. Tuo metu šios krypties psichologai daugiausiai dirbo kūrybinio mokslinio talento diagnostikos srityje. 


Kilus antrąjai kūrybiškumo ugdymo bangai (1960 - 1970), buvo pasiūlyta įvairių vaizduotės ugdymo metodų ir programų (W. Wengerio - psichogenetika, R. Assagiolio psichosintezė, D. Tayloro - funkcinė vizualizacija, E. P. Torrance’o - sociodrama, G. Daviso - kūrybiniai vaidinimai, cit. plg. Parnes, 1999).

Trečiasis laikotarpis (1980 – 1990), kai didžiausias dėmesys skiriamas loginiams kūrybinių problemų sprendimo modeliams, nors buvo pripažįstama ir intuityvios vaizduotės reikšmė. 

Ketvirtasis laikotarpis (1990-2005) – linkstama manyti, kad kūrybiškumas yra žymiai sudėtingesnis reiškinys negu vieno ar kelių ypatumų derinys. Kūrybiškumas apima tokius skirtingus, nors ir  susijusius tarpusavyje komponentus, kaip intelektiniai gebėjimai, žinios, mąstymo stiliai, asmenybės ypatumai, motyvacija ir aplinkos įtaka (Sternberg ir kt., 2005). Todėl sudarant kūrybiškumo ugdymo programos atsižvelgiama į įvairius kūrybiškumo komponentus.
Kūrybiškumo atsiskleidimas įvairiose gyvenimo srityse yra prasmingas. Didžiausi meno, mokslo pasiekimai priklauso nuo žmogaus kūrybiškumo (Kaufman, 2002; Fiest; Gorman,1998; McKinnon, 1962, cit. plg. Scott ir kt., 2004; Sternberg, Kaufman, 1988). Kūrybiškumo ugdymas būtinas rengiant naujus socialinius lyderius (Bass, 1990; Mumford, 2002, cit. plg. Scott ir kt., 2004), siekiant ilgalaikių ekonominių pasiekimų, rengiant verslininkus (Amabile, 1997; Simonton, 1999; Wise, 1992, cit. plg. Scott ir kt., 2004). Norint gauti “gerą darbą” arba ieškant darbuotojų itin svarbus tampa asmens kūrybiškumas (Enson, Cottam, Band, 2001; McGourty, Tarshis, Dominick, 1996; Mumford, Peterson, Childs, 1999, cit. plg. Scott ir kt., 2004). Kūrybiškumas taip pat siejamas su asmens gerove ir sėkminga adaptacija (Cropley, 1990; Reiter-Palmon, Mumford, Threlfall, 1998, cit. plg. Scott ir kt., 2004).
Kūrybingai mąstančių, novatoriškai besielgiančių ir priimančių nestandartinius sprendimus žmonių poreikis paskatino tyrėjus organizuoti mokymosi grupes, kuriose būtų skatinama: a) iniciatyvumas (Collins, Amabile, 1999; Eisenberger, Shanock, 2003, cit. plg. Scott ir kt., 2004), b) reikalingos kompetencijos įgijimas (Ericsson, Charness, 1994; Weisberg, 1999, cit. plg. Scott ir kt., 2004); c) efektyvus darbas grupėje (King, Anderson, 1990; Kurtzberg, Amabile, West, 1998; Ekvall, Ryhammer, 1999, cit. plg. Scott ir kt., 2004); e) pasirengimas sėkmingai karjerai (Feldman ir kt., 1994; Zuckerman, 1974, cit. plg. Scott ir kt., 2004); f) tikslingas kūrybiškumo atskleidimas (ugdymas) specialiose pratybose (Cropley, 1997; Nickerson, 1999; Torrance, 1972, cit. plg. Scott ir kt., 2004).

Programos, kuriose mokomasi kūrybinio problemų sprendimo (KPS) biznio srityje yra paplitusios Vokietijoje (Geschka, Oldham, 2002, cit. plg. Scott ir kt., 2004), adaptuotos ir pritaikytos Japonijoje (Kawakita, Nakayama, Masakazu, cit. plg. Scott ir kt., 2004), Brazilijoje (Carvalho, cit. plg. Scott ir kt., 2004), Pietų Afrikoje (Neethling, cit. plg. Scott ir kt., 2004), Kinijoje, - visur, kur yra įsteigtos kūrybiškumo tyrinėjimo ir ugdymo asociacijos. Programos, skirtos kūrybiniam problemų sprendimui sudarytos todėl, kad toks problemų sprendimas turi specifinių ypatumų, nebūdingų kitiems problemų sprendimo būdams. Visų pirma, dažniausiai skiriasi sprendžiamos problemos pobūdis, t. y. pati problema dažniausiai būna ne visai aiški, neapibrėžta. Tad pirmiausiai reikia problemą suformuluoti, kartais net aptikti. Kitas ypatumas – sprendžiant tokio tipo problemas naudojamos specifinės mąstymo strategijos (t. y. veiksmų, kurie turėtų būti atliekami, ieškant sprendimo, planas). Strategijos pasirinkimas taip pat priklauso nuo užduoties pobūdžio. Jei reikalingas vienas teisingas atsakymas, sprendimas bus priimamas vienaip, jei reikalingi keli tinkami sprendimai – kitaip. Kai kurių problemų sprendimai nežinomi nei pateikėjui, nei sprendžiančiajam užduotį. Tai – atviro tipo užduotys, kurioms spręsti pasitelkiami įvairiausios mąstymo strategijos, reikalaujančios divergentinio mąstymo (Maker, 1993; Almonaitienė, 2000). Sprendžiant šio tipo problemas dažnai reikalinga intuicija.
Būtinumas sudaryti specialias programas kūrybiškumo ugdymui šiandienos švietimo sistemoje yra ypač aktualus. Tinkama aplinka namuose, mokykloje, darbe gali skatinti kūrybiškumą. Pasak E. P. Torrance, daugelį metų tyrinėjęs kūrybinį mąstymą, teigia, kad kūrybiškumas gali būti ugdomas mokant. Jo nuomone, pagrindiniai kūrybinio mąstymo gebėjimai (mąstymo sklandumas, lankstumas, originalumas) ir vaizduotė gali būti ugdomi užduodant tinkamus klausimus ir pateikiant kūrybiškumą skatinančias užduotis (pavyzdžiui, “kas būtų, jeigu…”, “sugalvokite kuo daugiau asociacijų žodžiui…”, “patobulinkite šį daiktą…”, “sugalvokite istoriją tema…”, “sugalvokite kuo daugiau šio daikto panaudojimo būdų” ir pan.). 

E. P. Torance’o (1974) teigimu, mokymo metu dažniau skatinamas konvergentinis, o ne divergentinis mąstymas, nes reikalaujama vieno teisingo atsakymo. Mokinys, studentas, nuolat girdėdamas, kad yra tik vienas teisingas atsakymas į klausimą, vienintelis būdas išspręsti užduotį ar teisingai ištarti žodį, įpranta „nenaudoti“ divergentinio mąstymo. E. P. Torrance’o įsitikinimu, kiekvienas mūsų iš prigimties turi gebėjimą ‚naudoti“ tiek divergentinį, tiek konvergentinį mąstymą. 

E. P. Torrance (1985, cit. plg. Crabbe, 217 p.), remdamasis ilgamete kūrybiškumo tyrinėjimų patirtimi ir suvokdamas kūrybiškų žmonių ugdymo svarbą, yra sukūręs “Ateities problemų sprendimo programą”, kuri sėkmingai yra taikoma JAV nacionalinėse ir tarptautinėse mokymo programose. Jis taip pat įsteigė Gabių vaikų ir jų mokytojų tarptautinį ryšių tinklą, Nacionalinę kūrybiškų vaikų ir suaugusiųjų asociaciją.

C. R. Rogers (1961) dar prieš pusę amžiaus tvirtino, kad kūrybiškų žmonių poreikis visuomenėje toks didelis, jog tiesiog būtina ieškoti kūrybos proceso ištakų, o ypač sąlygų, būdų ir metodų, padedančių ugdyti mąstančią asmenybę. Pasak C. R. Rogerso, paradoksalu, tačiau daugelis, net ir baigusių aukštąją mokyklą, tėra stereotipiškai mąstantys prisitaikėliai, nesugebantys kurti naujų idėjų, priimti savitų sprendimų ar originaliai mąstyti. 

C. R. Rogerso teiginiai, kad visuomenėje numarintas įvairių sričių kūrybiškumas: švietimo sistema sukurta taip, kad ugdo konformistinį, stereotipinį mąstymą; laisvalaikį žmonės dažniausiai leidžia pasyviai; mokslininkai kuria technologijas, o ne vaisingas hipotezes ar teorijas; pramonės srityje kūrybiškų pasiūlymų dažniausiai bandoma išvengti; šeimoje ( maistas, apranga, skaitomos knygos, net mintys ( konformistinės ir stereotipinės. C. R. Rogers ir A. Maslow (1979) įsitikinę, kad labiausiai kūrybiškumą skatina meilė ir priėmimas, spontaniškumo skatinimas, leidžiant laisvai skleistis kiekvieno individualiems gebėjimams. Šios mintys tebėra prasmingos ir šiandien, XXI amžiaus pradžioje. 

S. Parnes (1999), J. Carroll, N. Howieson (1990), H. Bellington (1995) pastebi, kad mokytojai nevertina moksleivių kūrybinių gebėjimų ir jų neugdo, o apie potencialių kūrybinių gebėjimų vystymą dažnai net negalvojama. J. Carroll ir N. Howieson (1990) pabrėžia, kad kūrybiškas problemų sprendimas neatsiranda staiga, “iš niekur”, bet turi būti ugdomas ir kuriamas, o originalus mąstymas - vertinamas ir skatinamas.

Kaip pastebi E. Alencar (1993), kūrybiniams gebėjimams ugdyti nėra tinkamų sąlygų, mokytojai dažnai net nežino svarbiausių metodikų ir technikų, kurios padėtų ugdyti kūrybiškumą. B. Wallace’o (1986) nuomone, mokytojams labai sunku ugdyti kūrybiškumą, nes jie nežino kūrybinio mąstymo ypatumų. D. Perkins (1985, cit. plg. Morgan, 1999), M. D. Mumford (1993 cit. plg. Morgan, 1999), T. Amabile (1983) teigia, kad kūrybiškumas yra gebėjimas kurti originalias kuriančiam asmeniui idėjas, produktą ar kūrybingai veikti įvairiose veiklos srityse, todėl ugdyti, visų pirma, reikėtų mąstymo originalumą.
B. E. Goh (1993) supranta kūrybiškumą kaip “procesą, produktą, asmenybę ir palankias aplinkybes” ir teigia, kad kūrybiškumo sąvoka turi būti suprantama mokytojams, kad jie galėtų įgyvendinti kūrybiškumo ugdymo programas mokyklose. 

Kaip pastebi S. J. Renzulli (1991), mokytojai menkai pažįsta savo ugdytinių asmenines savybes. Mokytojai turėtų išmanyti divergentinio ir konvergentinio mąstymo ypatumus, įvairius gebėjimus, kuriuos galima vystyti. Trumpai tariant, būtina vystyti divergentinį mąstymą, keisti nuostatas į kūrybiškumą, kurios dažnai yra neigiamos (Amabile, 1983; Hennessey & Amabile, 1988). Kaip teigia H. Yamada ir A. Y. Tam (1996), divergentinis mąstymas gali būti įtakojamas, o divergentinio mąstymo testai galėtų padėti prognozuoti kūrybinius pasiekimus.


Apibendrinant galima pasakyti, kad požiūris į kūrybiškumo ugdymo galimybes priklauso nuo to, kaip suprantamas kūrybiškumas – jei tai įgimta savybė, tuomet jo ugdymas yra abejotinas dalykas. Tačiau toks požiūris nėra paplitęs ir į kūrybiškumo ugdymą dažniau žvelgiama kaip į potencialių galimybių atskleidimą. Potencialios kūrybiškumo galimybės suprantamos kaip paveldėjimo nulemti įgymiai arba “reakcijų diapozonas” (angl. range of reaction), kuris atsiskleidžia (arba ne) priklausomai nuo sąlygų ar aplinkos, kurioje gyvenama, poveikio. Psichologiniai konstruktai, tokie kaip intelektas ar kūrybiškumas, pasak J. A. Plucker ir M. A. Runco (1999), taip pat priklauso ir nuo įgimtų duomenų, ir nuo išorinių sąlygų. Jei kūrybiškumo ugdymui bus sudarytos tinkamos sąlygos, kūrybiškumas gali būti ugdomas, nes potencialios galimybės gali būti atskleidžiamos ir vystomos. Tai nereiškia, kad ugdant kūrybiškumą išsiplės įgimtos savybes, tačiau leidžia tikėtis, kad potencialios kūrybiškumo galimybės gali būti  išplėtotos.

Išsamiau bus aptariami tie kūrybiškumo komponentai (kognityviniai, emociniai-motyvaciniai, požiūrių-nuostatų, tarpasmeninių santykių, tinkamos aplinkos kūrybiškumui atsiskleisti), kuriuos galima ugdyti (Plucker, Runco, 1999). 
Kognityviniai komponentai
Kognityvinius kūrybiškumo komponentus sudaro divergentinis mąstymas, kurio teoriniam ir praktiniam tyrinėjimui pagrindą padėjo J. P. Guilford ir jo kolegos (Guilford, 1950; Guilford, Wilson, 1957; Wilson, Guilford, Christensen, Leis, 1954, cit. plg. Scott ir kt., 2004), gebėjimas spręsti problemas, metakognityviniai gebėjimai, gebėjimas apdoroti informaciją, įtakos kūrybiškumo atsiskleidimui turi atmintis ir pradinės žinios.
Požiūrio-nuostatų komponentai 
Požiūris arba nuostatos į savo kūrybiškumą yra vienas reikšmingiausių, kūrybiškumo veiksnių. Ypač neigiamai kūrybiškumą veikia savo kūrybiškumo menkinimas ar nepakankamas vertinimas. Aplinkinių nuoširdus pagyrimas, asmens kūrybiškumo įvertinimas sustiprina pasitikėjimą jo kūrybinėmis galiomis. Vienas iš būdų keisti neigiamą požiūrį į savo kūrybiškumą – supažindinti su konkrečiomis kūrybingų žmonių biografijomis ar pateikti “gyvus” pavyzdžius. Svarbu parodyti, kad kūrybingi žmonės yra ne kokie nors išrinktieji, bet tokie pat, kaip ir daugelis. 

Labai svarbus yra ugdytojo (vadovo, mokytojo ar tėvų) vaidmuo ir gebėjimas modeliuoti “aš galiu” nuostatą, mokymas nesutrikti, “nenuleisti rankų” susidūrus su sudėtingesne ar neįprasta problema. Svarbus ir bendras darbas kartu su mokytoju. 

Emociniai – motyvaciniai komponentai
Ugdant kūrybiškumą atsižvelgiama į emocinius ir motyvacinius aspektus, nes kūryba dažniausiai yra ir turėtų būti svarbi asmeniškai ir žadinti teigiamus jausmus. Ugdant kūrybiškumą svarbu parodyti jo praktinę naudą ar prasmingumą asmeniui, visuomenei, žadinti vidinę motyvaciją.
Tarpasmeninių santykių komponentai

Ugdant kūrybiškumą svarbūs yra du dalykai: 1) įsitikinimas, kad esi kūrybiškas 2) gebėjimas dalyvauti kūrybos procese kartu su kitais grupės nariais. Galimybė kurti kartu su kitais, išgirsti jų patvirtinimą, kad esi kūrybiškas (o kartais išklausyti ir šiek tiek kritikos) padeda ugdyti pasitikėjimą savimi, moko „užkrėsti“ kitus savo idėjomis, skatina atskleisti savo kūrybiškumą. Tačiau darbas grupėje kūrybiškumą gali tiek skatinti, tiek ir slopinti. Kūrybiškumą efektyviai veikia tik tokia grupė, kurios nariai gerai jaučiasi tarpusavyje, kurioje išlaikoma pusiausvyra tarp galimybės išreikšti individualią nuomonę ir grupės atsakomybės už bendrą darbą pajautimo, t. y., kai atsižvelgiama į kiekvieno nuomonę ir kartu ieškoma bendro sprendimo. Grupės įtaka asmens kūrybiškumui bus neigiama, jei dauguma grupės narių pasakys, kad užduotis jau atlikta (nors užduotis dar neįvykdyta, tikslai nepasiekti), o vienas ar keli grupės nariai norės, bet dėl kitų abejingumo negalės tęsti darbo. 
Aplinkos įtaka kūrybiškumui atsiskleisti

Pastaruosius penkis dešimtmečius atliekami aplinkos įtakos kūrybiškumo tyrimai aiškiai parodė, kad svarbiausia yra tolerancija, santūrumas ir tinkamai parinkta mokymo medžiaga. Kaip teigia J. A. Plucker ir M. A. Runco (1999), aplinka turi būti ne tik tolerantiška ir skatinanti protingai rizikuoti, leidžianti nukrypti nuo normų, toleruojanti dviprasmybes, bet  ir tam tikra prasme santūri (pavyzdžiui, neleistina rizikuoti (nors būta tokių bandymų) vartojant alkoholį, narkotikus ir stebėti kaip jie įtakoja emocinius, kognityvinius kūrybiškumo komponentus ar tarpusavio santykius). Kūrybinė aplinka turi toleruoti veiksmų laisvę išreiškiant originalumą, tačiau  ji visuomet skirsis nuo “nesveikų”, nepriimtinų ar kenksmingų elgesio būdų ir išraiškos. Mokymo medžiaga turi būti įdomi ir skatinti įvairias kūrybos apraiškas (žodinę, meninę, išraiškos), kad būtų patraukli skirtingiems žmonėms. 


Šiame darbe tyrinėsime tik divergentinio mąstymo, vieno iš kognityvinių kūrybiškumo komponentų, kaitos galimybes, ir požiūrio į savo kūrybiškumą kaitą. Tačiau sudarant kūrybiškumo ugdymo programą buvo atsižvelgta ir į kitus paminėtus kūrybiškumo komponentus (nors atskirai jų poveikis ir nebuvo tyrinėtas). Didelis dėmesys buvo kreipiamas į aplinkos, kurioje buvo mokomasi, įtaką, nes, kaip teigia įvairūs autoriai (Plucker, Runco, 1999; Parnes, 1999; Scott ir kt., 2004; Urban, 1990), kūrybiškumą geriausiai galima ugdyti tada, kai atsižvelgiama į įvairius kūrybiškumo komponentus ir jų sąveiką.

2. 3. 2. Kūrybiškumo ugdymo programos ir metodai 

Šiame skyriuje apžvelgiamos kūrybiškumo ugdymo programos ir metodai bei jų efektyvumo tyrimai, padėję apsispręsti dėl šiame darbe naudotos studentų kūrybiškumo ugdymo programos sudarymo principų ir turinio.
Kūrybiškumo ugdymo programos skiriamos sistemingam kūrybinio darbo produktyvumo ir kūrybinių pasiekimų stimuliavimui nepriklausomai nuo kultūros, amžiaus ar išsilavinimo. 

Pasak S. J. Parnes (1999), psichologinės teorijos, kuriomis remiantis galima pagrįsti kūrybiškumo ugdymą, yra šios: humanistinė, akcentavusi atvirumą patirčiai, platų suvokimą ir saviraiškos svarbą (C. R. Rogers, A. Maslow), psichoanalitinė, – “kūrybiškumas kyla iš pasąmonės” (S. Freud), bihevioristinė, akcentavusi galimybių panaudojimą ir pastiprinimą (B. F. Skinner), kognityvinė (J. P. Guilford), išryškinusi divergentinio mąstymo ir gebėjimų įtaką, geštaltinė (M. Wertheimer), analitinė (C. G. Jung), akcentavusi kolektyvinės pasąmonės įtaką, motyvacijos (T. Amabile). 


G. Scott ir kt. (2004), gilinęsi į kūrybiškumo ugdymo programų ypatumus, suskaičiavo, kad jose buvo naudotos 172 įvairūs metodai ugdantys divergentinio mąstymo gebėjimus (Smith,1998, cit. plg. Scott ir kt., 2004). Vieni autoriai pabrėžia instrukcijos suformulavimo reikšmę (Bull, Mongomery; Balloche, 1995, cit. plg. Scott ir kt., 2004), kiti labiau išryškina praktinių kūrybiškumo įgūdžių tobulinimą (Warren, Davis, 1969) arba akcentuoja paskaitos ar diskusijos reikšmę (Fontenot, 1993, cit. Scott ir kt., 2004). Vieni autoriai (Clapham,1997, cit. plg. Scott ir kt., 2004) rekomenduoja trumpalaikes ugdymo pratybas, kiti (Reese, Parnes, Treffinger, Kaltsounis, 1976, cit. plg. Scott ir kt., 2004) kūrybiškumo ugdymo programas siūlo taikyti vieną ar keletą semestrų.

Pagal užduočių parinkimo pobūdį kūrybiškumo ugdymo metodus galima suskirstyti į verbalinius (kartais vadinamus “kairiojo pusrutulio”) ir neverbalinius (“dešiniojo pusrutulio”).

K. S. Bull, D. Montgomery, L. Balouche (1995), analizavę kūrybiškumo ugdymo programų dalykinį turinį, išskyrė šiuos dažniausiai taikomus ugdymo modelius: 1) kognityviniai modeliai, 2) socialiniai modeliai, 3) asmenybės modeliai, 4) motyvaciniai modeliai, 5) visybiniai modeliai (papildantys kognityvinius), 6) kiti modeliai (pavyzdžiui, nuostatų keitimo, kūrybiškumo kliūčių panaikinimo modeliai). 

Autoriai (Mumford, Mobley, Uhlman, 1991, cit. plg. Scott ir kt., 2004), tyrinėję užduočių turinį, pastebėjo, kad dažniausiai problemų sprendimų užduotys sudarytos taip, kad ugdytų gebėjimą aptikti problemas, surinkti ir sutvarkyti informaciją, sujungti, suderinti sąvokas.

Kūrybiškumo ugdymo pratybos iš esmės buvo taikomos visose amžiaus grupėse – darželinio amžiaus (Meador, 1997, cit. plg. Scott ir kt., 2004), pradinės mokyklos (Castillo, 1998; Clements, 1991, cit. plg. Scott ir kt., 2004), vidurinių mokyklų (Fritz, 1979, cit. Scott ir kt., 2004); aukštųjų mokyklų (Daniels, Heath, Enns, 1985; Glover, 1980, cit. plg. Scott ir kt., 2004), neįgalių (Jansen, 1983, 1985, cit. Scott ir kt., 2004), socialiai nuskriaustų vaikų (Davis, Houtman, Warren, Roweton, Mari, Belcher, 1972, cit. plg. Scott ir kt., 2004), sportininkų (Kovac, 1998, cit. plg. Scott ir kt., 2004), meno sričių studentų (McCormick, 1971, 1974, cit. plg. Scott, 2004), inžinierių studentų (Clapham, Schuster, 1992, cit. plg. Scott ir kt., 2004).

Kūrybiškumo ugdymo metodų pasirinkimas priklauso nuo to, kaip suprantamas kūrybiškumas. Tyrinėtojai, kurie kognityvinius kūrybiškumo komponentus (divergentinį mąstymą, problemų sprendimą, metaanalizės gebėjimus ir kt.) laiko svarbiausiais, siūlo euristines technikas, smegenų audrinimo ir divergentinio mąstymo ugdymo technikas (Mumford, Baughman, Sager, 2000), o tie, kurie svarbiausiu kūrybiškumo komponentu laiko asociatyvinius mechanizmus, dažniau naudoja vaizduotės ugdymo technikas (Gur, Reyher, 1976). Norint ugdyti asmenybinius kūrybiškumo aspektus (saviraišką, atvirumą patirčiai, nebijojimą rizikuoti ir pan.), naudojamos asmenybės technikos. Jei labiausiai įtakojančiais kūrybiškumą laikomi teigiamas požiūris į kūrybiškumą ir motyvacija, skatinanti veikti kūrybingai, - naudojamos motyvaciją ir požiūrį į kūrybiškumą keičiančios technikos (Collins, Amabile, 1999; Domino, Short, Evans, Romano, 20002; NcCrae, 1987, cit. plg. Scott ir kt., 2004). Kai kurie autoriai (Kasoff, 1995; Rubenson, Runco, 1996; cit. plg. Scott ir kt., 2004; Simonton, 2000) į kūrybiškumą žiūri kaip į sėkmingą aplinkybių bei galimybių išnaudojimą, todėl kūrybiškumui ugdyti siūlo naudoti socialinio bendravimo technikas.

Apibendrinant galima pasakyti, kad kūrybiškumo ugdymo metodus galima skirstyti į: 1) kognityvinius; 2) asmenybės; 3) motyvacinius; 4) socialinio bendravimo. Tačiau dažniausiai naudojamos įvairios kūrybiškumo komponentus įtakojančios kūrybiškumo ugdymo technikos, nes manoma, kad jos yra efektyvesnės (Bull, Montgomery, Balloche, 1995).
Kognityvinių kūrybiškumo gebėjimų ugdymo galimybės
Šiame darbe buvo tyrinėti kognityviniai kūrybiškumo gebėjimai ir jų kaita, todėl kognityvinių kūrybiškumo gebėjimų ugdymo galimybės bus aptariamos išsamiau.
Kognityvinius kūrybiškumo komponentus sudaro: divergentinis mąstymas (sklandumas lankstumas, originalumas, detalumas); informacijos perdirbimo modeliai, (apimantys kognityvinius procesus, perkėlimo operacijas, informacijos pertvarkymą, metakognityvinius komponentus, kurie yra svarbūs ugdant kognityvinius kūrybiškumo aspektus); kūrybinių problemų sprendimas (dažniausiai parenkant realias ir aktualias užduotis).

Daugelis kūrybiškumo ugdymo programų skirtos ugdyti divergentinį mąstymą (Guilford, 1950; Guilford, Wilson, 1957; Wilson, Guilford, Christensen, Levis, 1954, cit. plg. Scott ir kt., 2004). Divergentinis mąstymas - tai gebėjimas kurti įvairius alternatyvius sprendimus, skirtingai nuo konvergentinio mąstymo, kai ieškoma vieno teisingo atsakymo. Pagrindinis divergentinio mąstymo proceso ribų išplėtimo principas yra “kiekybė sąlygoja kokybę” (Osborn, 1953).

Nors tyrinėtojai vis dar diskutuoja, ar ugdant kūrybinį mąstymą pakanka lavinti tik divergentinį mąstymą, ar turėtų būti ugdomas ir kritinis bei konvergentinis mąstymas (Fasko, 2001; Nickerson, 1999; Treffinger, 1995, cit. plg. Scott ir kt., 2004). Nepaisant to, pastaruosius 50 metų vyrauja įsitikinimas, kad divergentinis mąstymas yra vienas pagrindinių kūrybiškumo komponentų ir dauguma programų skirtos divergentinio mąstymo lavinimui (Bachelor, Michael, 1991;1997; Mumford, Connelly, Zaccaro, Johnson, 1998; Scratchley, Hakstain, 2001; Sternberg, O’Hara, 1999; Vincent, Decker, Mumford, 2002; cit. plg. Scott ir kt., 2004; Plucker, Renzulli, 1999). 

Pastaruosius tris dešimtmečius buvo naudojamos pačios įvairiausios programos potencialiam kūrybiškumui vystyti. Divergentinio mąstymo ugdymo programą studentams yra sudaręs J. A. Glover (1980). Joje pateikiamos ne tik divergentinio tipo užduotys, bet ir siūloma skaityti paskaitas bei vesti diskusijos apie užduoties sprendimo strategijos pasirinkimo svarbą (alternatyvius pasirinkimus, praktinių įgūdžių panaudojimą ir pan.). Panašią programą vaikams yra sudarę M. J. Cliatt, J. M. Shaw, J. M. Sherwood (1980, cit. plg. Scott ir kt., 2004). Užduotys skatina ieškoti alternatyvių atsakymų, prašoma užbaigti pasakojimą, kelti klausimus ir pan. 

Divergentinio mąstymo modeliai taip pat sudaro kai kurių platesnių kūrybiškumo ugdymo programų pagrindą. Viena iš jų yra “Purdue Kūrybinio mąstymo programa” (Feldhusen, Treffinger, Bahlke, 1970), tiksliai aprašanti kūrybinio mąstymo principus ir iliustruojanti jų pritaikymą realiame gyvenime. Ją sudaro 28 audiokasetėse įrašytos pamokos. Šiose 14 minučių trunkančioje sesijoje įrašyti esminiai principai, kaip ugdyti lankstumą, sklandumą, originalumą ir detalumą (3-4 min. kiekvienam), medžiaga iliustruojama pavyzdžiais (8-10 min. pasakojimai apie istorinius veikėjus). Besimokantieji toliau dirba patys, atlieka pratimus, vadovaudamiesi instrukcijomis ir pateikiamais pavyzdžiais. Šios programos efektyvumas ugdant divergentinį mąstymą, buvo įrodytas E. Alencar, J. F. Feldhusen, F. W. Widlak (1976) ir S. M. Speedie, D. J. Treffinger, O. F. Feldhusen (1971) tyrimais. Panaši ir kūrybinių problemų sprendimo programa (Noller, Parnes, 1972; Treffinger, 1995) prasidedanti pagrindinių kognityvinių procesų, reikalaujančių gilios kūrybinio mąstymo analizės, aprašymu. Programoje taip pat smulkiai aprašomos efektyvios mąstymo strategijos, iliustruojamos pavyzdžiais, kaip jas pritaikyti.

S. J. Parnes (Noller, Parnes, 1972) “Kūrybinio problemų sprendimo programa” yra viena labiausiai žinomų. Divergentinio mąstymo testai parodė, kad dalyviai, mokęsi pagal šią programą, geriau sprendė socialines problemas, lengviau kūrė naujas idėjas, planavo (Reese, Parnes, Treffinger, Kaltsounis, 1976; Fontenot, 1993, cit. plg. Scott ir kt., 2004; Basadur ir kt., 1982). Tyrimai parodė, kad toks divergentinio mąstymo ugdymas įtakoja teigiamas nuostatas į kūrybiškumą bei novatorišką elgesį.

Divergentinis mąstymas, nors ir labai svarbus, tėra vienas iš kūrybinio mąstymo komponentų. Todėl palyginti daug yra programų, skirtų kūrybiniam problemų sprendimui. Pradedant J. Dewey (1910, cit. plg. Scott ir kt., 2004) ir G. Wallas (1938, cit. plg. Scott ir kt., 2004) darbais, tyrinėtojai siūlė įvairius modelius, kurie atspindėtų kūrybinio mąstymo įvairovę (Hennessey, Amabile, 1998; Isaksen, Parnes, 1985; Merrifield, Guilford, Christensen, Frick, 1962; Osborn, 1953; Silverman, 1985; Sternberg, 1986, cit. plg. Scott ir kt., 2004). Remdamiesi minėtais modeliais, M. D. Mumford ir jo bendradarbiai (Mumford, Mobley, Uhlman, Reiter-Palmon, Doares, 1991; Mumford, Peterson, Childs, 1999, cit. plg. Scott ir kt., 2004) išskyrė aštuonias pagrindines kūrybinio problemų sprendimo operacijas: 1) problemos suradimas; 2) reikalingos informacijos surinkimas; 3) sąvokų ištyrimas ir atranka; 4) konceptualus sujungimas, derinimas; 5) idėjų generavimas; 6) idėjų įvertinimas; 7) įgyvendinimo planavimas; 8) veiksmų programos planavimas. Tokio nuoseklaus modelio efektyvumas ir sąsajos su kūrybiniu problemų sprendimu bei kūrybingu elgesiu buvo patvirtintas įvairių autorių (Davis, Bull, 1978; Warren, Davis, 1969). 

Tyrimų, skirtų studentų kūrybiškumo ugdymui naudojant konkrečias programas, kuriuos pavyko aptikti, nėra daug. Beveik visos naudotos programos skirtos inžinerijos ir technologijų srities studentų kūrybiškumo ugdymui. Kai kurios jų bus aptartos plačiau.

Lietuvoje techninės kūrybos procesą ir techninės kūrybos vystymo bei ugdymo galimybes yra tyrinėjęs technikos mokslų daktaras J. Čepelė (1975).
L. G. Richards ir kt. (1997) naudota kūrybiškumo ugdymo programa buvo skirta inžinerijos specialybės studentams. Pagrindinis dėmesys buvo skiriamas išradingumo technologijų srityje tobulinimui, naujų idėjų ir naujo produkto kūrimui. Programa sudaryta taip, kad žadintų studentų motyvaciją ir susidomėjimą. Pateikiamos rekomendacijos, kaip galima ugdyti būsimų inžinierių kūrybiškumą mokymosi procese.

J. Hong, S. Hsu, Ch. Kuo  (1999) naudojo kūrybiškumo ugdymo programą, skirtą technologijos mokslo studentams, dalyvaujantiems projekto kūrime. Programa skirta ugdyti originalumą, gebėjimą kūrybiškai spręsti problemas, kurti naujas idėjas ir naujus technologinius produktus. Dalyvaudami projekte, studentai turėjo siūlyti idėjas kaip sukurti naują produktą, jį “pagaminti”, patikrinti jo kokybę, jį tobulinti ir pateikti to produkto charakteristikas.

Li Jiazeng, Li Yanbao, ChenYi, Wei Wenxian (1995) atliko kūrybiškumo ugdymo tyrimus Kinijos universitete. Tyrime dalyvavo keturiasdešimt Pietų Kinijos universiteto inžinerijos specialybės studentų, kurie lankė “kūrybiškumo studijų” arba “kreatologijos” kursą, kuris 1980 metais buvo perimtas iš JAV ir Japonijos. Kūrybiškumui įvertinti buvo naudojamas E. P. Torrance’o testas (TTCT, vaizdinė dalis), įvertinant tris kūrybiškumo kategorijas: sklandumą, lankstumą ir detalumą. Kūrybiškumo ugdymo programą sudarė  įvairūs pratimai, lavinantys divergentinį mąstymą (labiausiai - mąstymo gausumą ir lankstumą). Studentai buvo supažindinami su kūrybiškumo sąvokomis, kūrybiniu mąstymu, kūrybiškumo ugdymo technikomis ir ugdymo galimybėmis. Ypač didelis dėmesys buvo kreipiamas į mokymo metodus - savianalizę, bendradarbiavimą porose ir grupėje, debatus, diskusijas kūrybiškumo temomis. Tyrimo rezultatai parodė, kad mokantis šiame kurse, labiausiai padidėjo mąstymo gausumo ir lankstumo rodikliai (koreliacijos koeficientai 0,74 ir 0,73), detalumo rodikliai pasikeitė mažiausiai (0,3-0,5). Tyrimas parodė, kad kūrybiškumo ugdymas gali būti efektyvus naudojant specialius ugdymo ir dėstymo metodus.

V. M. Cheng (2004) sudaryta programa skirta mokytojų kūrybiškumui ugdyti, kurią naudojant buvo atliktas žvalgomasis tyrimas. Programos tikslas – ugdyti palankias kūrybiškumo atsiskleidimui nuostatas (pasitikėjimą, interesus ir vertybes) ir divergentinio mąstymo gebėjimus (gausumą, lankstumą, originalumą ir detalumą). Programa apima emocinę (skatina motyvaciją, pasitikėjimą, interesus, vertybes, saviraišką)  ir kognityvinę (ugdo divergentinio mąstymo gebėjimus, naudojant kūrybiškumo ugdymo strategijas) sritis. Mokymasis pagal šią programą padeda mokytojams išlavinti naujus kūrybiško mokymo įgūdžius, naujai pažvelgti į savo dėstomą dalyką, atnaujinti savo mokslines žinias, perteikiant jas patraukliu būdu.
Kūrybiškumo ugdymo programų efektyvumo įvertinimas 
Kūrybiškumo ugdymo efektyvumas buvo patvirtintas gausiais tyrimais, tačiau diskusijos šiuo klausimu verčia vis iš naujo tyrėjus patikrinti kūrybiškumo ugdymo galimybes (Cropley, 1997; Mansfield, Busse, Krepelkov, 1978; Nickerson, 1999, cit. plg. Scott ir kt., 2004).
Pastarųjų metų G. Scotto, L. Leritzo, M. D. Mumfordo (2004) tyrimai atlikus išsamią 70 kūrybiškumo ugdymo programų analizę ir išsiaiškinus jų poveikį, rodo, kad tinkamai parengtos programos yra efektyvios ugdant kūrybiškumą. Šie autoriai vertino keturis aspektus – divergentinio mąstymo, problemų sprendimo, elgesio ir nuostatų. Jie neanalizavo tokių kūrybiškumo aspektų, kuriuos tyrinėjo kai kurie tyrėjai - gyvenimo kelio istorijos (Feldman, 1999, cit. plg. Scott ir kt., 2004), pasiekimų karjeroje (Zuckerman, 1974, cit. plg. Scott ir kt., 2004), aplinkos poveikio (Csikszentmihalyi, 1990). Nebuvo analizuojami ir tokie kūrybiškumo aspektai, kaip smalsumas, žaismingumas, poreikis tyrinėti (Cropley, 1977; Nickerson, 2000).
Palyginus G. Scotto, L. E. Leritzo, M. D. Mumfordo (2004), atlikusių išsamią įvairių autorių naudotų kūrybiškumo ugdymo programų efektyvumo analizę įvairiais aspektais su šiame darbe naudotos programos ypatumais, galima pastebėti, kad tiek įvairių autorių, tiek šio tyrimo programoje buvo naudojami labiausiai kūrybiškumą įtakojantys elementai: praktinės užduotys 

(r ( 0,59),  pratimai grupėje (r ( 0,59; cit. plg. Scott ir kt., 2004), pratimai su vaidybos elementais (r ( 0,58; cit. plg. Scott ir kt., 2004). (Skliausteliuose pateikiami koreliacijos koeficientai nurodyti vadovaujantis G. Scotto ir kt. autorių duomenimis).

Tie patys autoriai analizavo tiriamųjų amžiaus įtaką kūrybiškumo ugdymo efektyvumui. Tyrimai parodė, kad ugdymo programą taikant bendraamžių grupėje efektas yra didesnis ((
0,3, ( 0,47) negu skirtingo amžiaus tiriamųjų grupėje (pokytis skaičiuojant pagal Coheno pokyčio formulę (( 0,13,  ( 0,66). Taip pat nustatyta, kad asmenybės ir kognityvinės technikos žymiai efektyviau veikia požiūrį į kūrybiškumą (r ( 0,5 ir r ( 0,31) negu socialinės 

(r  ( –0,2), ar  motyvacinės (r  ( -0,15). 

G. Scotto ir kt. (2004) duomenimis, efektyviausios užduotys, įtakojusios tiriamųjų savo kūrybiškumo vertinimą, buvo: problemų identifikavimas (r ( 0,57), problemų sprendimo įgyvendinimo planavimas (r ( 0,57), idėjų įvertinimas (r ( 0,56), idėjų generavimas (r ( 0,40).

Kaip nurodo minėti autoriai, atlikę išsamią kūrybiškumo ugdymo programų analizę, efektyviausios kūrybiškumo ugdymo technikos yra šios: sąvokų sudarymo (r ( 0,64), divergentinio mąstymo (r ( 0,49), smegenų audrinimo ( r ( 0,35).

Tyrinėta kurso struktūros įtaka efektyvesnė tada, kai buvo taikytas platus ir išsamus ugdymo programos modelis (r ( 0,65), dominavo specifiniai pratimai (r ( 0,66), buvo naudotos realios, gyvenime sutinkamos užduotys (r ( 0,58), sprendžiamos praktinės užduotys (r ( 0,56), lavinami įgūdžiai (r ( 0,47), pateikiama sudėtingesnė medžiaga (r ( 0,35). Tuo tarpu holistinis mokymas atvirkščiai koreliavo su kūrybiškumo efektyvumo rodikliais (r ( -0,47). 

Įtakingiausios savo kūrybiškumo vertinimui dėstymo forma buvo šios – paskaitos (r ( 0,66), konkrečių atvejų nagrinėjimas (r ( 0,66), diskusija (r ( 0,59).

Kūrybiškumo ugdymo programos didžiausią įtką daro gebėjimui spręsti problemas (( 0,84), divergentinio mąstymo pokyčiams (( 0,75), silpnesnis efektas – nuostatų į kūrybiškumą pokyčiams (( 0,24), o bendrai paėmus - ( 0,31).

Panašius duomenis pateikia J. S. Renzulli, K. L. Westberg,  tyrinėję kūrybiškumo ugdymo programos efektyvumą ir jos įtaką tiriamųjų divergentiniam mąstymui ir savęs suvokimui Didžiosios Britanijos mokyklose. Kokybinės analizės interviu su mokytojais ir mokiniais, dalyvavusiais paminėtų autorių programoje, tyrimai parodė, kad kūrybiškumo ugdymo programa šiek tiek pagerino moksleivių, dalyvavusių tyrime, divergentinio mąstymo rezultatus. Savęs vertinimo rodikliai taip pat nežymiai pagerėjo.

E. P. Torrance’o (1972b) kūrybiškumo ugdymo efektyvumo analizė apibendrinus 142 tyrimų rezultatus, iš kurių 103 tyrimuose buvo naudotas E. P. Torrance’o testai kūrybiškumui matuoti, parodė, kad 72 % kūrybiškumo vystymo intervencijų bandymai buvo sėkmingi. Labiausiai efektyvios pasirodė “Kūrybinių problemų sprendimo" ir "Produktyvaus mąstymo programos”.

Palyginus aukščiau išvardintų programų ypatumus su šioje disertacijoje naudota kūrybiškumo ugdymo programa, galima pastebėti, kad ji daugeliu savo ypatumų (tiriamųjų amžiaus, užduočių, struktūros, metodų parinkimu, dėstymo formomis ir kt.) yra panaši į kitų autorių. Studentų kūrybiškumo ugdymui buvo pasirinkta daug kognityvinių kūrybiškumo ugdymo komponentų technikų, nes kaip teigia G. Scott ir kt. (2004), jos labiausiai ugdo kūrybiškumą, stipriausiai veikia divergentinį mąstymą (r ( 0,38), gebėjimą spręsti problemas (r ( 0,33) ir nuostatas į kūrybiškumą (r ( 0,31).
Pastarųjų dešimtmečių tyrimai patvirtino tai, kad galima ugdyti tiek gabių, tiek ir vidutinių gabumų individų kūrybinius gebėjimus (tai A. Osborn mėgino įrodyti dar 1953 metais). Įrodyta ir tai, kad ne tik galima ugdyti kūrybinius sugebėjimus, bet ir kūrybinių kursų metu įgyti įgūdžiai gali būti perkeliami į kasdieninį gyvenimą ir padeda efektyviai spręsti realias, gyvenimiškas problemas,  pagerėja akademiniai pasiekimai, keičiasi nuostatos, geriau sekasi spręsti įvairias problemas (Parnes, 1984;1999). 

Kaip nurodo S. J. Parnes (1999; 1972a; 1972 b), kūrybiškumo ugdymo programos  turėtų padėti pašalinti vidines ir išorines kūrybiškumo kliūtis, o taip pat: 1) leisti dalyviams suvokti aplinkos, patirties, įpročių kūrybiškam elgesiui įtaką ir priimti save kaip kūrybingą asmenį; 2) sukurti tinkamą aplinką skleistis kūrybiškumui, atsižvelgiant į kultūros veiksnių  įtaką kūrybiškumui. Pašalinus šias kliūtis galima: 1) pagreitinti protinę veiklą ir išnaudoti visas savo galimybes. Kuo daugiau informacijos gauna mūsų smegenys, tuo daugiau susikuria tarpusavio ryšių. Idėjų (asociacijų) kokybė priklauso nuo jų kiekybės ir įdėtų pastangų. 2) padėti įsisąmoninti ir ugdyti jautrumą naujai informacijai, žadinti sąmoningą smalsumą, kuris padidina ryšių suradimą tarp tolimų domėjimosi ir veiklos sričių. Kuo labiau tie ryšiai atrodo tolimi, tuo labiau tikėtinas originalių idėjų atsiradimas. 3) pašalinti stabdžius, kurie kliudo laisvai funkcionuoti protinei veiklai ir asociatyviniams mechanizmams. 4) išplėsti kūrybos procesų ribas, kad būtų galima efektyviai įtakoti kūrybiškumo augimą. 


Tuo remiantis buvo suformuluotos trys išvados:

1. Galima ugdyti kognitivinės srities kūrybiškumo komponentus: divergentinį mąstymą       (Clapham, 1997; Warren, Davis, 1996, cit. plg. Scott ir kt., 2004), gebėjimą spręsti kūrybines problemas, o taip pat elgesį ir nuostatas. Pastebėta, kad programos turinio parinkimas labiausiai įtakojo kūrybinių problemų sprendimą, sugebėjimą kurti idėjas, rasti specifinius problemos sprendimus, sugebėjimą derinti sąvokas, o taip pat elgseną ir nuostatas. 

2. Kūrybiškumo ugdymo programos tinka ne tik vaikams, bet ir įvairaus amžiaus bei išsilavinimo žmonėms – moksleiviams, studentams, suaugusiems. Įdomu tai, kad šiek tiek mažesnis efektas buvo toje populiacijos dalyje, kurią sudarė gabūs studentai ir moterys. 

3. Svarbu yra tai, kad dalyviai išmoksta naujų strategijų, naudodamiesi turimomis žiniomis, nes  įgyti naujų kompetencijų per tokį trumpą laiką kažin, ar įmanoma (Ericsson, Charness, 1994; Kazier, Shore, 1995; Mumford, Norris, 1999; Mumford, Baughman, Sager, 2000, cit. plg. Scott ir kt., 2004). Ypač efektyvios yra technikos, mokančios kaip sistemingai dirbti su informacija (pavyzdžiui, technikos, ugdančios kritinį ir konvergentinį mąstymą, analogijų naudojimą, ryšių atpažinimą ir kt.). Sunkiau buvo užfiksuoti ne tokių konkrečių technikų efektyvumą (pavyzdžiui, išraiškos ir vaizduotės).

Minėti tyrinėtojai teigia, kad: 1) sėkmingam kūrybiškumo ugdymui reikalinga argumentuota, validi, kognityvinių pastangų reikalaujanti programa; 2) programa turėtų tęstis pakankamai ilgą laiko tarpą ir ugdyti įvairius kūrybiškumo gebėjimus. Turėtų būti sudarytos sąlygos įvairiems atradimams, kurie žadintų pastangas kurti; 3) programos mokymo medžiaga turėtų būti pateikiama remiantis realiais pavyzdžiais iš gyvenimo ir atsižvelgti į kultūrinį kontekstą. Visa tai apibendrinant galima teigti, kad tinkama programa turėtų žadinti poreikį ne tik atskleisti kūrybinius gebėjimus, strategijas ir euristikas, bet ir panaudoti jas kasdienybėje.
Šiame darbe laikytasi požiūrio, kad efektyviausios yra tos programos, kurios ugdo ne vieną kurį nors siaurą kūrybiškumo aspektą, bet keletą jų. Apibendrinus tai, kas buvo išdėstyta, galima pasakyti, kad sudarant kūrybiškumo ugdymo programas, atsižvelgti reikėtų į palaikančios kūrybiškumą aplinkos įtaką, kurioje dalyviai skatinami protingai rizikuoti, įsisąmoninti bei kontroliuoti savo pačių kūrybiškumą, visiškai priimti save, atsisakyti išankstinių vertinimų, galėtų plėtoti pirmas užgimusias mintis. Užduotys turėtų būti parenkamos taip, kad sudomintų dalyvius, apimtų politines, kultūrines, bendruomenei ar grupei aktualias problemas; būtų praktiškai naudingos; ugdytų tokius įgūdžius, kurie būtų pritaikomi ir kitoje aplinkoje (namie, mokykloje, ar darbovietėje), padėtų spręsti įvairias problemas. Programos vadovui derėtų per daug nekontroliuoti ir nevertinti dalyvių veiksmų, skatinti pasitikėjimą savo kūrybinėmis jėgomis bei savo veiklos efektyvumu, padrąsinti rizikuoti. Problemas tikslinga spręsti individualiai ir grupėje – reikėtų mokyti dalyvius patiems kritiškai įvertinti tai, ką nuveikė. Vardan pagarbos ir asmenybės augimo nereikėtų daryti išvadų ir apibendrinimų apie konkrečius dalyvių pasiekimus, nes pastarųjų metų intelekto, motyvacijos, asmenybės, mąstymo ir mokymosi stiliaus sričių tyrimai (Scott ir kt., 2004) rodo, kad individualūs skirtumai tarp individų yra nepaprastai dideli, todėl reikėtų atsižvelgti į konkrečias kiekvieno dalyvio mokymosi programoje galimybes ir tempus. 

Reikšmingesni kūrybiškumo ugdymo pagal specialias programas veiksniai

Grupinis  darbas 

Vienas iš kūrybiškumui įtaką darančių veiksnių yra komandinis darbas, veikiantis kūrybinį produktyvumą. Psichologai (Puccio, 1999; VanGundy, 1984, cit. plg. Puccio, 1999), tyrinėję grupinio darbo įtaką kūrybiškumui, pastebėjo, kad darbas grupėje, ypač  sprendžiant kūrybines problemas, yra efektyvesnis negu individualus. A. B. VanGundy (1984, cit. plg. Puccio, 1999) nurodo grupinio darbo privalumus: dirbant grupėje išsiplečia žinių apimtis,  daroma mažiau klaidų, sukuriami unikalesni problemų sprendimo būdai, dalyviai labiau patenkinti savo sprendimais, didėja sprendimų pritaikymo efektyvumas, mažiau bijoma rizikuoti, kuriamos (generuojamos) įvairesnės ir aukštesnės kokybės idėjos, greičiau atmetami neteisingi sprendimai, pastebimos klaidos, dalyviai labiau kontroliuoja savo elgesį, labiau domimasi užduotimi, efektyviau sprendžiamos sudėtingos problemos. Ypač efektyvus pasirodė kūrybinio problemų sprendimo metodo taikymas grupėje sprendžiant sudėtingas, daugiau laiko reikalaujančias problemas. Taip pat nurodomi darbo grupėje trūkumai: reikia daugiau laiko atliekant užduotį grupėje negu individualiai; norint prieiti vieningos išvados gali iškilti socialinis spaudimas kai kuriems grupė nariams, kartais įsiveliama į neproduktyvius ginčus; gali būti pažeistas poreikis būti išklausytam. 

Kūrybiškumo mokymosi efektyvumą grupėje padidina tinkamas vadovo elgesys. G. J. Puccio (1999) pažymi, kad ypač svarbus vadovo gebėjimas klausytis, užduoti klausimus, nukreipti grupėje vykstančius procesus tinkama linkme, pasakyti instrukcijas, mokyti kurti bendrą sutarimą, padėti grupės nariams pasidalinti mintimis, kaip geriau priimti sprendimus, siekti tikslo ar atlikti kitus veiksmus.

Kūrybiška atmosfera

Aplinka, kurioje mokomasi, turi didžiulę įtaką kūrybiniams gebėjimams atsiskleisti. Kaip nurodo G. Ekvall (cit. plg. Puccio, 1999, p. 645), kūrybinis klimatas apibrėžiamas trimis esminiais kūrybinio klimato veiksniais - elgsena, jausmais ir nuostatomis. Kūrybinė atmosfera veikia individo produktyvumą, gerą savijautą ir kūrybiškumą. Autorius nurodo šias pagrindines palankios atmosferos kūrybiniam mąstymui dimensijas: įdomumas, laisvė, idėjų palaikymas, pasitikėjimas, dinamiškumas, žaismingumas, debatai, specialiai skirtas laikas idėjoms generuoti, galimybė rizikuoti. Be to, labai svarbus lyderio ir pačios grupės vaidmuo, turintys lemiamos reikšmės grupės produktyviam darbui, palankiai psichologinei atmosferai, grupės narių palaikymui ir padrąsinimui. Grupės lyderis gali padėti komandai augti ir nebijoti iššūkių sprendžiant problemas. Kaip parodė tyrimai, grupių nariai teigia, kad dirbant su tinkamais lyderiais, jie tampa labiau atsidavę, skiria daugiau energijos ir jėgų atliekamam darbui. Palengvinantys darbą lyderiai (angl. facilitative style) sugeba nejučiomis vadovauti darbo procesui, įkvepia, pasidalydami veiklos vizija, paskatina kitus veikti, modeliuoja tinkamiausius sprendimo būdus, paskatina veikti drąsiai ir ryžtingai, sugeba įtraukti visus dalyvius į kūrybinį darbą, padeda išplėtoti potencialias kūrybines galimybes ir suvokti šios veiklos prasmę.

G. Ekvall, L. Ryhammer (1999) nurodo, kad patalpa, kurioje vyksta mokymasis, turėtų būti estetiškai patraukli, tinkamai apšviesta, jauki ir šilta, dažyta pastelinėmis spalvomis. Diskusijoms palankiausia yra dešimties - dvylikos žmonių grupė, dirbama sėdint ratu.

T. M. Amabile (1983), tyrinėjusi palankią kūrybiškumui atmosferą, sukūrė Kūrybiškos darbo aplinkos įvertinimo inventarijų (Assessing the Climate for Creativity, skirtą palankiai ir nepalankiai kūrybinei aplinkai įvertinti. Autorės tyrimai parodė, kad stimuliuojantys kūrybiškumą veiksniai yra: darbo organizavimo ypatumai (pavyzdžiui, paskatinimas rizikuoti, inovacijų ir naujų idėjų vertinimas, kūrybiško elgesio paskatinimas ir pan.); vadovo palaikymas (aiškus tikslo pateikimas, įvairių nuomonių priėmimas jų nekritikuojant); darbo grupės palaikymas (visų grupės narių gebėjimų panaudojimas, atvirumas naujiems pasiūlymams, bendradarbiavimas, geri santykiai siekiant to paties tikslo); laisvė (grupės narių autonomija atliekant užduotį, laisvės suteikimas patiems priimti sprendimus ir savikontrolė); įdomi veikla (motyvuojanti veikla, žadinanti intelektinį aktyvumą). 

Kūrybiškumo kliūtys, pasak T. M. Amabile, yra organizacinės (vidinė konkurencija, konservatyvumas, rigidiškos vadybos struktūros), taip pat per dideli darbo krūviai (kai skiriama per mažai laiko atlikti užduotims ar projekto įgyvendinimui).

Motyvacija

Kūrybiniam elgesiui ypač svarbi vidinė motyvacija, kai žmogus į kokią nors veiklą įsitraukia ne dėl to, kad gautų kokį nors atlygį, bet todėl, kad jam yra maloni, įdomi pati veikla. Vidinės ir išorinės motyvacijos ryšį kūrybiškumui plačiai tyrinėjusi T. M. Amabile (1996, cit. plg. Almonaitienę, 2000, 35 p.), tyrimais įrodė, kad prizai ir vertinimai mažina ne tik kūrybiškumą, bet ir pačią vidinę motyvaciją, o šitaip skatinama veikla tampa mažiau patraukli. Tačiau atlikus daugiau tyrimų paaiškėjo, kad ryšys nėra toks vienareikšmiškas. Kartais išorinė motyvacija gali teigiamai veikti kūrybiškumą ir sustiprinti vidinės motyvacijos įtaką.  Apibendrinusi naujausius šios srities tyrinėjimus, T. M. Amabile teigia, kad vidinė motyvacija teigiamai veikia kūrybiškumą, o išorinė – neigiamai. Tačiau skatinimo priemonės, kurios žadina pasitikėjimą savimi ir skatina geriau atlikti darbą, gali daryti teigiamą poveikį, ypač tuomet, kai stipri vidinė motyvacija. 

Kai kurie autoriai (Amabile, 1983; Ames, 1984; Czikszentmihalyi, 1975; Stipek, 1993, cit. plg. Street, 2001, p. 166) teigia, kad vidinę motyvaciją galima pažadinti tinkamai parinkus ir pateikus užduotis. Visų pirma, reikėtų kreipti dėmesį į pačios užduoties atlikimą, o ne lyginti grupės narius renkant nugalėtojus. Užduotys turėtų būti prasmingos ir įdomios. Manoma, kad lenktyniavimo tarp besimokančiųjų skatinimas siekiant sužadinti motyvaciją mokytis, svarbiausiuoju tikslu iškelia norą nugalėti kitą, o mokymosi tikslai atsiduria antroje vietoje (Clinkebeard, 1994, cit. plg. Street, 2001, p. 166). 

Kūrybiškumo ugdymo metodai (technikos) 



Smegenų audrinimo technika (A. Osborn, 1953)
Smegenų audrinimo technika (angl. brainstorming technique), kartais vadinama “minčių lietaus” metodu, buvo sukurta šeštajame dešimtmetyje, kai psichologai visame pasaulyje itin daug dėmesio skyrė kūrybinio mokslinio talento tyrinėjimams ir ieškojo galimybių jį ugdyti. 

A. Osborn buvo psichologas-praktikas, o jo sukurta technika yra skirta idėjų stimuliavimui. Nors jos efektyvumas sprendžiant įvairiausias problemas (akademines, asmenines, industrines) yra eksperimentiškai įrodytas, ji neparemta jokia psichologine teorija. Autorius sukūrė šią techniką, remdamasis savo darbo patirtimi įvairiose reklaminėse agentūrose. A. Osborn skatino grupės dalyvius kūrybingai spręsti problemas, ieškoti įvairių sprendimų, sukurdamas konstruktyvią, neslopinančią ar kritikuojančią aplinką. A. Osborn kai kurių autorių priskiriamas prie pragmatinio požiūrio šalininkų, kurių siūlomi metodai neturi teorinio pagrindo. Nežiūrint to, minėta A. Osborno technika yra plačiai paplitusi ir naudojama ugdant kūrybiškumą (Sternberg, Lubart ir kt., 2005, p. 352).

 Įprastai smegenų audrinimo techniką taikyti grupėje naudinga tada, kai jaučiama, kad vaizduotė jau išseko. Sudaromos 6 - 8 žmonių grupės. Reikia turėti popieriaus lapą ar lentą, pieštuką užrašyti idėjoms. Geriausia susėsti ratu. Tuomet vienas dalyvis išsako problemą, pateikdamas tik faktus. Prieš pradedant sakyti kilusias mintis, galima užduoti klausimus problemos esmei išsiaiškinti. 

Idėjas galima išsakyti trimis būdais: 1) kiekvienas užsirašo jam kilusias mintis ir po to pasidalina su grupe; 2) asmuo, išsakęs savo problemą, pradeda sakyti jam kilusias mintis; 3) kalba kiekvienas, kuriam šauna į galvą nauja idėja. Visos mintys užrašomos popieriuje ar lentoje. 

Šios technikos naudojimas padeda iš esmės naujai pažvelgti į problemą. Įdomu tai, kad problemų sprendimo įžvalgos gali “nušvisti” įvairiais būdais: tiesioginiu atsakymo “gavimu”: žodžiais ir vaizdais, o taip pat simbolių, kuriuos reikėtų išsiaiškinti, pavidalu. 

A. Osborn nurodo dvi didžiausias kliūtis kūrybiškumui atsiskleisti: tai įpročių perkėlimą (polinkį naujas problemas spręsti senais būdais) bei socialinius draudimus.

A. Osborn pateikia taisykles, kurių reikia laikytis naudojant “minčių lietaus” metodą: 

1. Išsakytų idėjų negalima kritikuoti. 2. Skatinama kurti laisvas asociacijas. 3. Svarbu kiekybė, ne kokybė. 4. Stengiamasi ieškoti įvairiausių derinių, išsakytas idėjas tobulinti.


Kiekviename kūrybos etape naudojami specialūs paskatinimo metodai. Pavyzdžiui, problemos iškėlimo fazėje padrąsinama pasitikėti savo jėgomis, nusiteikti darbingai ir pan. Nušvitimo fazėje A. Osborn siūlo taikyti tiek pasyvius metodus (pavyzdžiui, išsimaudyti vonioje, nusiskusti, netgi pamiegoti, domėtis kuo nors kitu, ne pagrindine problema ir pan.), tiek aktyvius (pavyzdžiui, daugiau laiko praleisti prie projekto).

Vieni pirmųjų kūrybiškumo ugdymo tyrimų buvo atlikti naudojant smegenų audrinimo techniką. C. A. Clark (1958) nuomone, vykusio “smegenų audrinimo” metodo paslaptis yra jo spontaniškumas, kuris užtikrinamas gerai suplanavus darbą. Kuriant darbo planą, svarbiausia yra tinkamai suformuluoti pagrindinį klausimą. Skiriamos dvi klausimų rūšys: platūs, bendri ir konkretūs, padedantys realiai “prisikasti iki problemos”. Autorius taip pat pabrėžia nevaržomos atmosferos svarbą ir pateikia praktinių patarimų kaip geriau organizuoti darbą, sprendžiant įvairaus tipo problemas.


“Smegenų audrinimo” metodo populiarumas skatino ištyrinėti jo efektyvumą (Taylor, Berry, Block, 1958, cit. plg. Stein, Heinze, 1964). Kadangi eksperimento rezultatai sukėlė abejonių dėl šio metodo efektyvumo, R. Gerry, L. De Veau, M. Chornes (1957, cit. plg. Stein, Heinze, 1964), pakartojo eksperimentą. Rezultatai įrodė šio metodo efektyvumą konkrečioms tiriamųjų grupėms. Autoriai tiriamaisiais pasirinko karinių oro pajėgų lakūnus. Tiriamųjų, padalintų į tris grupes, buvo klausiama: “Kaip jaunas lakūnas karininkas galėtų padaryti karjerą?”. Pirmojoje grupėje buvo taikytas “smegenų audrinimo” metodas, antrojoje - įvairios diskusijų technikos, kurių metu buvo galima kritikuoti ir trečiojoje - idėjas prašyta surašyti popieriuje. Pirmojoje grupėje buvo pateikta žymiai daugiau idėjų negu kitose dvejose. Tai rodo, kad sprendžiant paprastas problemas, kai svarbi idėjų gausa, A. Osborno metodas yra produktyvesnis negu kiti.


Pabrėždamas sunkaus darbo būtinybę kuriant, autorius taip pat atkreipia dėmesį į dalykus, padedančius susikoncentruoti, t. y. naudotis tinkamais užrašais, skirti specialų laiką kūrybiniam mąstymui ir pan. Pabrėžiama, kad individuali kūrybinė jėga vertinama labiausiai, nors daugelis žmonių kūrybiškai dirba ir su partneriais. Bendradarbiavimas skatina dėti daugiau pastangų ir pažadina “automatines vaizduotės galias”. Tačiau pernelyg didelė grupė slopina individų kūrybiškumą, todėl geriausiai analizuoti ir atlikti užduotį po vieną ir porose.


Vienas labiausiai paplitusių yra A Osborno parengtas katalogas “Taikomoji vaizduotė” (1953), kurį sudaro serijos veiksmažodžių, padedančių įvairiai kaitalioti idėjas naujomis (pavyzdžiui, “padidink, sumažink, perkeisk”). Idėjų stimuliavimo technikos padeda atsisakyti įprasto mąstymo, rigidiškumo ir padeda sukurti naujus ryšius tarp iškilusių minčių. Svarbu ir tai, kad naujos idėjos yra kūrybinio proceso pradžia. Šie metodai taip pat padeda stimuliuoti vaizduotę, skatinant “laisvai” tekėti mintims ir idėjoms. Pabaigoje darbo pasiūlomos įvairios temos diskusijoms bei pratimai.

Vadovo vaidmuo - išaiškinti taisykles ir žiūrėti, kad jų būtų laikomasi. Jis turi užtikrinti, kad idėjos nebūtų kritikuojamos, o grupė nepasidalintų į mažesnes grupeles. Idealus dalyvių skaičius - nuo penkių iki dešimties narių. Šis metodas tinka įvairiems žmonėms ir naudojamas daugeliui problemų spręsti (pavyzdžiui, mokslinėms, šeimos ir pan.). 

W. Gordono sinektinis metodas 
W. Gordon yra sinektinio metodo autorius. Jis, patobulinęs A. Osborno techniką, pavadino ją su sinektiniu metodu, kurio esmė - tai, kas nepažįstama, padaryti pažįstamu, o įprastą - neįprastu. Nepažįstamą padaryti pažįstamu - tai ištirti problemą ir priprasti prie jos. Po to reikia atlikti atvirkštinį veiksmą - tai, kas įprasta, padaryti neįprastu (Gordon, 1961, cit. plg. Parnes, 1999, p. 466). Taikant šį metodą naudojama: 1. Asmenybinė analogija – kai save patį reikia sutapatinti su kokiu nors problemiškos situacijos elementu (pavyzdžiui, su augančia, žydinčia rože). 2. Tiesioginė analogija arba panašių procesų ieškojimas kitose srityse. Pavyzdžiui, sprendžiant technines problemas, ieškoma visuomenės gyvenimo reiškinių analogijų. Ieškant analogijų, padeda metaforų naudojimas. 3.  Simbolinė analogija, arba poetinių vaizdų bei metaforų vartojimas formuluojant užduotis. 4. Fantastine analogija, kai problema mintyse sprendžiama lyg stebuklinėje pasakoje - paneigiami pagrindiniai gamtos ir visuomenės gyvenimo dėsniai.

Geriausių rezultatų pasiekiama, kai “smegenų audrinimas” papildomas asmenybės analogija, kurios pamatą sudaro empatija - gebėjimas įsijausti, sutapatinti save su kito vidine būsena, reiškiniu, daiktu. Manoma, kad empatija glaudžiai susijusi su humoro jausmu, kuris būdingas kūrybingiems žmonėms.
Kūrybinis  problemų sprendimas (KPS)
Kūrybinio problemų sprendimo metodo pradininku laikomas M. Stein (1964). Jis rėmėsi A. Osborno idėjomis, išsakytomis dar 1940-aisiais metais. Vėliau, remdamasis pirmtakų idėjomis, KPS ištobulino S. Parnes (1959; 1985, p. 230; 1999, 469 p.), todėl šis metodas dar vadinamas Osborno - Parnes Kūrybiniu problemų sprendimo metodu (KPS). 

KPS metodo tikslas – ugdyti gebėjimus ir nuostatas, reikalingas kūrybiniam problemų sprendimui. Naudojant KPS mokomasi “naujai” pažvelgti į problemą: iš naujo peržiūrėti  esamus faktus (“faktų suradimas”), surasti įvairius problemos sprendimo būdus (“problemų suradimas”); ieškoti alternatyvių idėjų perkeičiant turimą informaciją (“idėjų suradimas”); įvertinti surastus problemos sprendimo būdus ir pasiūlyti naujai suformuluotą sprendimą (“sprendimo suradimas”); išrinkti geriausias idėjas, sudaryti efektyvų jų įgyvendinimo planą (“įgyvendinimo plano sukūrimas”). Reikšmingiausias vaidmuo skiriamas vaizduotei, kuriai padedant į realybę žvelgiama ieškant įvairių alternatyvių jau žinomiems sprendimams. Taip pat ugdomas “jautrumas problemai”, gebėjimas rasti įvairias sprendimo galimybes ir įvardinti tikslą, smalsumas (atkreipiant dėmesį į tai, kad gyvenime yra daug įvairių iššūkių ir galimybių), mokomasi atrinkti tinkamiausias, įgyvendinamas idėjas, skatinama pasitikėti savo jėgomis, parodoma, kaip svarbu yra būti kūrybingam (mokantis, profesiniame ar asmeniniame gyvenime). KPS reikalingas divergentinis, ir konvergentinis mąstymas, gebėjimas įžvelgti problemas, panaudoti turimas žinias. KPS gali būti taikoma įvairių gebėjimų ir amžiaus grupėse. 

Besimokantieji gauna iš anksto paruoštą medžiagą, kurioje yra praktinės KPS užduotys, papildomi pratimai, skaitiniai, filmų sąrašas, bibliografiniai šaltiniai, testų pavyzdžiai. Grupės nariai dirba individualiai ir grupėse, atlieka specialiai sukurtus testus. Grupės vedantysis turi instrukcijų knygą. Mokymosi planas parengtas dvejiems metams mokantis dvi valandas per savaitę.

Ateities problemų sprendimo metodas (E. P. Torrance, 1974)

Ateities problemų sprendimo metodų programą sukūrė E. P. Torrance (1974, cit. plg. Costa, 1985, p. 217), remdamasis A. Osborn ir S. Parnes darbais. Programa skirta 1 - 12 klasių moksleiviams. Programai vesti būtinas specialus mokytojų pasirengimas. Jos tikslas – ugdyti kūrybinius problemų sprendimo įgūdžius, skatinti jaunuolių kūrybinį mąstymą ir ugdyti jų platesnį, įvairesnį ateities suvokimą. Vėliau, kai ši programa tapo labai populiari JAV, programos tikslai buvo išplėtoti siekiant, kad mokymasis pagal šią programą padėtų įgyti kūrybinio problemų sprendimo, bendravimo, darbo komandoje, tyrinėjimo, kritinio ir analitinio mąstymo įgūdžių. Jaunuoliai taip pat mokosi, kaip galima taikyti kūrybinį problemų sprendimo metodą kasdieniniame gyvenime. Programos dalyviai skatinami naudoti ne tik intelektinius gebėjimus, bet ir intuiciją bei vaizduotę. 

Daugiausia laiko skiriama praktinių problemų sprendimui. Problemos dažniausiai būna ne visai apibrėžtos, neaiškios, todėl jas spręsti siūloma šia tvarka: informacijos surinkimas; smegenų audrinimo metodo panaudojimas, ieškant tinkamiausio sprendimo; problemos suformulavimas; penkių kriterijų suradimas, pagal kuriuos bus įvertintas alternatyvių sprendimų tinkamumas; dešimties tinkamiausių problemų išrinkimas, vadovaujantis prieš tai pačių grupės narių nustatytais penkiais kriterijais; geriausių sprendimų išrinkimas ir detalus jų aprašymas. Gauti grupės darbo rezultatai pateikiami patyrusiems ekspertams, kurie juos peržiūri, įvertina ir pateikia savo išvadas bei vertinimus. Ši programa yra plačiai taikoma JAV. Kiekvienais metais 30 geriausiai užduotis atlikusių komandų yra išrenkamos varžytis populiariuose debatų turuose. Tokiose varžybose įprastai sprendžiamos trys praktinės problemos, taip pat valstijos ar nacionalinės problemos (pavyzdžiui, atominis karas, kalėjimai, lazeriai, genų inžinerija, švietimo sistema, militarizacija, industrializacija). 

Kūrybinės vaizduotės lavinimas
A. Osborn savo knygoje “Vaizduotės pritaikymas” (1953) pateikia įvairių metodų, žadinančių kūrybinę vaizduotę. Autoriaus tikslas - padėti suvokti vaizduotės reikšmę tiek kasdieniniame, tiek profesiniame gyvenime. Autoriaus manymu, vaizduotę galima ugdyti specialių pratybų metu, o taip pat  kasdieniniame gyvenime sprendžiant kryžiažodžius, keliaujant, rašant, skaitant ir pan.

Nors autorius ir abejoja, ar galima “padidinti” talentingumą, tačiau jis įsitikinęs, kad įmanoma lavinti ir labiau panaudoti vaizduotę mokymosi metu. Specialūs pratimai gali sužadinti kūrybines galias. Kasdieninė patirtis (pavyzdžiui, kelionių), galvosūkių sprendimas, hobi, skaitymas, rašymas pažadina vaizduotę, padeda jai "nenunykti" vaizduotei”. 


Autorius išskiria dvi pagrindines vaizduotės rūšis pagal tai, kiek jas galima kontroliuoti: 1. “Pavaduojanti” (angl. vicariuos) vaizduotė, išreiškianti tai, kas jau buvo. 2. Numatanti vaizduotė. Kūrybinę vaizduotę ugdyti padeda A. Osborno pasiūlytas smegenų audrinimo metodas. Darbas grupėje su tinkamai pasirinktais partneriais (neslopinančiais idėjų, nedominuojančiais) taip pat padeda ugdyti vaizduotę.

Apibendrinus įvairių autorių (Osborn, 1953; Strauning, 1992; Sefer, 1995; Davis, 1971; Grenstad, 1996; 1999) įžvalgas galima pasakyti, kad lavinant vaizduotę mokoma: kaitalioti, perdirbinėti turimus atminties vaizdinius ir jais remiantis kurti naujus vaizdus ir situacijas; įsivaizduoti įvykius ir nustatyti priklausomybę tarp jų; naudoti atitinkamas išraiškos priemones paveikslų kūrimui; kurti naujus paveikslus, perkurti žinomus siužetus; įsijausti į tam tikras sąlygas; kaitalioti iš pasakų paimtas situacijas; žinomiems pasakų personažams priskirti savybes, kurios jiems nebūdingos; įsijausti į pasakų veikėjų  būseną, ją išreikšti (išorę, charakterį, veiksmus, nuotaiką, sąlygas); derinti ankstesnes žinias su naujomis; priskirti žmonėms ar daiktams fantastinio pobūdžio veiksmus ar savybes; perkurti duotus siužetus, nežymiai keičiant atskirų epizodų turinį; įsivaizduoti ir nupiešti vaizdinius, iškilusius klausantis muzikos ar poezijos; stebėti, analizuoti, išskirti būdingus esminius bruožus, apibendrinti juos pagal požymius ir išaiškinti prieštaraujančias ypatybes; giliau suprasti supančio pasaulio (gyvosios ir negyvosios gamtos, augmenijos ir gyvūnijos ir t.t.) reiškinius; siekti tikslo bendradarbiaujant grupėje; domėtis muzika, literatūra, tapyba nagrinėti pasakas, piešinius, dainas; lavinti muzikinę klausą, meninius gebėjimus; mokyti pajausti spalvas, ritmą, formas, kompoziciją; kurti erdvinius vaizdinius ir juos transformuoti.

Pastaraisiais dešimtmečiais vaizduotė plačiai naudojama humanistinėje pedagogikoje, kurioje naudojamas susiliejančio ugdymo metodai (angl. confluent), kurių tikslas - mokymo metu ugdyti visą asmenybę atsižvelgiant ne tik į intelektą, bet ir į jausmus (Grenstad, 1999, p. 7). Šios pedagogikos tikslas nėra specialiai ugdyti vaizduotę mokymo metu, tačiau esminiai mokymo naudojant vaizduotę principai gali būti taikomi kūrybiškumo ugdymo pratybose. Pasak N. M. Grenstad, visi žmonės įsivaizduoja, tačiau tik nedaugelis naudojasi savo vaizduote, kuri padeda ne tik suvokti, bet ir išgyventi tai, ko mokomasi. Tai itin svarbu mokantis kūrybiškumo, nes išgyvenant tai, ko mokomasi, ne tik geriau suprantamas mokymosi dalykas, bet ir atsiranda poreikis ir noras panaudoti tai, ką supratai, kasdienybėje.

Išskiriami du vaizduotės tipai: atviroji receptyvioji (kai tiesiog leidžiama vaizdiniams iškilti) ir aktyvioji tikslinga (kai išeities taškas yra aiški, iškilusi problema, kurią norima spręsti). Abu vaizduotės tipai gali būti panaudojami sprendžiant įvairias ne standartinio atsakymo reikalaujančias užduotis.

Išskiriami šie vaizduotės aspektai: 1) Laiko ir erdvės ribų išnykimas (galima keliauti į “tolimas” vietas, praeitį, dabartį, ateitį; susitikti su norimais personažais); 2) Situacija tampa “gyva”, nes tai, ką skaitome ar girdime, išgyvename; 3) Sąmoningai ir tikslingai naudojama vaizduotė ugdymo ir mokymosi situacijose padeda geriau suprasti ir įsigilinti į tai, ko mokomės ir įsisąmoninti savo asmeninį santykį su tuo, ko mokomės; 4) Vaizduotė veikia motyvuojančiai – atsiranda noras išmokti dalyką, su kuriuo dirbame (pavyzdžiui, pastebėti žinių spragas ir norėti jas “užlopyti”); 5) Naudojantis vaizduote galima visapusiškai pamatyti situaciją ir save (pavyzdžiui, pajausti džiaugsmą, kad gali susidoroti su užduotimis).

Vaizduotės naudojimas mokymosi procese leidžia išgyventi įvairias, tiek džiaugsmingas, tiek ir sunkias situacijas, su kuriomis galėtų susidurti tiek kasdieniame gyvenime, tiek profesinėje veikloje, ir įsivaizdavus įvairius sprendimo būdus bei įsisąmoninus savo jausmus, tam tikra prasme iš anksto joms “pasiruošti” (Grenstad, 1996, 1999).

Kūrybinės saviraiškos ugdymo metodai (N. Rogers)

Natasha Rogers (1974), C. R. Rogerso dukra ir jo idėjų tęsėja, siūlo kūrybinės saviraiškos ugdymo metodais paremtą mokymą. Jis gali būti taikomas dirbant su įvairiausiais žmonėmis - neįgaliaisiais, seneliais, psichiniais ligoniais, menininkais, norinčiais išlaisvinti kūrybines galias, alkoholikais ir narkomanais, kurių kūrybiškumas dažniausiai būna užblokuotas. Ekspresyvūs saviraiškos būdai ugdo kūrybinį mąstymą ir leidžia patirti įvairias gyvenimo teikiamas dovanas. Šio metodo esminis privalumas - kūrybinės energijos išlaisvinimas. Dideli pasikeitimai ir tarpusavio supratimas prasideda nuo kiekvieno mūsų gebėjimo pažinti ir sustiprinti savo galias, o per tai susilieti ne tik su kitais, bet ir visa gyvąja gamta ir tapti viena visuma.

Kūrybiškumo, kaip universalaus bendražmogiško gebėjimo rolę ir jo ugdymo svarbą, puikiai išreiškia N. Rogers žodžiai: (Kūrybos procesas ( tai mūsų gyvybinė energija, mūsų esmė ir gyvybingumas. Kas bent kartą pajuto kūrybos skonį, be jos negalės gyventi. Nutraukus kūrybos procesą ar nesuteikus galimybės kurti, pažeidžiamas tiek atskiras individas, tiek visa kultūra. (Kūrybiškumas ( tai nuolat kintanti jėga, užtikrinanti teigiamą asmenybės savęs vertinimą ir tobulėjimą( (1990).

N. Rogers įvardina tris veiksnius, kurie slopina kūrybiškumą:


Kritika. Didžiausias kūrybiškumo priešas yra kritika, kurią dažnai išgirstame dar ankstyvojoje vaikystėje iš savo tėvų, mokytojų, brolių ar seserų. Žinoma, mūsų artimieji labai dažnai mus kritikuoja vedami pačių geriausių ketinimų. Deja, kritika užmuša kūrybos, o dažnai ir pažinimo džiaugsmą.


Vertinimas. Vaikystėje daugelis vaikų yra mokomi viską daryti tik teisingai ir, žinoma, taip, kaip tą teisingumą įsivaizduoja suaugusieji. Mokykloje pažymiai rašomi net už bandymą išreikšti savo jausmus meninėmis priemonėmis (šokant ar grojant muzikos instrumentais). Griežtas kritikas, tūnantis žmogaus viduje, nuolat kužda: (Tą darai teisingai, o tą - ne(. Kiekvieną kartą, kai tik buvo rašomi pažymiai, vertinama mūsų veikla ir sakoma, kad tai yra (neteisinga(, dažnas pagalvoja: (Aš nekūrybingas(. Neretai žmonės yra lyginami su kuo nors kitu. Jei vaikystėje lyginami sesės ar broliai, kuriems geriau ar gražiau pasiseka ką nors atlikti,  “menkesni” gebėjimai būna negailestingai nuvertinami.


Politinė sistema. N. Rogers analizuoja ir politinės sistemos įtaką asmenybės kūrybiškumo skleidimuisi. Diktatoriai visais laikais bandė slopinti kūrybines žmonių galias, suprasdami, kad kūrybiškumas, naujos minties gimimas visuomet yra revoliucingas, kaitą lemiantis procesas.


Pagrindiniai N. Rogers taikomi metodai: 

1. Judesių panaudojimas. Visuomenėje, kurioje daug laiko praleidžiama sėdint prie kompiuterių, automobiliuose ar įstaigose, žmonės dažnai būna  sukaustyti ir nerangūs. Todėl nemaža dalis laiko psichoterapijos metu skiriama judesio pratimams, padedantiems atsikratyti baimės ir vienatvės. Labai svarbu įsisąmoninti ir mokėti perskaityti savo judesių kalbą, t. y. išmokti koncentruotis ties savo jausmais, būsenomis ir stebėti kaip juos sąmoningai ar nesąmoningai išreiškiame gestais ar pozomis. Judesiu galima išreikšti bet kokį mums kylantį jausmą: drovumą ar susižavėjimą, pyktį ar vidinę ramybę. Judesiai kyla iš mūsų minčių, norų, jausmų, todėl įsidėmėdami savo judesius, geriau galima suprasti kas mums svarbu, ko norima, ko vengiama. “Judesys - tarsi mano jausmų pribuvėja”, - teigia autorė.


2. Meninių priemonių taikymas. Grupės nariai pastebi, kaip kartu su jais keičiasi ir jų piešiniai, kaip juose atsiranda nuoširdumas, ritmas ir dinamiškumas. Meninės išraiškos priemonės veikia mūsų vidų tiesiogiai, o išreikšti piešinyje jausmai susilieja su mumyse slypinčiais jausmais. Piešinio spalvos, linijos ir formos gali padėti geriau suvokti ir įsisąmoninti, ką išgyvename šiuo metu. Meninė kūryba gali tapti dienoraščiu, kurio spalvos ir formos padės atpažinti dar nežinomas, nepažintas asmenybės dalis. N. Rogers manymu, neigiamos emocijos išreikštos konstruktyviu būdu, pavyzdžiui, jas nupiešiant, realiame gyvenime gali ir nepasireikšti. Dar daugiau - tik priėmus ir suderinus savyje įvairias mūsų dalis, sąmonė tampa ne suskaidyta, o vientisa, padeda priimti visą save ir įžvelgti to prasmę. Pavyzdžiui, vienatvė labai retai kada suvokiama kaip jėga, skatinanti veikti. Juk ir šviesą galime geriau suprasti, tik pamatę tamsą, - teigia N. Rogers (1990, p. 165).


3. Kūrybinio laiško rašymas. Dalyviams siūloma parašyti laišką įvairiomis temomis (pavyzdžiui, apie save, sau ar neegzistuojančiam, fantastiniam asmeniui ir pan.).

Šioje programoje N. Rogers pabrėžė visa apimantį asmenybės Aš. Jos teigimu, naudojami judesio, kūrybinio laiško, muzikos metodai padeda integruoti visas asmenybės dalis. Ekspresyvios terapijos metodas  padeda giliau  suvokti asmenybės visumos svarbą. Priėmus visas savo dalis - tiek kuriančias, tiek griaunančias - galima geriau suprasti įvairių kultūrų ir visos žmonijos problemas. Pasaulio problemų išsprendimas prasideda nuo paprasto savęs ir šalia esančio žmogaus priėmimo, jo baimių ir poreikių supratimo. Ekspresyviosios terapijos metu prisiliečiama ir prie pasąmonės gelmių, kurios dalis suvokiama ir tampa įsisąmoninta.


Pagrindiniai šios programos principai ir sąlygos: nuoširdi ir draugiška atmosfera, būtina kūrybai; patalpose, kuriose vyksta seminarai, sukuriama neformali aplinka, kurioje malonu dirbti; naudojama daugybė įvairiausių priemonių. Darbas vyksta grupėje, kurioje dalijamasi patirtimi. Manoma, kad dalijimasis grupėje padeda atsiskleisti kūrybiškumui. Svarbiausioji sąlyga – tinkamos kūrybai aplinkos sukūrimas, kurioje galima laisvai išreikšti savo mintis ir jausmus įvairių priemonių pagalba. Tokioje aplinkoje jaučiamas psichologinis saugumas, priėmimas, empatija, psichologinė laisvė, atvirumas, žaismingumas, spontaniškumas, nevertinimas, kritikos nebuvimas. Šios terapijos metu sumažėja nerimas, o intelektas, emocijos ir siela tarsi susilieja į vieną visumą, sustiprinančią ir teikiančią džiaugsmą bei viltį. Į individą žvelgiama pagarbiai, kiekvienas laikomas vertingu ir turi prigimtines galimybes tyrinėti savo vidinį pasaulį ir pasirinkti optimalią kryptį savo asmenybės augime. Esminis asmenybės pasikeitimas vyksta kūrybinio proceso metu.

Apibendrinus galima pasakyti, kad mokantis pagal N. Rogers kūrybinės saviraiškos ugdymo sistemą, keičiasi visa asmenybė, neišskiriant nė vienos jos dalies. Asmenybės kūrybiškumas įsilieja į bendrą asmenybės struktūrą ir skleidžiasi tik augant visai asmenybei. Laikomasi nuostatos, kad kiekviena asmenybė yra kūrybinga, o asmens kūrybiškumui atsiskleisti padeda arba trukdo tai, kaip jį vertina kiti bei kokia yra politinė sistema, kurioje gyvenama. Kūrybiškumo ugdymas - tai visos asmenybės (proto, jausmų, sielos ir kūno) ugdymas.
Kūrybiniai vaidmenų  žaidimai (drama)
Kūrybiniai vaidmenų žaidimai (šis terminas, o taip pat drama ir kūrybiniai vaidinimai yra  vartojami kaip sinonimai) buvo pradėti taikyti 1980 metais ir greitai tapo gabių ir talentingų  žmonių ugdymo dalimi. Jų privalumai yra tie, kad žaidimus galima taikyti dėstant įvairius mokymosi dalykus, jie remiasi realiais pavyzdžiais. Vaidinant pasitelkiami intelektas, vaizduotė, fantazija, išradingumas ir kūrybinis mąstymas. Kūrybiniai žaidimai sužadina domėjimąsi dėstomuoju dalyku, skatina bendradarbiavimą ir suartina grupės dalyvius, be to, šis metodas nereikalauja daug išlaidų. Labai gerai, jei grupėje yra jau “žaidusių” dalyvių ir naujų, dar tik susipažįstančių su šiuo metodu. Vaidinimai taip pat ugdo mokymuisi reikalingus įgūdžius – žadina norą tyrinėti, atrasti, stimuliuoja kūrybinį mąstymą, ugdo lyderio įgūdžius, skatina kelti klausimus, įvertinti, numatyti tinkamus sprendimus. Kūrybiniai žaidimai žadina besimokančiųjų motyvaciją, susidomėjimą, skatina verbalinius ir socialinius įgūdžius, stimuliuoja divergentinį mąstymą, vaizduotę, moko spręsti problemas, skatina ieškoti atsakymų, kurti naujas idėjas, daryti išvadas, analizuoti informaciją (Cardwell, 1995, p. 39).

A. Sefer (1995) atlikusi ilgalaikius tyrimus (1985 – 1990), kurių tikslas buvo sudaryti kūrybinį mąstymą skatinančią mokymosi programą, teigia, kad mokantis įvairių disciplinų, 

tikslinga naudoti kūrybinių vaidmenų žaidimų, kitokių žaidimų, pasakų kūrimo ir projektų mažose grupelėse įgyvendinimo metodus.
G. Davis ir kt. (1971) dramos metodą pavadino improvizacine, neparodomąja (t. y. neskirta scenai), į procesą sutelkta veikla, kurioje dalyviai, panaudodami vaizduotę, vaidina išgyvendami įvairius potyrius. Vienas iš šio metodo tikslų – stiprinti pasitikėjimą savimi ir ugdyti dalyvių sugebėjimą išreikšti savo kūrybines galias ir labiau įsigilinti į dalykus, kurių mokosi mokykloje. Dramos metodo panaudojimas, užduodant klausimus (pavyzdžiui, “kas būtų, jeigu?”), padeda geriau suprasti ir išmokti negu tradicinė mokymosi aplinka. 

Kūrybinius vaidmenų žaidimus galima taikyti porose, mažose ir didelėse grupėse. Šis metodas gali būti sėkmingai taikomas dėstant meno, socialinių, humanitarinių, gamtos ir tiksliųjų mokslų disciplinas. 

Ypač tinka įvairūs empatiniai žaidimai (pavyzdžiui, vieni dalyviai vaidina įvairius gyvūnus, o likusieji - turi atspėti, koks tai gyvūnas). Empatiniai žaidimai gali būti labai įvairūs, išraiškingi, panaudojama muzika, išreiškiamos įvairios emocinės būsenos kūno kalba (Francis, 1973; McCaslin, 1980; Nixon, 1982, Sefer, 1985, cit. plg. Sefer, 1995; Davis, 1989).
Analogijų, metaforiniai, paradigminiai žaidimai 
J. Sefer (1995) nurodo, kad žaidimai yra puiki veikla, stimuliuojanti kūrybinį mąstymą. Žaidimų panaudojimas mokymosi metu įtakoja kognityvinę, emocinę, socialinę sritis. Jie padeda atsipalaiduoti, teikia emocinį pasitenkinimą, skatina bendrauti, reikšti jausmus, ugdo vaizdinį ir loginį mąstymą.

Analogijų žaidimų metu pateikiami įvairūs paveikslėliai (su gyvūnais, augalais, gėlėmis), kuriuos dalyviai turi suklasifikuoti pagal skirtingus kriterijus.

Metaforiniai žaidimai ugdo vaizduotę ir jautrumą. Pavyzdžiui, paveikslėliuose yra nupiešti veidai, išreiškiantys įvairias būsenas bei nuotaikas. Vaikai, įsiklausydami į skambančią muziką, bando parinkti tinkamas tai muzikai nuotaikas.

Paradigminiai žaidimai padeda geriau suvokti įvairių epochų gyvenimo stilių. Pavyzdžiui, vaikams pateikiami paveikslėliai su tam tikros epochos architektūriniais vaizdais ar kostiumais. Skambant to laikotarpio muzikai, vaikai pasirenka patinkančius paveikslėlius ir patys bando suvaidinti to laikotarpio istorijos ar kultūros detales. Šie žaidimai ypač tinka mokantis istorijos ar kultūros disciplinų. 

Pasakų kūrimas

Kūrybiškumą lavina pasakų kūrimas (Sefer, 1995, p. 15; Bettelheim, 1976; Weiser, 1988, cit. plg. Lepeškienę ir kt., 2001, p. 88). Pasakose išryškinamos etinės vertybės, jos suteikia peno vaizduotei, žadina jausmus, visapusiškai veikia asmenybę. Pasakos padeda atpažinti savo pačių gerąsias savybes, stipriąsias puses, jas ugdyti ir jas išreikšti. Pasakų naudojimas gali padėti stiprinti savęs vertinimą, mokyti bendrauti, išmokyti reikšti savo jausmus, ugdyti kūrybiškumą ugdo pasitikėjimą savimi ir savo ateitimi, padeda geriau suprasti save ir pasaulį. Pasakos gali būti naudojamos įvairaus amžiaus grupėse.

Pasakos gali būti įvairiai perkuriamos. Pavyzdžiui, pasakos kūrimas pagal pasiūlytą pradžią; pasakos kūrimas laisvai pasirinkta tema; naujos pasakos kūrimas, panaudojant įvairių pasakų veikėjus; pasakos kūrimas “apvertus” pasakos temą, kai geri veikėjai tampa blogais, o blogi - gerais; pasakos “šiuolaikinimas” (pavyzdžiui, “senelė gyvena mūsų dienomis, ko gi ji prašys burtininko?”); pasakos pratęsimas, klausiant, kas buvo toliau; fantastinė pasakos analizė (pavyzdžiui, klausiama, kas bus, jei Kalėdų senelis atsidurs Afrikoje, kaip jis išsaugos tiek daug ledų ir pan.)

Projektų kūrimas mažose grupelėse 
Pasak J. Sefer (1995), kūrybiškumą padeda lavinti ir projektų kūrimas nedidelėse grupelėse. Jie gali būti kuriami kalbos, meno, socialinių ar gamtos mokslų užsiėmimuose. Kiekviena grupelė išnagrinėja problemą istoriniu, vystymosi požiūriu, bando ieškoti ryšių su kitais mokslais. Temos gali būti pačios įvairiausios - architektūra, aprangos stilius, tapyba, skulptūra, literatūra, religija, tikėjimai, istoriniai dalyviai. 

Projektai kuriami ne užsiėmimų metu, pradžioje tik supažindinus su projekto kūrimo reikalavimais. Dalyviai formuluoja problemą, pasirenka šaltinius ir metodus jai įgyvendinti, renka ir klasifikuoja faktus, sprendžia kaip jie dirbs grupėje, pasiskirstys darbais. Projekto kūrimo metu kiekviena grupė konsultuojasi su vadovu. Pabaigoje kiekviena grupė pristato tyrimo eigą, rezultatus ir išvadas. Kiti grupės nariai užduoda klausimus, vyksta diskusija.

Šio metodo privalumas yra tas, kad atsiranda galimybė susipažinti su tiriamojo darbo elementais, ugdyti  kūrybinį mąstymą, įgyti bendradarbiavimo įgūdžius, dalyvauti ilgalaikėje įdomioje  veikloje, susipažinti su įvairiomis kultūromis.
Intuicijos ir empatijos lavinimas

Sprendimai kūrybos proceso metu dažnai priimami remiantis intuicija - tai yra logiškai nesusijusiais orientyrais. Intuicijos pagalba staiga, netikėtai, tarsi atsitiktinai kuriamos hipotezės, daromi sprendimai, neįsisąmoninus jų loginio pagrindo ir neatlikus loginių operacijų. Kai kurie mokslininkai (Bergson, Freud, cit. plg. Stein, Heinze, 1964) intuiciją laikė pasąmonės gelmėse slypinčia pirmine kūrybinio akto priežastimi. 

Pasąmonėje dažnai sprendžiami sudėtingi mąstymo uždaviniai. Pats informacijos apdorojimo procesas tokiu atveju nėra įsisąmoninamas, į sąmonę patenka tik jo rezultatas. Intuicija – tai neįsisąmonintas sprendimo suradimas paremtas logiškai nesusijusiais orientyrais, neatlikus loginio mąstymo operacijų. Intuicija ypač svarbi kūrybinėje veikloje, padeda išvengti stereotipų, įprasto loginių uždavinių sprendimo. Ji padeda ne tik "surasti" tinkamus sprendimus, bet ir sugeba atskirti, kurie reiškiniai ar idėjos yra reikšmingiausi. Intuicija gali būti lavinama pateikiant keleto įvairaus pobūdžio ir informacinių požymių uždavinius, kurie jungiami į naujus darinius, mėginant rasti teisingą sprendimą. Remiantis geštaltine ir visuminio išmokimo teorija (Perls, 1975; Brown, 1975, cit. plg. Lepeškienę ir kt., 2001, p. 30, 64) intuicija stiprėja kartu su asmenybės brandumu, didėjant vidinei jos integracijai. 

Lavinant intuiciją, būtina atsižvelgti į asmenybės intelektines nuostatas, emocinį nusiteikimą, o taip pat leidžiama atsiskleisti įvairiai patirčiai, ugdyti gebėjimą priimti savarankiškus sprendimus. Intuicija yra svarbi kūrybos procese (ypač inkubacijos etape), tačiau jos funkcija dar nepakankamai tyrinėta tikriausiai todėl, kad tinkamų  metodikų jos tyrimui yra nedaug. Intuicijos lavinimo ir atpažinimo būdai yra aprašyti A. Petrulytės (2001, p. 22, 108). 

Kūrybiškumo ugdymo pratybose naudojami įvairūs empatiją ugdantys žaidimai, kurie ugdo kūrybiškumą, yra patrauklūs besimokantiems, padeda geriau suvokti tai, ko mokomasi. Kai kurie  jų buvo taikomi šiame darbe naudojant kūrybiškumo ugdymo programą (žr. 1, 2 ir 3 priedus). 

Mokymas įsijausti (N. M. Grenstad knygoje “Mokytis - tai atrasti” naudojamas šis terminas, verstas iš angliško žodžių junginio “indwell”, reiškiantis didesnį įsijautimo į dalykinę medžiagą laipsnį) yra vienas iš susiliejančio mokymosi principų. Įsijautimas visada priešingas pasyviam stebėjimui arba registravimui. Įsijautimas - tai įsigyvenimas ne tik į žmones, bet ir į įvykius bei dėstomąją medžiagą. Įsijautimas yra dalyvaujantis stebėjimas: dalyvaujame tame, kas vyksta ir kartu įsisąmoniname tai, kas vyksta mumyse ir aplinkui suteikdami vieną ar kitą prasmę. Jei prasmė tinkama, galima pamatyti dalykus platesniame kontekste (pavyzdžiui, “baltas lopas gali atrodyti juodas, jei atsižvelgsime į tai, kad jis yra drobės dalis, apšviesta ryškios saulės šviesos” (cit. plg. Grenstad, 1996, p. 150).

III. TYRIMO METODIKA

Tyrimas vyko 2003/2004 m. rugsėjo - gegužės mėnesiais. Nepriklausomi kintamieji – kognityviniai kūrybiškumo gebėjimai (mąstymo lankstumas, sklandumas, originalumas). Priklausomi kintamieji – studentų kognityvinių kūrybiškumo gebėjimų (mąstymo lankstumas, sklandumas ir originalumas) ir subjektyvaus požiūrio į kūrybiškumą kaitos dinamika.


Eksperimento metu buvo tikrinamos hipotezės: 

1. Kūrybiškumo ugdymo programa daro teigiamą įtaką studentų kognityvinių kūrybiškumo gebėjimų (mąstymo sklandumą, lankstumą ir originalumą) kaitai.

2. Mokymasis pagal specialią kūrybiškumo programą daro teigiamą įtaką studentų požiūriui į savo kūrybiškumą.

3. Yra sąsajų tarp kognityvinių kūrybiškumo gebėjimų ir jų pokyčio mokantis pagal specialią programą bei intelekto struktūros ypatumų.

3. 1. Tiriamieji. Tyrimo eiga

Tiriamieji. Tyrime dalyvavo 160 Vilniaus Pedagoginio universiteto antro - ketvirto kursų socialinių mokslų srities studentų (amžiaus vidurkis – 23 metai). Iš jų 138 merginos ir 22 vaikinai. Visi eksperimentinės  (n=80) ir kontrolinės (n=80) grupių tiriamieji mokėsi “Kūrybos psichologijos” disciplinos  2003/2004 mokslo metais rudens ir žiemos semestruose. 










1 lentelė

Tiriamųjų pasiskirstymas pagal studijuojamą specialybę 

	Specialybė
	Eksperimentinės grupės tiriamųjų skaičius
	Kontrolinės grupės tiriamųjų skaičius

	Psichologija
	60 

(75 %)
	62

(77,5%)

	Filosofija
	5 

(6,25 %)
	 5

(6,25 %)

	Etika
	5 

(6,25 %)
	4

(5,0 %)

	Sociologija 
	5

(6,25 %)
	 4

(5,0 %)

	Politologija
	5

(6,25 %)
	5

(6,25 %)


Tyrimo eiga. Tyrimas buvo atliekamas keturiais etapais.

1 etapas. Nustatomi visų tiriamųjų kognityviniai kūrybiškumo gebėjimai, intelekto struktūra ir savo kūrybiškumo vertinimo ypatumai. 

2 etapas. Tyrimas vyko pagal formuojančio eksperimento planą. Eksperimentinės grupės tiriamieji mokėsi 32 valandų kūrybiškumo ugdymo programoje, kuri tęsėsi keturis mėnesius dirbant po dvi valandas kiekvieną savaitę. Kontrolinės grupės tiriamieji nedalyvavo kūrybiškumo ugdymo programoje. 

3 etapas. Pakartotinai įvertinti kognityviniai kūrybiškumo gebėjimai - mąstymo sklandumas, lankstumas ir originalumas, savo kūrybiškumo įvertinimas ir kūrybiškumo siekimo laipsnis. 

4 etapas. Atlikta: 1) tyrimo metu gautų pirminių duomenų analizė siekiant gauti tiriamų parametrų įvertinimus; 2) statistinė duomenų analizė.

3. 2. Tyrimo metodai 
3. 2. 1. Poveikio metodai

Eksperimentinės grupės tiriamieji (n=80), keturios grupės po 20 studentų, keturis mėnesius po 2 val. per savaitę (iš viso: 32 val.) mokėsi pagal šio darbo autorės sudarytą “Kūrybiškumo ir saviraiškos ugdymo programą". 

Šioje dalyje trumpai pristatoma tyrime naudota “Kūrybiškumo ir saviraiškos ugdymo” programa (plačiau apie programą ir jos pagrindimą žr. 1, 2 ir 3 prieduose).

Poreikis sudaryti programą Lietuvos studentų kūrybiškumui ugdyti kilo todėl, kad kūrybiškumo ugdymo programų Lietuvoje nebuvo naudota, o užsienio autorių darbuose jų taip pat nėra daug, ypač apimančių įvairius kūrybiškumo ugdymo aspektus (kognityvinius, asmenybinius, emocinius). Išsamiai pateiktų kūrybiškumo ugdymo programų ar metodikų aprašymų užsienio autorių darbuose aptikti nepavyko. Jų darbuose saugant autorystės teises ir siekiant išvengti neprofesionalaus programų panaudojimo, jos aprašytos tik labai bendrais bruožais, išsamiau nepristatomos. Taigi panaudoti jų šiame tyrime buvo neįmanoma. Kita vertus, net ir gavus autorystės teises ir įgijus reikiamą kvalifikaciją, nebūtų tikslinga jomis naudotis dėl galimų kultūrinių skirtumų įtakos. Todėl iškilo poreikis sudaryti originalią programą, atsižvelgiant į užsienio autorių atliktus tyrimus apie kūrybiškumo ugdymo programų bei metodų efektyvumą, atlikus savus žvalgomuosius tyrimus siekiant patikrinti, kokia programa labiausiai tiktų Lietuvos studentų kognityviniams ir asmenybiniams kūrybiniams gebėjimams ugdyti. 
Kūrybiškumo ir saviraiškos ugdymo programa 

Tyrime naudojama šio darbo autorės sudaryta speciali programa “Kūrybiškumo ir saviraiškos ugdymas”. Ši programa buvo kuriama ir tobulinama dirbant dešimtį metų su Vilniaus Pedagoginio universiteto studentais, moksleiviais, mokytojais ir remiantis keliolikos metų patirtimi tyrinėjant moksleivių ir studentų kūrybiškumą. 2002 metų žvalgomieji tyrimai parodė, kad ši programa yra tinkama studentų kūrybiškumui ugdyti (Karkockienė, Butkienė, 2003; Grakauskaitė-Karkockienė, 2003). Programa buvo išbandyta ir tobulinta 2000-2004 metais mokant VPU studentus ir Gabiųjų ugdymo centro moksleivius. 
Programos autorė: Daiva Grakauskaitė-Karkockienė

Programos tikslas: Ugdyti studentų kognityvinius kūrybiškumo gebėjimus ir požiūrį į savo kūrybiškumą. Daliniai tikslai: kūrybinio mąstymo gebėjimų srityje - lavinti kūrybinio mąstymo originalumą, lankstumą, sklandumą, žadinti vaizduotę, spontaniškumą, mokyti atpažinti “nušvitimo” akimirkas, mokyti savarankiškai daryti sprendimus, panaudoti naują informaciją, vystyti loginio mąstymo gebėjimus (išvados, atsakymai į klausimus “kas, jeigu…”, priežasties - pasekmės ryšiai), ugdyti vizualizacijos gebėjimus (vaizdingumas, asmeninės analogijos), padedant išvengti stereotipinių minčių bei veiksmų, remtis spontaniškumu, mokyti įžvelgti naujas problemas. Asmenybės srityje - žadinti saviraišką, savęs priėmimą bei pasitikėjimą savo jėgomis, intuiciją, empatiją, nestandartinių idėjų gausumą ir naujų kūrybinių idėjų panaudojimą kasdieniniame gyvenime. Programa sudaryta taip, kad būtų žadinama dalyvių motyvacija, smalsumas, emocinis pasitenkinimas. Programa ugdo divergentinį mąstymą (mąstymo sklandumą, lankstumą, originalumą), skatina asmenybės saviraišką, ugdo kūrybines nuostatas (smalsumą, drąsą rizikuoti, naujumo, sudėtingumo siekį ir kūrybiškumo svarbos suvokimą). Konkretūs programoje naudojami metodai ir pratimai pateikiami 2 ir 3 prieduose.
Programos prielaidos ir didaktinės nuostatos: Programa pagrįsta humanistine-egzistencine ir geštaltine psichologija bei kūrybos psichologijos teorijų teiginiais. Visų pirma, remtasi humanistine teorija, teigiančia, kad kiekvieno asmens prigimtyje slypi tendencija augti ir išreikšti save. Programa sudaryta taip, kad suteiktų galimybę kiekvienam išreikšti save remiantis esminiu žmogaus gebėjimu – įsisąmoninimu savo minčių, pojūčių, vaizdų, jausmų bei norų ir suvokimu, kad nenaudinga būti tuo, kuo nesi, tai yra, kad gyveni efektyviai tik tuomet, kai čia ir dabar būni pats savimi. 

Programos didaktinės nuostatos buvo šios: laikytasi visuminio požiūrio į žmogų, gebančio įsisąmoninti save, sąmoningai pasirinkti ir apsispręsti, vadovautis suvokta vertybių skale ir atsakomybės jausmu. Buvo siekiama sudaryti visas sąlygas vientisos, darnios asmenybės augimui, specialiai žadinant ir vystant visas kūrybiškumo dimensijas ir motyvaciją. Taip pat mokoma įsisąmoninti asmeninių atradimų procesą, skatinamas poreikis naudoti savo kūrybinius gebėjimus kasdieniniame gyvenime. 

Kūrybiškumo ugdymo programoje taip pat buvo ugdomi kūrybinio mąstymo, metakognityviniai (mąstymo apie mąstymą) įgūdžiai, asmenybės savybės ir nuostatos, padedančios atsiskleisti kūrybiškumui, atsižvelgta į vidinės motyvacijos reikšmę. Geriausias paskatinimas kūrybai yra susidomėjimas, pasitenkinimas, džiaugsmas ir noras išbandyti save atliekant tam tikrą darbą, o ne išorinis spaudimas. Todėl užduotys buvo parenkamos taip, kad jos būtų įdomios, žaismingos, įtraukiančios į naują veiklą. Siekta sukurti saugią, negrėsmingą naujoms įžvalgoms aplinką, kurioje būtų palankiai vertinamos originalios idėjos, skatinama saviraiška. 

Įgyjamos žinios: Studentai, mokydamiesi pagal kūrybiškumo ugdymo programą, įgyja kūrybos psichologijos žinių. Teorinė medžiaga yra iš anksto paruošta, tad užsiėmimų metu studentai jos nekonspektuoja. Mokymosi metodai: trumpas teorinės dalies pristatymas, diskusijos, literatūros analizė, savarankiško darbo užduotys).

Įgyjami įgūdžiai: Buvo lavinami šie įgūdžiai: divergentinio ir konvergentinio mąstymo, kūrybinio problemų sprendimo, idėjų generavimo, tikslo numatymo ir suformulavimo, problemos įžvelgimo ir analizavimo, bendradarbiavimo grupėje, savęs pažinimo. Šie įgūdžiai buvo lavinami atliekant pratimus, ugdančius kognityvinius ir asmenybinius kūrybiškumo komponentus (plačiau apie šiuos pratimus skaitykite 2 priede).

Programos prielaidos: mokantis pagal specialią kūrybiškumo ugdymo programą gali būti ugdomi kognityviniai ir asmenybės kūrybiškumo gebėjimai; ugdant kūrybiškumą didelę reikšmę vaidina mokymosi aplinka ir grupės vadovės (-o) elgesys.

Vadovės vaidmuo: Šioje programoje labai svarbus vadovo vaidmuo. Vienas iš šios programos realizavimo ypatumų  yra tas, kad mokymo metu naudojami metodai atitinka tas nuostatas, kurių mokoma. Grupės vadovė atsižvelgė į dalyvių pasirengimą, į darbą jie buvo įtraukiami laipsniškai, buvo gerbiamas kiekvieno apsisprendimas atlikti ar neatlikti užduotis nereikalaujant pasiteisinti, atsižvelgiama į individualų darbo tempą, reiškiama pagarba ir susidomėjimas kiekvienai išsakytai minčiai. Buvo siekiama, kad dalyviai gautas žinias susietų su turimomis bei asmeniniu patyrimu, taip pat skatinamas naujų žinių bei patyrimo įprasminimas ir susiejimas su būsima profesine veikla. Daugelio cituotų autorių, rašiusių apie mokymąsi iš patyrimo bei mokymą, pagrįstą geštaltiniu principu, nuomone, tokiu būdu įgytos žinios tampa asmeniniu žinojimu, kurį galima perkelti tiek į profesinį, tiek į kasdieninį gyvenimą ir juo remiantis sąmoningai keisti savo elgesį.

Metodai ir darbo pobūdis: Naudoti metodai atitiko mokymo turinį ir didaktines nuostatas. Programos metu buvo naudojami šie metodai: kūrybinis problemų sprendimas, drama, kūrybinis interviu,  “minčių lietus”, reflektyvaus rašymo metodai. Jie naudojami atliekant pratimus, lavinančius divergentinį mąstymą, vaizduotę, pojūčius, intuiciją, nestandartinį mąstymą, bendradarbiavimo įgūdžius, savęs ir grupės narių geresnį pažinimą, saviraišką, skatino idėjų gausumą bei originalumą. Tiriamieji buvo supažindinti su kūrybiškumo sąvoka, teorijomis, kūrybiškumo ugdymo programų ypatumais. Jie nuolat reflektavo patirtį ir jausmus, kilusius pratybų metu,  įsisąmonino stipresnius išgyvenimus rašydami dienoraštį, atlikdami praktines užduotis namuose. Buvo dirbama bendroje grupėje sėdint ratu, individualiai, porose, mažose grupėse.

Dalyvių amžius: Programa buvo sudaryta studentų kūrybiškumo ugdymui.
Procesas: Studentai pirmojo susitikimo metu susipažįsta su mokymosi principais, atlieka susipažinimo ir “apšilimo” pratimus. Vėliau kiekvieno susitikimo metu teorinių žinių perteikimas vyksta pakaitomis su praktiniais užsiėmimais naudojant aktyvius mokymosi metodus, nuolat atliekami  įvairūs atsipalaidavimo pratimai. 

Programos trukmė: Programa tęsėsi vieną semestrą (viso keturis mėnesius) 2 val. per savaitę (viso: 32 val.). Programa buvo parengta ir naudojama Vilniaus Pedagoginio universiteto studentams mokantis “Kūrybos psichologijos” disciplinos.

Laukiami rezultatai: 1. Programos dalyviai turėtų labiau pajusti ir pažinti  savo kognityvinius bei asmenybinius kūrybiškumo ypatumus; 2. Programos dalyviai turėtų geriau įsisąmoninti savo kūrybines galias, kurias galėtų panaudoti savo kasdieniniame gyvenime bei profesiniame darbe.

3. 2. 2. Įvertinimo metodikos

Kognityviniams kūrybiškumo gebėjimams (mąstymo sklandumui, lankstumui, originalumui) nustatyti buvo naudojamas E. P. Torrance’o kūrybiškumo testas, verbalinė dalis,  A forma (Torrance Test of Creative Thinking - TTCT, 1974). 

Leidimas naudoti testą tyrimo tikslams yra gautas iš Torrance Center of Creativity, JAV. Testas buvo išverstas profesionalaus vertėjo. Vertimas buvo derinamas su psichologais, gerai mokančiais anglų kalbą, metodika aprobuota ankstesniuose tyrimuose (Budrys, 1984; Karkockienė, Butkienė, 2003). 

TTCT atsiradimo istorija susijusi su J. P. Guilfordu, kuris dar 1950 pastebėjo, kad kūrybiškumo neįmanoma tyrinėti laboratorijose – tyrinėti jį galima tik aplinkoje, kurioje vyksta kūryba. Jis pirmasis pasiūlė naudoti ”Neįprasto panaudojimo testą”, skirtą kūrybiškumui tyrinėti. Taip atsirado ir labai greitai išplito pirmieji psichometriniai divergentinio mąstymo testai. 

Tęsdamas J. P. Guilfordo tyrinėjimus, E. P. Torrance (1974) išplėtojo J. P. Guilfordo atliktą darbą. E. P. Torrance (1966; 1974), remdamasis J. P. Guilfordo kūrybiškumo samprata, sukūrė vieną žinomiausių kūrybiškumo testų, skirtą divergentiniam mąstymui tyrinėti (Torrance Test of Creative Thinking, TTCT, 1974). Šie testai iki šiol plačiausiai naudojami tyrinėjant kognityvinius kūrybiškumo aspektus. Be šių testų, E. P. Torrance sukūrė ir kitų testų kūrybiškumui matuoti (Thinking creatively with Sounds and Word, 1974; Thinking Creatively in Action and Movement, 1974; Thinking Creatively about the Future, 1974; Torrance Test of Imagination, 1959). 

E. P. Torrance’o testą sudaro verbalinė ir figūrinė dalys, A ir B formos. Šis kūrybinio mąstymo testas padeda nustatyti pagrindinius kūrybinio mąstymo parametrus – sklandumą, lankstumą, originalumą ir detalumą. Kai kurios TTCT testo užduotys yra paimtos iš J. P. Guilfordo testo (Torrance, 1962, 1963, 1965, cit. plg. Chase, 1985). Pirmasis TTCT variantas (paskelbtas 1966 metais), yra pagrįstas devynerių metų tyrimais, kuriuos atliko E. P. Torrance ir jo kolegos tirdami kūrybinio elgesio prigimties ir kūrybiškumo įvertinimo galimybes. E. P. Torrance’o kūrybiškumo testai taip pat paremti ilgalaike tyrimo programa, kurios tikslas buvo įvairiais būdais stimuliuoti kūrybiškumą klasėje. Autorius atliko longitudinius TTCT tyrimus Minesotos mokyklose su 7, po to 12 ir 22 metų tiriamaisiais, norėdamas parodyti, kad aukšti divergentinio mąstymo gebėjimai mokykliniame amžiuje susiję su kūrybiniais pasiekimais suaugusiame amžiuje. Pakartotinas E. P. Torrance’o tyrimas 1993-iaisias metais parodė, kad kūrybingi tiriamieji kūrybinių laimėjimų pasiekė ir suaugę. Tai patvirtina ir kitų autorių tyrimai (Yamada & Tam, 1996), įrodantys, kad TTCT geriausiai gali prognozuoti suaugusių ateities pasiekimus.

E. P. Torrance ilgalaikius kūrybiškumo tyrimus pradėjo norėdamas atremti skeptikų, teigiančių, kad kūrybiškumas “baigiasi” vaikystėje, maždaug ketvirtoje klasėje, nuomonę. Nors E. P. Torrance (1962b, 1972a, 1972b, 1984) atliko keletą ilgalaikių tyrimų, šis, pagrindinis, buvo atliktas su daugiau kaip 2.000 pradinių klasių moksleivių yra vienas reikšmingiausių ir įdomiausių (Torrance, 1981; Torrance & Wu, 1981, cit. plg. Chase, 1985). Tyrimas buvo pradėtas 1958 metais, o pakartotas 1965 metais, kol tiriamieji dar mokėsi mokykloje (šis tyrimas vienas iš ilgiausiai trukusių tyrimų, kurių objektas buvo kūrybiniai gebėjimai ir kūrybiniai pasiekimai vėlesniu gyvenimo periodu). Tiriamieji kasmet atlikdavo kūrybinio mąstymo testus (TTCT, Torrance & Ball, 1984), buvo surenkama papildoma informacija apie jų pasiekimus ir veiklos pobūdį. Taip pat jie atlieko intelekto ir pasiekimų testus (Stanford-Binet, Wechsler Intelligence Scale for Children, California Test of Mental Maturity).

Testas, tobulintas keletą metų, pakartotinai buvo išleistas 1974 metais. Testo patikimumą tikrino pats autorius, jo bendradarbiai bei nepriklausomi tyrėjai (Scott ir kt., 2004). TTCT verbalinės A ir B dalies formų patikimumas (sklandumas, lankstumas, originalumas) buvo patikrintas su įvairaus amžiaus tiriamaisiais (nuo  pradinių klasių iki suaugusiųjų, n ( 13. 663) . Figūrinės dalies A ir B formų (sklandumas, lankstumas, originalumas, detalumas) patikimumas patikrintas ištyrus 19.111 asmenų.

E. P. Torrance, kartu su bendraautoriais atlikęs daugiau kaip 50 validumo tyrimų, teigia, kad TTCT iš tikrųjų matuoja tą kūrybinį elgesį, kuris aprašomas įvairioje psichologinėje literatūroje. Aukšti testo rezultatai padeda numatyti tiriamojo kūrybinius pasiekimus vėlesniame gyvenime (Treffinger, Torrance, Ball, 1980). TTCT negali ir nesiekia įvertinti visų kūrybiškumo dimensijų, kadangi pati kūrybiškumo sąvoka yra labai plati, o kūrybiškumas suprantamas labai įvairiai (Torrance, 1974). 

1980-aisiais, praėjus 22 metams po pirmojo tyrimo, E. P. Torrance ir jo kolegos surinko papildomus duomenis tiriamųjų (n(400), kuriems buvo 27 metai, o pirmą kartą jie buvo tiriami trečioje – penktoje klasėse. Pavyko surasti 212 tiriamųjų (iš jų 54.2% moterų). Tiriamiesiems buvo pateikiami Intelekto ir Pasiekimų testai (Stanford-Binet, Wechsler Intelligence Scale for Children, California Test of Mental Maturity), kuriuos atliko 121 tiriamasis. Taip pat buvo pateikiamas kūrybinių pasiekimų (veiklos) testas. 

Longitudiniai tyrimai įrodė, kad TTCT gali padėti numatyti kūrybinius pasiekimus suaugusiame amžiuje labiau negu intelekto testai. Dar daugiau, TTCT gauti divergentinio mąstymo rezultatai nekoreliavo su intelekto testų rezultatais, patvirtindami, kad tai yra skirtingi konstruktai, nesusiję vienas su kitu ir matuojantys skirtingus gebėjimus. Taigi autoriai teigia, kad divergentinio mąstymo testai labiau atspindi galimus ateities pasiekimus  negu intelekto testai. 

Kaip teigia kiti autoriai (Chase, 1985, Treffinger, 1985; Childs, 2005), nors šio testo patikimumą nuolat bandoma įvertinti iš naujo, tačiau iki šiol dar nebuvo pasiūlytas daugiau ištyrinėtas ir patikimesnis testas, skirtas kūrybiniams gebėjimams matuoti ir įvertinti (Scott ir kt., 2004).

Testo autorius E. P. Torrance siūlo naudoti TCT: 1) atliekant fundamentalius kūrybiškumo tyrimus norint geriau suprasti individo mąstymą, jo funkcionavimą ir vystymąsi; 2) mokymo proceso metu, kai norima įsitikinti mokymo metodų efektyvumu; 3) siekiant įvertinti įvairių eksperimentinių mokymo programų, taikomų metodų ir organizavimo ypatumus; 4) įvertinti potencialias tiriamųjų kūrybines galias, kurios dažnai lieka nepastebėtos.

Remiantis minėtomis teorinėmis prielaidomis, šiame darbe buvo iškelta hipotezė, kad kūrybiškumo ugdymo programa yra tinkama studentų kognityvinių kūrybiškumo gebėjimų. ugdymui. Siekiant patikrinti eksperimentinės kūrybiškumo ugdymo programos efektyvumą buvo pasirinktas E. P. Torrance (TTCT) testas.
Testas skirtas tiriamiesiems nuo 6 metų iki suaugusiojo amžiaus. TTCT sudaro dvi dalys: verbalinė (7 užduotys) ir figūrų (3 užduotys). Yra dvi testo formos (A ir B). Testas taikomas individualiai ir grupėje. Tyrimas tęsėsi 45 min.


Verbalinę testo dalį pasirinkome todėl, kad pilna verbalinė testo A forma yra plačiau taikyta Lietuvoje (Budrys, 1984; Ivonytė - Satkūnienė, 1985). Be to, kaip nurodo testo autorius E. P. Torrance, verbalinės dalies rezultatų patikimumas yra aukštesnis už figūrų. Taip pat buvo nustatyta, kad verbalinė TTCT dalis labiau nuspėja kūrybinius pasiekimus (ypač lingvistikos srityje) negu vaizdinė.

Verbalinė testo dalis susideda iš septynių žodinių užduočių: “Klausimų”, “Priežasčių spėjimo”, “Pasekmių spėjimo”, “Daikto patobulinimo”, “Neįprasto panaudojimo”, “Neįprastų klausimų”, klausimų “Kas būtų, jeigu…”. Testą sudaro septynios užduotys, kurioms atlikti skiriama 45 min.: 1-3 užduočiai skiriama po 5 minutes, 4-5 – po 10 min., 6-7 užduočiai – po 5 min. 

Pirmosios trys testo užduotys skirtos patikrinti gebėjimą klausti ir atsakyti. Jos įtrauktos į testą siekiant suteikti tiriamiesiems galimybę išreikšti savo smalsumą ir atskleisti gebėjimą kelti hipotezes, kurti įvairias įvykio versijas. E. P. Torrance’o manymu, didelė dalis kūrybinio mąstymo esmės, ypač mokslinio kūrybinio mąstymo, išryškėja kaip gebėjimas klausinėti ir atsakyti. Pirmoji užduotis skirta nustatyti gebėjimui paklausti, atskleidžia tiriamojo jautrumą nežinomiems dalykams, gebėjimą pastebėti spragas žiniose, nes klausimai, kuriuos reikia sugalvoti, turėtų būti tokie, į kuriuos negalima atsakyti tik pažiūrėjus į paveikslėlį. 

Antroji ir trečioji užduotys yra skirtos priežasčių ir pasekmių spėjimui. Testo autoriaus nuomone, mokslinėje kūryboje gebėjimas įžvelgti priežasties ir pasekmės ryšį yra labai svarbus. Šios trys užduotys reikalauja tiriamojo parodyti savo smalsumą, kuris atpažįstamas pagal pateikiamų klausimų ir atsakymų skaičių bei tipą. Smalsumas, kaip teigia autorius, yra vienas svarbiausių kūrybingos asmenybės rodiklių.

Ketvirtojoje užduotyje prašoma patobulinti turimą rezultatą. Ši užduotis yra gana sudėtinga, tačiau mielai atliekama tiriamųjų, o taip pat leidžia išsakyti pačias įvairiausias idėjas, kurių tikriausiai neišsakytų rimtesnėje užduotyje.

Penktoji užduotis skirta sugalvoti kuo daugiau neįprastų dėžių panaudojimo būdų. Užduotis “neįprastas panaudojimas”  - tai J. P. Guilfordo kūrybiškumo testo “plytos panaudojimo” užduoties modifikacija. Kaip pastebi E. P. Torrance, atliekant šią užduotį dažnai išryškėja tiriamųjų mąstymo rigidiškumas, kurį gana sunku įveikti. Dėžės dažniausiai įsivaizduojamos kaip daiktai, į kuriuos galima ką nors įdėti, todėl šis stereotipinis panaudojimo būdas apsunkina kitokio tipo atsakymus. Taigi minėta užduotis yra skirta gebėjimui atsiriboti nuo stereotipinių modelių nustatyti.

Šeštoji užduotis – “neįprasti” klausimai. Ji paimta iš R. Burkharto, kuris sudarė neįprastų klausimų testą divergentinio mąstymo gebėjimams tirti, metodikos. Šioje užduotyje buvo skaičiuojamas tik mąstymo sklandumas, nes lankstumo vertinimas,  E. P. Torrance’o nuomone, yra gana komplikuotas, o originalumo vertinimo kriterijams, kuriuos siūlo autorius, trūksta apibrėžtumo.

Septintoji užduotis – “Įsivaizduokite”. Ši užduotis reikalauja tiriamųjų vaizduotės ir fantazijos gebėjimų. Tiriamasis susiduria su neįprasta, fantastine situacija, kai prašoma numatyti galimas neįprasto įvykio pasekmes. Norėdamas atlikti šią užduotį, tiriamasis turi priimti fantastinę galimybę kaip tikrovišką ir įsivaizduoti, kokios gali būti šio įvykio pasekmės. Pasak testo autoriaus, ši mąstymo savybė yra labai svarbi kūrybinio mąstymo dalis, tačiau ja pasižymi nedaugelis individų.

E. P. Torrance’o TCT rezultatų vertinimo ypatumai


Šiame darbe atliktas tyrimas  E. P. Torrance’o testo verbaline dalimi Lietuvoje yra vienas iš nedaugelio, todėl patyrėme tam tikrų sunkumų vertindami atsakymų originalumą, nes Lietuvoje dar nėra sudaryta atsakymų vertinimo norminių lentelių įvairaus amžiaus tiriamiesiems. E. P. Torrance nurodo bendrą kryptį, kaip reikėtų vertinti atsakymų  originalumą, tačiau yra gerai žinoma, kad įtakos atsakymų originalumui turi šalies kultūriniai ypatumai bei skirtumai. Tai, kas originalu vienoje kultūroje, gali būti visiškai banalu kitoje. 

Kiekviena užduotis skirta vis kitiems kūrybiškumo aspektams tyrinėti ir leidžia įvertinti tris pagrindinius divergentinio mąstymo parametrus: sklandumą (lengvumą), lankstumą ir originalumą. Sklandumo parametrą sudaro visi atitinkantys užduoties reikalavimus atsakymai (arba klausimai). Mąstymo lankstumą parodo minties šuolis, sugebėjimas peršokti nuo vienos kategorijos atsakymų prie kitos ir pateikti kuo įvairesnius atsakymus. Originalumą parodo tai, kiek atsakymas išsiskiria iš kitų, yra neįprastas. 
Skaičiuodami originalumo rodiklius, naudojomės E. P. Torrance’o nurodymais, savo tyrimo 160 tiriamųjų atsakymais bei kitų Lietuvos psichologų, naudojusių šį testą studentų bei moksleivių kūrybiškumui tirti (Budrys, 1984; Ivonytė - Satkūnienė, 1985), nurodymais.

Kaip teigia, autorius, sunkiausia įvertinti originalumą, o lengviausia – sklandumą.  E. P. Torrance taip pat nurodo, kaip galima vertinti detalumą, tačiau verbalinėje testo dalyje jo naudoti nepataria. Todėl detalumas vertinamas nebuvo.

Atsakymų originalumas vertinamas priklausomai nuo jų pasitaikymo dažnio ir kūrybinės išraiškos. Originalumas buvo vertinamas balais nuo 0 iki 2. Jei atsakymas tarp šimto tiriamųjų pasitaiko vieną, du arba tris kartus, jis vertinamas 2 balais, jei keturis-šešis kartus,  skiriamas 1 balas, o jei dažniau negu šešis kartus - vertinamas 0 balų. 
Kiekvieno tiriamojo trijų kūrybiškumo parametrų (sklandumo, gausumo, originalumo) įvertinimui prireikė maždaug 4 val. laiko. Visų 160 studentų kūrybiškumo įvertinimui E. P. Torrance metodika reikėjo skirti apie 4 mėnesius laiko. 

Subjektyviam esamo ir norimo kūrybiškumo lygiui įvertinti buvo panaudota Dembo-Rubinštein poliarinių profilių metodika.

Dembo-Rubinštein poliarinių profilių metodika aprašyta G. Valicko (1991) knygoje “Asmenybės savęs vertinimas”. Taip pat buvo remtasi G. Valicko straipsniu “Savęs vertinimo konceptualizacijos problemos” Psichologijos Mokslo darbuose (Valickas, 1987, p. 75-95). 

Dembo-Rubinštein metodika skirta įvairaus amžiaus tiriamiesiems ir dažniausiai naudojama kaip pagalbinė tyrimo priemonė. Galimos įvairios šios metodikos modifikacijos. Pasirenkama keletas parametrų, kurie padėtų išsiaiškinti tiriamojo savęs vertinimą dominančioje tyrėją srityje. Tiriamajam pateikiamos keturios skalės, kuriose užrašyti pasirinkti žodžiai, ir prašoma pažymėti vietą, kurioje tiriamasis yra dabartiniu momentu ir vietą, kurioje norėtų būti. Siekiant išsiaiškinti tiriamojo žymėjimų prasmę, jo savęs vertinimo argumentaciją, tiriamajam pateikiami papildomi klausimai (pavyzdžiui, “Kodėl jūs priskyrėte save prie…?, “Kas jums trukdo būti tarp…?” ir pan.). 

Dembo-Rubinštein metodikos nesudėtinga tyrimo procedūra ir jos paprastumas liudija apie jos privalumus, tačiau, kita vertus, ją ne visada galima panaudoti, kaip diagnostinę priemonę (išryškėja tiriamųjų tendencija priskirti save prie vidutinio ar kiek aukštesnio už vidutinio lygį). Todėl dažniausiai ši metodika naudojama kaip pagalbinė priemonė kartu su kitais tyrimo metodais, kadangi ji padeda surinkti vertingą papildomą medžiagą (Valickas, 1991).

Šiame darbe Dembo-Rubinštein metodika buvo naudojama šalia kitų metodikų siekiant išsiaiškinti tiriamųjų subjektyvų savo kūrybiškumo vertinimą. Buvo pasirinkti keturi parametrai: 

kūrybiškumas, originalumas, gebėjimas kurti idėjas ir smalsumas kaip labiausiai atskleidžiantys kūrybiškumo esmę ir suprantami tiriamiesiems. Kiekvienam grupės dalyviui buvo pateiktos lape nubraižytas keturios skalės. Studentų buvo prašoma savo kūrybiškumą, originalumą, gebėjimą kurti idėjas ir smalsumą įvertinti dviem būdais: a) pažymėti skalėje vietą, kurioje tiriamasis yra dabarties momentu, b) pažymėti vietą, kurioje norėtų būti.

Tiriamieji pateiktoje skalėje turėjo pažymėti savo esamo (Ke) ir norimo kūrybiškumo (Kn), esamo originalumo (Oe) ir norimo originalumo (On), esamo smalsumo (SMe) ir norimo smalsumo (SMn), esamo gebėjimo kurti idėjas (Se) ir norimo sugebėjimo kurti idėjas (Sn) lygmenis. Dembo-Rubinštein metodika visiems tiriamiesiems buvo pateikta du kartus, tyrimo pradžioje ir pabaigoje. Tiriamųjų atsakymo į kiekvieną klausimą pobūdis atsispindėjo kiekybiškai skalėje nuo –3 iki (3. Kiekvieno tiriamojo rezultatų skaičiavimas truko apie 1 val.

Šiame tyrime buvo iškelta hipotezė, kad kūrybiškumo ugdymo programa įtakoja studentų požiūrį į savo kūrybiškumą, todėl buvo pasirinkti keturi parametrai, kurių atžvilgiu norėta išsiaiškinti tiriamųjų savęs vertinimą. 
Intelekto struktūros ypatumai nustatyti R. Amthauerio intelekto struktūros testu IST – 70, B2 forma (R. Amthauer IST – 70). Grupinis tyrimas vyko 90 min.

Vokiečių psichologo R. Amthauerio sudarytu intelekto struktūros testu IST -70 (R. Amthauer, 1955, 1973) yra nustatomas santykis tarp intelekto gebėjimų. Testas skirtas asmenims nuo 13 iki 65 metų. Iš šešių jo formų, kurių dvi poros yra lygiagrečios (A1ir B2 bei C3 ir D4), šiame tyrime buvo naudota B2 forma, kurios naudojimui licenziją yra gavusi VU psichologijos laboratorija. Testo vadove (Amthauer, 1973, Laugalys, 1993) yra pateiktos normos atskiroms profesinėms grupėms, pagal kurias galima nustatyti konkretaus tiriamojo intelekto struktūrą ir prognozuoti jo profesinę sėkmę. R. Amthauerio atlikti tyrimai patvirtina testo patikimumą. Dviejų dalių metodu įvertintas patikimumo koeficientas r = 0,969, o subtestų patikimumas svyruoja nuo r = 0,849 (FP, figūrų parinkimo subtestas) iki r = 0,96 (SE, skaičių eilės subtestas).   Pakartotino testavimo metodu įvertintas subtestų patikimumas svyruoja nuo r = 0,63 (ŽI, žodžio išrinkimo subtestas) iki r = 0,86 (SU, skaičiavimo užduoties subtestas). R. Amthauerio IST vidinis atskirų subtestų suderinamumas, įvertintas užduočių tarpusavio koreliacijos rodikliais, svyruoja nuo r = 0,43 iki r = 0,65. Atskirų subtestų užduočių sunkumo indekso (p) vidurkiai svyruoja nuo 47 ( iki 53 (.

   Šis R. Amthauerio testas yra išverstas į daugelį kalbų ir naudojamas įvairiose šalyse. Išsamūs testo tyrimai buvo atlikti buvusioje TSRS ir buvusioje Čekoslovakijoje. Į lietuvių kalbą R. Amthauerio IST (formos A1 ir B2)  pirmą kartą buvo išverstas 1970 metais. Testo vertimas buvo tikslinamas VU psichologijos laboratorijoje ir VU psichologijos katedroje 1976-1989 metais.  

      Yra nustatyta, kad bendriems testo rezultatams įtaką daro bendros sociokultūrinės sąlygos, todėl interpretuojant testo rezultatus siūloma atsižvelgti į tiriamojo aplinkos ,,intelekto normas“. 1990-1998 metais R. Amthauerio IST 70 testo  A1 ir B2 formos  buvo adaptuotos Vilniaus universiteto psichologijos katedroje ir laboratorijoje (Laugalys, 1993;  Dragūnevičius, Gintilienė, 1998). Testas išleistas Lietuvos darbo rinkos mokymosi ir konsultavimo tarnybos 2000 m., aprobuotas Lietuvos psichologų sąjungos psichodiagnostikos komisijos posėdyje 1991 metais (Laugalys, 1993). 
Testą sudaro 9 subtestai. Kiekviename jų yra po 20 užduočių. Pirmieji keturi subtestai atspindi kalbinį intelektą (SP - praktinį kalbinį mąstymą, ŽI – kalbos prasmių supratimą, AN – sąvokų santykius ir mąstymo aiškumą ir BE – kalbinį abstrakcijos gebėjimą, mąstymą mokslinėmis sąvokomis bei kategorijomis, SU – praktinio skaičiavimo gebėjimus, SE - loginį-algebrinį mąstymą, FP – vaizdinį mąstymą,  KU –  konstrukcinį mąstymą operuojant erdvės ir loginiais santykiais ir IU - atminties stiprumą. 
I subtestas. Sakinio papildymas (SP) – nuomonės susidarymas: sveikas protas, visumos pajautimas, konkretumas, praktiškumas, realybės suvokimas, mąstymo savarankiškumas. II subtestas. Žodžio išrinkimas (ŽI) – kalbos prasmių supratimas: žodžio reikšmės gilus suvokimas, kalbos jausmas, intuityvus kalbinis mąstymas, gebėjimas įsijausti, gebėjimas priimti informaciją. III subtestas. Analogijos (AN) – kombinacijų gebėjimas: mąstymo paslankumas, gebėjimas persiorientuoti, santykių suvokimas ir pritaikymas, mąstymo aiškumas ir nuoseklumas, priešinimasis apytikriems sprendimams. IV subtestas. Bendrumas (BE) – kalbinis abstrakcijos gebėjimas: sąvokų formavimas, kalbinis loginis mąstymas, mokslinis kalbinis mąstymas. V subtestas. Skaičiavimo užduotys (SU) – praktinis skaičiavimo mąstymas: logiškas matematinis mąstymas, gebėjimas daryti išvadas, priežasčių suradimas. VI subtestas. Skaičių eilės (SE): Teorinis skaičiavimo mąstymas: operavimas skaičiais, mąstymo paslankumas, pertvarkos gebėjimas, ritminiai komponentai. VII subtestas: Figūrų pasirinkimas (FP) – vaizduotės gebėjimas: gebėjimas įsivaizduoti plokštumoje, vaizduotės turtingumas, vientisas vaizdinis mąstymas, gebėjimas jungti dalis į visumą. VIII subtestas. Kubo užduotys (KU) – erdvinė vaizduotės įgūdžiai: techniškai konstruktyvūs komponentai, analitiniai momentai (nepriklauso nuo išsilavinimo). IX subtestas. Gebėjimas įsidėmėti (IU) - gebėjimas įsiminti žodžius bei jų loginius santykius, atmintis.
Kiekvieną užduotį tiriamasis atlieka mintyse ir atsakymų lape parašo savo atsakymą. Pasibaigus subtesto maksimaliam užduočių atlikimo laikui, pasakoma, kad laikas baigėsi ir daroma 1-2 min. pertrauka. Maksimalus kiekvieno subtesto  užduočių atlikimo laikas: I – 6 min., II  – 6 min., III – 7 min., IV – 8 min., V – 10 min., VI  – 10 min., VII – 7 min., VIII – 9 min., IX: įsiminimui – 3 min., atgaminimui – 6 min. 

Vertinama vadovaujantis R. Amthauer IST – 70 “raktu”. Už kiekvieną teisingą atsakymą rašomas vienas balas. Galimas maksimalus kiekvieno subtesto įvertinimas – 20 balų, visų užduočių – 180. Tačiau psichologinių tyrimų praktikoje nėra buvę, kad tiriamasis gautų maksimalius įvertinimus. Kadangi laikas skirtas kiekvieno subtesto atlikimui yra pakankamai trumpas, atsiranda galimybė išryškėti individualiems gebėjimams ir intelekto struktūros profiliui, kuris akivaizdžiai parodo santykį tarp atskirų intelekto gebėjimų išsivystymo.
Vokiečių psichologo R. Amthauerio sudarytas IST-70 forma B2 ir Lietuvoje plačiai naudojamas (Mikšytė - Butkienė, 1974; Miliauskaitė, 1988; Laugalys, 1983;  Dragūnevičius, Gintilienė, 1998; Butkienė, 2002 ir kt.) ir yra skirtas intelekto struktūrai įvertinti. Remdamasi koncepcija, kad intelekto gebėjimai yra tarpusavyje susiję ir turi apibrėžtą struktūrą, R. Amthauer (1955, 1973) bei kiti psichologai nustatė, kad ši struktūra yra pakankamai stabili per visą žmogaus gyvenimą ir yra susijusi su asmens profesiniu kryptingumu (Mikšytė – Butkienė, 1974, 2002). Testo vadove (Amthauer, 1955; 1973) yra pateiktos normos atskiroms profesinėms grupėms, pagal kurias galima nustatyti konkretaus tiriamojo intelekto struktūrą ir prognozuoti jo profesinę sėkmę.

Atsižvelgdami į anksčiau minėtų tyrimų duomenis, šiame darbe buvo siekiama patikrinti, ar kūrybiškumo pokyčiai, mokantis pagal specialią jo ugdymo programą, yra susiję su besimokančiojo intelekto struktūriniais ypatumais. Jų atskleidimui šiame darbe buvo panaudotas R. Amthauerio intelekto struktūros testas (R. Amthauer IST 70, forma B2). 

Tyrimo duomenų analizei naudoti parametrinės (procentai, aritmetinis vidurkis, standartinis nuokrypis, Stjudento t kriterijus, Pearsono koreliacijos koeficientai) ir neparametrinės (Vilkoksono ženklų kriterijus) statistikos kriterijai. Duomenų analizė atlikta naudojantis statistinio paketo socialiniams mokslams (SPSS) 10 versija, EXCEL ir MATLAB programomis.
IV. TYRIMO REZULTATAI 

4. 1. Konstatuojamojo tyrimo E. P. Torrance TCT ir Dembo-Rubinštein metodika 
rezultatai

Siekiant nustatyti, kokią įtaką studentų kognityvinių kūrybiškumo gebėjimų kaitai daro mokymasis pagal specialią kūrybiškumo ugdymo programą, reikia įvertinti, ar kontrolinės ir eksperimentinės grupių tiriamieji nesiskiria eksperimento pradžioje. Buvo atliktas tiriamųjų grupių pirmojo matavimo duomenų palyginimas siekiant patikrinti, ar jos nesiskiria savo kognityviniais kūrybiškumo, intelekto gebėjimais, savo esamo ir norimo kūrybiškumo vertinimo ypatumais. 
4. 1. 1. Kognityvinių kūrybiškumo parametrų E. P. Torrance TCT 

konstatuojamojo tyrimo rezultatai

Kognityvinių kūrybiškumo parametrų sklandumo (SK), lankstumo (L) ir originalumo (O), įvertintų pirmojo, konstatuojamojo tyrimo, metu E. P. Torrance’o testo verbaline dalimi, rezultatų pasiskirstymas pavaizduotas 3 ir 4 paveikslėliuose. Rezultatų analizei panaudoti visų 80-ties eksperimentinės ir visų 80-ties kontrolinės grupės tiriamųjų duomenys.

[image: image4.wmf]0

5

10

15

20

0

5

10

15

20

25

30

35

SK_EII

Vertinimas

Tiriamuju kiekis

0

5

10

15

20

0

5

10

15

20

25

30

35

40

L_EII

Vertinimas

0

5

10

15

20

0

5

10

15

20

25

30

O_EII

Vertinimas

0

5

10

15

20

0

5

10

15

20

25

30

35

BK_EII

Vertinimas


SK – sklandumas; L – lankstumas;   O – originalumas; BK – bendras kūrybiškumas
3 pav. Konstatuojamojo  tyrimo eksperimentinės grupės studentų (n(80) pasiskirstymas pagal jų kognityvinius kūrybiškumo gebėjimus (SK, L ir O) ir suminį kūrybiškumo rodiklį (BK)

SK – sklandumas; L – lankstumas;   O – originalumas; BK – bendras kūrybiškumas
4 pav. Konstatuojamojo tyrimo kontrolinės grupės studentų (n(80) pasiskirstymas pagal jų kognityvinius kūrybiškumo gebėjimus (SK, L ir O) ir suminį kūrybiškumo rodiklį (BK)


Iš diagramų matyti, kad visų trijų kūrybiškumo gebėjimų įvertinimų pasiskirstymas abiejose grupėse atitinka normalaus pasiskirstymo dėsnį. Tiek eksperimentinėje (3 pav.), tiek kontrolinėje (4 pav.) grupėse studentai tarpusavyje panašiausi pagal mąstymo lankstumą bei sklandumą. Jų mąstymo originalumo įvertinimų sklaida yra šiek tiek didesnė nei sklandumo bei lankstumo įvertinimų. Tai patvirtina ir sklaidos rodiklis bei variacijos koeficientai (žr. 2 lentelę).
2 lentelė

Konstatuojamojo  tyrimo eksperimentinės ir kontrolinės grupės studentų kognityvinių 

kūrybiškumo gebėjimų konstatuojamojo tyrimo statistiniai rodikliai remiantis TTCT

	Tiriamųjų  grupės
	Eksperimentinė
	Kontrolinė

	Kintamieji
	SK
	L
	O
	BK
	SK
	L
	O
	BK

	Aritm. vidurkis
	8.6
	4.6
	5.7
	6.3
	8.9
	4.4
	6.1
	6.5

	Sklaida
	2.3
	1.2
	3.4
	2.1
	3
	1.4
	2.7
	2.2

	Variacijos k., %
	26.2
	26.2
	59.6
	33.2
	33.8
	31.4
	43.6
	33.5


p > 0,05; 
SK – sklandumas; L – lankstumas;   O – originalumas; BK – bendras kūrybiškumas
Iš lentelės matyti, kad abiejose grupėse mažiausia sklaida ir mažiausi individualūs skirtumai yra mąstymo lankstumo (Veksp.gr. (  26,2 ( ir Vkontr.gr. ( 31,4 (). Didžiausi – mąstymo originalumo V(Egr.) ( 59,6 (, V (Kgr.) ( 43,6 (). Pagal bendrą kūrybiškumo rodiklį (BK), tiriamųjų išsibarstymas abiejose grupėse yra vienodas (V(Egr.) ( 33,2 (, V(Kgr.) ( 33,5 (). Iš lentelės matyti, kad visų trijų kūrybiškumo gebėjimų - sklandumo, lankstumo ir originalumo vidutiniai įvertinimai abiejose grupėse yra beveik vienodi (sklandumo – X (Egr.) ( 8,6, X (Kgr.) ( 8,9; lankstumo – X (Egr.) ( 4,6 (, X (Kgr.) ( 4,4; originalumo – X (Egr.) ( 5,7; X (Kgr. ( 6,1). Bendras visų šių kūrybiškumo gebėjimų (BK) įvertinimo vidurkis eksperimentinėje grupėje yra – 6,3 balai, kontrolinėje – 6,5 balai. Stjudento t kriterijumi nustatyta, kad visi šie skirtumai statistiškai nereikšmingi (p > 0,05).

Tai, kad eksperimentinės ir kontrolinės grupių tiriamieji konstatuojamojo tyrimo metu beveik nesiskiria savo kognityviniais kūrybiškumo gebėjimais, gerai matyti 3 ir 4 lentelėse bei 5 ir 6 paveikslėliuose. 3 lentelėje pateikti kontrolinės grupės (n ( 80) kognityvinių kūrybiškumo gebėjimų TTCT metodika rezultatų koreliacijos ir jų kodavimas spalvų intensyvumu. 





3 lentelė

Kontrolinės grupės (n(  80) konstatuojamojo tyrimo

TTCT metodika rezultatų koreliacijos (pagal

Pearsoną)

	SKK1
	LK1
	OK1
	BKK1

	SKK1
	1
	0.81
	0.75
	0.94

	L K1
	0.81
	1
	0.74
	0.89

	O K1
	0.75
	0.74
	1
	0.91

	BKK1
	0.94
	0.89
	0.91
	1


SK – sklandumas; L – lankstumas; 

O – originalumas; BK – bendras kūrybiškumas
p ( 0,0001

5 pav. Kontrolinės grupės (n ( 80) konstatuojamojo tyrimo TTCT metodika koreliacijų kodavimas spalvų intensyvumu

Kaip matyti iš 3 lentelės ir 5 paveikslėlio, statistiškai reikšmingas sąryšis pastebimas tarp visų kognityvinių kūrybiškumo gebėjimų parametrų. Stipriausias sąryšis yra tarp mąstymo sklandumo ir lankstumo (r ( 0,81; p ( 0,0001). Su bendru kūrybiškumo rodikliu labiausiai susijęs mąstymo sklandumas (r ( 0,94; p ( 0,0001).
4 lentelėje ir 6 paveikslėlyje pateikti eksperimentinės grupės (n ( 80) konstatuojamojo tyrimo TTCT metodika rezultatų koreliacijos ir jų kodavimas spalvų intensyvumu.






4 lentelė

Eksperimentinės grupės (n ( 80) konstatuojamojo tyrimo 

TTCT metodika rezultatų koreliacijos (pagal

Pearsoną)
	
	SKE1
	LE1
	OE1
	BKE1

	SKE1
	1
	0.78
	0.71
	0.89

	L E1
	0.78
	1
	0.79
	0.9

	O E1
	0.71
	0.79
	1
	0.94

	BK E1
	0.89
	0.90
	0.94
	1


SK – sklandumas; L – lankstumas; 

O – originalumas; BK – bendras kūrybiškumas
p ( 0,0001

6 pav. Eksperimentinės grupės (n ( 80) konstatuojamojo tyrimo TTCT metodika koreliacijų kodavimas spalvų intensyvumu

Kaip matyti iš 4 lentelės ir 6 paveikslėlio, statistiškai reikšmingas sąryšis, taip pat, kaip ir kontrolinėje grupėje (žr. 3 lentelę ir 5 paveikslėlį), pastebimas tarp visų kognityvinių kūrybiškumo gebėjimų parametrų. Stipriausias sąryšis yra tarp mąstymo originalumo ir lankstumo (r ( 0,79; p ( 0,0001) bei tarp sklandumo ir lankstumo (r ( 0,78; p ( 0,0001). Su bendru kūrybiškumo rodikliu labiausiai susijęs mąstymo originalumas (r ( 0,94; p ( 0,0001).

Palyginus 3 ir 4 lenteles bei 5 ir 6 paveikslėlius, galima teigti, kad eksperimentinės ir kontrolinės grupės tiriamieji tyrimo pradžioje buvo labai panašūs tiek bendro kūrybiškumo rodikliais, tiek ir visais savo kognityvinių kūrybiškumo gebėjimų parametrais – mąstymo sklandumu, lankstumu ir originalumu.

5 lentelėje ir 7 paveikslėlyje pateiktos konstatuojamojo tyrimo visų tiriamųjų kognityvinių kūrybiškumo parametrų, SK, L ir O bei jų bendro rodiklio BK koreliacijos. 

5 lentelė

Visų tiriamųjų (n ( 160) konstatuojamojo tyrimo 

TTCT metodika rezultatų koreliacijos

(pagal Pearsoną)

	
	SK
	L
	O
	BK

	SK
	1
	 
	 
	 

	L
	0.79
	1
	 
	 

	O
	0.70
	0.74
	1
	 

	BK
	0.91
	0.89
	0.92
	1


SK – sklandumas; L – lankstumas; 

O – originalumas; BK – bendras kūrybiškumas
p ( 0,0001; r 0,01 ( 0,21; r 0,001 ( 0,28
Iš 5 lentelės ir 7 paveikslėlio matyti, kad stipriausias sąryšis yra tarp mąstymo sklandumo ir lankstumo (r ( 0,79; p ( 0,0001), tarp mąstymo lankstumo ir originalumo (r ( 0,74; p ( 0,0001), bei tarp originalumo ir sklandumo (r ( 0,70; p ( 0,0001).


Kaip matyti iš lentelės, su bendru kognityvinių kūrybiškumo gebėjimų rodikliu (BK) stipriau yra susiję visi kognityviniai kūrybiškumo gebėjimai – mąstymo originalumas (r ( 0,92) ir sklandumas (r ( 0,91) ir lankstumas (r ( 0,89).


Apibendrinus galima pasakyti, kad konstatuojamojo tyrimo rezultatai TTCT parodė, kad kontrolinės ir eksperimentinės grupės tiriamieji tyrimo pradžioje buvo labai panašios savo  kognityviniais kūrybiškumo parametrais.

4. 1. 2. Studentų požiūrio į savo kūrybiškumą konstatuojamojo tyrimo rezultatai, remiantis Dembo-Rubinštein metodika

Subjektyvūs tiriamųjų savo kūrybiškumo įvertinimo santykių skalėse (nuo –3 iki (3) rezultatai konstatuojamojo tyrimo metu pateikti 8 ir 9 paveikslėliuose bei 6 lentelėje. Diagramose matyti eksperimentinės ir kontrolinės grupių tiriamųjų pasiskirstymas pagal jų esamą (Ke) ir norimą (Kn) kūrybiškumą, esamą (Oe) ir norimą (On) originalumą, esamą (Se)  ir norimą gebėjimą kurti naujas idėjas (Sn), esamą (SMe) ir norimą (SMn) smalsumą.

8 pav. Konstatuojamojo tyrimo eksperimentinės grupės tiriamųjų pasiskirstymas pagal subjektyvius savo esamo ir trokštamo kūrybiškumo, originalumo, gebėjimo kurti naujas idėjas bei smalsumo įvertinimus remiantis Dembo-Rubinštein metodika

9 pav. Konstatuojamojo tyrimo kontrolinės grupės tiriamųjų pasiskirstymas pagal subjektyvius savo esamo ir trokštamo kūrybiškumo, gebėjimo kurti naujas idėjas bei smalsumo įvertinimus remiantis Dembo-Rubinštein metodika

Palyginus tiriamųjų pasiskirstymą pagal tų pačių kintamųjų įvertinimus 8 ir 9 paveikslėlių diagramose pastebime, kad pagal visus aštuonis kintamuosius eksperimentinėje ir kontrolinėje grupėse jis yra labai panašus (žr. 8 ir 9 paveikslėlių pirmas diagramas, po to – antras ir t. t.). Abiejose grupėse didžiausia sklaida ir tuo pačiu ryškiausi individualūs skirtumai yra esamo (SMe) bei trokštamo (SMn) smalsumo atžvilgiu. Taip pat didokas kontrolinės grupės studentų išsibarstymas pagal subjektyvius savo esamo kūrybiškumo (Ke) ir esamo originalumo (Oe) vertinimus. Žymiai vienodesni (sklaida mažesnė) abiejose grupėse yra subjektyvūs tiriamųjų savo trokštamo kūrybiškumo (Kn), trokštamo gebėjimo kurti naujas idėjas (Sn) bei trokštamo originalumo (On) balai.


Iš tų pačių diagramų taip pat matyti, kad ir eksperimentinės, ir kontrolinės grupių tiriamieji palyginti vienodai vertina savo esamą ir norimą kūrybiškumą, norimą originalumą, esamą sugebėjimą kurti idėjas, esamą ir norimą smalsumą. 

6 lentelėje pateikiami eksperimentinės (EI) ir kontrolinės (KI) grupių tiriamųjų subjektyvaus ir trokštamo kūrybiškumo įvertinimo aritmetiniai vidurkiai konstatuojamojo tyrimo metu.

6  lentelė

Konstatuojamojo tyrimo eksperimentinės ir kontrolinės grupių tiriamųjų subjektyvaus ir trokštamo kūrybiškumo įvertinimo (skalėje nuo –3 iki (3) aritmetiniai vidurkiai, nustatyti Dembo-Rubinštein metodika

	Metodika
	Dembo-Rubinštein

	Kintamieji
	Ke
	Kn
	Oe
	On
	Se
	Sn
	SMe
	SMn

	Vidurkiai-EI
	0.7
	2.3
	0.6
	2.3
	0.5
	2.4
	1.2
	2

	Vidurkiai-KI
	0.8
	2.5
	1
	2.4
	0.7
	2.6
	1.1
	2


Ke – esamas kūrybiškumas

Oe - esamas originalumas

Kn – norimas kūrybiškumas  

On - norimas originalumas


Se –  sugebėjimas kurti idėjas (esamas)
SMe – esamas smalsumas   

Sn – sugebėjimas kurti idėjas (norimas) 
SMe – norimas smalsumas   


Iš 6 lentelės matyti, kad eksperimentinės ir kontrolinės grupių tiriamieji yra labai panašūs savo subjektyviais kūrybiškumo vertinimais. Šiek tiek skiriasi kontrolinės grupės tiriamieji, įvertinę savo esamą originalumą aukštesniais balais negu eksperimentinės grupės tiriamieji. Galima pastebėti ir tai, kad visų tyrime dalyvavusių studentų troškimai savo kūrybiškumo atžvilgiu yra palyginti dideli. Norimo kūrybiškumo rodiklis abiejose grupėse yra du - tris kartus didesnis už esamo. Norimo originalumo vidutinis balas eksperimentinėje grupėje yra beveik keturis kartus didesnis už esamo, o norimo sugebėjimo kurti naujas idėjas eksperimentinėje grupėje beveik penkis kartus didesnis už esamo, kontrolinėje – beveik keturis kartus. Aukšti trokštamo kūrybiškumo įvertinimai rodo studentų siekį būti kūrybingesniais.

Apibendrinus galima pasakyti, kad palyginus tiriamųjų pasiskirstymą pagal Dembo – Rubinštein metodika gautų rezultatų vidurkius, pastebime, kad pagal visus aštuonis kintamuosius eksperimentinėje ir kontrolinėje grupėse jie labai panašūs. 


4. 2. Kontrolinio tyrimo rezultatai




4. 2. 1. Kontrolinio tyrimo E. P. Torrance TCT rezultatai

[image: image13.png]


Kognityvinių kūrybiškumo gebėjimų sklandumo (SK), lankstumo (L) ir originalumo (O), įvertintų antrojo, kontrolinio, tyrimo metu E. P. Torrance’o testo verbaline dalimi, rezultatų pasiskirstymas pavaizduotas 10 ir 11 paveikslėliuose.
10 pav. Kontrolinio tyrimo eksperimentinės grupės studentų (n ( 80) pasiskirstymas pagal jų kognityvinius gebėjimus (SK-sklandumą, L-lankstumą ir O-originalumą) ir suminį kūrybiškumo rodiklį (BK) pagal TTCT

11 pav. Kontrolinio tyrimo kontrolinės grupės studentų (n ( 80) pasiskirstymas pagal jų kognityvinius gebėjimus (SK-sklandumą, L-lankstumą ir O-originalumą)  ir suminį kūrybiškumo rodiklį (BK) pagal TTCT

Iš 10 ir 11 paveikslėlių matyti, kad tiek  eksperimentinėje, tiek kontrolinėje grupėse, tiriamųjų pasiskirstymas yra labai panašus į jų pasiskirstymą pagal konstatuojamojo tyrimo rezultatus. (Tai matyti palyginus eksperimentinės grupės diagramas 10 ir 3 paveikslėliuose ir kontrolinės grupės diagramas 11 ir 4 paveikslėliuose). 

Normalaus pasiskirstymo dėsnį eksperimentinėje grupėje labiau atitinka studentų pasiskirstymas pagal mąstymo sklandumo ir lankstumo rezultatus ir šiek tiek mažiau - pagal originalumo rezultatus. Kontrolinėje grupėje dėsningumas toks pats, kaip ir eksperimentinėje grupėje. Tačiau iš to paties 3 ir 10, 4 ir 11 paveikslėlių palyginimo akivaizdu, kad visų trijų kūrybiškumo gebėjimų įvertinimų balai eksperimentinėje grupėje po mokymosi pagal kūrybiškumo ugdymo programą padidėjo (10 pav.). Kontrolinės grupės tiriamųjų įvertinimai (11 pav.) liko beveik tokie pat, kokie buvo. Tai, kad eksperimentinės grupės kognityviniai kūrybiškumo gebėjimai (mąstymo sklandumas, lankstumas ir originalumas) po dalyvavimo programoje pastebimai pagerėjo, o kontrolinėje grupėje beveik nepakito, rodo, kad kūrybiškumo ugdymo programa padarė įtakos studentų kognityviniams kūrybiškumo gebėjimams. Tai buvo matyti analizuojant ir vertinant tiriamųjų atsakymus, o statistinė rezultatų analizė tai patvirtino. Eksperimentinėje grupėje ypač padidėjo tiriamųjų  originalių atsakymų skaičius, tuo tarpu, kai kontrolinėje grupėje jis beveik nepasikeitė.

Eksperimentinės grupės tiriamųjų kognityvinių kūrybiškumo gebėjimų (sklandumo, lankstumo, originalumo), įvertintų balais, pagerėjimas akivaizdžiai matyti iš statistinių rodiklių, pateiktų 7 lentelėje.
7 lentelė

Eksperimentinės ir kontrolinės grupės studentų kūrybiškumo gebėjimų 

kontrolinio tyrimo metu statistiniai rodikliai pagal  TTCT

	Tiriamųjų  gr.
	Eksperimentinė grupė
	      Kontrolinė grupė

	Kintamieji
	SK
	L
	O
	BK
	SK
	L
	O
	BK

	Aritm.vidurkiai
	10.8
	6.4
	9.8
	9,0
	8.6
	4.7
	6,0
	6.4

	Sklaida
	2.9
	2,0
	4.9
	2.9
	2.7
	1.6
	2.6
	2.1

	Variacijos k., %
	27,0
	30.8
	49.7
	32.8
	31.3
	32.8
	42.3
	32.3


SK – sklandumas; L – lankstumas;  O – originalumas; BK – bendras kūrybiškumas
Įvertinimų sklaidos rodiklis ir variacijos koeficientai patvirtina tai, kas buvo matyti diagramose (10 ir 11 pav.). Kaip matyti iš 7 lentelės, po formuojančio eksperimento, kaip ir konstatuojamojo tyrimo metu, didžiausia sklaida ir didžiausi individualūs skirtumai eksperimentinėje ir kontrolinėje grupėse tarp tiriamųjų yra pagal mąstymo originalumą (V (Egr.) (  49,7 (, ir V (Kgr.) ( 42,3 (), o mažiausi – pagal mąstymo lankstumą V(Egr.) ( 30,8 (, 

V (Kgr.) ( 32,8 (. Pagal bendrą kūrybiškumo rodiklį (BK) tiriamųjų išsibarstymas abiejose grupėse, kaip ir pirmojo eksperimento metu, yra labai panašus (V(Egr.) ( 32,8 (, V(Kgr.) ( 32,3 ().

Iš 7 lentelės matyti, kad visų trijų kūrybiškumo gebėjimų - sklandumo, lankstumo ir originalumo įvertinimai eksperimentinėje grupėje pagerėjo ir tapo aukštesni negu kontrolinėje grupėje (sklandumo – X (Egr.) ( 10, 8, X (Kgr.) ( 8,6; lankstumo – X (Egr.) ( 6,4, X (Kgr.) ( 4,7; originalumo – X (Egr.) ( 9,8; X (Kgr.) ( 6,0). Bendras visų šių kūrybiškumo gebėjimų (BK) įvertinimo vidurkis eksperimentinėje grupėje 3,4 balo aukštesnis nei kontrolinėje grupėje (eksperimentinėje grupėje – 9 balai, o kontrolinėje – 6,4 balai). Taigi leidžia manyti, kad panaudota kūrybiškumo ugdymo programa yra efektyvi kūrybinio mąstymo gebėjimų ugdymui.

8 lentelėje parodyta kontrolinio tyrimo kontrolinės grupės tiriamųjų E. P. Torrance TCT  rezultatų koreliacijos pagal Pearsoną. 12 paveikslėlyje pateikiamos kontrolinės grupės tiriamųjų kontrolinio tyrimo TTCT rezultatų koreliacijos koduotos spalvų intensyvumu.




8 lentelė

Kontrolinės grupės studentų (n ( 80)

kontrolinio tyrimo TTCT metodika

rezultatų koreliacijos (pagal Pearsoną)

	
	SKK2
	LK2
	OK2
	[image: image16.png]


BKK2

	SKK2
	1
	0.72
	0.79
	0.93

	L K2
	0.72
	1
	0.75
	0.87

	O K2
	0.79
	0.75
	1
	0.94

	BKK2
	0.93
	0.87
	0.94
	1


SK – sklandumas; L - lankstumas; 

O – originalumas; BK – bendras kūrybiškumas
p ( 0,0001







12 pav. Kontrolinės grupės studentų (n ( 80)

kontrolinio tyrimo TTCT metodika 

koreliacijų kodavimas spalvų    intensyvumu
Kaip matyti iš 8 lentelės ir 12 paveikslėlio, stipriausias sąryšis yra tarp mąstymo originalumo ir sklandumo (r ( 0,79, p (  0,0001) bei tarp mąstymo originalumo  ir lankstumo (r ( 0,75, p ( 0,0001). Santykinai silpnesnis, tačiau statistiškai labai reikšmingas sąryšis yra tarp mąstymo lankstumo ir sklandumo (r ( 0,72, p ( 0,0001). Kaip matyti iš lentelės, su bendru kūrybiškumo gebėjimų rodikliu (BK) labiau susiję originalumo (r ( 0,94) ir sklandumo (r ( 0,93) negu lankstumo (r ( 0,87) rodikliai.
9 lentelėje matyti kontrolinio tyrimo eksperimentinės grupės tiriamųjų E. P. Torrance TCT  rezultatų koreliacijos pagal Pearsoną. 13 paveikslėlyje parodytos eksperimentinės grupės tiriamųjų kontrolinio tyrimo TTCT rezultatų koreliacijos koduotos spalvų intensyvumu.

9  lentelė

Eksperimentinės grupės studentų (n ( 80)

kontrolinio  tyrimo TTCT metodika

rezultatų koreliacijos (pagal Pearsoną)

	
	SKE2
	LE2
	OE2

	SKE2
	1
	0.76
	0.74
	0.90

	L E2
	0.76
	1
	0.65
	0.83

	O E2
	0.74
	0.65
	1
	0.94

	BK E2
	0.90
	0.83
	0.94
	1


SK – sklandumas; L - lankstumas; 

O – originalumas; BK – bendras kūrybiškumas
p( 0,0001

13 pav. Eksperimentinės grupės tiriamųjų

(n ( 80) kontrolinio tyrimo TTCT metodika koreliacijų kodavimas spalvų intensyvumu

Kaip matyti iš 9 lentelės ir 13 paveikslėlio, eksperimentinėje grupėje koreliacijos tarp kognityvinių kūrybiškumo gebėjimų rodiklių yra labai panašios į kontrolinės grupės tiriamųjų. Eksperimentinėje grupėje stipriausias sąryšis yra tarp mąstymo lankstumo ir originalumo (r ( 0,76, p ( 0,0001) bei tarp mąstymo originalumo  ir sklandumo (r ( 0,74, p ( 0,0001). Santykinai silpnesnis negu kontrolinėje grupėje, tačiau statistiškai reikšmingas sąryšis yra tarp mąstymo originalumo ir lankstumo (r ( 0,65, p ( 0,0001). Tai rodo, kad su bendru kūrybiškumo gebėjimų rodikliu (BK), kaip ir kontrolinėje grupėje, susiję visi kognityviniai kūrybiškumo gebėjimai - mąstymo originalumas (r ( 0,94), sklandumas (r ( 0,90) ir lankstumas (r ( 0,83).

Apibendrinus galima pasakyti, kad visų trijų kognityvinių kūrybiškumo gebėjimų  (sklandumo, lankstumo ir originalumo) įvertinimai eksperimentinėje grupėje po mokymosi pagal kūrybiškumo ugdymo programą yra žymiai aukštesni negu kontrolinėje grupėje. 

4. 2. 2. Kontrolinio tyrimo Dembo-Rubinštein metodika rezultatai

[image: image18.wmf]0

5

10

15

20

0

5

10

15

20

25

30

35

SK_KII

Vertinimas

Tiriamuju kiekis

0

5

10

15

20

0

5

10

15

20

25

30

35

L_KII

Vertinimas

0

5

10

15

20

0

5

10

15

20

25

30

35

O_KII

Vertinimas

0

5

10

15

20

0

5

10

15

20

25

30

35

BK_KII

Vertinimas

14 ir 15 paveikslėliuose matyti eksperimentinės ir kontrolinės grupių tiriamųjų pasiskirstymas pagal jų subjektyvius savo kūrybiškumo įvertinimo rezultatus - esamą (Ke) ir norimą (Kn) kūrybiškumą, esamą (Oe) ir norimą (On)  originalumą, esamą gebėjimą kurti naujas idėjas (Se) bei norimą (Sn) gebėjimą jas kurti, esamą smalsumą (SMe) ir norimą (SMn) smalsumo laipsnį.
14 pav. Eksperimentinės grupės tiriamųjų (n ( 80) pasiskirstymas pagal Dembo - Rubinštein metodikos rezultatus (savo esamo ir norimo kūrybiškumo, gebėjimo kurti naujas idėjas, originalumo ir smalsumo) įvertinimus kontrolinio tyrimo metu

Palyginus eksperimentinės grupės tiriamųjų pasiskirstymą, kuris matyti šiose 14 paveikslėlio diagramose ir jų pasiskirstymą pagal konstatuojamojo tyrimo ta pačia metodika rezultatus (8 pav.) matyti, kad pasiskirstymo pobūdis pagal visus kintamuosius yra toks pats. 

[image: image19.png]


Iš 14 paveikslėlio matyti, kad eksperimentinės grupės studentų subjektyvaus savo esamo ir norimo kūrybiškumo vertinimo balai kontrolinio tyrimo metu ryškiai skiriasi. Ypač matyti skirtumai tarp esamo ir norimo kūrybiškumo (Ke, Kn), esamo ir norimo originalumo (Oe ir On) ir esamo bei norimo sugebėjimo kurti idėjas (Se ir SMn).  Mažiausias skirtumas pagal tiriamųjų pasiskirstymo diagramas yra tarp esamo ir norimo smalsumo (Sn ir SMe). Tai rodo kūrybiškumo ugdymo programos įtaką studentų didesniam pasitikėjimui savo kūrybiniais gebėjimais ir jų pažinimui. Gali būti, kad mokydamiesi pagal programą studentai labiau įsisąmonino, kad jie yra ir gali būti kūrybingi, todėl atsirado didesnis noras būti kūrybingesniais. 

 15 pav. Kontrolinės grupės tiriamųjų (n ( 80) pasiskirstymas pagal Dembo - Rubinštein metodikos rezultatus (savo esamo ir trokštamo kūrybiškumo, gebėjimo kurti naujas idėjas, originalumo ir smalsumo) įvertinimus kontrolinio tyrimo metu


Palyginus kontrolinės grupės tiriamųjų pasiskirstymą (žr. 15 paveikslėlio diagramas) ir tiriamųjų pasiskirstymą pagal savo kūrybiškumo įvertinimus konstatuojamojo tyrimo metu
(9 pav.), galima pastebėti, kad yra nežymių pokyčių diagramose, kuriose matyti esamo kūrybiškumo bei originalumo bei smalsumo vertinimo rezultatai. Tačiau, kaip matyti, vertinimo intervalai išlikę tokie pat, kaip ir konstatuojamojo tyrimo metu.


10 lentelėje pateikti studentų subjektyvaus savo kūrybiškumo įvertinimų Dembo-Rubinštein skalėje aritmetiniai vidurkiai.
10  lentelė

Eksperimentinės ir kontrolinės grupių tiriamųjų kontrolinio tyrimo subjektyvaus ir norimo

kūrybiškumo įvertinimo (skalėje nuo –3 iki (3) aritmetiniai vidurkiai kontrolinio tyrimo metu
	Metodika
	Dembo-Rubinštein

	Kintamieji
	Ke
	Kn
	Oe
	On
	Se
	Sn
	SMe
	SMn

	Aritm. vidurkiai-E II
	1.1
	2.5
	1.1
	2.6
	0.9
	2.5
	1.3
	2.2

	Aritm. vidurkiai-K II
	0.8
	2.1
	1
	2.1
	0.8
	2.3
	1
	1.8


Ke – esamas kūrybiškumas

Oe - esamas originalumas

Kn – norimas kūrybiškumas  

On  - norimas originalumas

Se – sugebėjimas kurti idėjas (esamas)
SMe – esamas smalsumas

Sn – sugebėjimas kurti idėjas (norimas) 
SMe – norimas smalsumas

Kaip matyti iš 10 lentelės, visų eksperimentinės grupės (E II) savo kūrybiškumo įvertinimo vidurkiai yra didesni už kontrolinės (K II). Subjektyvūs savo kūrybiškumo įvertinimo aritmetiniai vidurkiai, kaip ir tikėtasi, eksperimentinės grupės, dalyvavusios programoje, skiriasi labiau negu konstatuojamojo tyrimo metu. Ryškiausias skirtumas yra tarp trokštamo (Kn) kūrybiškumo, trokštamo originalumo (On) vertinimų bei norimo smalsumo (SMn) vertinimų. Mažiausiai pasikeitė esamo originalumo (Oe) ir esamo sugebėjimo kurti idėjas (Se) vertinimai.  

Iš 10 paveikslėlio taip pat matyti, kad abiejų grupių tiriamųjų subjektyvių kūrybiškumo įvertinimų (Ke ir Kn; Oe ir On; Se ir Sn) skirtumai tarp esamo ir norimo kūrybiškumo skiriasi du tris kartus. 

Kaip rodo tyrimo rezultatai, studentai vertina kūrybiškumą kaip asmenybės savybę ir nori būti kūrybiškesniais negu yra. Tai atskleidžia jų poreikį būti kūrybiškesniais, o galbūt ir poreikį gauti daugiau žinių apie galimybes tokiais tapti. Galima daryti prielaidą, kad dalyvavę programoje studentai labiau įsisąmonina kūrybiško ir originalaus elgesio svarbą, labiau sužadinama jų motyvacija ir noras būti kūrybingais ir originaliais.

4. 3. Eksperimentinės ir kontrolinės grupių kūrybiškumo įverčių lyginamoji analizė.

Kūrybiškumo ugdymo programos efektyvumas

Kontrolinio kognityvinių kūrybiškumo gebėjimų tyrimo E. P. Torrance’o metodika ir subjektyvaus studentų požiūrio į savo kūrybiškumą analizės Dembo-Rubinštein metodika rezultatų analizė atskleidė nemažai skirtumų tarp eksperimentinės ir kontrolinės grupių. Šiame skyriuje skirtumai tarp abiejų grupių bus patvirtinami statistiniu reikšmingumu.

11-oje lentelėje pateikti kognityvinių kūrybiškumo gebėjimų: sklandumo (SK), lankstumo (L), originalumo (O), o taip pat - jų bendro įvertinimo statistiniai rodikliai eksperimentinėje ir kontrolinėje grupėje.

11 lentelė

Eeksperimentinės ir kontrolinės grupių kognityvinių kūrybiškumo 

gebėjimų (sklandumo, lankstumo, originalumo) konstatuojamojo

 ir kontrolinio tyrimo statistiniai rodikliai pagal TTCT rezultatus

	Tiriamųjų  grupės
	Eksperimentinė grupė
	Kontrolinė grupė

	Kintamieji
	SK
	L
	O
	BK
	SK
	L
	O
	BK

	Vidurkiai-I
	8.6
	4.6
	5.7
	6.3
	8.9
	4.4
	6.1
	6.5

	Vidurkiai-II
	10.8
	6.4
	9.8
	9
	8.6
	4.7
	6,0
	6.4

	Sklaida-I
	2.3
	1.2
	3.4
	2.1
	3
	1.4
	2.7
	2.2

	Sklaida-II
	2.9
	2,0
	4.9
	2.9
	2.7
	1.6
	2.6
	2.1

	Variacijos k.-I, %
	26.2
	26.2
	59.6
	33.2
	33.8
	31.4
	43.6
	33.5

	Variacijos k.-II, %
	27,0
	30.8
	49.7
	32.8
	31.3
	32.8
	42.3
	32.3


SK – sklandumas; L – lankstumas; O – originalumas; BK – bendras kūrybiškumas
Iš 11 lentelės matyti, kad kognityvinių kūrybiškumo gebėjimų (mąstymo sklandumo, lankstumo ir originalumo) aritmetiniai vidurkiai eksperimentinėje grupėje mokymosi pagal kūrybiškumo ugdymo programą ženkliai padidėjo.

Kūrybiškumo ugdymo programos įtaką eksperimentinės grupės tiriamųjų kognityviniams kūrybiškumo parametrams rodo ir padidėjusi tyrimo rezultatų sklaida bei variacijos koeficientai.

Eksperimentinės grupės tiriamųjų rezultatų sklaida pagal mąstymo sklandumą ir lankstumą konstatuojamojo tyrimo metu buvo palyginti nedidelė (variacijos koeficientai - 26,2 %), o pagal originalumą – gerokai didesnis (59,6 %). Po mokymosi pagal programą skirtumai pagal mąstymo sklandumą ir lankstumą padidėjo (variacijos koeficientai – 27,0 % ir 30,8 %). Tai rodo, kad atskirų mokymosi programoje dalyvavusių studentų mąstymo sklandumas ir lankstumas keitėsi nevienodai. Pagal originalumą – variacijos koeficientas sumažėjo nuo 59,6 % iki 49,7 %, o įvertinimo balai padidėjo beveik du kartus daugiau negu sklandumo ir lankstumo (nuo 5,7 iki 9,8). Tai patvirtina kūrybiškumo ugdymo programos efektyvumą ir rodo, kad mokymasis pagal ją, labiau paveikė tiriamųjų mąstymo originalumą nei sklandumą ir lankstumą. 

Kontrolinės grupės tiriamųjų kognityvinių kūrybiškumo parametrų rodikliai konstatuojamojo ir kontrolinio tyrimo metu beveik nepasikeitė. Kontrolinės grupės tiriamųjų sklaida pirmojo tyrimo metu buvo šiek tiek didesnis negu eksperimentinės grupės. Konstatuojamojo tyrimo metu pagal mąstymo sklandumą ir lankstumą jis buvo palyginti nedidelis (33,8 % ir 31,4 %), o pagal originalumą – šiek tiek didesnis (43,6 %). Kontrolinio tyrimo metu kontrolinės grupės tiriamųjų sklaida beveik nepakito. 
Visų galimų skirtumų (tarp konstatuojamojo ir kontrolinio tyrimo rezultatų eksperimentinėje ir kontrolinėje grupėse bei tarp eksperimentinės ir kontrolinės grupės rezultatų konstatuojamojo ir kontrolinio tyrimo metu) statistinis reikšmingumas buvo patikrintas pagal Stjudento t kriterijų. Empirinės jo reikšmės ir skirtumo tarp kognityvinių kūrybiškumo gebėjimų  (mąstymo sklandumo, lankstumo ir originalumo) statistinio reikšmingumo lygmenys pateikti 12 lentelėje.

             12 lentelė

Eksperimentinės ir kontrolinės grupių visų tyrinėtų kognityvinių kūrybiškumo 

gebėjimų, nustatytų TTCT, palyginimas pagal Stjudento t kriterijų

	
	E. P.Torrance TCT

	 temp.
	Reikšmingumo lygmuo
	SK
	L
	O
	BK

	   tE1-K1
	-0.58
	0.73
	-1.02
	-0.58

	  p  
	>0.05
	>0.05
	>0.05
	>0.05

	   tK2-K1
	-0.64
	1.29
	-0.23
	-0.08

	  p
	>0.05
	>0.05
	>0.05
	>0.05

	   tE2-E1
	5.23
	6.28
	  7.03

	6.71

	  p
	<0.001
	<0.001
	<0.001
	<0.001

	   tE2-K2
	5.10
	5.92
	5.89

	  6.23

	  p
	<0.001
	<0.001
	<0.001
	<0.001


SK – sklandumas; L – lankstumas; O – originalumas; BK – bendras kūrybiškumas
t 0,05;150 = 1,97;  t 0,01;150 = 2,61; t 0,001;150 = 3,36

Iš 12 lentelės matyti, kad konstatuojamojo tyrimo metu visi skirtumai tarp eksperimentinės ir kontrolinės grupės (tK2-K1) tiriamųjų mąstymo sklandumo, lankstumo ir originalumo buvo statistiškai nereikšmingi (tiriamu aspektu grupės homogeniškos). Kontrolinės grupės tiriamųjų kognityviniai kūrybiškumo gebėjimai (mąstymo sklandumas, lankstumas ir originalumas) per tą laiką, kol eksperimentinės grupės tiriamieji mokėsi pagal kūrybiškumo ugdymo programą, nepasikeitė (tK2-K1 (SK) ( –0,64, p > 0,05; tK2-K1 (L) ( 1,29, p > 0,05; tK2-K1 (O) ( –0,23, p > 0,05; t(BK) ( -0,08 p > 0,05).


Iš 12 lentelės priešpaskutinės eilutės (tE2-E1) akivaizdžiai matyti, kad eksperimentinėje grupėje skirtumas tarp konstatuojamojo ir kontrolinio tyrimo E. P. Torrance’o metodika rezultatų yra statistiškai reikšmingas ir laikytinas dideliu (tE2-E1(O) ( 7,03, p<0,001; tE2-E1(L) ( 6,28, p<0,001; (tE2-E1(SK) ( 5,23, p<0,001; (BK) ( 6, 71, p < 0,001).


Reikšmingi skirtumai pastebimi ir tarp eksperimentinės bei kontrolinės grupių (tE2-K2) kontrolinio tyrimų rezultatų tE2-K2 (L) ( 5,92, tE2-K2(O) ( 5,89, p<0.001;  tE2-K2 (SK) ( 5,10, p<0.001; p<0.001; (BK) ( 6, 23, p < 0.001). Didžiausi skirtumai tarp E2 ir K2 grupių pastebimi tarp tiriamųjų mąstymo lankstumo ir originalumo. Kaip matyti, iš empirinių Stjudento t kriterijaus reikšmių, studentų mokymasis pagal šio darbo autorės sudarytą kūrybiškumo ugdymo programą labiausiai paveikė jų mąstymo originalumo ir lankstumo rodiklius. Mąstymo sklandumo padidėjimas šiek tiek mažesnis, tačiau statistiškai taip pat reikšmingas.

Skirtumo tarp studentų subjektyvaus požiūrio į savo kūrybiškumą konstatuojamojo ir kontrolinio tyrimo (Dembo-Rubinštein metodika) metu eksperimentinėje ir kontrolinėje grupėje, statistinis reikšmingumas buvo patikrintas pagal Wilkoksono kriterijų. 13 lentelėje pateiktos studentų esamo (Ke) ir norimo kūrybiškumo (Kn), esamo (Oe) ir norimo originalumo (On), esamo (Se) ir norimo gebėjimo kurti naujas idėjas (Sn) bei esamo (SMe) ir norimo smalsumo (SMn) įvertinimų vidutinės reikšmės ir skirtumo tarp jų statistinio reikšmingumo lygmenys, nustatyti pagal Wilkoksono ženklų kriterijų.


13 lentelėje pateikiamas studentų subjektyvaus požiūrio į savo kūrybiškumą pagal Dembo-Rubinštein metodiką įverčių konstatuojamojo ir kontrolinio tyrimo metu palyginimas eksperimentinėje ir kontrolinėje grupėje.

13 lentelė

Studentų subjektyvaus požiūrio įverčių į savo kūrybiškumą konstatuojamojo ir kontrolinio tyrimo metu palyginimas eksperimentinėje ir kontrolinėje grupėje pagal Dembo-Rubinštein metodiką
	Kintamieji
	Ke
	Kn
	Oe
	On
	Se
	Sn
	SMe
	SMn

	Vidurkiai-EI
	0.7
	2.3
	0.6
	2.3
	0.5
	2.4
	1.2
	2

	Vidurkiai-EII
	1.1
	2.5
	1.1
	2.6
	0.9
	2.5
	1.3
	2.2

	Skirt. pagal Wilkox.,p
	<0.0004**
	0.033*
	0.001**
	0.037*
	0.012*
	0.23
	0.111
	0.024*

	Vidurkiai-KI
	0.8
	2.5
	1
	2.4
	0.7
	2.6
	1.1
	2

	Vidurkiai-KII
	0.8
	2.1
	1
	2.1
	0.8
	2.3
	1
	1.8

	Skirt. pagal Wilkox.,p
	0.704
	<0.0001***
	0.748
	0.002**
	0.277
	<0.001**
	0.072
	0.021*


Ke – esamas kūrybiškumas

Oe - esamas originalumas

Kn – norimas kūrybiškumas  

On  - norimas originalumas


Se – sugebėjimas kurti idėjas (esamas)
SMe – esamas smalsumas   

Sn – sugebėjimas kurti idėjas (norimas) 
SMe – norimas smalsumas   
Kaip matyti iš 13 lentelės, beveik visi subjektyvūs eksperimentinės grupės tiriamųjų kūrybiškumo vertinimo ir norimo kūrybiškumo rodikliai pagerėjo. Labiausiai pagerėjo esamo kūrybiškumo (Ke), (p<0,004) ir norimo kūrybiškumo (Ke), (p = 0,033), esamo originalumo (Oe), (p = 0,001) ir norimo originalumo (On), (p = 0,037), esamo sugebėjimo kurti idėjas (Se), (p = 0,012) ir norimo smalsumo (SMn), (p = 0,024) rodikliai. Tokie rezultatai leidžia daryti prielaidą, kad studentai, mokęsi pagal kūrybiškumo ugdymo programą, pradeda labiau įsisąmoninti ir atpažinti savo kūrybiškumą ir originalumą, padidėja jų siekis tapti kūrybiškesniais.

Kontrolinės grupės tiriamųjų esamų kūrybiškumo vertinimų aritmetiniai vidurkiai konstatuojamojo ir kontrolinio tyrimo metu yra beveik vienodi. Įdomu tai, kad kai kurie rodikliai net sumažėjo (norimo kūrybiškumo (Kn), norimo originalumo (On), norimo sugebėjimo kurti idėjas (Sn) ir norimo smalsumo (SMn). Šių vertinimų sumažėjamą galbūt galima paaiškinti tuo, kad studentai, nedalyvavę programoje, neturėjo realių galimybių geriau pažinti savo kūrybiškumą ir sužadinti troškimą tapti labiau kūrybingais, o aplinka, kurioje jie mokosi ir gyvena, neskatina kūrybiškumo.


Apibendrinant palyginamąją eksperimentinės ir kontrolinės grupės studentų kognityvinių kūrybiškumo gebėjimų (mąstymo sklandumo, lankstumo ir originalumo), įvertintų E. P. Torrance TCT verbaline dalimi, ir subjektyvaus požiūrio į savo kūrybiškumą bei jo lūkesčius, įvertintų Dembo-Rubinštein metodika, analizę galima teigti, kad šio darbo autorės sudaryta programa naudota šiame tyrime dalyvavusių studentų kūrybiškumo ugdymui yra efektyvi. Ją galima naudoti studentų kognityvinių kūrybiškumo ugdymui bei kūrybinių lūkesčių žadinimui.



4. 4. R. Amthauerio IST rezultatai

R. Amthauerio IST buvo atliktas vieną kartą tyrimo pradžioje. Visų tyrime dalyvavusių studentų (n=160) R. Amthauerio IST įvertinimų aritmetiniai vidurkiai, jų sklaida ir variacijos koeficientai pateikti 14 lentelėje.











14 lentelė

Tyrime dalyvavusių studentų (n=160) R. Amthauerio testo rezultatų statistiniai rodikliai

	Tiriamieji
	Eksperimentinė grupė(n=80)
	Kontrolinė grupė (n=80)

	Subtestas
	SP
	ZI
	AN
	BE
	SU
	SE
	FP
	KU
	IU
	SP
	ZI
	AN
	BE
	SU
	SE
	FP
	KU
	IU

	Vidurkis
	10.3
	9.3
	9.4
	10.4
	8.7
	9.6
	10.1
	10
	16.2
	10.6
	8.6
	6.7
	8.5
	7.0
	7.5
	6.3
	7.5
	14.9

	Sklaida
	3..0
	2.5
	3.2
	3.5
	3.3
	4.1
	3.4
	3.3
	3.3
	2.5
	2.5
	3.4
	3.2
	2.5
	3.2
	2.8
	3.5
	3.4

	Variacijos koeficientas, %
	29.4
	27.1
	34.0
	33.6
	38.4
	42.8
	33.5
	33.1
	20.8
	24.0
	29.6
	51.2
	37.9
	36.2
	42.5
	45.6
	47.1
	23.0


Kaip jau buvo minėta, pirmieji keturi subtestai matuoja kalbinį intelektą (SP – praktinį kalbinį mąstymą, ŽI – kalbos prasmių supratimą, AN –sąvokų santykius ir mąstymo aiškumą, BE – gebėjimą abstrahuoti ir mąstymą teorinėmis sąvokomis ir kategorijomis). SU ir SE matuoja analitinius matematinius (aritmetinius ir algebrinius-loginius) mąstymo gebėjimus, FP ir KU – geometrinį ir konstrukcinį mąstymą, IU –  atminties stiprumą. Lentelėje nurodytos vidutinės kiekvieno tipo gebėjimų įvertinimų skaitinės reikšmės yra panašios į Vilniaus universiteto III kurso studentų įvertinimus ta pačia metodika (Miliauskaitė, 1988) ir yra šiek tiek žemesni už to paties amžiaus R. Amthauerio tiriamųjų gebėjimų įvertinimus, pateiktus metodikos instrukcijų knygoje (Amthauer, 1973). 

Minėtų autorių, taip pat G. Butkienės (2002) tyrinėti vyresnieji moksleiviai, ir šiame tyrime dalyvavę studentai, yra panašūs savo atminties stiprumu (V(IU) eksp. = 20,8 % ir V(IU) kontr. = 23,0 %), praktiniu kalbiniu mąstymu (V(SP) eksp. = 29,4 %; V(SP) kontr. = 24,0 %) ir kalbos prasmių supratimu (V(ŽI) eksp. = 27,1 % ; V(ŽI) kontr. = 29,6 %). Didesni individualūs skirtumai pastebimi tarp jų kombinacijų gebėjimo (AN) (V(AN) eksp. = 34,0 %; V(AN) kontr. = 51.2 %),  geometrinio (FP) (V(FP) eksp. = 33.5 %; V(FP) kontr. = 45.6 %)  ir konstrukcinio mąstymo gebėjimų V(KU) kontr. = 33.1 %);V(KU) kontr. = 47.1 %) rezultatų. 

16 paveikslėlyje matyti visų tiriamųjų pasiskirstymas pagal R. Amthauerio IST rezultatus. 

16 pav. Eksperimentinės ir kontrolinės grupės studentų pasiskirstymas pagal Amthauerio IST subtestų rezultatus

Kaip matyti iš 16 paveikslėlio, abiejų grupių tiriamieji geriausiai atliko įsiminimo užduotis (IU). Studentų pasiskirstymas pagal jų kalbinį praktinį mąstymą (SP) labiausiai atitinka normalųjį dėsnį. Sudėtingėjant kalbinio mąstymo užduotims, daugėja studentų, kurių įvertinimai šiek tiek mažesni už grupės vidurkį. Taip yra ir su tiriamųjų pasiskirstymu pagal matematinio intelekto subtestų (SU, SE ir FP) rezultatus.

Iš diagramų taip pat matyti, kad "sujungus" eksperimentinės ir kontrolinės grupių tiriamųjų rezultatus, gautus tiriant R. Amthauerio metodika, tiriamųjų pasiskirstymas atitinka normalųjį dėsnį, išskyrus skaičiavimo (SU) subtestą (matyti kairinė asimetrija) ir atminties (IU) subtestą (pastebima dešininė asimetrija).

Tyrime dalyvavusių studentų atskirų intelekto gebėjimų (atskirų R. Amthauerio IST subtestų įvertinimo) sąryšio dėsningumai yra tokie pat, kaip ir R. Amthauerio bei kitų tyrinėtojų (Mikšytės, 1974, Dragūnevičiaus, 1998 bei kt.) gauti rezultatai. Matyti, kad sąryšis tarp tos pačios struktūrinės grupės ir tos pačios operacijų eilės gebėjimų,  yra stipresnis nei sąryšis tarp skirtingų gebėjimų.

15 lentelėje ir 17 paveikslėlyje pateikiami eksperimentinės ir kontrolinės grupių (n=160)

R. Amthauerio subtestų koreliacijos ir rezultatų koreliacijų kodavimas spalvų intensyvumu.

15 lentelė

Eksperimentinės ir kontrolinės grupių studentų (n = 160)   Amthauerio IST subtestų koreliacijos (pagal Pearsoną).
	 
	SP
	ZI
	AN
	BE
	SU
	SE
	FP
	KU
	IU

	SP
	1
	 
	 
	 
	 
	 
	 
	 
	 

	ZI
	0.33***
	1
	 
	 
	 
	 
	 
	 
	 

	AN
	0.29 ***
	0.31 ***
	1
	 
	 
	 
	 
	 
	 

	BE
	0.09
	0.27 **
	0.43***
	1
	 
	 
	 
	 
	 

	SU
	0.30 ***
	0.32 ***
	0.24**
	0.24**
	1
	 
	 
	 
	 

	SE
	0.11
	0.37***
	0.27**
	0.35***
	0.45 ***
	1
	 
	 
	 

	FP
	-0.08
	0.15*
	0.36***
	0.43 ***
	0.32***
	0.26**
	1
	 
	 

	KU
	-0.12
	0.19*
	0.32***
	0.26**
	0.28***
	0.37***
	0.23**
	1
	 

	IU
	0.09
	0.43***
	0.28***
	0.29***
	0.25**
	0.35***
	0.24**
	0.32***
	1


r 0,05  = 0,16;   r 0,01 = 0,21; r 0,001 = 0,28

* p < 0,05      ** p < 0,01 *** p < 0,001

17 pav. Eksperimentinės ir kontrolinės grupių studentų (n = 160) atskirų Amthauerio IST subtestų rezultatų koreliacijų kodavimas spalvų intensyvumu
Iš 15 lentelės ir 17 paveikslėlio matyti, kad stipriausias sąryšis (p < 0,0001) yra tarp aritmetinių (SU) ir algebrinių loginių (SE) gebėjimų (r = 0,45), skirtingų kalbinių gebėjimų, t. y. sąvokų sudarymo (AN) ir gebėjimo abstrahuoti (BE) rezultatų (r = 0,43), kalbinių - gebėjimo abstrahuoti (BE) subtesto rezultatų (r = 0,43) ir geometrinio mąstymo (FP), kuriuos jungia gebėjimas operuoti santykiais bei gebėjimas juos palyginti. Reikšmingas, bet šiek tiek silpnesnis sąryšis yra tarp kalbinio praktinio mąstymo (ŽI) ir algebrinio loginio mąstymo (SE) gebėjimų 

(r = 0,37). Stipri koreliacija pastebima tarp algebrinio loginio mąstymo (SE) ir konstrukcinio erdvinio (KU) mąstymo subtestų rezultatų (r = 0,37) bei tarp geometrinio (FP) ir sąvokų sudarymo (AN) mąstymo  subtesto rezultatų (r = 0,36). Taip pat - tarp kalbinio praktinio mąstymo (ŽI) ir sąvokų sudarymo (AN) subtesto rezultatų (r = 0,31). Reikšmingas sąryšis yra tarp sakinio papildymo (SP) ir aritmetinių gebėjimų (SU) subtesto rezultatų (r = 0,30),  tarp sakinio papildymo (SP)  ir kalbinio praktinio mąstymo (ŽI) subtestų rezultatų (r = 0,33), sąvokų sudarymo (AN) ir konstrukcinio erdvinio mąstymo (KU) rezultatų (r = 0,32), o taip pat tarp aritmetinių (SU) ir konstrukcinio erdvinio mąstymo gebėjimų (KU) subtestų rezultatų (r = 0,28) ir algebrinių loginių (SE) bei geometrinio mąstymo (FP) gebėjimų (r = 0,26), geometrinių (FP) bei konstrukcinių erdvinių  gebėjimų (KU) rezultatų (r = 0,23). Koreliacijų stiprumas gerai matyti 17 paveikslėlyje (nuo juodos link baltos sąryšis stiprėja).

Remiantis šio tyrimo duomenimis, kai kurių jame dalyvavusių studentų gebėjimų koreliacinės priklausomybės yra silpnesnės nei pavyzdžiui, dvyliktos klasės moksleivių, dalyvavusių K. Dragūnevičiaus ir G. Gintilienės (1988) tyrime. Sąryšis tarp šiame tyrime dalyvavusių studentų praktinio kalbinio mąstymo (SP) ir matematinių gebėjimų (SE, FP ir KU) yra statistiškai nereikšmingas. Tarp kalbinių, sakinio papildymo (SP) ir geometrinių subtestų (FP) bei konstrukcinių erdvinių gebėjimų (KU) pastebima netgi atvirkštinės priklausomybės tendencija.


4. 5. Kūrybinių ir intelekto gebėjimų santykis

Išvados apie R. Amthauerio IST rezultatus buvo formuluojamos remiantis:

1. Visų tiriamųjų (n=160) TTCT ir R. Amthauerio IST koreliacinės analizės rezultatais.

2. Eksperimentinės grupės tiriamųjų, kurių kūrybiškumo pokyčiai, mokantis pagal specialią kūrybiškumo ugdymo programą, buvo skirtingi, IST profilių palyginimu.

3. Eksperimentinės grupės pogrupių (I irV), kurių kūrybiškumas kito nevienodai, palyginimu.




4. 5. 1. E. P. Torrance TCT ir Amthauerio IST rezultatų sąsajos

Šiame skyriuje bus aptariami visų tyrime dalyvavusių studentų (n = 160) tyrinėtų kūrybinių kognityvinių gebėjimų (mąstymo sklandumo, lankstumo ir originalumo) rodiklių sąsajų su intelekto gebėjimais, nustatytais R. Amthauerio IST, rezultatai ir jų koreliacijos (žr. 16 lentelė ir 18 paveikslėlis).



16 lentelė



Eksperimentinės ir kontrolinės grupės studentų (n = 160) gebėjimų, įvertintų konstatuojamojo

tyrimo metu, E. P. Torrance TCT ir Amthauerio I S T koreliacijos (pagal Pearsoną).

	
	SP
	ZI
	AN
	BE
	SU
	SE
	FP
	KU
	IU

	SK
	0.17*
	0.18*
	-0.04
	0.15
	0.04
	0.02
	-0.02
	0.02
	0

	L
	0.17*
	0.16*
	0.11
	0.24**
	0.10
	0.15
	0.03
	0.13
	0.10

	O
	0.17*
	0.15
	0.12
	0.22**
	0.04
	0.09
	-0.02
	0.08
	0.04

	BK
	0.19*
	0.18*
	0.06
	0.21**
	0.06
	0.09
	-0.01
	0.07
	0.04


r 0,05 = 0, 16;    
r 0,01 = 0,21;    

 r 0,001 = 0,28,    

* p<0,05          
** p<0,01
 
*** p<0,001

18 pav. Studentų (n = 160) gebėjimų, nustatytų E. P. Torrance TCT ir R. Amthauerio IST metodikomis koreliacijos koduotos spalvos intensyvumu.


Iš 16 lentelės ir 18 paveikslėlio matyti, kad su kūrybiškumo parametrais - mąstymo lankstumu ir originalumu - stipriausiai yra susiję intelekto aukščiausio lygmens kalbiniai (kalbinės abstrakcijos ir kalbinio mokslinio mąstymo) gebėjimai, nustatyti BE subtestu (r(L, BE) = 0, 24, r(O, BE) = 0, 22, p < 0,01). Reikšmingas sąryšis pastebimas tarp kalbinio praktinio mąstymo (SP) ir visų kognityvinių kūrybiškumo gebėjimų (SK, L ir O) kūrybiškumo parametro (r = 0,17, p < 0,05). Kūrybinio mąstymo lankstumo parametras silpnai koreliuoja su gebėjimu nustatyti algebrinius loginius santykius ir jais operuoti (SE), (remp. = 0, 15, r0,05;160 = 0,16). Taip pat galima pastebėti, kad mąstymo lankstumas ir originalumas stipriausiai susijęs su gebėjimu abstrahuoti, susidaryti mokslines sąvokas, mąstyti kategorijomis, matuojamu R. Amthauerio IST, BE subtestu.


Visi kiti koreliacijos koeficientai, apskaičiuoti tarp kūrybinių, E. P. Torrance’o metodika ir intelektinių R. Amthauerio metodika įvertintų gebėjimų yra statistiškai nereikšmingi. Atidžiau pažvelgusa į 16 lentelę, galima pastebėti, kad mąstymo lankstumo, kaip kūrybiškumo dimensijos, sąryšio su neverbalinio intelekto gebėjimais (SU, SE, FP, KU) ir atminties stiprumu (IU) tendencija yra stipresnė nei mąstymo sklandumo ir originalumo. Tarp dviejų kūrybiškumo gebėjimų (mąstymo sklandumo bei originalumo) ir geometrinio mąstymo (FP) atskleista atvirkštinės priklausomybės tendencija (r = -0,02; p > 0,05). Tačiau nėra duomenų apie kūrybiškumo parametrų (Sk, L ir O), nustatytų neverbaline E. P. Torrance TCT metodika, sąryšį su R. Amthauerio IST metodikos kalbinių subtestų rezultatais. Taigi tikslesnio atsakymo apie kūrybinių ir intelektinių gebėjimų santykį nėra.
4. 5. 2. Kūrybinių gebėjimų pokyčio santykis su intelekto struktūros ypatumais


Išsamesnė studentų kūrybiškumo pokyčio, mokantis pagal specialią kūrybiškumo ugdymo programą, ir intelekto struktūros ypatumų santykio analizė buvo atlikta padalinus eksperimentinės grupės tiriamuosius į penkis pogrupius pagal tai, kaip pasikeitė jų bendro kūrybiškumo (BK) pokyčio (BK) rezultatai (19 pav. ir 17 lentelė). 

19 pav. Penkių eksperimentinės tiriamųjų pogrupių, išskirtų pagal bendro kūrybiškumo pokyčio įverčius, normalaus pasiskirstymo kreivė
19 paveikslėlyje parodyta, kaip buvo išskirti eksperimentinės grupės penki tiriamųjų pogrupiai. Pirmajam pogrupiui buvo priskirti tie studentai (n = 10), kurių kūrybiškumo pokytis jiems mokantis pagal specialią programą, buvo mažiausias, antrajam pogrupiui (n = 11) buvo priskirti studentai, kurių  bendras kūrybiškumo pokytis buvo žemesnis už vidutinį, trečiajam pogrupiui – studentai (n = 33), kurių kūrybiškumo pokytis artimas aritmetiniam vidurkiui, ketvirtajam pogrupiui - studentai (n = 14), kurių bendras kūrybiškumo pokytis buvo aukštesnis už vidutinį ir penktajam pogrupiui – tie studentai (n=12), kurių bendras kūrybiškumo pokytis buvo didžiausias.

17 lentelėje pateikti eksperimentinės grupės studentų (n = 80) bendro kūrybiškumo pokyčių įvertinimų aritmetiniai vidurkiai (nustatyti TTCT ir R. Amthauerio IST. 

        17 lentelė


Studentų bendro kūrybiškumo pokyčio (BK), įvertinto E. P. Torrance’o TCT, ir Amthauerio IST įvertinimų aritmetiniai vidurkiai
	Skirstymas pogrupiais pagal BK TTCT
	Amthauer IST

	
	SP
	ZI
	AN
	BE
	SU
	SE
	FP
	KU
	IU

	(
	9.9
	9.2
	8.3
	10.2
	7.6
	9.7
	9.9
	9.9
	15.8

	((
	10.4
	8.8
	8.5
	9.9
	8.5
	9.4
	9.4
	9.7
	14.4

	((
	10.7
	9.3
	10.6
	10.7
	9.1
	9.6
	10.7
	10.3
	17

	((
	9.8
	9.8
	8.4
	9.6
	8.8
	10
	9.1
	9.1
	16.2

	(
	9.9
	9.2
	8.8
	11.1
	8.4
	9.4
	10.3
	10.4
	15.9


BK =  KB E2 - KBE1 ; M - BK aritmetinis vidurkis;    = standartinis BK nuokrypis

Kaip matyti iš 17 lentelės, bendrų sąryšio dėsningumų tarp pirmojo - penktojo tiriamųjų pogrupių, kurių kūrybiškumo kaita buvo nevienoda, ir intelekto struktūros ypatumų, kaip ir tikėtasi, nebuvo aptikta. Tačiau galima pastebėti, kad trečiojo - penktojo pogrupių tiriamųjų

 (kurių kūrybiškumo pokytis - nuo vidutinio iki didžiausio) grupėse pastebimi didžiausi
R. Amthauerio IST rezultatų vidurkiai (žr. paryškintus skaičius), o pirmajame ir antrajame pogrupiuose aukščiausiai įvertintų intelekto struktūros subtesto įvertinimų 
 nebuvo. Verta atkreipti dėmesį ir į tai, kad pirmajame tiriamųjų, kurių kūrybiškumo pokytis buvo mažiausias, pogrupyje pats žemiausias yra R. Amthauerio IST aritmetinių gebėjimų subtesto (SU) rezultatų vidurkis (7,6). Iš pateiktų duomenų taip pat matyti, kad penktajame pogrupyje, kuriame kūrybiškumo pokyčiai buvo didžiausi, pastebimi didžiausi R. Amthauerio IST gebėjimo abstrahuoti (BE), erdvinių konstrukcinių (KU) bei geometrinio mąstymo (FP) subtestų įvertinimai (į atminties subtesto IU rezultatus šiuo atveju atsižvelgta nebuvo). 

Nors ryškesnių skirtumų tarp pirmojo ir penktojo tiriamųjų pogrupių nepastebėta, tačiau matyti, kad trečiajame pogrupyje (n = 33) intelekto struktūros testo rezultatų vidurkiai, nors ir nedideliu skirtumu, SP, AN, SU, FP subtestų skalėse yra didžiausi. Galbūt taip yra todėl, kad šis pogrupis buvo didesnis negu kiti. Norint daryti patikimesnes išvadas, reikėtų atlikti išsamesnius kūrybiškumo kaitos ir intelekto struktūros sąsajų tyrimus.

[image: image24.emf]
Kūrybiškumo kaitos ir intelekto struktūros sąsajų ypatumai gerai matyti 20 paveikslėlyje. Jame  pavaizduoti grupių, kurių kūrybiškumas pakito nevienodai, intelekto struktūros profiliai.

20 pav. Tiriamųjų, kurių kūrybiškumas pakito nevienodai, intelekto struktūros profiliai

Iš 20 paveikslėlio galima pastebėti, kad kūrybiškumo pokyčio ir intelekto gebėjimų santykis pirmoje – penktoje grupėse (kurių kūrybiškumas pakito nuo mažiausio iki didžiausio) yra skirtingas. Pavaizduotuose profiliuose gerai matyti, kad penktojo pogrupio tiriamųjų didžiausi įvertinimai pastebimi intelekto struktūros gebėjimo abstrahuoti (BE), konstrukcinių erdvinių gebėjimų (KU) ir geometrinių gebėjimų (FP) subtestų skalėse. Gebėjimo abstrahuoti (BE) subtesto įvertinimo vidurkis yra aukštesnis negu pirmajame - ketvirtajame pogrupiuose.

Iš 20 paveikslėlio matyti, kad studentai, kurių kūrybiškumas mokantis pagal specialią programą padidėjo daugiausiai (penktas pogrupis), nuo tų, kurių kūrybiškumas pakito mažiausiai (pirmas pogrupis), labiausiai skiriasi kalbinio mokslinio mąstymo (BE), geometrinio (FP) ir konstrukcinio mąstymo (KU) gebėjimais. Tai primena J. P. Guilfordo teiginius apie divergentinio mąstymo gebėjimus tarsi "apjungiančius" intelektą su kūrybiškumu. Kaip pastebi kiti autoriai, būtent šių R. Amthauerio IST subtestų (BE ir KU) užduotis vidutinio (ir žemesnio už vidutinį) intelekto tiriamieji atlieka prasčiau nei kitų subtestų (Butkienė, Kepalaitė, 1996, p. 205).

Iš trečiojo pogrupio studentų, kurių kūrybiškumas mokantis pagal specialią ugdymo programą pakito vidutiniškai, IST profilio matyti, kad jų praktinio kalbinio mąstymo gebėjimų (SP), geometrinio mąstymo (FP), mąstymo pagal analogiją (AN) ir aritmetinių gebėjimų (SU)  subtestų įvertinimų vidurkiai yra aukštesni nei penktojo pogrupio tiriamųjų, kurių kūrybiškumas padidėjo labiausiai.

Pirmojo pogrupio įvertinimai pateikti 18 lentelėje ir 21 paveikslėlyje. Šiame pogrupyje, kuriame kūrybiškumo pokytis () mažiausias, pastebima mąstymo lankstumo prieaugio sąsaja su geometrinio mąstymo (FP) gebėjimais (rL, FP = 0,37) ir su žodžių prasmės suvokimo gebėjimais (r L,ŽI = 0,35). Kiek silpnesnė mąstymo lankstumo prieaugio lankstumo sąsaja su konstrukcinio mąstymo (KU) gebėjimais (rL,KU = 0,30) bei  kalbinio mąstymo pagal analogiją (AN) gebėjimais (rL,AN = 0,29). Panašaus stiprumo sąsaja yra ir tarp mąstymo sklandumo prieaugio ir  geometrinio mąstymo (FP) gebėjimų (rSK,FP = 0,28). Kiti koreliacijos koeficientai yra statistiškai nereikšmingi.


Visai kitokios tendencijos pastebimos analizuojant penktojo pogrupio, kuriame kūrybiškumo pokytis buvo didžiausias, koreliacijas (žr. 19 lentelę ir 22 pav.). Šiame pogrupyje pastebimas stiprus sąryšis tarp mąstymo originalumo pokyčio ir gebėjimo abstrahuoti subtesto (BE) įvertinimų (rO,BE = 0,41, kai pirmajame pogrupyje rO,BE= -0, 06) bei tarp mąstymo originalumo pokyčio ir   konstrukcinio mąstymo (KU ) gebėjimų ( rO,KU = 0,38, kai pirmajame pogrupyje  rO,KU = -0,02). Penktajame pogrupyje žymiai stipresnis nei  pirmajame originalumo pokyčio sąryšis su aritmetiniais (SE)  gebėjimais (rO,SE = 0,26) , kai pirmajame pogrupyje rO,SE = -0,01).  Taip pat pastebimos mąstymo sklandumo ir aritmetinių (SE), (rSK,SE = 0,30) bei konstrukcinio mąstymo (KU) gebėjimų (rSK,KU = 0,28) sąsajos.

18  lentelė 

Pirmojo pogrupio studentų kūrybiškumo

 prieaugio ir intelekto gebėjimų Pearsono 

koreliacijos (n=10)
	I pogrupis
	SK
	L
	O
	BK

	SP
	0.14
	0.3
	0.24
	0.23

	ZI
	-0.08
	0.35
	-0.01
	0.02

	AN
	0.07
	0.29
	0.05
	0.1

	BE
	-0.13
	0.05
	-0.06
	-0.07

	SU
	0.12
	0.21
	-0.15
	0.01

	SE
	0.01
	0.14
	-0.01
	0.03

	FP
	0.28
	0.37
	0.18
	0.27

	KU
	0.09
	0.30
	-0.02
	0.08

	IU
	-0.23
	-0.46
	-0.14
	-0.25


r 0,05 = 0,63
SK – sklandumas; L – lankstumas; 

O – originalumas; BK – bendras kūrybiškumas





19  lentelė 

Penktojo pogrupio kūrybiškumo prieaugio

ir intelekto gebėjimų Pearsono koreliacijos (n=12).
	V pogrupis
	SK
	L
	O
	BK

	SP
	0.1
	-0.06
	-0.09
	-0.04

	ZI
	0.14
	0.01
	0.02
	0.06

	AN
	0.19
	0
	0.18
	0.17

	BE
	0.15
	0.17
	0.41
	0.35

	SU
	-0.01
	0.03
	0.05
	0.04

	SE
	0.30
	0
	0.26
	0.25

	FP
	-0.22
	-0.16
	0.22
	0.02

	KU
	0.28
	0
	0.38
	0.32

	IU
	-0.09
	0.09
	0.01
	0.01


r 0,05 = 0,57
SK – sklandumas; L – lankstumas; 

O – originalumas; BK – bendras kūrybiškumas

Panašius dėsningumus atskleidė kūrybiškumo gebėjimų pokyčio ir atskirų R. Amthauerio IST subtestų rezultatų koreliacinė analizė. Palyginus pirmojo pogrupio studentų, kurių kūrybiškumo pokytis žemiausias, ir penktojo, kuriame kūrybiškumo pokytis didžiausias, koreliacines matricas (žr. 20 lentelę), galima pastebėti tam tikrus skirtumus tarp kūrybiškumo prieaugio ir intelekto gebėjimų koreliacijos koeficientų.
20 lentelė
I ir V  pogrupio studentų kūrybiškumo pokyčio ir intelekto gebėjimų Pearsono koreliacijos 

	 
	I pogrupis – min. BK
	V pogrupis – max. BK

	
	SK
	L
	O
	SK
	L
	O

	SP
	0.14
	0.30
	0.24
	0.1
	-0.06
	-0.09

	ZI
	-0.1
	0.35
	-0.01
	0.14
	0.01
	0.02

	AN
	0.07
	0.29
	0.05
	0.19
	0
	0.18

	BE
	-0.1
	0.05
	-0.06
	0.15
	0.17
	0.41

	SU
	0.12
	0.21
	-0.15
	-0.01
	0.03
	0.05

	SE
	0.01
	0.14
	-0.01
	0.30
	0
	0.26

	FP
	0.28
	0.37
	0.18
	-0.22
	-0.16
	0.22

	KU
	0.09
	0.30
	-0.02
	0.28
	0
	0.38

	IU
	-0.2
	-0.5
	-0.14
	-0.09
	0.09
	0.01


      
 r 0,05 = 0,63




 r 0,05 = 0,57

SK – sklandumas; L - lankstumas; O – originalumas; BK – bendras kūrybiškumas

Iš 20 lentelės matyti, kad pirmajame pogrupyje, kuriame kūrybiškumo pokytis mažiausias, pastebima mąstymo lankstumo  pokyčio sąsaja su geometrinių gebėjimų (FP) rodikliais (r L, FP = 0,37) ir su žodžių prasmės suvokimo subtesto (ŽI) įvertinimais (r L,ŽI = 0,35). Kiek silpnesnė mąstymo lankstumo pokyčio sąsaja su kalbinio mąstymu pagal analogiją (AN), (rL,AN = 0,29) bei konstrukcinio mąstymo (KU) gebėjimais (r L,KU = 0,30). Panaši sąsaja pastebima tarp mąstymo sklandumo pokyčio ir geometrinio mąstymo (FP) gebėjimų (r SK,FP = 0,28).

Palyginus penktojo ir pirmojo pogrupių įvertinimus, matyti, kad penktajame pogrupyje (20 lentelė) daug stipresnis  sąryšis tarp mąstymo sklandumo (SK) prieaugio ir intelekto gebėjimų, nustatytų  SE bei KU subtestais (rSK, SE =  0,30, rSK, KU = 0,28).  Pažymėtina ir tai, kad penktajame pogrupyje koreliacijos koeficientas tarp mąstymo lankstumo (L) prieaugio ir aukščiausio lygmens kalbinio intelekto gebėjimų (BE) yra tris kartus didesnis (r L, BE = 0,17) nei pirmajame pogrupyje (r L, BE = 0,05).

Ryškūs skirtumai tarp šių dviejų pogrupių pastebimi tarp mąstymo originalumo pokyčio ir aukščiausio lygmens kalbinio intelekto gebėjimų (BE), (r O,BE =  0,41), konstrukcinių gebėjimų (KU)  įvertinimų (r O,KU =  0,38) ir algebrinio loginio mąstymo (SE) gebėjimų (r O,SE =  0,26). 
Apibendrinus tyrinėtų kūrybinių ir intelekto gebėjimų santykio rezultatus, galima pasakyti, kad tyrinėti kognityviniai kūrybiškumo gebėjimai yra nevienodu laipsniu susiję su gebėjimais, nustatytais atskirais R. Amthauerio IST subtestais. Nustatytas statistiškai reikšmingas sąryšis tarp mąstymo lankstumo bei originalumo ir aukščiausio lygmens kalbinių intelekto gebėjimų, matuojamų BE subtestu (r L,BE = 0,24 ir r O,BE = 0,22; p<0,01). Taip pat nustatyta statistiškai reikšminga priklausomybė tarp visų trijų kognityvinių kūrybiškumo gebėjimų (SK, L ir O) ir sakinio papildymo (SP) subtesto bei tarp mąstymo sklandumo ir lansktumo bei žodžių išrinkimo (ŽI) subtesto rezultatų (0,15 < r < 0,17, p = 0,05). Visos kitos mąstymo sklandumo, lankstumo bei originalumo ir R. Amthauerio IST subtestų koreliacijos yra statistiškai nereikšmingos. 
Statistiškai reikšmingų priklausomybių tarp kognityvinių kūrybiškumo gebėjimų pokyčio po mokymosi pagal specialią programą ir intelekto gebėjimų matuojamų R. Amthauerio IST subestais bei intelekto struktūros profilio nerasta, tačiau pastebima mąstymo originalumo pokyčio sąsaja su BE ir KU subtestų rezultatais (r0,BE = 0,41; r0,KU = 0,38; r0,05 = 0,57). Yra nedideli skirtumai tarp intelekto struktūros profilių tų tiriamųjų, kurių kūrybiškumo pokytis, jiems mokantis pagal specialią programą, pakito nevienodai. Skyrėsi IST profiliai studentų, kurių kūrybiškumas mokantis pagal specialią programą pakito mažiausiai (n=10) nuo tų, kurių kūrybiškumas padidėjo labiausiai (n=12). Ryškiausi skirtumai yra tarp jų aukščiausio lygmens kalbinių (BE), konstrukcinio mąstymo (KU) ir analitinio matematinio mąstymo (SE) gebėjimų.
V. REZULTATŲ APTARIMAS
Šiame darbe buvo tyrinėti pedagoginio profilio studentų kognityviniai kūrybiškumo gebėjimų (sklandumo, lankstumo ir originalumo) ir subjektyvaus požiūrio į savo kūrybiškumą kaitos ypatumai mokantis pagal specialią programą, o taip pat intelekto  struktūros ypatumų sąsajos su kūrybiniais gebėjimais. Kūrybiškumas buvo suprantamas kaip kognityvinis gebėjimas. Pirmiausiai bus aptariami kognityvinių kūrybiškumo parametrų, tyrinėtų E. P. Torrance TCT, ypatumai.

Kognityvinių kūrybinių gebėjimų tyrimo E. P. Torrance’o testo (TTCT, verbalinė, A forma) 

rezultatų aptarimas

Duomenų apie kūrybiškumo ypatumus tyrinėtus TTCT metodika Lietuvoje pavyko rasti vos keletą, todėl apsiribosime kai kurių Lietuvos autorių ir paties E. P. Torrance’o rezultatų, gautų naudojant TTCT verbalinę A formą, palyginimu. Kitų autorių (V. Ivonytės - Satkūnienės, A. Petrulytės ir kt.) atlikti tyrimai TTCT arba buvo atliekami kitoje nei šio darbo tiriamųjų amžiaus grupėje, arba buvo naudojama TTCT vaizdinė forma, todėl šiame darbe jie nebus aptariami.


21 lentelėje pateikti E. P. Torrance’o (1974), R. Budrio (1984) ir šio tyrimo autorės D. Karkockienės (2005) TTCT  rezultatai. R. Budrys, vienas pirmųjų, prieš dvidešimt metų atliko tyrimus su VU ir VDA studentais ta pačia TTCT verbaline A forma metodika (n ( 100), pateikė ištirtos studentų imties vidutinius įvertinimus bei palygino juos su TCT autoriaus E. P. Torrance’o rezultatais.






21 lentelė

Studentų, dalyvavusių skirtingų autorių tyrimuose, kognityvinių kūrybiškumo gebėjimų

 vidutiniai įvertinimai

	Autorius, tiriamųjų skaičius
	E. P.Torrance TCT

	
	Kūrybiniai gebėjimai

	
	SK
	L
	O
	BK

	E. P. Torrance (1974), n = 400
	11.2
	5.7
	6.5
	7.6

	R. Budrys (1984), n = 100
	8.8
	5.2
	6.3
	6.7

	D. Karkockienė (2005), n = 160
	8.8
	4.5
	5.9
	6.4


SK – sklandumas; L - lankstumas; O – originalumas; BK – bendras kūrybiškumas

Kaip matyti iš 21 lentelės, didžiausi skirtumai yra tarp mąstymo sklandumo įvertinimų Lietuvoje ir E. P. Torrance’o tiriamųjų. Įdomu pastebėti, kad po dvidešimt metų Lietuvos tyrėjų ta pačia TTCT metodika atliktų tyrimų rezultatai yra labai panašūs (Budrys, 1994; Karkockienė, 2005).


Pagrindinis šio darbo tikslas buvo nustatyti studentų kognityvinių kūrybiškumo gebėjimų kaitos ypatumus jiems mokantis pagal specialią programą. Deja, neradome Lietuvos tyrėjų paskelbtų rezultatų apie kūrybiškumo kaitą mokantis pagal tam skirtas programas, todėl apsiribosime užsienio autorių panašių tyrimų rezultatais. 

Kaip parodė šio tyrimo rezultatų palyginamoji eksperimentinės ir kontrolinės grupių kognityvinių kūrybiškumo parametrų, įvertintų E. Torrance TCT verbalinio testo A dalimi,  analizė, šio darbo autorės sukurta ir naudota tyrime programa yra efektyvi. Po mokymosi pagal programą labiausiai padidėjo studentų  mąstymo originalumas ir lankstumas. Mąstymo sklandumo padidėjimas šiek tiek mažesnis, tačiau taip pat statistiškai reikšmingas.

Panašius rezultatus pateikia G. Scott, L. E. Leritz, M. D. Mumford (2004), kurie atliko išsamią kūrybiškumo ugdymo efektyvumo metaanalizę*, atrinkdami įvairių autorių atliktus kūrybiškumo programų efektyvumo tyrimus. Jie parinko pasaulyje atliktus 70 tyrimų, kurie turėjo griežtai atitikti šiuos penkis kriterijus: 1) tyrimas turėjo būti skirtas kūrybiškumo ugdymui (ne meniniams ar panašiems gebėjimams ugdyti); 2) buvo privalu nurodyti tikslų ugdymo procedūrų aprašymą, tiriamą populiaciją ir ugdymo strategijas; 3) buvo reikalaujama tiksliai įvardinti rezultatų įvertinimo priemones; 4) turėjo būti pateiktas efektyvumo rodiklis apskaičiuotas Glasso Delta formule pagal Coheno pokytį**. Atrinkus tyrimus pagal šį kriterijų buvo ištyrinėti 97 įvairių kūrybiškumo kintamųjų įvertinimai, kurie rėmėsi 70-čia unikalių tyrimų (n ( 4210); 5) jei tyrimo medžiaga buvo skelbta daugiau negu viename straipsnyje, atrinktas buvo tik vienas iš jų, atitinkantis išvardintus kriterijus.

G. Scott, L.E. Leritz, M. D. Mumford (2004) išanalizavo keturių rūšių ugdymo programose pasirinktus kintamuosius: 1) divergentinį mąstymą (sklandumą, lankstumą, originalumą, detalumą; n ( 37); 2) gebėjimą spręsti problemas (skaičiuojami originalūs sprendimai sprendžiant nežinomas problemas; n ( 28);  3)  pasiekimus (kūrybiškų produktų
*  įvairių panašių tyrimų metu gautų duomenų sintezė.

** eksperimentinės grupės kontrolinio ir konstatuojamojo tyrimo matuoto kintamojo vidurkių skirtumas padalintas iš eksperimentinės grupės konstatuojamojo tyrimo duomenų sklaidos, kai (Glass, McGaw, & Smith, 1981, cit. plg. Scott ir kt., 2004) 

sukūrimas; n ( 16); 4) nuostatas (požiūrį į kūrybiškumą, kūrybines pastangas; n ( 16). Kadangi šiame darbe atlikto tyrimo kintamaisiais buvo pasirinkti kognityviniai kūrybiškumo gebėjimai 

(t. y. divergentinis mąstymas) ir požiūrio į kūrybiškumą ypatumai, šio tyrimo rezultatus buvo galima palyginti su G. Scotto ir kt. autorių (2004) atliktais panašių tyrimų duomenimis. Tiek minėtuose tyrimuose, tiek šiame darbe buvo panaudotas tas pats Coheno pokyčio matavimas, leidžiantis palyginti įvairių autorių rezultatus. Be to, buvo atskirai išskirtas ir aptariamas ne tik bendras divergentinio mąstymo kitimas, bet ir atskirų jo gebėjimų ypatumų (sklandumo, lankstumo, originalumo) pokyčiai.

22 lentelėje pateikti šio darbo autorės TTCT rezultatų pokyčiai, apskaičiuoti pagal Coheno pokyčio formulę (paimta iš Glass, McGaw, Smith, 1981, cit. plg. Scott ir kt, 2004), ir G. Scotto ir kt. (2004) atliktų tyrimų rezultatų analizės duomenys. G. Scotto ir kt. (2004) tyrimo duomenimis, didžiausią įtaką kūrybiškumo ugdymo programa turėjo mąstymo originalumui (( 0,81), šiek tiek mažesnę – mąstymo lankstumui (L ( 0,75) ir sklandumui (S( 0,67). Bendro kūrybiškumo pokytis yra 0,68. Panašios tendencijos matyti ir iš mūsų atliktų tyrimų ((1,23; S = 0, 95; L ( 1,51; ( 1,30). 











22 lentelė

Eksperimentinės grupės kūrybiškumo ugdymo programos skaitinių reikšmių efektyvumo įvertinimo palyginimas su G. Scotto  ir kt. divergentinio mąstymo parametrų tyrimų duomenimis

	Metodika
	E.P.Torrance

	Kintamieji
	SK
	L
	O
	BK

	
	0,95
	1,51
	1,23
	1,30

	
	0, 67
	0, 75
	0, 81
	0, 68


SK – sklandumas; L - lankstumas;   O – originalumas; BK – bendras kūrybiškumas
D. Karkockienės tyrimas (2005), G.Scott  ir kt. tyrimas (2004), kaiEIIEIEI
Taigi, kaip matyti iš 22 lentelės, šio tyrimo tendencijos panašios į kitų autorių atliktus kūrybiškumo ugdymo efektyvumo tyrimus, įrodančius, kad galima ugdyti kognityvinius kūrybiškumo gebėjimus, o labiausiai – lankstumą ir originalumą. 

Palyginus skirtingų autorių tyrimų rezultatus pastebima tai, kad šiame tyrime dalyvavusių studentų kūrybiškumo pokyčiai yra didesni negu kitų autorių nustatyti pokyčiai. 

Apibendrinus šio ir kitų autorių tyrimų rezultatus galima daryti prielaidą, kad didžiausi lankstumo ir originalumo pokyčiai rodo, kad kūrybiškumo ugdymo programos didžiausią įtaką daro idėjų įvairovės atsiradimui (mąstymo lankstumui) ir originalių, netikėtų, naujų idėjų gimimui (mąstymo originalumui). Tą patvirtina ir kitų autorių atlikti tyrimai (Besemer, Quin, 1998, cit. plg. Scott ir kt., 2004).

Galimybę ugdyti kognityvinius kūrybiškumo gebėjimus įrodo ir E. P. Torrance’o (1972) pateikti duomenys apie 142-jų tiriamųjų kūrybiškumo ugdymo tyrimo rezultatus, kurie taip pat rodo, kad 72 % visų intervencijų buvo sėkmingos. Norėdami tuo įsitikinti, L. H. Rose ir H. J. Lin (cit. plg. Scott ir kt., 2004) dar kartą išanalizavo 46 tyrimus ir padarė išvadą, kad jų atliktų tyrimų efektyvumas yra šiek tiek mažesnis negu E. P. Torrance’o. Autoriai taip pat nurodo, kad šiek tiek stipresnis ugdymo efektas pastebėtas ugdant originalumą negu kitus kūrybinio mąstymo gebėjimus.

Studentų požiūrio į savo kūrybiškumą rezultatų dinamikos aptarimas

Šiame darbe taip pat buvo analizuojamas subjektyvus tyrime dalyvavusių studentų požiūris į savo esamą ir norimą kūrybiškumą, originalumą, sugebėjimą kurti idėjas ir smalsumą. Kaip parodė tyrimo rezultatai, tiek eksperimentinės, tiek kontrolinės grupių tiriamųjų norimas kūrybiškumo, originalumo ir sugebėjimo kurti idėjas lygis yra tris – keturis kartus didesnis negu esamo kūrybiškumo, originalumo ir sugebėjimo kurti idėjas įvertinimų laipsnį. Palyginus kontrolinės ir eksperimentinės grupių rezultatus konstatuojamojo ir kontrolinio tyrimo metu matyti, kad visi subjektyvūs eksperimentinės grupės tiriamųjų esamo kūrybiškumo ir siekiamo kūrybiškumo rodikliai šiek tiek pagerėjo, o kontrolinės grupės tiriamųjų esamų ir norimų kūrybiškumo įverčių vertinimai beveik nepasikeitė (žr. 13 lentelę). Gauti duomenys parodė, kad labiausiai pakito eksperimentinės grupės esamo ir norimo kūrybiškumo (Ke ir Kn), esamo ir norimo originalumo (Oe ir On) ir esamo sugebėjimo kurti idėjas (Se) ir norimo smalsumo (SMn) vertinimai. Iš norimų kūrybiškumo vertinimų eksperimentinėje grupėje labiausiai padidėjo norimo kūrybiškumo (Ke) rezultatai, norimo originalumo (On) ir norimo smalsumo (SMn) rezultatai. 

Tokie rezultatai leidžia manyti, kad mokymasis pagal kūrybinių gebėjimų ugdymo programą teigiamai veikia studentų subjektyvų savo kūrybinių gebėjimų vertinimą. Reikšminga tai, kad žymiausi teigiami poslinkiai pastebimi vertinant esamą (Ke) ir norimą (Kn) kūrybiškumą, esamą (Oe) ir norimą originalumą (On), sugebėjimą kurti idėjas (Se) bei norimą smalsumą (SMn). Kaip rodo kitų tyrėjų darbai (Markus, Wurf, 1987, cit. plg. Alencar, 1996) savęs suvokimas ir savęs vertinimas teigiamai įtakoja kūrybiško elgesio atsiskleidimą, t. y. aukštai savo kūrybinius gebėjimus vertinantys asmenys mažiau bijo rizikuoti, jaučia didesnį pasitikėjimą išsakydami naujas idėjas. Ir priešingai, jei tiriamieji save suvokia ir vertina kaip nekūrybingus, šis suvokimas įtakoja ir jų veiksmus apribodamas galimybes pilnai atskleisti ir išreikšti potencialius gebėjimus ir talentą. Ttodėl galima tikėtis, kad, jei tiriamieji pradeda geriau vertina savo esamus kūrybinius gebėjimus ir nori tapti labiau kūrybingais, mokymasis atpažinti ir atskleisti savo kūrybiškumą grupėje ne tik padidina savo kūrybiškumo vertinimo ypatumus, bet ir žadina troškimą juos vystyti, skatina pritaikyti išmoktus įgūdžius kasdieniniame gyvenime. 

Visai kitokie yra kontrolinės grupės rezultatai. Šios grupės tiriamųjų visi savo esamo kūrybiškumo, originalumo, sugebėjimo kurti idėjas ir smalsumo (Ke, Oe, Se, SMe) vertinimai beveik nepasikeitė, o norimo kūrybiškumo, originalumo, sugebėjimo kurti idėjas ir smalsumo vertinimai net gerokai sumažėjo (Kn, On, Sn, SMe). Galima daryti prielaidą, kad ypač ryškus kontrolinės grupės norimo kūrybiškumo rodiklių sumažėjimas galėtų liudyti apie tai, kad studentai po keturių mėnesių, kurie sutapo su jų mokymusi universitete, studijų metu neturėjo pakankamai galimybių kurti naujas idėjas ir jas realizuoti. 

Nepavyko aptikti darbų, skirtų tyrinėti studentų savo kūrybiškumo vertinimui Dembo-Rubinštein metodika, tačiau radome keletą panašių tyrimų apie kūrybiškumo ugdymo įtaką asmenybės savęs vertinimui.

E. M. Alencar (1996), tyrinėjo Brazilijos universitetų studentų (amžiaus vidurkis 22,5 metai, tiriamųjų skaičius 428) kognityvinius kūrybiškumo gebėjimus (TTCT, verbalinė A forma) ir subjektyvius savo kūrybiškumo vertinimo ypatumus (E. M. Alencaro  tiriamieji savo kūrybiškumą įvertino skalėje nuo 1 iki 7). Yra galimybė palyginti šiame tyrime dalyvavusių studentų TTCT rezultatų ir jų subjektyvių savo esamo kūrybiškumo įvertinimų koreliacijas su analogiškomis E. M. Alencaro nustatytomis koreliacijomis.



       








23 lentelė

Studentų, dalyvavusių D. Karkockienės ir E. M. Alencaro  tyrimuose, kūrybinių gebėjimų, įvertintų TTCT,  ir jų subjektyvaus kūrybiškumo vertinimo rezultatų pagal Dembo-Rubinštein metodiką koreliacijos (pagal Pearsoną)
	TTCT rezultatai
	Savo esamo kūrybiškumo vertinimas

D. Karkockienė, 2005 (n = 160)
	Savo esamo kūrybiškumo vertinimas

E. M. Alencar, 1996 (n = 428)

	Sklandumas (SK)
	0.31**
	0.26***

	Lankstumas (L)
	0.28**
	0.27***

	Originalumas (O)
	0.28**
	0.30***

	Bendras kūrybiškumas (BK)
	0.32***
	0.29***


** p< 0,01;


*** p< 0,001;


*** p< 0,001
Kaip matyti iš 23 lentelės, remiantis abiejų tyrimų duomenimis, nustatytas stiprus sąryšis tarp visų kūrybinių gebėjimų ypatumų ir subjektyvaus savo kūrybiškumo vertinimo. Kaip rodo rezultatai, tų studentų, kurių subjektyvūs savo kūrybiškumo vertinimai yra aukštesni, geresni yra E. P. Torrance’o testu įvertinti mąstymo lankstumo, sklandumo, originalumo gebėjimai. Tačiau, kaip matyti iš šio darbo konstatuojamojo tyrimo visų tiriamųjų rezultatų, pateiktų 24 lentelėje ir 23 paveikslėlyje, stipriausias sąryšis pastebimas tik tarp savo kūrybiškumo vertinimo (Ke) ir TTCT rezultatų. Kiek silpnesnės koreliacijos pastebimos tarp esamo sugebėjimo kurti idėjas (Se) ir originalumo bei bendro kūrybiškumo, esamo originalumo (Oe) ir bendro kūrybiškumo (BK). Dar silpnesnės - tarp savo esamo originalumo (Oe) ir mąstymo sklandumo, lankstumo, originalumo (SK, L, O), o taip pat tarp esamo gebėjimo kurti idėjas (Se) ir mąstymo sklandumo bei lankstumo (SK ir L). Taip gali būti todėl, kad studentams, nesimokiusiems kūrybos psichologijos disciplinos, kūrybiškumo sąvoka yra aiškesnė ir suprantamesnė negu originalumo ar sugebėjimo kurti idėjas sąvokas, kurias jie tikriausiai mažiau sieja su kūrybiškumu.

24 lentelė

Eksperimentinės ir kontrolinės grupių studentų

(n = 160) konstatuojamojo tyrimo TTCT ir Dembo-

 Rubinštein metodika rezultatų koreliacijos 

(pagal Pearsoną) 
	
	Ke
	Oe
	Se

	SK
	0.31***
	0.19*
	0.20*

	L
	0.28***
	0.20*
	0.20*

	O
	0.28***
	0.18*
	0.21**

	BK
	0.32***
	0.21**
	0.22**


 r 0,05=0,16;  r 0,01=0,21; r 0,001=0,28
*p< 0,05;**p< 0,01;***p< 0,001;


23 pav. Eksperimentinės ir kontrolinės grupių studentų (n=160) konstatuojamojo tyrimo TTCT ir Dembo -Rubinštein metodika koreliacijų kodavimas spalvų intensyvumu

Taigi, nors keliamai prielaidai apie kūrybiškumo sąsajas su subjektyviais savo kūrybiškumo vertinimais patikrinti reikėtų atlikti išsamesnius tyrimus, galima teigti, kad studentų kūrybiškumo lygį gali atspindėti ne tik atliktų objektyvių testų įvertinimai, bet ir subjektyvūs savo kūrybiškumo vertinimo duomenys. Tikėtina, kad, jei tiriamieji savo kūrybiškumą vertina aukštesniais balais, tai ir specialios paskirties testais gauti kūrybiškumo gebėjimų įvertinimai bus aukštesni. Galima daryti prielaidą, kad geresnis savo kūrybiškumo vertinimas įtakoja kūrybinių gebėjimų atsiskleidimą atliekant kūrybines užduotis. 

Tai patvirtina ir kitų autorių atlikti tyrimai apie teigiamo savo kūrybiškumo vertinimo įtaką kūrybinių užduočių atlikimui. P. J. Silvia ir A. G. Philips (2004) tyrinėjo kūrybiškumo ir savęs vertinimo santykį. Pasak šių autorių, remiantis savimonės teorijomis, galima teigti, kad  įsitikinimas, jog esi kūrybiškas, gali sušvelninti neigiamo savęs vertinimo įtaką, kenkiančią kūrybiškumui. Jų eksperimentai, skirti tyrinėti savęs vertinimo įtakai kūrybiškumui ir savo suvoktų gebėjimų įtakai sėkmingam kūrybinių užduočių sprendimui, atskleidė, kad neigiamas savęs vertinimas sumažina kūrybiškumą, bet tik tuomet, kai tiriamasis nesitiki, kad jam pasiseks pasirodyti geriau, t. y. nepasitiki savo jėgomis. Tuomet, kai tiriamieji tiki, kad jiems pasiseks gerai atlikti užduotį, savęs vertinimas kūrybiškumo neįtakoja. 

Šiame darbe atliktas tyrimas taip pat leidžia leidžia manyti, kad studentų mokymosi pagal specialią programą psichologijos užsiėmimų metu (šiuo atveju mokantis “Kūrybos psichologijos” disciplinos), ugdomi ne tik jų kūrybiniai gebėjimai, keičiasi nuostatos į savo pačių kūrybiškumą, bet taip pat geriau įsisavinamas mokymosi dalykas ir tai, ko išmokstama, pritaikoma praktiškai. Tokią prielaidą galėtume daryti, išanalizavę eksperimentinės grupės konstatuojamojo ir kontrolinio tyrimų rezultatų koreliacijas tarp kūrybinių gebėjimų (TTCT) ir savo kūrybiškumo, originalumo ir sugebėjimo kurti idėjas vertinimo (Dembo-Rubinštein metodika) ypatumų, atsispindinčių koreliacijos koeficientuose (žr. 25, 26 lenteles ir 24, 25 paveikslėlius). Kognityvinių kūrybiškumo gebėjimų sąryšio su smalsumu šįsyk neskaičiavome, nes kaip rodo anksčiau pateikti  rezultatai (žr. 13 lentelę), studentai net ir po mokymosi pagal kūrybiškumo ugdymo programą, nevertina smalsumo taip aukštai, kaip tik ką paminėtus kitus kūrybiškumo rodiklius. Matyt, kad smalsumo jie nesieja su kūrybiškumu. Kaip buvo galima pastebėti iš jų komentarų ir atsakymų į papildomus klausimus, ši savybė suprantama kaip smalsavimas ar domėjimasis tuo, kuo nebūtina domėtis. Manytume, kad atliekant panašius tyrimus, tikslingiau būtų pasirinkti ne smalsumo, o žingeidumo terminą.

25, 26 lentelėse ir 24, 25 paveikslėliuose pateikti eksperimentinės grupės koreliacijos koeficientai tarp E. P. Torrance’o testo ir Dembo - Rubinštein metodikos rezultatų konstatuojamojo ir kontrolinio tyrimų metu.

25  lentelė

Eksperimentinės grupės studentų

(n = 80) konstatuojamojo tyrimo TTCT ir Dembo 

Rubinštein testų koreliacijos (pagal Pearsoną)
	
	Ke
	Oe
	Se

	SK
	0.36***
	0.07
	0.05

	L
	0.30**
	0.11
	0.18

	O
	0.29**
	0.09
	0.20

	BK
	0.34**
	0.1
	0.16


24 pav. Eksperimentinės grupės studentų(n=80) konstatuojamojo tyrimo TTCT ir Dembo- Rubinštein testų koreliacijų kodavimas spalvų intensyvumu
26 lentelėje ir 25 paveikslėlyje pateikti koreliacijos koeficientai tarp eksperimentinės grupės tyrimo E. P. Torrance TCT ir Dembo-Rubinštein metodika rezultatų, gautų konstatuojamojo tyrimo metu, o 26 lentelėje ir 25 paveikslėlyje, - kontrolinio tyrimo metu.

26 lentelė

Eksperimentinės grupės studentų

(n=80) kontrolinio tyrimo TTCT ir 

Dembo Rubinštein testų koreliacijos

 (pagal Pearsoną) 

	
	Ke
	Oe
	Se

	SK
	0.20
	0.28*
	0.22*

	L
	0.14
	0.21
	0.18

	O
	0.14
	0.16
	0.14

	BK
	0.17
	0.23*
	0.19


25 pav. Eksperimentinės grupės studentų

(n=80) kontrolinio tyrimo TTCT ir Dembo- Rubinštein testų koreliacijų kodavimas spalvų intensyvumu.

Iš 25 ir 26 lentelių ir 24 bei 25 paveikslėlių matyti, kad konstatuojamojo ir kontrolinio tyrimo metu gautos koreliacijos koeficientai tarp kognityvinių kūrybiškumo gebėjimų ir subjektyvių kūrybiškumo vertinimo parametrų skiriasi. Jeigu iš 24 paveikslėlio ir 25 lentelės eksperimentinės grupės rezultatų matyti ryškiausios koreliacijos tarp TTCT nustatytų kūrybinių gebėjimų (SK, L, O) ir subjektyvaus savo kūrybiškumo vertinimo (Ke), tai eksperimentinės grupės kontrolinio tyrimo rezultatai (žr. 26 lentelę ir 25 pav.) rodo, kad stipresnis sąryšis atsiranda tarp mąstymo originalumo ir subjektyvaus esamo originalumo (Oe) vertinimo, tarp mąstymo sklandumo ir subjektyvaus esamo sugebėjimo kurti idėjas (Se). Palyginus 25 ir 26 lentelėse pateikiamus rezultatus, akivaizdu, kad po mokymosi pagal programą  padidėja sąsajos tarp esamo originalumo (Oe) ir sugebėjimo kurti idėjas (Se) bei visų kūrybinio mąstymo parametrų (sklandumo, lankstumo ir originalumo).

Tai galėtų leisti daryti prielaidą, kad mokydamiesi pagal specialią kūrybiškumo ugdymo programą, studentai pradeda įvairiau suvokti savo kūrybiškumo apraiškas ir geba tiksliau susieti su kūrybiškumu tokias savybes, kaip originalumas ir sugebėjimas kurti idėjas.

Kita vertus, norint daryti platesnius apibendrinimus apie subjektyvių kūrybinių gebėjimų vertinimo pagerėjimą po mokymosi pagal specialią kūrybiškumo ugdymo programą, reikėtų patyrinėti, ar studentai, mokęsi pagal šiame tyrime naudotą programą, kitų užsiėmimų metu taip pat turi galimybę atskleisti savo kūrybiškumą. Būtų svarbu sužinoti, ar mokymosi metodai atitinka jų lūkesčius ir žadina troškimą atskleisti savo kūrybinius gebėjimus. Galimybės ugdyti ir atskleisti šiuos gebėjimus būtų svarbios ne tik mokantis universitete, bet ir tolesnei jų profesinei  karjerai dirbant pedagoginį darbą. Iš pokalbio su programos dalyviais ir jų dalijimosi asmenine patirtimi bei asmeninių įžvalgų, paaiškėjo, kad studijuodami universitete jie stokoja kūrybiškos atmosferos, mokymosi metodų, padedančių atsiskleisti ir panaudoti kūrybiškumą, taip pat ir dėstytojų, skatinančių tokį elgesį. Apie panašią mokymosi atmosferą bei savo kūrybiškumo vertinimo ypatumus liudija ir kitų autorių tyrimai. E. M. Alencar (1996), tyrinėjęs panašaus amžiaus humanitarinių ir tiksliųjų mokslų studentų (n = 428) Brazilijos universitete kūrybinių gebėjimų  ir savęs vertinimo ypatumus, teigia, kad studentai dėstytojų kūrybiškumą vertina prasčiau negu savo pačių, o studijuodami stokoja galimybių atskleisti savo kūrybinius gebėjimus. Tyrimai (Torrance, Safter, 1986; cit. plg. Alencar, 1996; Jackson, 2005) rodo, kad dėstytojai ir mokytojai ne tik patys nėra kūrybingi, bet ir neatsiliepia į besimokančiųjų poreikį tokiais būti ir nesudaro sąlygų šiems gebėjimams atsiskleisti,  nes dauguma dėstytojų nesidomi kūrybiškumu. Nesudarius tinkamos aplinkos, kūrybiniai gebėjimai yra slopinami (Slabbert, 1994; Rosas, 1988; cit. plg. Alencar, 1996). 

Būtinumą ugdyti studentų kūrybiškumą skatina ir tyrimų rezultatų duomenys, įrodantys, kad ankstyvoje jaunystėje atsiskleidę aukšti kūrybiniai gebėjimai mažai keičiasi gyvenimo eigoje ir prognozuoja kūrybinę sėkmę profesiniame gyvenime. G. J. Feisto ir F. X. Barrono atlikti ilgalaikiai tyrimai  po 44-ių metų (pirmą kartą tiriamieji buvo 27, antrą kartą - 72 metų), nustatė, kad tie tiriamieji, kurių kūrybiniai gebėjimai jaunystėje buvo aukšti, ir vėliau išsiskyrė aukštais pasiekimais gyvenime nepriklausomai nuo profesijos – buvo tyrinėti architektai (Dudek, Hall, 1991; cit. plg. Feist, Barron, 2003), menininkai (Csikszentmichalyi, Getzels, 1973; cit. plg. Feist, Barron, 2003) ar kitų profesijų atstovai (Helson, 1999, Moane, 1987; Helson, Pals, 2000; Helson, Roberts, Agornik, 1995; Manuson, Backteman, 1978; cit. plg. Feist,  Barron, 2003). 

Minėtų tyrimų rezultatai leidžia daryti išvadą, kad, jei studentai mokydamiesi universitete, iš tikrųjų nejaučia galimybių atskleisti savo kūrybiškumą ir neskatinami to daryti, dėstytojams, dirbantiems aukštosiose mokyklose, galima būtų rekomenduoti lanksčiai pritaikyti programos metu naudotus medžiagos pateikimo metodus ir kūrybiškumo ugdymo pratimus. Juos taikydami, pedagogai galėtų ne tik labiau sudominti dėstomu dalyku, padėti studentams geriau įsisavinti mokymosi medžiagą, bet ir ugdytų jų kūrybinius gebėjimus. Tai padėtų ugdyti teigiamą būsimų specialistų požiūrį į savo kūrybinius gebėjimus ir kūrybiškumo svarbą, skatintų aukštesnius kūrybinius pasiekimus būsimoje profesinėje veikloje.

Kognityvinių kūrybinių gebėjimų sąsajų su intelekto struktūriniais 

ypatumais aptarimas

Sąryšio tarp studentų kognityvinių kūrybiškumo gebėjimų (atskleistų E. P. Torrance’o verbaline TCT dalimi) ir intelekto ypatumų (nustatytų R. Amthauerio IST), rezultatų analizė atskleidė, kad yra statistiškai reikšmingas sąryšis tarp kognityvinių kūrybiškumo dimensijų – lankstumo bei originalumo – ir aukščiausio lygmens kalbinio intelekto gebėjimų, matuojamų BE subtestu (r L,BE = 0, 24 ir r O,BE = 0, 22; p < 0,01). Nustatytas statistiškai reikšmingas sąryšis tarp visų tiriamųjų kognityvinių kūrybiškumo dimensijų (SK, L ir O) ir sakinio papildymo (SP) subtesto bei mąstymo sklandumo, lankstumo ir žodžių išrinkimo (ŽI) subtesto (r = 0, 17, p < 0,05) rezultatų. 

Panašius duomenis pateikia J. A. Haris (2004), tyrinėjusi intelekto, kūrybiškumo ir asmenybės savybių sąryšį. Intelektiniai gebėjimai buvo matuojami Multidinaminiu gebėjimų testu (Multidimensional Aptitude Battery, MAB, Jackson, 1984, cit. plg. Haris, 2004), o kūrybiškumas - Mednicko tolimų asociacijų testu (Mednick’s Remote Associates Test, RAT, 1967, cit. plg. Haris, 2004). Rezultatai parodė, kad stipriausias kūrybiškumo sąryšis pastebimas su dviem intelekto skalėmis - informacijos rinkimo (r = 0,41, p < 0,01) ir žodyno (r = 0,41, p < 0,01). Šiek tiek mažesnis kūrybiškumo sąryšis pastebėtas su intelekto testu nustatytais erdvinių ir objekto surinkimo skalių rezultatais (r = 0,28 ir r = 0,30, p < 0,01). 

Apibendrinus skirtingų autorių tyrimų duomenis apie IQ sąryšį su kūrybiniais gebėjimais, matyti, kad jis yra silpnas, t. y. koreliacijos koeficientas - nuo 0,2 iki 0,3, kai IQ=115-120 (Albert, Runco, 1989; Barron, 1957; Barron, Harringtom, 1981; Eysenck, 1995; Getzels, 1987; Helson, Pals, 2000; Jensen, 1996; Mac Kinnon, 1978; Simonton, 1999; 2003; Sternberg, O’Hara, 1999, Torrance, 1980, Wallach, Kogan, 1972; cit. plg. Fiest, Barron, 2003; Gough, 1979).

Šiame darbe atlikto tyrimo rezultatai parodė, kad yra tam tikros sąsajos tarp kognityvinių kūrybinių gebėjimų – sklandumo, lankstumo ir originalumo – ir aukščiausio lygmens kalbinių bei konstrukcinių gebėjimų. Studentų kūrybiškumo pokyčio jiems mokantis pagal specialią ugdymo programą ir struktūrinių intelekto ypatumų koreliacinė analizė atskleidė, kad studentai, kurių kūrybiškumas padidėjo labiausiai, skiriasi nuo tų, kurių kūrybiškumas padidėjo mažiausiai, savo kalbiniais ir matematiniais aukščiausio lygmens gebėjimais (R. Amthauerio IST - BE, SE ir KU subestų rezultatai), padedančiais mąstyti abstrakčiai, žvelgti į konkrečią situaciją, vadovaujantis  pačiais įvairiausiais kriterijais. Tai patvirtina J. P. Guilfordo teiginį, kad divergentinis mąstymas "apjungia" kūrybinius ir intelektinius gebėjimus. Deja, šių rezultatų palyginti su kitų autorių darbais negalėjome, nes tyrimų, kuriuose būtų nagrinėjama kūrybiškumo pokyčių, mokantis pagal specialią programą, ir intelekto struktūros ypatumų, aptikti nepavyko. Platesnės išvados galėtų būti daromos tik atlikus papildomus tyrimus. 

Apibendrinus šiame mokslo darbe pateiktą medžiagą, galima teigti, jog darbo pradžioje suformuluotas tikslas yra pasiektas, uždaviniai įvykdyti, tyrimo hipotezės patikrintos ir patvirtintos. Buvo išanalizuoti ir palyginti studentų kūrybiškumo kaitos ypatumai jiems mokantis pagal tyrimo autorės sudarytą ir žvalgomaisiais tyrimais patikrintą specialią kognityvinių kūrybiškumo gebėjimų ugdymo programą. Nustatyta, kad studentams mokantis pagal šią programą, pagerėja jų kognityvinių kūrybiškumo gebėjimų (visų tyrinėtų divergentinio mąstymo komponentų - sklandumo, lankstumo ir originalumo) bei subjektyvaus savo kūrybiškumo vertinimo rodikliai. Taip pat buvo nustatytos kognityvinių kūrybiškumo gebėjimų pokyčio sąsajos su intelekto struktūros ypatumais. Atskleistas sąryšis tarp mąstymo sklandumo, lankstumo bei originalumo ir aukščiausio lygmens kalbinio ir matematinio intelekto gebėjimų. 

Šioje disertacijoje pateikti duomenys papildo jau esamus kūrybiškumo ugdymo tyrimus ir skatina tolimesnius šios srities tyrinėjimus, galinčius papildyti kol kas dar negausius Lietuvos bei užsienio psichologų atliktus šios srities tyrimus.

Tyrimo ribotumai ir tolimesnių tyrimų gairės

Šiame tyrime, kaip ir daugelyje kitų, nebuvo išvengta tam tikrų ribotumų. Todėl toliau jie išvardijami ir nurodomos tolimesnių tyrimų gairės.

   
1. Šioje disertacijoje atliktas tyrimas yra vienas pirmųjų Lietuvoje, todėl iškilo tam tikrų sunkumų lyginant šio darbo rezultatus su kitų Lietuvos autorių darbais, ypač vertinant verbalinės dalies E. P. Torrance’o testo (TTCT) rezultatus. Vertinant juos, buvo remtasi prieš du dešimtmečius R. Budrio (1984) gautais duomenimis. Jis tyrinėjo studentų kūrybiškumą ta pačia TTCT metodika. Todėl Lietuvos mokslininkams būtų aktualu patyrinėti, kaip per dvidešimt metų pasikeitė studentų TTCT atsakymų (ypač originalių) pobūdis ir palyginti juos tarpusavyje.

   
2. Lietuvoje darytų studentų kūrybiškumo kaitos ypatumų, mokantis pagal specialią programą, tyrimų aptikti nepavyko, todėl rezultatus reikėjo lyginti su užsienio autorių darbais. Įvertinant kūrybiškumo ugdymo poreikio svarbą, būtų tikslinga ir Lietuvoje atlikti platesnius kūrybiškumo ugdymo galimybių tyrimus.

   
3. Kūrybiškumo samprata yra labai plati, todėl buvo apsiribota tik kognityviniais kūrybiškumo aspektais ir požiūrio į savo kūrybiškumą ypatumų analize. Ateityje vertėtų palyginti įvairius kūrybiškumo aspektus (kognityvinius, asmenybės, motyvacinius ir pan.). Be to, dėl TTCT rezultatų skaičiavimo sudėtingumo ir didelių laiko sąnaudų jiems vertinti buvo pasirinkta tik E. P. Torrance’o (TTCT) metodika. Ateities tyrinėtojams būtų vertinga kognityvinius kūrybiškumo aspektus įvertinti ir kitomis metodikomis. Savo kūrybiškumui vertinti taip pat reikėtų taikyti įvairesnes metodikas.

   
4. Darbe buvo tyrinėti tik VPU socialinių mokslų specialybių studentai. Ateities tyrimai galėtų būti skiriami įvairių Lietuvos aukštųjų mokyklų studentų kūrybiškumui palyginti naudojant TTCT. Tyrimas buvo atliekamas mokantis psichologijos disciplinos, todėl tiriamaisiais tapo specifinis kontingentas. Be to, tyrimo rezultatams galėjo turėti įtakos studentų priklausomybė nuo dėstytojos (kuri buvo ir kūrybiškumo ugdymo programos vadovė). Todėl reikėtų šio darbo rezultatus palyginti su kitose studentų grupėse, kuriose tyrimas būtų atliekamas ne studijų metu, o programos vadovė (-as) nebūtų dėstytoja(-as), gautais rezultatais.

   
5. Šiame darbe nebuvo galimybių atsakyti, ar yra ilgalaikis kūrybinių gebėjimų ugdymo efektas. Nors tyrimai rodo, kad ne tik galima ugdyti kūrybinius gebėjimus, bet ir tai, kad įgūdžiai, įgyti mokantis pagal kūrybiškumo ugdymo programas, gali būti perkeliami į kasdieninį gyvenimą ir padeda spręsti realias problemas, pagerėja akademiniai laimėjimai, keičiasi požiūris į kūrybiškumą (Osborn, 1953; Parnes, 1999), ateityje būtų tikslinga atlikti tyrimus, skirtus kūrybiškumo ugdymo ilgalaikiam efektui ir perkėlimui į kasdienes gyvenimo situacijas nustatyti.
V. TYRIMO IŠVADOS

1. Palyginamoji eksperimentinės ir kontrolinės grupės studentų kognityvinių kūrybiškumo parametrų (sklandumo, lankstumo, originalumo), įvertintų E. P. Torrance'o TCT (verbalinė A forma), ir subjektyvaus požiūrio į savo kūrybiškumą bei jo lūkesčius, įvertinto Dembo-Rubinšteino metodika, analizė parodė, kad šio darbo autorės sukurta ir naudota kūrybiškumo ugdymo programa yra efektyvi.

2. Tyrimas parodė, kad mokantis pagal specialią kūrybiškumo ugdymo programą, keičiasi studentų kognityviniai kūrybiniai gebėjimai - mąstymo sklandumas, lankstumas, originalumas. Skirtumas tarp konstatuojamojo ir kontrolinio tyrimo rezultatų yra statistiškai reikšmingas (empirinės Stjudento t kriterijaus reikšmės:  t (sklandumo) = 5,23;  t (lankstumo) = 6, 28;  t (originalumo) = 7,03;  p < 0,001). 

3. Nustatyta, kad mokantis pagal specialią kūrybiškumo ugdymo programą labiausiai padidėjo tiriamųjų mąstymo originalumo ir lankstumo įverčiai. Mąstymo sklandumo įverčiai padidėjo šiek tiek mažiau, tačiau taip pat statistiškai reikšmingai. Tai atitinka ir kitų autorių, atlikusių išsamius kūrybiškumo ugdymo tyrimus, duomenis (Scott, Leritz, Mumford, 2004).

4. Pakito besimokančių pagal specialią kūrybiškumo ugdymo programą tiriamųjų požiūris į savo kūrybiškumą ir jo lūkesčiai. Jų pokytis pagal Wilkoksono kriterijų yra statistiškai reikšmingas. Labiausiai padidėjo esamo (p < 0,0004) ir norimo kūrybiškumo (p = 0,033), esamo (p = 0,001) ir norimo originalumo (p = 0,037), norimo sugebėjimo kurti idėjas (p = 0,012), o taip pat norimo smalsumo vertinimai (p = 0,024). Studentai, mokęsi pagal kūrybiškumo ugdymo programą, labiau įsisąmonina ir atpažįsta savo gebėjimus ir padidėja jų lūkesčiai tapti kūrybiškesniais.
5. Tyrinėti kognityviniai kūrybiškumo gebėjimai yra nevienodai susiję su gebėjimais, nustatytais atskirais R. Amthauerio IST subtestais. Nustatytas statistiškai reikšmingas sąryšis tarp mąstymo lankstumo bei originalumo ir aukščiausio lygmens kalbinių intelekto gebėjimų, matuojamų BE subtestu (r L,BE = 0,24 ir r O, BE = 0,22; p < 0,01). Taip pat nustatyta statistiškai reikšminga priklausomybė tarp visų trijų kognityvinių kūrybiškumo gebėjimų (SK, L ir O) ir sakinio papildymo (SP) subtesto bei mąstymo sklandumo, lankstumo ir žodžių išrinkimo (ŽI) subtesto rezultatų (0,15 < r < 0,17, p = 0,05). Visos kitos mąstymo sklandumo, lankstumo bei originalumo ir R. Amthauerio IST subtestų koreliacijos yra statistiškai nereikšmingos.

6. Statistiškai reikšmingų priklausomybių tarp besimokančiųjų pagal specialią ugdymo programą kognityvinių kūrybiškumo gebėjimų pokyčio ir intelekto gebėjimų, matuojamų R. Amthauerio IST subestais, bei intelekto struktūros profilio nerasta. Yra nedidelių skirtumų tarp intelekto struktūros profilių tų tiriamųjų, kurių kūrybiškumas, jiems mokantis pagal specialią programą, pakito nevienodai. Skyrėsi IST profiliai studentų, kurių kūrybiškumas mokantis pagal specialią programą pakito mažiausiai (n = 10) nuo tų, kurių kūrybiškumas padidėjo labiausiai (n = 12). Tiriamųjų, kurių kūrybiškumas mokantis pagal specialią ugdymo programą, padidėjo labiausiai, šio rodiklio pokytis stipriausiai koreliuoja su aukščiausio lygmens kalbiniais (rO,BE = 0,41) ir matematiniais (rO,KU=0,38; rO,SE=0,26) gebėjimais. Tiriamųjų, kurių kūrybiškumas padidėjo mažiausiai, šio rodiklio pokytis stipriausiai koreliuoja su praktinio kalbinio mąstymo (rL,ŽI = 0,35) ir dvimatės erdvės santykių nustatymo (rL,FP = 0,37) gebėjimais.
7. Šio darbo autorės sudaryta ir tyrime naudota kūrybiškumo ugdymo programa galėtų būti naudojama pedagoginio profilio studentų kūrybiškumo gebėjimams ugdyti. Būsimųjų mokytojų kūrybinių gebėjimų ir teigiamo požiūrio į savo kūrybiškumą ugdymas padėtų jiems geriau pažinti ir realizuoti savo kūrybines galias tiek mokantis universitete, tiek ir ateities profesinėje veikloje ugdant mokinių kūrybiškumą.

 REKOMENDACIJOS STUDENTŲ KŪRYBIŠKUMO UGDYMUI

Europos Sąjungos Tarybos 2000 m. kovo 23-24 d. susitikimo Lisabonoje išvadose apie tolesnę Europos Sąjungos ateitį, teigiama: “Žmonės yra didžiausia Europos vertybė ir pagrindinis Europos Sąjungos tikslas”. Lietuvai įsitvirtinant Vakarų Europos erdvėje vienu iš svarbiausių švietimo tikslų tampa visuomenės kūrybinių galių stiprinimas. Todėl itin daug dėmesio yra skiriama švietimo strategijų įgyvendinimui, kurių viena iš nuostatų yra padėti asmenims atsakyti į Lietuvos visuomenei tenkančius naujus iššūkius atsivėrus naujoms ugdymo galimybėms. Vienas iš numatomų būdų šioms nuostatoms įgyvendinti  - švietimo efektyvumo didinimas užtikrinant Europos standartus ir šiuolaikinius Lietuvos visuomenės poreikius atitinkančią švietimo kokybę. Tai pasiekti geriausiai gali padėti gerinama aukštųjų mokyklų studijų kokybė, įjungiant Lietuvos mokslą į bendrą Europos aukštojo mokslo erdvę, iš esmės atnaujinant švietimo turinio perteikimo būdus, įdiegiant aktyvius, savarankiškumą ir bendradarbiavimą skatinančius mokymo metodus (cituojama - Lietuvos Respublikos Seimo 2003 m. nutarimo dėl valstybės švietimo strategijos 2003- 2012 m. nuostatos). 

Norėdami prisidėti prie švietimo kokybės Lietuvos aukštosiose mokyklose gerinimo, norėtume pateikti rekomendacijas, parengtas įvertinus atlikto tyrimo rezultatus.

1. Mokymosi metodai asmenybės kūrybiškumui ugdyti, taikyti šiame tyrime, galėtų būti naudingi dėstant įvairias disciplinas aukštosiose mokyklose, visų pirma mokant psichologijos. Studentų mokymasis pagal specialią kūrybiškumo ugdymo programą teigiamai veikia kūrybinių gebėjimų kaitą, padeda geriau suvokti savo kūrybiškumą, įvertinti jo reikšmę. Būtent nuo šių gebėjimų labai daug priklauso tolesni profesiniai laimėjimai ir asmenybės potencialių kūrybinių galių atsiskleidimas. 

2. Minėtą programą (ar jos tam tikrus elementus) būtų tikslinga naudoti siekiant paskatinti geresnį studentų savo kūrybinių galių ir asmenybės savybių vertinimą, didinti  pasitikėjimą savo jėgomis ir pritaikyti įgytas žinias bei gebėjimus. Teigiamas savo gebėjimų vertinimas ir pripažinimas yra viena iš prielaidų paskatinti studentus naudoti savo kūrybinius gebėjimus ne tik mokantis ir kasdieniniame gyvenime, bet ir būsimoje profesinėje veikloje.

3. Darbe panaudota programa, kaip aktyvaus mokymosi priemonė, ją adaptavus ir parinkus tinkamas užduotis bei metodus, galėtų būti lanksčiai taikoma mokantis įvairių disciplinų. Kaip parodė tyrimas, studentų mokymasis pagal specialią kūrybiškumo ugdymo programą, padėjo jiems geriau išmokti dalyką (šiuo atveju kūrybos psichologijos kursą), žadino domėjimąsi ir motyvaciją, padėjo pažinti, ugdyti ir pritaikyti savo kūrybinius gebėjimus ir atskleisti potencialias kūrybines galias, skatino socialinę kompetenciją (bendradarbiavimo grupėje įgūdžius, gebėjimą įsiklausyti ir išgirsti kito nuomonę, drąsiai išreikšti savąją).

4. Programa rekomenduotina dėstytojams, kurie ieško naujų mokymo formų ir nebijo rizikuoti pasirinkdami kartais neįprastus ir originalius informacijos perteikimo ir mokymo(-si) būdus. Mokymasis pagal šią programą reikalauja ne tik studentų, bet ir dėstytojo pastangų dirbti kūrybiškai, nuolat atnaujinti mokomąją medžiagą bei rasti naujų mokymo metodų. Tai skatina abipusį dėstytojų ir studentų bendradarbiavimą, suteikia mokymo procesui intrigos ir žaismingumo, skatina pasirinkti lankstų mokymosi ir bendravimo stilių, padeda išvengti rutinos ir nuobodulio.
SĄVOKŲ APIBRĖŽIMAS

Kūrybiškumas – gebėjimas įžvelgti problemas, kelti naujas idėjas, mąstyti savarankiškai, greitai ir lengvai orientuotis probleminėje situacijoje, rasti savitą problemos sprendimo būdą, sukurti nauja. Kūrybiškumą lemia individualios asmenybės savybės (mąstymo greitis, tikslumas, lankstumas, išradingumas, smalsumas, motyvacinė įtampa) ir aplinkos įtaka (patyrimas, auklėjimas, saviaukla). 

Divergentinis mąstymas – tai mąstymo rūšis, sąlygojanti daugybės įvairių, originalių idėjų sukūrimą, tai mąstymas įvairiomis kryptimis, dar vadinamas – mąstymu  nuo “atskiro prie bendro”.

Konvergentinis mąstymas – priešingas divergentiniam mąstymui, kuriam būdinga vienintelio teisingo, aiškiai apibrėžto sprendimo suradimas, vadinamas mąstymu nuo “bendro prie atskiro”.

Divergentinio mąstymo parametrai – sklandumas, lankstumas, originalumas, detalumas.
Mąstymo sklandumas – gebėjimas sukurti daug idėjų per tam tikrą laiką. Jis gali pasireikšti: a) žodžių gausumu - kuris apibūdinamas kaip sugebėjimas kurti žodžius; b) asociacijų gausumu - sugebėjimo sukurti kuo daugiau sinonimų duotam žodžiui per tam tikrą laiką; c) išraiškos gausumu - sugebėjimo sukurti kuo daugiau frazių ir sakinių ir d) vaizdų   gausumu, kuris apibūdinamas kaip gebėjimas per tam tikrą laiką parašyti objektų pavadinimus, pasižyminčius keliomis skirtingomis savybėmis, pavyzdžiui, išvardinti kuo daugiau raudonų ir apvalių objektų. Vaizdų gausumo faktorius, sprendžiant problemas, yra laikomas vienu svarbiausių.

Mąstymo lankstumas – gebėjimas pasiūlyti kuo įvairesnes, skirtingų kategorijų idėjas apie tą patį reiškinį (t. y.  pažvelgti į jį įvairiais aspektais). Mąstymo lankstumui būdinga: a) spontaniškas lankstumas, t.y. sugebėjimo sukurti kuo daugiau ir įvairių kategorijų idėjų, b) adaptyvus lankstumas, kuris palengvina labai neįprastų problemų sprendimą.

Mąstymo originalumas – gebėjimas kurti naujas, neįprastas, nestandartines, sudėtingas idėjas. Mąstymo originalumas laikomas svarbiausiu divergentinio mąstymo komponentu.

Mąstymo detalumas -  detalių gausumas, kūrinio gražinimas, tobulinimas.

Metakognityviniai gebėjimai – individo gebėjimas mąstyti apie savo paties mąstymą.

Kūrybiškumo ugdymas – kūrybinių gebėjimų (jų kognityvinių, asmenybinių, emocinių komponentų) atsiskleidimas (vystymasis) mokantis pagal specialią programą ir sudarius tinkamas sąlygas.

Kūrybiškumo ugdymo programa – kūrybiškumo ugdymo sistema, leidžianti ugdyti  kūrybiškumą grupėje pritaikius tinkamiausius metodus ir sukūrus palankią kūrybinę atmosferą, leidžiančią atskleisti ir išplėtoti individų kūrybinius gebėjimus. Kūrybiškumo ugdymui būtinas sąlygų įvairiems kūrybiškumo gebėjimams atsiskleisti sudarymas vadovaujantis kūrybinių gebėjimų vystymosi dėsningumais. Lemiamą reikšmę vaidina tinkamų metodų, išlaisvinančių kūrybines galias ir padedančių įveikti vidinius slopinančius kūrybiškumą kontrolės mechanizmus (tokius kaip įpročiai, nerimas), parinkimas.


Intelektas – tai pažintiniai gebėjimai, kurie padeda žmonėms spręsti problemas ir sėkmingai veikti, adaptuotis kultūroje, kurioje gyvenama. Pagrindinės intelekto sudedamosios dalys (komponentai) yra protiniai gebėjimai, gebėjimas mokytis ir išmokti, gebėjimas pažinti ir suprasti, gebėjimas susivokti naujose situacijose, atskleisti reiškinių ryšius, bendrosios žinios, kūrybiškumas, atmintis, mąstymo greitis. Intelektas priklauso nuo asmens kognityvinių, socialinių ir elgesio ypatumų.

Gebėjimai (angl. ability) – tai individualios psichofiziologinės ir psichologinės žmogaus ypatybės (dėmesio, pojūčių, suvokimo, atminties, mąstymo, vaizduotės), padedančios sužinoti, išmokti bei sėkmingai atlikti tam tikrą veiklą. Skiriami bendrieji ir specialieji gebėjimai.

Bendrieji gebėjimai  – pažintinės asmenybės savybės, kurių reikia bet kokiai protinei veiklai (gebėjimas suvokti, kas yra svarbiausia, išskirti esminius ir neesminius dalykus, lyginti, apibendrinti, abstrahuoti). 

Specialieji gebėjimai – psichinės savybės, padedančios sėkmingai atlikti kokią nors veiklą. Jų atsiskleidimas priklauso nuo įgymių, asmenybės savybių ir ugdymo, ypač  senzityvių periodų metu.

Gabumai (angl. giftedness) – gebėjimų visuma, nulemianti išskirtinius pasiekimus kurioje nors srityje. Gabumai  suprantami kaip “dovana” (angl. gift), tačiau jų atsiskleidimą nulemia įgymiai, asmenybės savybės (pasitikėjimas savimi, atkaklumas, darbštumas), motyvacija, socialinės aplinkos įtaka ir visuomenės požiūris. 

Talentingumas (angl. talent) – itin dideli žmogaus gebėjimai, nulemti prigimties ir sąlygoti tinkamos socialinės aplinkos poveikio. Tai visų pirma, specialieji gebėjimai, nulemiantys itin sėkmingos veiklos rezultatus, kuriems būdingas iš esmės naujas, originalus požiūris.
Savęs vertinimas (angl. self–evaluation) – savivaizdžio arba Aš vaizdo funkcija, leidžianti pažinti, įvertinti save ir išgyventi savo atžvilgiu įvairiausius jausmus. Savivaizdžio turinyje gali būti skiriami realusis Aš (koks esu) ir idealusis Aš (koks norėčiau būti). Skiriami įvairūs Aš, susiję su įvairiomis veiklos sritimis (akademinis, fizinis, socialinis), o taip pat Aš įvairiuose socialiniuose kontekstuose (aš su kitais žmonėmis – draugais, tėvais ir pan.)

CHARACTERISTICS OF CREATIVITY CHANGE

IN UNIVERSITY STUDENTS 

Today scholars give particular emphasis to creativity. A definite part of scholarship inquiring particularly into the problem of human creative power covers a wide range of aspects of training for creative thinking. The present work seeks to explore the chances of fostering the cognitive and the personality components of creativity in university students. 


Creativity means one’s ability to perceive a problem and to generate new ideas, or to think independently and deal quickly and easily with a problem situation, or to find an original way of solving a problem, or to create novel things (Guilford, 1968b; Torrance, 1974; Sternberg, O’Hara, 1999; Sternberg et al., 2005). Ability to think creatively depends not only on one’s knowledge and skills. Rather, it is determined by one’s special ability to distinguish a problem, and to utilise, speedily and in multiple ways, information contained in tasks one has been set (Guilford, 1968; Torrance, 1962).


Research outlined in the present dissertation is based on theoretical assumptions advanced by cognitive (J. P. Guilford, E. P. Torrance), humanistic, and Gestalt psychology. The present work regards divergent thinking as a cognitive component of human creative power. Divergent thinking parameters covered by the present research include the fluency, the flexibility, and the originality of thinking. Thus, this particular aspect of creativity is highlighted in this work in order to verify the chances of training for divergent thinking by means of a special training programme.  


As is indicated by foreign scholars, creativity training programmes can influence creative abilities effectively. The research produced evidence that training was able to influence the cognitive, the personality (behaviour, attitudes), and the motivation component of creativity (Plucker, Runco, 1999).


The present research is novel from the following points of view: firstly, for the first time in the history of Lithuanian and, partly, foreign psychological scholarship a systematised theoretical material is presented; secondly, a detailed description and a theoretical foundation of creativity training programme utilised in the present research is given; thirdly, an experimentally validated proof of the programme’s effectivity is produced; and fourthly, practical recommendations on the real chances of training students’ creativity are provided.  

The aim of research:  to investigate into the characteristics of social science students' cognitive creative ability change, and into chances of their training under a special programme. 






Theses defended
1. The programme drawn up by the author of the present dissertation is effective for the training of cognitive creative abilities in pedagogical profile social science students.

2. Training according to a special programme produces definite changes in students' cognitive creative abilities, namely in the fluency, flexibility and originality of thinking.

3. Training according to a special programme consolidates students' attitude to their own creativity. A special creativity-training programme stimulates students to know their creative abilities and trust them.

4. There are definite links between a change in students' cognitive creative abilities under a special creativity-training programme and structural characteristics of students' intellect. 

Research extended over the period between September 2003 and May 2004. 

Participants. Research involved 160 second-fourth year social science students at Vilnius Pedagogical University (mean age - 23 years), including 138 females and 22 males. 

Training methods: Pilot group participants (n = 80) received a four months’ training with 2 h/week training sessions (32 hours in total) under The Creativity and Self-actualisation Training Programme drawn up by the author. The programme purposed to develop students’ cognitive creative abilities and the need to reveal their own creative powers by cognitive and personality techniques for the fostering of their own creativity. The programme is based on the assumptions of humanistic-existential and Gestalt psychology as well as on the postulates advanced by psychological theories of creativity. 

Assessment methods:

1. Torrance Test of Creative Thinking - TTCT, 1974, verbal part, form A, by E. P. Torrance was used to estimate cognitive abilities related to creative thinking (the fluency, the flexibility, and the originality of thinking). TTCT was administered to all subjects two times, at the beginning and at the end of research.

2. To assess a subjective level of actual or desired creativity Dembo-Rubinstein’s  polar profiles’ technique was employed. This technique was administered to all subjects twice, at the beginning and at the end of research. 

3. Intellectual structure characteristics were estimated by R. Amthauer IST-70, form B2. Group testing lasted 90 minutes. 

Conclusions

1. Analysis of cognitive creativity parameter (fluency, flexibility, originality) estimates measured by E. P. Torrance TCT (verbal A form) and subjective rates of one’s own creativity measured by Dembo-Rubinstein’s technique showed that the creativity training programme drawn up and subsequently used by the author was effective.  

2. The present research revealed that training under a special creativity training programme produces changes of students' cognitive creative abilities – fluency, flexibility and originality of thinking. The difference between the treatment and the control test was statistically significant (empirical values of Student’s t criterion: fluency - t = 5.23; flexibility - t = 6.28; and originality - t = 7.03; p < 0.001). 

3. Training under a special creativity-training programme produces the most prominent growth in the estimates of originality and flexibility. A rise in the estimates of fluency is not as high yet it is also statistically significant. These findings are consistent with the data provided by other authors who carried out exhaustive investigation into the problem of training for creative thinking (Scott, Leritz, Mumford, 2004). 

4. Training under a special creativity programme produced a change in rates reflecting subjects’ attitude to their own creativity, both actual and expected. The most prominent increase (according the Wilcoxon's criterion) was observed in actual creativity rates (p = 0.0004), desired creativity rates (p = 0.033), actual originality rates (p = 0.001), desired originality (0.037), actual ability to generate ideas (0.012), and desired curiosity rates (p = 0.024). Students trained under a creativity programme realise and recognise to a greater degree their own abilities. Moreover, the level of their desire to become more creative goes up. 

5. Cognitive creative abilities under investigation were related to intellectual abilities determined by separate R. Amthauer IST subtests to a different degree. A statistically significant relationship was revealed between the flexibility and the originality of thinking and highest-level verbal intellectual abilities measured by BE subtest (r L,BE = 0.24 and r O,BE = 0.22; p < 0.01). A statistically significant interdependence was found between the estimates of all three cognitive creative abilities (SK, L, O) and the estimates of sentence completion on (SP), between fluency, flexibility, and word selection on (ŽI) subtests (0.15 < r < 0.17; p = 0.05). All other correlations between the estimates of fluency, flexibility, and originality and the estimates on R. Amthauer IST subtest are statistically insignificant. 

6. Statistically significant interdependence among a change in cognitive creative abilities following a training under a special programme, intellectual abilities measured by R. Amthauer IST subtests, and the profile of intellectual structure failed to be revealed. Minor differences were found between the intellectual structure profiles of those participants whose creativity change rate under the special training program showed different patterns of growth. Students who scored the lowest on a creativity growth scale under the programme ( n = 10) and students who scored the highest  (n = 12)  demonstrated different IST profiles. In the sub-group with the highest score on a creativity growth scale, the strongest correlation is observed between a programme-induced change in creativity level and highest-level verbal (rO,BE = 0.41) and mathematical abilities (rO,KU = 0.38;  rO,SE = 0.38). In the subgroup with the lowest score on a creativity growth scale, the strongest correlation is revealed between a corresponding change in creativity level and the abilities of practical verbal thinking (rL,ŽI = 0.35) and the abilities to judge relationships in a two-dimensional space (rL,FP = 0.37).        

7. The programme drawn up by the author of the present dissertation used in the present research may be applied to the training of cognitive creative abilities of pedagogical profile students. Students’ training under a special creativity programme produces a favourable influence on creative abilities facilitating better realisation of one’s creativity and better evaluation of its possible implications. One’s creativity, particularly, one’s cognitive creative abilities and appreciation of one’s creative power help a personality to release his or her creative power both in everyday and professional activities.   

1 PRIEDAS
Programos “Kūrybiškumo ir saviraiškos ugdymas” parengimas 

(autorė Daiva Karkockienė)
Kūrybiškumo ugdymo programa šiam tyrimui buvo sudaryta remiantis autorės patyrimu, įgytu stažuojantis Didžiojoje Britanijoje (1994), Vengrijoje (1991 ir 1999) ir dalyvaujant įvairiose mokymosi programose Lietuvos ir užsienio institucijose – humanistinės, geštaltinės ir psichoanalitinės krypties psichologijos, savęs pažinimo bei saviugdos pratybų grupėse. Taip pat gabumų atpažinimo, kūrybiškumo ugdymo meninėmis ir judesio raiškos priemonėmis, vaikų jogos, psichologinio konsultavimo, asmeninės psichoterapijos, konfliktų sprendimo, meno terapijos, vadovavimo grupėms seminaruose. 

Galimybė sudaryti  autorinę kūrybiškumo ugdymo programą buvo svarstoma jau nuo 1992 m., VPU studentams skaitant “Kūrybos psichologijos” paskaitas, vedant pratybas bei specialiai gilinantis į kūrybiškumo teorines ir praktines problemas. Ši Daivos Karkockienė autorinė programa “Kūrybiškumo ir saviraiškos ugdymas” buvo išbandyta ir tobulinta 2000-2004 metais mokant VPU studentus. Buvo  atlikti žvalgomieji tyrimai, kurių rezultatai buvo pristatyti konferencijose ir straipsniuose (Karkockienė, Butkienė, 2003; Grakauskaitė-Karkockienė, 2003).

Programos tikslai: Ugdyti kognityvinius kūrybinius gebėjimus ir teigiamą požiūrį į savo kūrybiškumą bei jo išvystymo galimybes. 
Programa pagrįsta humanistine-egzistencine ir geštaltine psichologija bei kūrybos psichologijos teorijų teiginiais. Remtasi C. R. Rogerso (1961) įvardintomis konstruktyvios kūrybos vidinėmis (atvirumu patirčiai, vidiniu vertinimo šaltiniu bei gebėjimu neįprastai panaudoti gautą informaciją) bei išorinėmis (psichologinio saugumo ir psichologinės laisvės užtikrinimu) sąlygomis. 
Programa grindžiama egzistenciniu požiūriu (May, 1959) į augantį žmogų, prasmės, valios, vidinio atsakingumo (Grenstad, 1996; Lepeškienė, 2001), visuminio ugdymo principais. Visų pirma, geštaltinio išmokimo teorija ir F. Perlso (1968) suformuluotu principu “mokytis – tai atrasti”, skatinančiu atrasti pačiam ir įsisąmoninti savo atradimo reikšmę ir prasmę. Remiantis visuminio ugdymo principais, kūrybiškumo mokymosi procese buvo stengiamasi apimti besimokančiojo vertybių skalę, reflektyvų mąstymą, asmeniškus siekius bei gyvenimo patirtį. Ypač buvo skatinamas asmeninis pasirinkimas, vaizduotė ir gebėjimas įsisąmoninti patį procesą bei jo rezultatą.
Grupės vadovės vaidmuo

Tokio pobūdžio programose vadovo vaidmuo yra esminis. Remtasi vadovavimo tokioms grupėms principais, suformuluotais įvairių autorių (Alencar, 1996; Morgan, 1999; Puccio, 1999; Lepeškienė, 2001) ir  E. Frommo (1959) išvardintomis penkiomis sąlygomis kūrybiškumui atsiskleisti (gebėjimas nustebti; gebėjimas susikoncentruoti; asmeninė Aš patirtis; gebėjimas priimti konfliktą; drąsa ir tikėjimas). Šias sąlygas buvo stengiamasi sudaryti bei žadinti užduočių instrukcijomis, vadovės elgesiu bei klausimais.
Klausimais buvo žadinamas tiriamojo gebėjimas atpažinti ir panaudoti savyje slypinčias kūrybines galias. Vadovautasi pagarbos asmeniui, skatinimo savarankiškai dirbti ir gebėjimo nesikišti į dalyvių kūrybinę veiklą principais. Grupės vadovė, gerbdama kiekvieną asmenį, jo išsakytas mintis, laikėsi neutralumo, grupės narius tik išklausydavo, suteikdavo atgalinį ryšį ar padėdavo įsisąmoninti savo mokymosi patirtį čia ir dabar, prireikus pateikdavo papildomus klausimus. Vadovė taip pat stengėsi sudaryti galimybes grupės narių tarpusavio bendradarbiavimui. Buvo prašoma dalintis idėjomis ir įgyta patirtimi porose, nedidelėse grupelėse bei visoje grupėje.

Grupės vadovė stengėsi palaikyti nuoširdaus darbo ir geranoriško bendradarbiavimo atmosferą, kurioje kiekvienas grupės narys jaustųsi saugus, galėtų įsijungti į veiklą pagal savo galimybes, nejaustų jokios įtampos ar prievartos. Vyravo gyvas, entuziastingas mokymasis. Grupės vadovė aktyviai reagavo į dalyvių pasisakymus bei replikas, nevengė humoro, skatino aktyvaus dalyvavimo pratybose motyvaciją.

Vadovės elgesys skatino ir padrąsino kiekvieną dalyvį būti aktyviu, nebijančiu išsiskirti iš grupės, sudarė galimybę kiekvienam išsakyti savo nuomonę ir kilusias idėjas. Mokomoji medžiaga buvo pateikiama taip, kad sužadintų dalyvių smalsumą ir norą dalyvauti.

Grupės vadovė palaikė dalyvių dėmesį, sudarydama galimybes įsisąmoninti, kas vyksta kiekvienu momentu. Kiekvieno susitikimo pabaigoje visi dalyviai išsakydavo tai, kas jiems buvo svarbu, reikšminga, ko jie išmoko. Taip buvo skatinama dalyvių refleksija. Vadovė taip pat kreipė dėmesį į jų kalbą, skatindama vartoti įvardį “aš”, kai kalbama apie savo patyrimą, taip padėdama dalyviams imtis atsakomybės už savo minčių ir jausmų raišką. Dalyviai buvo skatinami išsakyti kuo įvairesnes, originalesnes, labiausiai neįtikėtinas nuomones, ieškoti netikėtų, neįprastų problemų sprendimo būdų, aptarti visa tai mažose grupelėse, šitaip jas dar labiau “ištobulinant”. 

Baigdami programą dalyviai susistemina, apibendrina, įsisąmonina savo asmeninius atradimus, kuriais, kaip ir mokymosi metu pasidalija, su grupės nariais. 

Pastaba: detalus praktinės dalies aprašymas  pateiktas 2 priede.
2 PRIEDAS

Kūrybiškumo ir saviraiškos ugdymo programa

 
(autorė Daiva Grakauskaitė - Karkockienė)

Užsiėmimų metu pagrindinis dėmesys skiriamas trims dalykams: asmeniniam patyrimui, pažintinei veiklai (dalyvių įgyjamoms žinioms) ir dalyvių tarpusavio santykiams. Studentams sudaromos sąlygos pažinti savo kūrybinius gebėjimus, įgyti teorinių kūrybos psichologijos žinių bei asmeniškai patirti, kokią įtaką jos daro jų gyvenimui. Kiekvieno susitikimo metu studentai gauna teorinių kūrybos psichologijos žinių, atlieka įvairius pratimus, diskutuoja, pasidalija patirtimi ir jausmais, apibendrina, ko išmoko ir kas jiems buvo svarbiausia. Visus pratimus galima būtų suskirstyti į keturias grupes - “apšilimo”, kognityviniai, asmenybės, vaizduotės. Kiekvieno susitikimo metu pratimai parenkami iš įvairių išvardintų keturių grupių. Pratimai atliekami sėdint ratu.

Kūrybiškumo ugdymo pratimai

I. Susipažinimo, “apšilimo”, grupės nuotaikos įvertinimo pratimai 

Žaidimas su vardu. Kiekvienas dalyvis lape užsirašo didžiosiomis raidėmis savo vardą. Tuomet po kiekviena raide, iš kurios sudarytas vardas, dalyviai prašomi sugalvoti ir užrašyti po vieną teigiamą, jam (jai) būdingą savybę. Pavyzdžiui, Marija galėtų užrašyti šiuos žodžius: Miela, atkakli, rūpestinga, imli, jautri, atviraširdė, Ugnius – Uolus, geraširdis, nepakartojamas, įdomus, užsispyręs, sukalbamas; Simonas – Smagus, ieškantis, malonus, orus, neįnoringas, aktyvus, simpatiškas. Jei kuris grupės narys nesugalvoja savybės, grupės nariai ir vadovas siūlo įvairius žodžius iš reikiamos raidės, kurių tinkamiausius galima išsirinkti. Raides su nosinėmis ir ilgąsias balses, taip pat c, č ir pan. galima keisti į panašias, kad būtų lengviau sugalvoti reikiamus žodžius. Pratimas ypač tinka pirmam susipažinimui su grupe, padeda sukurti draugišką ir smagią nuotaiką, geriau pažinti vienas kitą. Šį pratimą, kaip ir kitus susipažinimo ir “apšilimo pratimus", atlieka ir grupės vadovė (-as).

Susipažinimo pratimas “Kūrybiškas interviu”. Darbas porose. Dalyviai susiskirsto į poras ir klausinėja vienas kito įdomių dalykų apie pašnekovą. Po to kiekvienos poros dalyvis kuo įdomiau pristato pašnekovą. 
Vardo istorija. Sėdint ratu Kiekvienas grupės dalyvis pasakoja savo vardo istoriją – kas jam išrinko šį vardą, ką jam reiškia šis vardas, ar jis patenkintas juo, kaip jį vadino vaikystėje ir pan.

Grupės nuotaikos įvertinimo pratimai. Grupės nuotaikos įvertinimo pratimai (įvairūs jų variantai) atliekami kiekvieno susitikimo pradžioje ir pabaigoje siekiant įvertinti dalyvių nuotaiką, savijautą, nusiteikimą mokytis. Naudojami įvairūs nuotaikos įvertinimo pratimai:

- Kiekvienas grupės narys nusako savo dabartinę nuotaiką: metų laiku ( žiema, vasara…), spalva. Šis pratimas padeda dalyviams ir vedančiajam pajusti vyraujančią grupės nuotaiką.

- Studentai gauna iš anksto paruoštus lapus su įvairių išraiškų veideliais (arba kitais piešiniais, kurie atspindi įvairias nuotaikas) ir įvardintomis nuotaikomis (nuobodžiaujantis, optimistiškas, pavargęs ir pan.). Dalyviai turi pasirinkti labiausiai jų būseną atspindintį veidelį.

- Dalyviai prašomi nupiešti ir įvardinti kuo daugiau veidelių su įvairiomis nuotaikomis. Tada prašomi išsirinkti du veidelius, atspindinčius dabartinę nuotaiką ir veidelį, atspindinti dažniausiai pasitaikančią nuotaiką.
Saviraiškos-susipažinimo pratimas. Kiekvienas grupės narys prašomas pavaizduoti save trimis simboliniais ženklais: nupiešti save simboliu, pavadinti slapyvardžiu, parašyti savo credo. Lapeliai sudedami į krūvą ir kiekvienas mėgina įspėti, kieno tai lapelis. Galima siųsti ratu ir prašyti užrašyti, kieno tai galėtų būti lapas. Užrašius užlenkiamas kraštelis, kad kiti nematytų atsakymo ir siunčiama toliau. Taip pat galima prašyti užrašyti to žmogaus gerą savybę ar palinkėjimą. Pabaigoje kiekvienas susigrąžina savo lapelį ir pasidalina su grupe tuo, kuo nori pasidalinti po šio pratimo. Aptariami grupėje kilę jausmai, patirtis.

Fantastinės pilies piešimas porose. Grupės nariai pasidalina į poras ir viena ranka vienu pieštuku tame pačiame lape piešia fantastinę pilį, visiškai nesikalbėdami. Po to kiekviena pora pristato savo darbą ir kiekvienas poros narys papasakoja kaip jautėsi, kuris daugiau piešė, ar buvo sunku ir pan.

Judesio “perdavimas”. Grupė stovi arba sėdi ratu. Vienas dalyvis parodo kokį nors judesį, kurį paeiliui įsijungdami pakartoja vis kitas dalyvis. Pavyzdžiui, pirmasis suploji, tada antrasis ir t. t., kol judesys “pasiekia” pirmąjį dalyvį. Tada kitą judesį jau siunčia antrasis dalyvis ir t. t. Šis pratimas pagyvina grupės nuotaiką, padeda atsipalaiduoti. Jis naudojamas, kai jaučiamas nuovargis ar dėmesio trūkumas.

Pratimas aktyvumui ir energijai sužadinti “Metų laikai”. Šis pratimas atliekamas, kai jaučiamas grupės nuovargis ar mieguistumas. Dalyviai susiskirsto į poras ir paeiliui daro vienas kitam masažą: asmuo, kuriam daromas masažas, pasilenkia taip, kad atpalaiduotos rankos beveik siektų žemę; tada antrasis masažuoja pradėdamas nuo galvos iki kojų (nugarą, liemenį, kojas): pirmą kartą imituodamas rudenį (stuksena plaštakos šonu), antrąkart - žiemą (švelniai žnaibo), po to - pavasarį (barbena pirštais) ir vasarą (glosto). Vėliau poros dalyviai pasikeičia vietomis.

II. Kognityviniai kūrybiškumo ugdymo pratimai 

Smegenų audrinimo metodo taikymas. Supažindinama su smegenų audrinimo metodu, reikalavimais jį atliekant ir taikymo galimybėmis (plačiau apie šį metodą žr. p. 69.). Atliekami įvairūs pratimai sprendžiant gyvenimiškas ir fantastines problemas.
Įvairių problemų sprendimas smegenų audrinimo metodu. Užduotis atliekama pradžioje individualiai, po to - grupelėse. Pabaigoje atsakymai pristatomi visai grupei. Klausimai ar problemos parenkamos, atsižvelgiant į grupės interesus bei poreikius. Problema  turi būti aktuali ir įdomi grupei. Klausimai gali būti tokie: Ką daryti, kad studentai nebijotų egzaminų? Nenusirašinėtų? Ką daryti, kad paskaitos studentams būtų įdomios?

Pastaba: Klausimus gali siūlyti ir patys grupės nariai, surašę savo idėjas ant lapo arba tuoj pat burtų keliu ištraukiamas vienas iš lapelių su jų pasiūlytomis idėjomis. Dalyviai gali patys pasiskirstyti į grupeles pagal pateiktus klausimus.

Fantastiniai klausimai. Poros arba mažos grupelės (5 - 8 žmonės) gauna įvairius klausimus ir, naudodamos smegenų audrinimo metodą, į juos atsako. Klausimų pavyzdžiai: Kas būtų, jei žmonės turėtų tris rankas? Kas būtų, jei dingtų visi suaugusieji? Kas būtų, jei galėtume skaityti kitų žmonių mintis? Kas būtų, jei išnyktų saulė? Kas būtų, jei liktum viena (-as) visoje žemėje? Atsakymai aptariami grupėje.

Fantazijos binomas. Kiekvienas grupės narys sugalvoja ir savo lapelyje užrašo aštuonis žodžius (daiktavardžius) - keturis kairėje lapo pusėje, keturis - dešinėje. Po to -  kiekvienai žodžių porai (žodžiui iš kairės ir iš dešinės) prašoma sugalvoti juos siejančias asociacijas (kuo daugiau, tuo geriau). Asociacijos turi būti netikėtos, originalios. Pavyzdžiui, žodžiams “viltis - “šviesa” gali būti kuriamos tokios asociacijos: “šviesos” žmones pažinsi pagal jų viltis”, “šviesa ir viltis kuria bičiulystę”; “vilties nebuvimas kliudo užgimti šviesai”, “viltis gimsta šviesoje”, “šviesa žadina viltį” ir t. t.

Fantazuotojas. Pratimas atliekamas individualiai, poroje, po to - grupėje. Dalyviams pateikiamos trys užduotys, kurias jie turi išspręsti per 30 min. Kiekvienai užduočiai skiriama 10 min. (atsakymus turi užrašyti lape).

1 užduotis. Sugalvokite neegzistuojantį įrenginį, būtiną namų ūkyje ir nurodykite jo paskirtį bei technines galimybes (ką jis gali "daryti"?). 2 užduotis. Sugalvokite neegzistuojantį gyvūną ir pavadinkite jį neegzistuojančiu vardu. 3 užduotis. Pasiūlykite problemą, kurią išsprendus žmonija jums būtų dėkinga. Išsprendę užduotis dalyviai pasidalina problemų sprendimo būdais bei kilusiomis idėjomis. Įvertinti idėjų tinkamumą bei originalumą gali visa grupė, siunčiant lapą ratu ir įvertinant nuo 1 iki 5 balų. Aptariami rezultatai, išrenkamos geriausios idėjos.

Archimedų konkursas: “Eureka”. Užduotis atliekama grupėje. Kaip žinome, Archimedas, supratęs sudėtingą uždavinio sprendimą, iš džiaugsmo suriko: “Eureka”. Nuo tol jo atrastas dėsnis vadinamas Archimedo dėsniu. Dalyviams siūloma pabūti archimedais ir pamėginti spręsti sudėtingas kūrybines užduotis. Pateikiami klausimai: Kaip įveisti sodą Mėnulyje? Kaip iš kirvio išvirti košę? Kaip iš dramblio padaryti musę?  Kaip išnaudoti Žemės sukimosi energiją? Kaip saugoti universalų tirpiklį? Kaip objektyviai užfiksuoti žmogaus bioenergetinį lauką? Kaip atpažinti nežemiškos civilizacijos signalą?

Užduotis gali siūlyti ir patys grupės nariai. Kiekvienai užduočiai skiriama 5 - 10 min. Prieš pateikiant užduotį, paraginama pateikti pačias įvairiausias ir fantastiškiausias idėjas (“Kuo daugiau ir įdomesnių idėjų pasiūlysite, tuo geriau”). Visos idėjos užrašomos. Pabaigoje aptariamas darbas, galima paskelbti geriausią idėjų kūrėją, pasiūliusį daugiausiai atsakymų.

Įvairūs daikto panaudojimo būdai. Grupės nariai prašomi per 5 min. sugalvoti kuo daugiau kokio nors daikto panaudojimo būdų. Pavyzdžiui, “tetrapakų”, siūlų “špūlių”, plastmasinių butelių, perdegusių lempučių, polietileno maišelių ir pan. Išrenkamos tinkamiausios idėjos.
Problemų sprendimo metodas. Studentai suskirstomi į grupeles po 6-8 žmones. Pateikiama jiems aktuali ir susijusi su dėstomu dalyku problema (pavyzdžiui, “Gabus vaikas mokykloje”, “Studentų motyvacija mokytis”, “Ką daryti, kad vaikai norėtų eiti į mokyklą?” ir pan.). Jie turi parašyti savo atsakymus, atsakydami į keturis klausimus: “Kaip yra dabar?”, “Kaip turėtų būti?”, Kodėl nėra taip, kaip turėtų būti?” ir “Ką daryti, kad taip būtų?” Kiekviena grupė pristato savo atsakymus, vyksta diskusija.


III. Vaizduotę ugdantys pratimai

 Žodžių grandinė. Iš anksto paruošiamas vokas su aktualiais tai grupei žodžiais (daiktavardžiais), surašytais ant atskirų lapelių. Pavyzdžiui, meilė, svajonė, ištikimybė, talentas, vaikystė, kūryba ir pan. Vienam iš grupės narių duodamas ištraukti vienas lapelis. Jis garsiai perskaito žodį (pavyzdžiui, “meilė”). Vedantysis klausia grupės: “Kokia yra meilė?” Grupės nariai sako jiems kylančias asociacijas. Išsakius visas kilusias mintis, paskutinis pasakytas meilės apibūdinimas (geriausiai, kad tai būtų būdvardis) panaudojamas naujam klausimui užduoti. Pavyzdžiui, meilė yra amžina, paslaptinga, vienintelė, švelni, nepakartojama, šviesi, audringa, pavydi, gili. Paskutinis žodis yra “gili”, todėl klausiama: ”Kas dar yra gilus?”. Grupės nariai išsako kilusias asociacijas. Pavyzdžiui, gilus žmogus, mintis, ežeras, jausmas, šulinys. Vėl imamas paskutinis žodis (daiktavardis) ir klausiama: ”Koks yra šulinys?” ir t.t. Pabaigoje aptariamos kilusios mintys, jausmai.

Pratimas vaizduotei lavinti. Vienas grupės narys išeina už durų. Likusieji susitaria, apie kurį grupės narį jie kalbės, parinkdami jam kokio nors objekto pavadinimą (pavyzdžiui, kalbės apie jį kaip apie gėlę, varpelį, stalą, namą ir pan.). Sugrįžęs dalyvis turi užduoti grupės nariams klausimus taip, kad kuo greičiau įspėtų, apie kurį žmogų grupėje kalbama. Jam pradžioje pasakoma tik tai, kad bus kalbama, pavyzdžiui, apie, “gėlę". Vedantysis turėtų stebėti ir paskatinti klausinėti ne tiek apie išorines savybes (spalvą, dydžius ir t.t.), kiek apie psichologines, dvasines. Atspėjus apie ką kalbama, už durų išeina tas žmogus, apie kurį buvo klausinėta. Taip žaidimas tęsiamas tol, kol už durų pabuvos visi dalyviai. Pratimas padeda išjudinti grupę, geriau pažinti vienas kitą.

Pasakos kūrimas ratu. Grupės dalyviams perskaitoma kokia nors pasakos pradžia arba tiesiog pradedama žodžiais ”Gyveno kartą…” Dalyviai , sėdėdami ratu, sako po sakinį. Pabaigoje aptariama kaip sekėsi atlikti užduotį.
Kūrybiniai vaidinimai. Grupės nariai, padalinti į dvi grupes, sugalvoja kokį nors daiktą, gyvūną ar reiškinį. Tuomet pakviečia atstovą iš kitos grupės ir prašo jo be žodžių suvaidinti tai, ko prašoma taip, kad būtų galima kuo greičiau atspėti, kas tai yra. Tuomet “išsiunčiamas” vaidinti kitos grupelės narys. 
 Fantastinio gyvūno piešimas. Kiekvienas grupės narys savo lape yra prašomas nupiešti fantastinį gyvūną (skiriama 10 - 15 min.). Kitoje lapo pusėje prašoma užrašyti: koks šio gyvūno vardas? kur jis gyvena? ką labiausiai mėgsta veikti? koks mėgstamiausias jo patiekalas? kas jo geriausias bičiulis? Pabaigoje dalyviai pasidalina kilusiomis mintimis, jei nori, savo piešinius.
Gyvūno dalys. Dalyviai suskirstomi į grupeles po 4 - 5 žmones. Vadovas, priėjęs prie kiekvienos grupės tyliai paprašo nupiešti kokio nors fantastinio gyvūno dalį, t. . vienos grupės paprašo nupiešti kojas, kitos - galvą, trečios sparnus, liemenį ir t. t. Dalyviai skatinami piešti kūrybiškai, originaliai, atsipalaidavę. Kiekviena grupė sugalvoja savo nupieštai daliai pavadinimą. Iš visų piešinių lentoje suklijuojamas vienas gyvūnas, kiekviena grupė pristato savo dalį, žiūrima, koks išėjo gyvūnas.

IV. Asmenybės kūrybiškumo ugdymo pratimai (skirti savo asmenybės pažinimui ir 



teigiamų savybių įsisąmoninimui)

Nebaigti sakiniai savo teigiamų savybių įsisąmoninimui. Grupės nariai savo lapuose užbaigia sakinius ( išsakydami kuo daugiau atsakymų). “Aš esu…”, “Man patinka mano…”, “Gyvenime aš tapsiu…” Pabaigoje pasidalinama tomis mintimis, kuriomis dalyviai nori pasidalinti.

Kūrybiškas interviu apie save  “Ko norėtum savęs paklausti? Kiekvienas narys pateikia kuo daugiau klausimų sau pačiam apie kūrybiškumą originalumą, vaizduotę. Užduotis atliekama individualiai, raštu. Pabaigoje aptariama kaip sekėsi ir kas kliudė užduoti sau įdomius klausimus.

Pratimas “Esu unikalus”.  Šią užduotį galima skirti namų darbams. Kiekvienas dalyvis parašo apie save, kuo jis yra unikalus: savo išvaizda, dvasinėmis savybėmis, ko niekada nenorėtų atsisakyti savyje, iš kur, jo nuomone kyla šis unikalumas (senelių, tėvų, aplinkos), ar seniai jis suvokia, kuo skiriasi nuo kitų žmonių, kokius dalykus labiausiai myli savyje ir pan. Grupėje dalyviai gali pasidalinti tuo, kuo nori ir gali pasidalinti. Šiai užduočiai atlikti galima pasiūlyti tokius klausimus: "trumpai aprašyk savo išorines savybes, kokias savo savybes (išorines ir dvasines) tu labiausiai vertini? kaip tu nupasakotum savo išvaizdą nepažįstamajam, su kuriuo tau tektų susitikti? kokios tavo svarbiausios charakterio savybės? kaip manai, kokį įspūdį tu dari kitiems žmonės (tiek gerai pažįstantiems tave, tiek nelabai)? ką reikėtų padaryti, jei norėtum pakeisti pirmąjį įspūdį, kurį tu darai žmonėms? kaip manai, ko žmonės tavyje neįvertina? kodėl? pamėgink aprašyti kuo tu esi unikalus, išsiskiri iš kitų? kokių savybių tu norėtum “atsisakyti”?, ko norėtum palinkėti sau?"

Pratimas intuicijai ir empatijai lavinti. Dalyviai poromis atsisėda žiūrėdami vienas į kitą. Tada paeiliui pasako vienas kitam 5-10 dalykų, kurių kitas apie jus tikriausiai nežino. Pavyzdžiui, “Aš sapnuoju spalvotus sapnus”, “Rašau eiles”, “Svajoju apsilankyti Japonijoje”. Tada prašoma užsimerkti ir leisti iškilti vidiniams simboliams apie žmogų, su kuriuo dirbama poroje. Prašoma užrašyti lape, kokia tai būtų: spalva? gėlė? gyvūnas? įrankis? garsas? architektūrinė forma? mitologinis asmuo ar objektas? Pasirinkimo nereikia aiškinti, teisinti ar ginti netgi sau pačiam. Tuomet pasidalinama savo simboliais ir kilusiais jausmais. Galima plačiau papasakoti, kokias savybes, jūsų nuomone, turi šie simboliai.

Koliažo kūrimas. Šiam pratimui reikalingos kuo įvairesnės priemonės: pieštukai, teptukai, spalvos, klijai, žirklės, žvakė, šalta ugnis, žurnalai su nuotraukomis, atvirukai, reklaminiai bukletai, spalvotas popierius, kalkė, akvarelė, guašas, mezgimo siūlai, kaspinėliai, stiklo plokštelės, indai su vandeniu, tinkamai parinkta muzika. Priemonių gali atsinešti ir grupės dalyviai. Pratimą geriau atlikti dienos darbo pabaigoje. Dalyviai iš turimų priemonių prašomi sukurti koliažą, kuriame atsispindėtų, pavyzdžiui, jo būsena “čia ir dabar” arba “Mano įdomioji pusė”. Darbas atliekamas individualiai. Darbui skiriama valanda, po to - dalyviai, susėdę ratu, pasidalina  tuo, ką sukūrė. Pratimą galima atlikti išėjus į gamtą.

Pastaba: Darbai būna labai asmeniniai, todėl prašoma neklausinėti, o tik atidžiai klausyti.
Laiškas sau. Pratimas atliekamas pratybų pabaigoje. Dalyviai parašo gražius laiškus sau apie tai, ką suprato apie save gero, gražaus, naujo, kas buvo svarbu, netikėta, parašo sau palinkėjimus. Laiškus patys dalyviai sudeda į vokus su pašto ženklais, užklijuoja, užrašo adresus ir atiduoda vadovui, kuris po 3 - 4 mėnesių (kai dalyviai jau būna juos pamiršę) išsiunčia juos. Pabaigoje grupės dalyviai ir vadovas, sėdėdami ratu, pasidalina įgyta patirtimi bei išgyvenimais.

Dienoraščio rašymas. Pratybų metu keletą kartų skiriamas laikas (po svarbesnių užduočių ar darbo pabaigoje) kilusioms mintims, įžvalgoms, emocijoms užrašyti. Vedantysis paruošia klausimus, kurie padėtų vesti savistabos dienoraštį. Galima keletą klausimų pasiūlyti namų darbams, ypač jei pratybos vyksta intensyviai, kiekvieną dieną. Dalyviai dienoraštį rašo tik sau patiems.

3 PRIEDAS

Kūrybiškumo ir saviraiškos ugdymo programos pratybų pavyzdys 

(2 akad. val.)

Studentų grupė kartu su grupės vadove sėdi ratu. Pratimus rate atlieka ir grupės vadovė. Kiti pratimai atliekami individualiai ar grupėje. Kiekvienos pratybos susideda iš “apšilimo pratimų”, kognityvinių ir asmenybės kūrybiškumo komponentus ugdančių pratimų. Pratybos baigiamos kiekvieno grupės nario, taip pat ir vadovo, nuotaikos ir patirties įvardijimu. 

10 min. “Apšilimo pratimas” skirtas grupės nuotaikai įvertinti, grupės sutelktumui bei geresniam vienas kito bei savęs geresniam pažinimui skatinti. Dalyviams išdalinami paruošti lapai su juose nupieštais įvairių nuotaikų bei išraiškų  veideliais ir po kiekvienu veideliu įvardintomis nuotaikomis (pavyzdžiui, “suirzęs”, “laimingas”, “apsiblausęs” ir pan.). Dalyviai prašomi išrinkti tuos veidelius, kurie labiausiai atspindi jų esamą “čia ir dabar” būseną, o taip pat tuos veidelius (veidelį), kuriuose pavaizduota išraiška jiems dažniausiai būdinga. Visi grupės nariai pasidalija labiausiai jų būsenas atitinkančiais veideliais.

25 min. Fantastiniai klausimai. Pratimas skirtas divergentinio mąstymo ugdymui. Dalyvių poros gauna įvairius klausimus ir, naudodamos smegenų audrinimo metodą, į juos atsako, pateikdami kuo daugiau ir įvairesnių atsakymų. Klausimų pavyzdžiai: Kas būtų, jei žmonės turėtų tris rankas? Kas būtų, jei dingtų visi suaugusieji? Kas būtų, jei galėtume skaityti kitų žmonių mintis? Kas būtų, jei išnyktų saulė? Kas būtų, jei liktum viena (-as) visoje žemėje? Atsakymai aptariami grupėje. Grupės dalyviai pristato savo atsakymus, patys dalyviai išrenka įdomiausius atsakymus.
10 min. Judesio “perdavimas“. Šis pratimas pagyvina grupės nuotaiką, padeda atsipalaiduoti. Jis naudojamas, kai pajuntamas nuovargis ar dėmesio trūkumas. Grupės nariai stovi arba sėdi ratu. Vienas dalyvis parodo kokį nors judesį, kurį paeiliui įsijungdami pakartoja vis kitas dalyvis. Pavyzdžiui, pirmasis suploji, tada antrasis ir t.t., kol judesys “pasiekia” pirmąjį dalyvį. Tada kitą judesį jau siunčia antrasis dalyvis ir t. t. 
20 min. Pratimas vaizduotei,  empatijai  lavinti. Dalyviai poromis atsisėda žiūrėdami vienas į kitą. Tada paeiliui pasako vienas kitam 5-10 dalykų, kurių kitas apie jį tikriausiai nežino. Pavyzdžiui, “Aš sapnuoju spalvotus sapnus”, “Rašau eiles”, “Svajoju apsilankyti Japonijoje”. Tada prašoma užsimerkti ir leisti iškilti vidiniams simboliams apie žmogų, su kuriuo dirbama poroje. Prašoma užrašyti lape, kokia tai būtų: spalva? gėlė? gyvūnas? įrankis? garsas? architektūrinė forma? mitologinis asmuo ar objektas? Pasirinkimo nereikia aiškinti, teisinti ar ginti netgi sau pačiam. Tuomet pasidalinama savo simboliais ir kilusiais jausmais. Galima plačiau papasakoti, kokias savybes, jūsų nuomone, turi šie simboliai. 

10 min. Fantastinės pilies piešimas porose. Pratimas skirtas vaizduotei, mąstymo originalumui, bendradarbiavimui porose ugdyti. Grupės nariai pasidalina į poras ir viena ranka vienu pieštuku tame pačiame lape piešia fantastinę pilį, visiškai nesikalbėdami. Po to kiekviena pora pristato savo darbą ir kiekvienas poros narys papasakoja kaip jautėsi, kuris daugiau piešė, ar buvo sunku ir pan. 

15 min. Pratimas grupės nuotaikai ir patirčiai įvardinti. Grupės dalyviams vėl duodami susitikimo pradžioje naudoti lapai su veideliais. Dalyviai prašomi įvardinti, kaip jie jaučiasi čia ir dabar. Pratimas padeda grupės nariams ir vadovui pajusti kaip keitėsi dalyvių savijauta, nuotaikos, patyrimas po darbo grupėje. Tuo remdamasis vadovas sprendžia apie pratimų įtaką kūrybinių gebėjimų lavinimui bei dalyvių įgytą patirtį.. Pavyzdžiui, jei dauguma dalyvių pasijaustų suirzę, nepatenkinti, pavargę, tai būtų ženklas, kad pratimai buvo parinkti netinkamai. Ir priešingai, jei grupės nariai išeina džiaugsmingesni ir laimingesni, - pratybų tikslas yra labiau pasiektas.

7 pav. Visų tiriamųjų (n(160) kognityvinių kūrybiškumo parametrų konstatuojamojo tyrimo metu koreliacijų kodavimas spalvos intensyvumu

22  pav.	  Penktojo pogrupio studentų kūrybiškumo pokyčio ir intelekto gebėjimų koreliacijos koduotos spalvų intensyvumu

21 pav. 	  Pirmojo pogrupio studentų kūrybiškumo pokyčio ir intelekto gebėjimų koreliacijos koduotos spalvų intensyvumu

2 pav. Asmenybes, produkto ir aplinkos veiksniai (K. Urban, 1988)





�





1 pav. Kūrybiškumo komponentai (K. Urban, 1988)








PAGE  
3

